**ҚОСТАНАЙ МЕМЛЕКЕТТІК ПЕДАГОГИКАЛЫҚ УНИВЕРСИТЕТІ**

**ПСИХОЛОГИЯ ЖӘНЕ ПЕДАГОГИКА ФАКУЛЬТЕТІ**

**МЕКТЕПКЕ ДЕЙІНГІ ЖӘНЕ БАСТАУЫШ БІЛІМ БЕРУ КАФЕДРАСЫ**

**Д.Х. Кушмурзина**

**К.Б. Шинбулатова**

**ӘДЕБИЕТТІК ОҚУ ӘДІСТЕМЕСІ**

Оқу-әдістемелік құрал

**Қостанай, 2018**

**ӘОЖ 372 (075.8)**

**КБЖ 74.202.4 я 73**

**К 89**

**Пікір жазғандар:** Утегенова Б.М. – педагогика кафедрасы меңгерушісі,

педагогика ғылымдарының кандидаты, доцент

Қостанай мемлекеттік педагогикалық университеті

Бакраденова А. – «Мектепке дейінгі және бастауыш

білім беру» кафедрасының профессоры,педагогика

ғылымдарының кандидаты,

Павлодар мемлекеттік педагогикалық университеті

**К 89 Кушмурзина Д.Х., Шинбулатова К.Б.**

**Әдебиеттік оқу әдістемесі:** 5В010200 – «Бастауышта оқыту педагогикасы мен әдістемесі» мамандығының студенттеріне арналған оқу-әдістемелік құрал / Д.Х. Кушмурзина, К.Б. Шинбулатова. – Қостанай: Қостанай мемлекеттік педагогикалық университетінің баспасы, 2018. – 152 б.

**ISBN 978-601-7934-56-9**

Оқу-әдістемелік құралда бастауыш сыныптың «Әдебиеттік оқу» пәнін оқытудың мәселелері, әдебиеттік оқу пәнінің білім беру жүйесіндегі маңызы, оқытылу ерекшеліктері, мәтіндермен жұмыс жасаудың әдістемесі қарастырылады.

Оқу-әдістемелік құрал болашақ бастауыш сынып мұғалімдерін даярлайтын жоғары оқу орындарының күндізгі және сырттай оқу бөлім студенттері мен оқытушыларына арналған.

**ӘОЖ 372 (075.8)**

**КБЖ 74.202.4 я 73**

Қостанай мемлекеттік педагогикалық университетінің Ғылыми (ғылыми-әдістемелік) кеңесімен бекітілді

Хаттама № 7 «31» мамыр2018 ж.

**ISBN 978-601-7934-56-9**

© Д.Х. Кушмурзина, К.Б. Шинбулатова, 2018

© ҚМПУ, 2018

**МАЗМҰНЫ**

КІРІСПЕ...........................................................................................................4

ДӘРІС КЕШЕНІ........................................................................................7-102

I тарау. ОҚУ ЖӘНЕ ТІЛ ДАМЫТУ ӘДІСТЕМЕСІ

1. Әдебиеттік оқуәдістемесі курсының оқу пәні және ғылыми пән ретіндегі сипаттамасы................................................................................7

2. Әдебиеттік оқу пәнінің мақсат-міндеттері мен базалық мазмұны.....................................................................................................22

3. Оқудың түрлері және оқу сапалары....................................................38

4. Бастауыш сыныптарда мәтінмен жұмыс жасаудың әдебилік және психологиялық-педагогикалық негіздері...................................................9

II тарау. КӨРКЕМ ШЫҒАРМАЛАРДЫҢ КЕЙБІР ТҮРЛЕРІН ОҚЫТУ

1. Бастауыш сыныптарда көркем шығармалармен жұмыс әдістемесі..................................................................................................58

2. Сыныптан тыс оқу әдістемесі..............................................................94

СЕМИНАР-ТӘЖІРИБЕЛІК САБАҚТАР......................................................103

СОӨЖ-ның ҮЛГІ ТАҚЫРЫПТАРЫ.............................................................115

СӨЖ-ның ҮЛГІ ТАҚЫРЫПТАРЫ...............................................................116

ӨЗІН-ӨЗІ ТЕКСЕРУГЕ АРНАЛҒАН ТЕСТ СҰРАҚТАРЫ...........................118

ПАЙДАЛАНЫЛҒАН ӘДЕБИЕТТЕР............................................................128

ҚОСЫМША..................................................................................................129

**КІРІСПЕ**

Қазақстан Республикасының Президенті Н.Ә. Назарбаев «Жаңа әлемдегі Жаңа Қазақстан» атты Жолдауының он жетінші бағытында: бүкіл еліміз бойынша әлемдік стандарттар деңгейінде сапалы білім беру қызметін көрсетуге қол жеткізуіміз үшін оқытудың әр оқушының білімі мен қабілет деңгейінің тиімділігін бағалаудың біртұтас жүйесін жасау керек, - деп көрсетті. Қазақстан Республикасының Білім туралы Заңының 4-тарауының «Білім беру мазмұны», 16-бабында,1-тармағы: «Бастауыш білім берудің жалпы білім беретін оқу бағдарламалары баланың жеке қабілеттерін оқу ісіндегі оң талпынысы мен алғырлығын, негізгі мектептің білім беру бағдарламаларын кеңінен меңгерту үшін оқудың, жазудың, есептеудің, тілдік қатынастың, шығармашылық тұрғыдан өзін-өзі көрсетудің, мінез-құлық мәдениетінің берік дағдыларын дамытуға бағытталған» - делінген.

Еліміздің өз тәуелділігіне қол жеткізіп, саяси-әлеуметтік және экономикалық дамудың жаңа кезеңіне қадам басқан уақытта терең білім, сауатты ұрпақ тәрбиелеу – негізгі міндеттердің бірі.Әлемдік саяси аренада Қазақстан Республикасының өзіндік салмағын пайымдау оның ұлттық білім жүйесінің жоғары дәрежеде дамуымен байланысты.Қазақстан Республикасының Президенті Н.Ә.Назарбаев ел халқынаЖолдауында «Қазақтың ел болуы, ұлт тағдыры – оның келешек мектебінің қалай болып құрылуына тіреледі.» - деп атап көрсеттіЕгемендіктің тұғыры тұрақталып, мемлекеттің іргесін нығайту және қазіргі уақыттағы жаһандану жағдайында ұлттық бірегейлікті, тұтастықты сақтау, ұлттық сананың сарқылмауы, тіл мен ділдің баянды болуы үшін мектеп қабырғасында елжандылық тәрбие идеяларының санасына дарытуда әдебиеттің алатын орны ерекше.

Бастауыш сыныптың «Әдебиеттік оқу» пәні бағдарламасы көркем әдеби шығармаларды қамтыған. Әдеби шығарма, түрлі бейнелер, олардың іс-әрекеті арқылы өмірді түсінуге көмектеседі. Жазушының идеясы, көңіл-күйі шығарманың мазмұны арқылы оқушыға беріледі, сөйтіп оларда алуан түрлі сезім, ой туғызады, дүниеге көзқарасын қалыптастырады. Көркем шығарманың мұндай ерекшеліктері бастауыш сыныптарда олардың өзіндік әдістемесін қажет етеді. Бүгінгі жас ұрпаққа жан-жақты білім беру, тәрбиелеу – әрбір ұстаздың басты міндеті.

«Әдебиеттік оқу» пәнін оқыту мақсаты – қазіргі өзгермелі қоғам жағдайында өзіндік белсенділігін көрсете алатын, халқымыздың тарихын, дәстүрін, өнерін, әдебиеті мен мәдениетін ұлттық құндылық ретінде бағалап, құрметтей білетін, әдеби көркем туындыда бейнеленген құбылысты эстетикалық тұрғыда қабылдауға қажетті білім, білік, дағдыларымен қаруланған, оқырмандық талғамы терең, жан-жақты дамыған дара тұлға қалыптастыру.

«Әдебиеттік оқу» пәні бастауыш сынып оқушыларының ауызша және жазбаша тілін дамытуды, яғни сөздік қорын байытуды, байланыстыра және грамматикалық тұрғыдан жүйелі сөйлеуге үйретуді, сөйлеу мәдениетін қалыптастыруды көздейді. Ұлттық тәрбие, рухани-мәдени құндылықтар, ана тілі және қазақ халқының салт-дәстүрі негізінде сусындаған жеке тұлғаны қалыптастыруға ықпал етеді. Адамның ішкі рухани жан дүниесі байлығын ашуға, адамгершілікке тәрбиелеуге, тілі мен қиялын дамытуға мүмкіндік береді.

«Әдебиеттік оқу» пәнінің мақсаты – дұрыс, түсініп, мәнерлеп және шапшаң оқуды меңгерту, оқушыны шығарма авторының көзқарасын түсінуге жетелеу және мәтінді қабылдаушы оқырман ретінде тәрбиелеу, көркем-шығармашылық және танымдық қабілеттерін дамыту, сөз өнеріне деген қызығушылығы мен эстетикалық талғамын қалыптастыру, сөйлеу әрекетінің барлық түрлерін жетілдіру, ұлттық және жалпыадамзаттық құндылық пен рухани-адамгершілік тәрбие беру.

Бастауыш сынып оқушыларына әдебиет саласынан білім беріп, жан-жақты тәрбиелеу мақсатын іске асыратын – бастауыш сынып мұғалімі. Сондықтан бастауыш сыныпта «Әдебиеттік оқу» пәнін оқыту үшін болашақ бастауыш сынып мұғалімдерініңжоғары оқу орнында кәсіби және пәндікқұзыреттіліктерін дамытып, олардың әдістемелік шеберліктерін жетілдіретін бірден бір пән, ол – «Әдебиеттік оқу әдістемесі» пәні.

Әдебиеттік оқуәдістемесі болашақ бастауыш сынып мұғалімдерін даярлауда қажетті оқу пәндерінің бірі болып табылады. Бұл пән таңдаулы пәндер қатарына жатады.

Әдебиеттік оқу әдістемесі – көне ғылымдардың бірі. Әдебиет пен әдебиетті оқыту ғылымы және пәні уақыт идеясымен байып, өзгеріп, түлеп отырады. Әдебиетті ғылым ретінде оқыту әдістемесі оқытудың теориясы мен жалпы принциптерін негіздейтін дидактика, әдебиет тарихы, теориясы, әдіснамасын қарастыратын әдебиеттану, тарих, тіл, музыка, бейнелеу өнерімен тығыз байланысты. Психологиямен әдебиеттік оқу әдістемесі екі аспектіде тоғасады.

Оқыту – екi жақты процесс, сондықтан оның сапасы өткiзiлетiн сабаққа деген оқушылардың көзқарасына, олардың таным белсендiлiктерiнiң деңгейiне, оқытушы еңбегiнiң дидиктикалық тұрғыдан жетiлдiрiлуiне тiкелей байланысты.Қазiргi жаңа технологияның басты мақсаты – баланы оқыта отырып, оның еркiндiгiн, белсендiлiгiн қалыптастыру, өз бетiнше шешiм қабылдауға дағдыландыру. Сын тұрғысынан ойлауды дамыту оқушының танымдық белсендiлiгiн, сабаққа қызығушылығын аттыруға көмектеседi.

Әдебиеттік оқу әдістемесі – ғылым саласымен тығыз байланысқан. Себебі, ғылымның қай саласын алсаңыз да теориялық және қолданбалы практикалық мәндес болады деп білсек, әдебиеттік оқу арқылы оқушыға көркем шығарманы оқытуды қалыптастыру әрі теориялық, әрі қолданбалы жүйесін бірлікте қарастырумен қатар оның өнер екендігін де ескерген жөн. Өйткені игерілуге тиісті ұғым, сөздің мәні, айтылмақ ой-түсінік оқушыға әсер етерліктей болса, ол тиісті деңгейде көңіл толқытып, тереңірек ойланады. Сондай-ақ әсер санаға ерекше ықпал етеді. Әсердің нәтижесі бір жағынан тұлғаны әрекетке итермелесе, екінші жағынан пәнге деген қызығушылықты арттырып, көркем шығарманы оқуға талпындырады.

Оқу-әдістемелік құрал Қазақстан Республикасының мемлекеттік Жалпыға міндетті білім беру стандарты (Жалпы бастауыш білім) талаптарына сәйкес студенттерде бастауыш сыныптың «Әдебиеттік оқу» пәні бойынша болашақ бастауыш сынып мұғалімі ретінде сабақтарды ұйымдастыру құзыреттіліктерін қалыптастыруға негізделеді.

Оқу-әдістемелік құралда пәннің мазмұны, мақсат-міндеттері айқындалып, теориялық материал (дәріс кешені), семинар-практикалық сабақтар, СОӨЖ, СӨЖ-ның үлгі тақырыптары, өзін-өзі тексеруге арналған тест сұрақтары,пайдаланылған әдебиеттер тізіміжәне қосымша қамтылған. Қосымшада студенттердің мәнерлеп оқуларын дамытуға арналған және көркем шығармаларды жан-жақты талдап, танымдық-шығармашылық жұмыс жасауларына қажетті әңгімелер, ертегілер, мысалдар мен өлеңдер берілген.

«Әдебиеттік оқу әдістемесі» оқу-әдістемелік құралы жаңартылған білім беру беру бағдарламасына негізделіп, оқытудың жаңа жүйесіне бағытталған болашақ бастауыш сынып мұғалімдеріне тиімді көмекші құрал болып табылады.

**ДӘРІС КЕШЕНІ**

**I тарау. ОҚУ ЖӘНЕ ТІЛ ДАМЫТУ ӘДІСТЕМЕСІ**

**Тақырып 1:Әдебиеттік оқу әдістемесі курсының оқу пәні және ғылыми пән ретіндегі сипаттамасы**

**Жоспар:**

1. Оқу пәні және ғылыми пән ретіндегі курстың сипаттамасы.

2. Әдебиеттік оқуәдістемесінің жалпы сипаттамасы.

3. Әдеби көркем шығармаларды оқытудағы дидактикалық

принциптер.

4. Әдебиеттік оқу пәнін оқыту әдістері.

**Мақсаты:** Әдебиеттік оқу әдістемесі пәнінің ғылыми пән ретіндегі сипаттамасымен, оның дидактикалық принциптерімен, оқыту әдістерімен студенттерді таныстыру, пәнге жалпы шолу жасау.

**1. Оқу пәні және ғылыми пән ретіндегі курстың сипаттамасы.**

Бұл пән элективті компонент (таңдаулы пән) болып табылады.

Курстың*объектісі:* болашақ бастауыш сынып мұғалімінің 5В010200 – «Бастауышта оқыту педагогикасы мен әдістемесі» мамандығы бойынша ҚР Мемлекеттік стандарты талаптарына сәйкес жоғары кәсіби педагогикалық білімнің құрамдасы ретіндегі әдістемелік білім.

Курстың*пәні:* 5В010200 – «Бастауышта оқыту педагогикасы мен әдістемесі» мамандағы Қазақстан Республикасының мемлекеттік стандарты талаптарына сәйкес болашақ бастауыш сынып мұғалімдерінің әдебиеттік оқу әдістемесінен білім, білік және дағдыларын қалыптастыру барысы.

Курстың*мақсаты:* бастауыш сыныптарда әдеби шығармаларды оқытудың мәні, оның педагогикалық негіздерін ескеру мен әдістемелік мәселелерін шешу.

Курстың*міндеттері:*

* әдеби көркем шығармаларды оқыту арқылы қазақтың рухани қазынасын меңгертуді түсіндіру;
* коммуникативтік (айтылым, тыңдалым, оқылым, жазылым) дағдыларын қалыптастыру қажеттілігін ұғындыру;
* оқу сапасымен (дұрыс, түсініп, шапшаң, мәнерлеп оқу) және оқу түрлерімен (дауыстап оқу және іштей оқу) таныстыру;
* ауыз әдебиетінің бай жанрымен, отандық және әлемдік балалар әдебиетінің озық үлгілерімен таныстыру;
* ақын-жазушылардың балаларға арналған шығармаларының атын, жетекші тақырыбын, басты кейіпкерлерін, негізгі мазмұнын меңгерту;
* талданып отырған мәтіннің тектік, жанрлық сипатын білдіру;
* әдеби-теориялық білім негіздерін қалыптастыру;
* адамгершілік және эстетикалық құндылықтар жүйесі негіздерін қалыптастыру;
* оқылған шығарма сюжеті ізімен немесе еркін тақырыпта әртүрлі әдеби шығармашылық жұмыс түрлерін (өлең,әңгіме құрастыру, мәтінді сахналау, мәтін бойынша сурет салу, мақала жазу, шағын үзіндіге киносценарий жазу, өзіндік ой қорытындысын жазу, т.б.) жүргізе алуға машықтандыру;

Әдебиеттік оқу әдістемесі бастауыш мектеп мұғалімнің кәсіби дайындығының қазіргі қоғамның әлеуметтік сұранысын қанағаттандыратындай сапалық деңгейін қамтамасыз етуге бағытталған.

Жоғары кәсіптік білім берудің мемлекеттік жалпыға міндетті стандартына сәйкес *студенттердің білім, білік және дағдыларына қойылатын талаптар:*

* ауыз әдебиеті үлгілерін іріктеп алуға, тәрбиелік, білімдік мәнін ашу;
* балалар әдебиеті өкілдерінің шығармашылығымен таныс болуы;
* балаларға арналған шығармалардың жанрлық ерекшеліктерін ажырату;
* әдебиет теориясынан алған білімдерін практикада қолдану;
* балаларға арналған көркем шығарманы іріктей алуы тиіс.

*Пәнді оқыту үрдісі келесі құзіреттілікті қалыптастырады:*

*а) негізгі құзіреттілік (НҚ)*

* + кіші мектеп жасындағы балалардың тұлғалық дамуы және қалыптасу заңдылықтарын білу;
  + қазіргі қолданыстағы бастауыш білімнің стандарты, оқу бағдарламалары және оқу құралдарының құрылымы мен мазмұнын меңгеру;
  + бастауыш сыныптардағы оқу пәндерінің оқыту әдістемесінің теориялық негіздерін меңгеру;
  + педагогикалық әрекетті үлгілеу,педагогикалық диагностика жүргізу,оқыту және тәрбиелеу үрдісін құруды жүзеге асыру.

*б) пәндік құзіреттілік (ПҚ)*

* + әдеби-теориялық білім қалыптастыру, талдау дағдыларын дамыту;
  + балалар әдебиеті өкілдерінің шығармашылығын талдау;
  + әдеби шығармалардың жанрлық ерекшеліктерін ажырату;
  + әдебиет теориясынан алған білімдерін практикада қолдану.

*в) арнайы құзіреттілік (АҚ)*

* + оқу-танымдық әрекетті оқушылардың жас және жеке ерекшеліктеріне сәйкес ұйымдастыра білу;
  + оқыту мен тәрбиелеудің қазіргі технологиясын пайдалану;
  + сабақта және сабақтан тыс уақытта оқушылардың оқу танымдық мотивациясының негізінде түйінді құзіреттіліктерді қалыптастыру;
  + бастауыш сынып оқушыларының шығармашылық және сыни ойлауын дамытуға арналған сабақтарды ұйымдастыру және өткізу;
  + бастауыш мектептің педагогикалық процесінде инновациялық технологияларды пайдалану.

**2. Әдебиеттік оқу әдістемесінің жалпы сипаттамасы.**

Әдебиеттік оқу әдістемесі – педагогикалық ғылымдардың саласына жататын ғылыми пән. Нысаны – мектепте әдебиеттік оқу сабақтары кезінде мұғалім мен оқушылардың өзара қарым-қатынасы болып табылады, ол педагогика ғылымы теориясының жалпы қағида ережелеріне сүйенеді. Бірақ әдебиеттік оқу әдістемесі педагогика сияқты мектеп, оқу-тәрбие мәселелерін тұтас алып қарастырмайды, тек көркем әдебиетті оқып үйрену негізінде оқушыларға берілетін білім мен тәрбие мәселелерін ғана өз шеңберінде алып баяндайды, - деп жазды көрнекті әдіскер-ғалым А.Көшімбаев. Бұдан әдебиет әдістемесі мен жалпы педагогика ғылымының өзара байланыста болатынын көреміз. Кезінде әдістеменің қолданбалы ғылым екендігін және ол жалпы дидактиканы негізге ала отырып, алуан түрге ене алатынын көрнекті педагог Ж.Аймауытов айқындап айтқан.

Ж.Аймауытов жалпы дидактика барлық пәндерге тиісті оқытудың жалпы заңдары, жолдары, оқытуға қатысты мәселелер туралы сөз ететіні, ал жеке әдістеме дидактиканың жалпы ережелерін тек пәндерді оқытқанда, қалай жинастыру, қандай әдіс қолдану туралы баяндайтынын айтады. Ол сабақ беру үйреншікті жай шеберлік еместігін, ол үнемі жетілдіруді қажет ететін үнемі жаңалық табатын өнер, - деп бағалайды.

Қазақ тілін, әдебиетті оқыту әдістемесі ғылымының тарихында А.Байтұрсынұлының көшбасшы болғаны белгілі. Ол оқудың негізі білімді өз бетінше алу екенін айтқан пікірлері әлі күнге дейін өзінің мәнін жойған жоқ. Бұл пікір педагогиканың өзекті мәселесі болып отырған оқушының өз әрекетіндегі субъектілік қызметін арттыру міндетіне сай келеді. А.Байтұрсынұлы өзінің 1928 жылы Қызылорда қаласында басылып шыққан «Тіл жұмсар» атты әдістемелік еңбегінде:*«Бала білімді тәжірибе арқылы өздігінен алу керек. Мұғалімнің қызметі – өздігінен алатын ... білімнің ұзақ жолы үшін ... балаға жұмысты әліне шағындап беру мен бетін белгіленген мақсатқа қарай түзеп отыру»,* - деп жазған. Оның бұл ойы бүгінгі қазақ әдебиеті әдістемесінің де негізіне жатады деуге болады. Баланың білімді өздігінен алатын жолдарын анықтау – әдістеменің басты міндеті мен қызметі екені сөзсіз. Бұл мәселелер А.Байтұрсынұлының «Баяншы», «Әлиф-ба астары» сияқты жекеленген әдістемелік еңбектерінде де айтылған. Әдіскер ғалым ретінде А.Байтұрсынұлы бастаған істі әрі қарай дамытушылардың бірі Мағжан Жұмабаев баланы әдебиетпен таныстыруға аса үлкен мән берген. Ол жұмыстың жүзеге асырылуын бастауыш мектептен бастап мұқият дайындау керек деп танып, өзінің «Бастауыш мектептегі ана тілі» атты белгілі әдістемелік еңбегін жазды. Онда М.Жұмабаев әдіскер-ғалым ретінде төрт жылдық бастауыш мектептің әр жылына сәйкес ана тілі бойынша бала тілін дамыту үшін жаттығулар жүйесін жасап ұсынған.

Аса көрнекті әдіскер-ғалым М.А. Рыбникова «Әдістеме» дегеніміз – уақытты үнемдей білу. Оқушы үшін жігерін ақылмен жұмсау, оқу материалынан негізгі және басты мәселелерді таба білу, сыныптың еңбегін ұйымдастыру шеберлігі, оқушылардың әр түрлі жеке әрекеттеріне ықпал етуді алдын-ала ұйымдастыру»,-деп әдістеме ғылымына анықтама береді. Әдістеменің жалпы құрылымы жайында В.В.Голубков былай дейді: «Қай пән бойынша болмасын барлық әдістеме оқытушы жұмысының ұсынымдарын, материалдарын және әдістерін құрастырумен өзара ұқсас, сондай-ақ олар не үшін, нені және қалай деген үш негізгі сұрақтарға жауап береді.

Әдебиеттік оқу әдістемесінің қамтитын аймағы мектептегі әдебиеттік оқу пәні сабақтары мен әдебиеттік оқуға байланысты сыныптан тыс, мектептен тыс жұмыстар және базистік оқу жоспарының инвариантты бөлігінен берілетін таңдау курстарында жүргізілетін әдебиеттік оқу сабақтарында мұғалім мен оқушының оқу-тәрбие ісінде өзара қарым-қатынасы болып табылады. Сөз өнерін, көркем әдебиеттің өзін әдебиет тарихы мен әдебиеттану ғылымында белгілі дәрежеде оқып үйрену негізінде оқушыларға әдеби білім, адамгершілік, ізгілік,имандылық, тәрбие беру мен білім-білік дағдыларын қалыптастыру заңдылықтарын ашу – оның қарастыратын басты мәселесі.

Әдебиеттік оқу пәні жеке тұлғаның, адамның рухани әлемін, оның адамгершілігін, ойлауын, көңіл-күй сезімін, тілін, шығармашылық әрекет бастауларын қалыптастыруда ерекше орын алады.

Әдістеменің даму тарихында, қалыптасу үрдісінде әдеби білім беру негізгі қағида болып табылатын оқу бағдарламалары мен оқулықтар жасау мәселелері, әдебиеттік оқу сабағын оқытуды жетілдіру сияқты мәселелер әдебиеттік оқу пәні құрылымын құрайды.

Әдебиеттік оқу пәні оқушы бойында биік эстетикалық талғамды дамытуды, өнер туындысындағы, табиғаттағы, адамдар қарым-қатынасындағы үйлесім мен әсемдікті танып ұға білуге, дұрыс бағалауға, әсерленуге, терең пайымдауға үйретеді, сонымен бірге ол көркем әдебиетке деген сүйіспеншілікті, ынта-ықыласты оята отырып, оқырман мәдениетін қалыптастырады.

Әдебиеттік оқу пәні оқушыны өнер туындысын тануда қажетті біліммен, біліктілік дағдылармен қаруландырып, онда көркем бейнені қабылдауға қажетті сезім сергектігін, шығарманы мазмұн мен түр бірлігінде, көркемдік тұтастыққа қабылдай білуді; шығармада кескінделген мінездер сырын, шығарма идеясын, жаазушы позициясын шығарма арқауына сүйене отырып ашуды; өзіндік ой толғамында дербестік, идеялық-көркемдік құндылығы жоғары туындыларды ғана қалайтын талғампаздықты, көркем туындыларды салыстыра отырып, қарастыра алу біліктерін қалыптастыруды көздейді.

Осы негізде мектептегі әдебиетік оқу пәні жеке тұлғаның үйлесімді дамуына қызмет атқаратын негізгі эстетикалық пән деген тұжырымға келеміз. Қоғамның және мәдениеттің даму өзгерістеріне сай әдебиет пәнінің бағдарламалары, оқулықтармен қатар оны оқыту әдістемелігі де жетілдіріліп отырады және ол қалыптасқан отандық әрі әлемдік тәжірибеге негізделеді.

**3. Әдеби көркем шығармаларды оқытудағы дидактикалық принциптер.**

**Ғылымилық принципі**

Оқытудың ғылымилық принципі оқушыларға әдебиеттік оқудан берілетін білімнің мазмұнының ғылыми анық, дәлелді болуын талап етеді.

Педагогика ғылымдары әр пәнді оқыту әдістері мен сол пәнді зерттеудің ғылыми әдістері өзара сабақтас, ұқсас болады деп есептеледі.

Олай болса, әдебиеттік оқудағы оқыту әдісі әдебиеттану ғылымын зерттеу әдісімен сабақтас.

Әдебиеттік оқу пәнін оқытудағы ғылымилық принципі әдебиеттану ғылымының әдеби шығармалардың тууы, тақырыбы, идеясы, жоспарлары, образдары, композициясы мен сюжеті, тілі суреттеу тәсілдері жөніндегі тұжырымдамаларына сүйенеді.

Бұл тұста Ә.Қоңыратпаевтың әдебиет ....бір жағынан рухани мәдениет тарихы болса, екінші жағынан образдап ойлауға құрылған, сол үшін өз ерекшелігі бар құбылыс. Көркем шығарманың ішкі ерекшеліктеріне оның нақтылы тақырыбы мен идеясы, жанрлар мен образдары, типтендіру, қиялдау, композиция мен сюжеті, тілі, суреттеу тәсілдері сияқты белгілер жатады. Біздің мектептерімізде көркем шығарманың осы ішкі заңдары мен жұмыс істеу жеткіліксіз болып жүр деген пікірмен келіспеуге болмайды.

Себебі, әдебиеттік оқу сабақтарында шығармаларды оқытуда «Өлең немесе әңгімеде не туралы айтылыпты? Олар жөнінде не депті?» деген жалпы сөзуарлыққа жетелейтін тәсілден, шығарманы талдау орнына мазмұнын айтудан аса алмай, әдебиеттің сыр сипатын, болмыс бітімін анықтап, талдап түсіндіре алмай жүрген жайымыз бар. /З.Қабдолов/

Мұндай олқылықты болдырмаудың жолдарының бірі, біздің пікірімізше, оқушыларға бастауыш мектептен бастап, әдебиет теориясынан қарапайым түсінік беріп, шығармаларға талдау жасау және көркем сөз өнерін ауызша, жазбаша тілде қолдану дағдысына үйретуге мән берген жөн.

Әрине, «Әдебиеттің теориясын оның практикасымен байланыстыру – қиынның қиыны». Әйтсе де «Әдебиеттің теориялық мәселелері»... қатаң заң ретінде ұсынбай, теориялық талғамдарымызды жазушылық шеберлік мәселесімен, қажет жағдайда қаламгерлік өнердің қиын иірімдерімен ұштастыра, көркем шығармашылықтың психологиясымен байланыстыра жүйелеп отыруымыз керек».

Қазіргі кезде әр салалы ғылыми хабарламалардың молығуы, электрлі есептеу және компьютерлік жүйенің тұрмысқа ендірілуі жастардың өздігінен қажетті ақпараттық хабарларды іріктеп, меңгеруін, білімдерін өздігінен, үздіксіз жетілдіре беруін талап етіп отыр.

Осыған орай соңғы кезде мектептерде ғылыми білім берумен бірге, оқушыларға сол пән саласы бойынша өздігінен іздену; байқау, өзінің болжамын, ой пікір қорытындысын дәлелдеу сияқты зерттеу тәсілдерін үйрету керек екендігі айтылып жүр.

Әдебиеттік оқу пәнін оқытуда оқушыларға тарихи әлеуметтік жағдайлар мен әдеби шығармалардың мазмұндастығын байқату, шығармадағы идеялық мазмұндастық пен жалғастықты байқату, шығармалардағы кейіпкерлердің жан дүниесі мен психологиялық ерекшеліктерін көре білу, оларды сипаттау шығармалардағы көркемдік сөздер мен сөз тіркестерін тапқызу сияқты ізденістерге баулу, ғылыми зерттеу жұмысының тәсілдерін үйретудің алғашқы қадамдары болар еді.

Әдебиеттік оқу пәнін оқытуда оқушыларға ғылыми ізденіс тәсілдерін үйрету үшін, мұғалім бұл пәннің логикасын білуге, сол пән бойынша берілетін білімнің алғашқы қадамынан ғылыми ұғымға жетелейтін жүйесін алдын-ала айқындап алуға тиіс. Бұл әдебиеттік оқу пәні бойынша берілетін білімнің болашақ даму мүмкіндігі жөнінде оқушыларға бағыт-бағдар беру үшін де қажет.

Осылардың ішінен әдебиеттік оқу пәні бойынша 4-сыныпта берілетін білімдер жүйесімен және келесі сыныптарда әр тақырыптар бойынша берілетін білімнің даму мүмкіндігі мен сабақтас, мазмұндас келетін деректерді оқушылардың өздігінен саралап, іріктеп таңдай білу үшін де оқушыларға әдебиеттен берілетін білімнің мазмұны жөнінде бағыт-бағдар беріп отыруы орынды.

*Сонымен, әдебиеттік оқуда ғылыми принципке қойылатын талаптар:*

1/ әдеби шығармаларды талдауда әдебиеттану ғылымының теориялық қағидаларын басшылыққа алу;

2/ ғылыми-танымдық әдіс пен оқыту әдісінің сабақтастығын ескерту;

3/ әдеби шығармаларға талдау жасауда оқушыларға әдебиеттану ғылымын зерттеудің әдіс-тәсілдерін үйрету.

4/ ақын-жазушылардың өмірі мен шығармашылығын тарихи-деректі сипатта баяндау;

5/ оқушыларға әдебиеттік оқу пәні бойынша берілетін ғылыми білімнің болашақ даму мүмкіндігін ескеру, ол жөнінде оқушыларға бағыт-бағдар беріп отыру.

Бұл жұмыстар оқушылардың ұғым-түсінігіне сәйкестендіріле жүргізіледі. Яғни оқытудың ғылыми принципі оқушының жас және жеке ерекшеліктерін ескеру принципімен тығыз байланысты.

**Оқушының жас ерекшелігін ескеру принципі**

Оқушының жас ерекшелігін ескерудегеніміз – әр жас кезеңдеріне сәйкес баланың ақыл-ойының, психикалық процестерінің, дене тұлғасының физиологиялық жетілу дәрежесін және олардың «жақын аймақтағы» даму мүмкіндігін ескеру.

Соңғы кезде бұл принципті **«Түсініктілік және шамаға лайықтық»** принципі деп те атап жүр. «Шамаға лайықты деген ұғымды шамаға сай жеңілдік деп түсінбеу керек. Қайта шамаға лайық» қиындық деп, яғни оқу материалы немесе тапсырмалар оқушының мүмкіндігіне лайық қиын, күрделі болуы қажет деп түсінген жөн.

Оқуды жасанды қиындатуға да болмайды. Оқушыларға берілетін білім шамаға лайық күрделеніп, баланың «ақыл-ойының мүлгуіне мүмкіндік бермейтіндей» /К. Д.Ушинский/ болуға тиіс, қиындық «шартты түрде зейінді шоғырландыру құралы ретінде пайдалы» /К.Д.Ушинский/ болу керек.

Шамаға лайық қиындықты жеңу – оқушы ақыл-ойын дамытудың шарты және өлшемі болып есептеледі. Ол оқушының ақыл-ой қабілеті мен таным мүмкіндіктерінің деңгейін көрсетеді.

Берілетін білімнің шамаға лайық күрделі болуы оқушы ақыл-ойын, тілін дамытуда, оқу әрекеті барысында олардың іскерлігі мен байқағыштығын, психологиялық қабілет мүмкіндіктерін /ес, зейін т.б./ дамытуда ерекше маңызды екендігі жөнінде Л.С.Выготский, Д.Б.Эльконин, Л.В.Занков т.б. ғалымдар өз зерттеулерінде дәлелдеген.

Оқудың жеңілдігі ізденуді талап етпейді, шығармашылық белсенділікті төмендетеді. Сол, сияқты бала ұғымына бас артық қиындық туғызатын күрделі материалды да ұсынуға болмайды. Шамадан тыс қиындық баланың жігерін мұқайды, оқуға ынтасын төмендетеді, өз еңбегінің жеміссіздігін байқаған соң, оқушының өз ісіне деген сенімі жоғалады. Сондықтан да оқу материалының қиындығы, күрделілігі баланың едәуір танымдық ізденіс, белсенді еңбектенуі, ақыл-ой, іскерлік қабілетін жұмылдырып, күш жұмсауы арқылы ұғынуын камтамасыз етерліктей дәрежеде болуы қажет. Сонымен бірге баланың «жуық арадағы даму аймағын» /Л.С.Выготский/, яғни болашақ дамуы мен танымдық мүмкіндіктерін ескеруді қажет етеді. Олай болса 4-сыныпта әдебиеттен берілетін білім оқушылардың шама-мүмкіндігіне сай болуы қажет. Әдебиеттік оқу пәні бойынша ұсынылатын шығармалар оқушының ұғынып меңгере алуының ең жоғарғы мүмкіндігіне сай іріктелуге тиіс. Ал тапсырмалар олардың ойланып-толғанып ізденуін едәуір қиналып еңбектенуін қажет етерліктей болуға тиіс.

Бір сыныптағы оқушылардың ұғыну, оқу қабілеті әр түрлі болатыны белгілі. Сондықтан да материалды түсіндіруде мұғалім қабілеттілігі орта дәрежелі балалардың мүмкіндігіне сүйенеді. Ал практикалық іс-әрекет барысында, үйге тапсырма беруде т.б. жағдайларда оларға талап қою принципін өзгертіп отырады: біріне көтеріңкі талап қойса,енді біріне талап қою төменгі дәрежеде болуы мүмкін.

Мәселен, ақыл-ой қабілеті жақсы дамыған оқушыларға арнайы тақырыптарға шығармалар жазғызу, өздігінен оқуға қосымша әдебиеттер ұсыну, баяндамалар жасату, үгіт-насихат жұмыстарын тапсыру т.б. Ал қабілет мүмкіндігі қалыпты жағдайдағы балаларға берілетін тапсырмалар әдеттегідей болуы мүмкін. Оқытудың түсініктілік және шамаға лайықтылық принципінің мәні осындай.

Оқушының жаңа ұғымдарды меңгеруі бұрынғы ұғым-түсініктеріне байланысты екені түсінікті.

Сондықтан жаңа материалды қандай көлемде, қандай деңгейде өту қажеттігін анықтау үшін мұғалім оқушылардың әдеби шығармалар жөніндегі бұрынғы білім қорын, олардың тарихи-деректі оқиғалармен байланысты зерттеп, анықтап алуға тиіс. Түсініктілік принципінің тиімділігі мұндай жағдайда арта түседі.

**Жүйелілік және бірізділік принципі**

Жүйелілік және бірізділік принципі оқушының әдебиеттік оқу пәні бойынша біртіндеп, белгілі жүйеде білім алуын талап етеді. 4-сыныпта өтілетін әдебиеттік оқу пәнінің логикалық жүйесін және оларды меңгерудегі танымдық әрекеттердің жүйесін, баланың ақыл-ойының біртіндеп дамуының жүйесі мен заңдылықтарын білгенде ғана бұл принципті жүзеге асыру мүмкін. Біздің пікірімізше, «Әдебиеттік оқу» пәні бойынша 4-сыныпта берілетін білім мазмұны мынандай логикалық жүйеде берілуге тиіс:

1/ халық ауыз әдебиет;

2/ ХІХ-ХХ ғасырдағы әдебиет

3/ қазіргі балалар әдебиеті

Сонымен бірге бұл әдеби мұраларды хронологиялық принциппен оқыту орынды. Бұл әр тарихи кезеңдегі әдеби шығармалардың идеялық мазмұндық жағынан бір-бірімен өзекті байланысып, бір ойдан екінші ой туындап, олар келесі кезекті ой-пікірлермен логикалық жалғасып, мазмұн мағыналық жағынан толығып, күрделеніп, байып отырғанын, яғни әдеби шығармалардағы логикалық жалғастықты оқушылардың түсінуі үшін ыңғайлы. Бұл оқушының әдебиеттік оқу пәні бойынша берілетін білімнің жалпы жүйесі мен құрылымын және олардың өзара сабақтастығын түсіну және жеке тақырыптар бойынша өтілетін материалды сапалы меңгеруі үшін де қажет.

Жүйелілік белгілі пән бойынша өтілетін тақырыптар мен бөлімдердің өзара байланыстылығын, яғни пәннің ішкі сабақтастығын сақтау үшін де, пәнаралық сабақтастықты сақтау үшін де қажет. Оқушы әдебиеттік оқу пәнінің құрылымдық сипатының сабақтастық жүйесін және пәнаралық байланыстың жүйесін жақсы түсінсе, әдеби көркем шығармалардың идеялық мазмұны, ерекшеліктері туралы толық дерек алады. Және ондағы оқиғалар, ой-пікірлер, адам психологиясы мен тарихи жағдайлардың өзара сабақтас, тәуелді екенін терең түсінеді.

Жүйелілік мұғалімнің оқу жұмысын ұйымдастыруына да қажет. Оқушыға талап қою, олардың білімін тексеру немесе сабақты өткізу т.б. осы сияқты мұғалімнің әрекетінде де жүйелілік сақталу керек. Жүйелілік оқушының танымдық, ақыл-ой, еңбек әрекетінде де қажет. Қабылданған ұғым-түсініктер белгілі бір жүйеде реттестіріліп, олардың өзекті сабақтастығын терең түсінгенде ғана санада олар бойынша ассоциациялар жүйесі пайда болады. Осы жаңа мен ескінің арасындағы байланыс, яғни ассоциациялар жүйесі әбден орныққанда ғана тиісті білім меңгерілді деп есептеледі. Бұл үшін оқушының жүйелі ақыл-ой әрекетін аз мөлшерімен күрделендіріп, қайталап отыру қажет. Оқушылардың өзінің ұғым-түсінігін баяндау, өздерінің ой тұжырымын қорытып, дәлелдеуі, әр түрлі жазба жұмыстарын /мазмұндама, шығарма, мінездеме т.б./ орындауында да жүйелілік болу керек. Сонда ғана оқушыларда ақыл-ой логикасы, еңбек ету мәдениеті дұрыс қалыптасады.

Оқу пәнінің логикалық құрылымын жасауда оқытудың мазмұны мен оны меңгеру процесінің бір-біріне тәуелділігі мен біртұтас сабақтастығын сақтау өте маңызды. Мұнда оқу пәнінің логикасы және оқыту заңдылықтарының тұтастығы ескеріледі. Бұл мұғалім мен оқушы іс-әрекеттерін реттестіру және оқытудың құрал-жабдықтарын, әдістерін оқушыларға берілетін тапсырмалардың түрлерін, танымдық білім көлемінің өзара байланыстылығы мен бірізділігін оқу пәні логикасына сәйкестендіруге мүмкіндік береді.

Сөйтіп оқу пәнінің логикасы сабақ процесінің негізгі бөліктерін жалпы елестетуге және белгілі сабақта жоспарланған оқу мазмұнын бұдан бұрынғы және бұдан кейінгі мазмұндық материалдармен сабақтастырудың тиімді жолын іздеуге мүмкіндік береді.

Бұдан мұғалім оқулық пен бағдарламадан ауытқымауға тиіс деген пікір тумауға тиіс. Оқушылардың білімін мазмұндық, танымдық жағынан толықтырып, жетілдіруге себепкер болатын оқулықта жоқ қосымша деректермен байытып отыру қажет. Бірақ ол материалдар сол пәннің өзекті логикасына нұқсан келтірмеуге тиіс.

Оқу пәні, оның мазмұны үздіксіз толықтырылып, жаңарып, даму үстінде болады, ал оқу пәнінің логикасы әрдайым сақталып отырады. Оқу процесінің логикасы дегенде оқу пәні мазмұнын оқушының меңгеруіндегі танымдық әрекеттерін және оған мұғалімнің басшылық ету жүйесін де қамтиды.

*Сонымен, әдебиеттік оқу пәнін оқытуда жүйелілік және бірізділік принципін жүзеге асыруға қойылатын талаптар:*

1/ әдебиеттік оқу пәнінен берілетін білімнің жүйесі мен логикасын және олардың ішкі сабақтастығын анықтау, оны оқу процесінде жүзеге асыру;

2/ әдебиеттік оқу пәні бойынша берілетін білімнің тарих, дүниетану, философиялық ой толғау пәндерімен сабақтастығының жүйесін анықтау және оны жүзеге асыру;

3/ әдебиеттік оқу пәнінен білімді меңгеру процесіндегі оқушылардың танымдық ақыл-ой әрекеттерінің жүйесін анықтау;

4/ әдебиеттік оқу пәнін оқытуда мұғалімнің оқыту жұмысын ұйымдастырудағы іс-әрекет жүйесін анықтау.

**Саналылық пен белсенділік принципі**

Әдебиеттік оқу пәнін оқытудағы *саналылық принципі* дегеніміз – оқу процесінде оқушының саналы ақыл-ой әрекетін ұйымдастыра отырып, әдеби шығармалардың мазмұнын, ондағы негізгі ой түйіндерін терең түсініп, талдай білуі, көркемдік сөз өрнегін көре білуі, оларды өздерінің ауызша, жазбаша сөйлеу тілінде қолдана білуі және әдебиеттен алған білім-дағдылардың оқушы наным-сеніміне айналуын айтамыз. Саналылық оқушының белсенділігі мен өзіндік әрекет етуінен көрінеді.

Саналылық болмаған жерде белсенділіктің де болуы мүмкін емес, сол сияқты белсенді ақыл-ой, еңбек әрекетінсіз саналы ұғыну да мүмкін емес. Саналылық пен белсенділік принциптері өзара тығыз байланысты.

Саналылық пен белсенділік принципі оқу процесін ғана қамтып қоймайды, жалпы тәрбие процесін де қамтиды. Әдебиеттік оқу пәнін оқыту барысында тәрбиелік міндеттердің де шешілетіні белгілі. Әдеби шығармаларды меңгерудегі саналылық пен белсенділік оқушының дүниетанымдық көзқарасының, мінез-құлқының қалыптасуында маңызды орын алды. Табиғат құбылыстарының, қоғамдық-әлеуметтік өмірдің мәнін, заңдылықтарын терең түсіну, өздігінен өзінің білімі, дағдылары мен іскерлігін жетілдіре түсуде әдебиеттік оқу пәнінің тәлім-тәрбиелік мәні зор.

Оқушының саналылығы мен шығармашылық белсенділігін оқу процесінің барлық кезеңінде /оқу материалын алғашқы қабылдау, практикалық дағдыларын қалыптастыру, қайталау-қорыту, оқушының білімін тексеру т.б./ ұйымдастырып отыруға болады. Мұның тиімді жолдары: шағын әңгіме, проблемалық тапсырмалар орындату арқылы тиісті материалдың мазмұн-мағынасына оқушыны үңілдіру.

Проблемалық оқуды бастауыш мектептен бастауға болады. Проблемалық тапсырманы орындауға бірден кез келген оқушының шамасы келе бермейді. Проблемалық сұрақтардың шешімін табуға, проблемалық тапсырмаларды орындауға оқушыларды үйрету керек. Мәселен, алғашқы кезеңде мұғалім өзі тиісті материалды баяндай отырып, проблемалық жағдаят тудырады да, оны шешудің жолын іздестіруге өзі көмектеседі. Одан кейінгі кезеңде оқушылардан тиісті проблемалық аясы жеңіл проблемалық тапсырмаларды орындау, шығармашылық жұмыстарды орындау талап етіледі.

Яғни проблемалық тапсырмалардың мазмұны, көлемі және оны орындау жолы біртіндеп күрделеніп отырады. *Проблемалық оқудың маңызы мынада:*

1/ мұнда оқушылардың білімді терең, сапалы ұғынып, оны шығармашылық пайдалана білуіне жағдай жасалады;

2/ мұнда оқушылар ғылыми тұрғыда ойлануға жаттығады, дүниені танып білудің әдістерін меңгереді;

3/ шығармашылық іс-әрекеттердің тәжірибелерін үйренеді. Ал бұл дағдылар оқушылардың болашақта айнала қоршаған дүниеге, адамдардың іс-әрекеті мен мінез-құлықтарына сын көзімен қарап, ол жөніндегі өздерінің ой-пікірлерін, көзқарастарын айқындау үшін өте қажет. Әйтсе де, проблемалық оқу сабақ жүйесінің белгілі бір кезеңінде, орнымен дұрыс қолданылғаны жөн.

*Әдебиеттік оқу пәнін оқытуда оқушының саналылығы мен шығармашылық белсенділігін арттыруға қойылатын талаптар:*

1. Оқушының әдебиеттік оқу пәніне деген қызығушылығын, ынталылығын, жағымды ынта-жігерлерін қалыптастыру. Ол үшін өтілгелі отырған тақырыппен сабақтас келетін қызықты оқиғалар, ақын-жазушылардың өмірінен қосымша мағлұматтар,естеліктер, тарихи-деректі әңгімелерді қызықты етіп әңгімелеу немесе оқушылардың өздерінің олармен танысуына кеңес беріп отыру қажет. Мұндай жұмыс оқушының пәнге деген қызығуын арттырады, біртіндеп әдеби шығармаларды оқу баланың өмір талабына айналуына себеп болады, сөйтіп оның азаматтық қалыптасуына әсер етеді.

2. Әдеби шығармаларды өту барысында оқушыны шығармашылық іскерлікке баулу, әр түрлі құбылыстарды, оқиғаларды, адамдардың пиғыл-әрекеттеріндегі ерекшеліктерді байқай білуге және олар жөнінде қорытынды жасай білуге үйрету. Ол үшін оқушыны өздігінен ізденуге,өздігінен шешімін табуға жетелейтін проблемалық жағдаяттар тудырып, проблемалық тапсырмалар беру, олардың орындалуын қадағалап отыру.

3. Оқушы ұғым-түсініктері мен білімдерін тексеріп, бағалап, балалардың жетістіктерін сәл де болса мадақтап отыру, сөйтіп олардың оқу ісіне деген жауапкершілігін тәрбиелеп отыру.

**Көрнекілік принципі**

Әдеби шығармалардың әсерлілігі мен оқушылардың оған қызығушылығын тудыруда көрнекілікті, техникалық құралдарды пайдаланудың көмегі мол. Көрнекілікті қолдануды Я.А. Каменский *«оқытудың алтын заңы»* деген еді.

Бастауыш мектепте оқушылардың заттар мен құбылыстарды нақты көріп қабылдауына ерекше көңіл бөлінеді; өйткені олардың сезімдік танымын ұйымдастыруда көрнекіліктің мәні зор. Көрнекілік, *біріншіден* оқушының ұғым-түсінігінің саналы, тиянақты болуын қамтамасыз етеді, *екіншіден,* оқушының зейін, қабылдау, еске сақтау т.б. қабілеттерін дамытады, *үшіншіден,* эстетикалық талғамын, ақыл-ой дағдыларын тәрбиелейді.

*Бастауыш мектепте әдебиеттік оқу пәнін оқытуда қолданылатын көрнекіліктер:*

*1. Табиғи көрнекіліктер.* Табиғат құбылыстарын, жыл мезгілдерін, жануарлар дүниесі тіршілігін бейнелейтін шығармаларды оқытуда, оларды табиғи түрде көрсету. Ақын-жазушылармен кездесу, олардың шығармаларын көрсету.

*2. Бейнелік көрнекіліктер.* Тиісті заттардың, құбылыстардың табиғи күйін көрсету мүмкіндігі болмаған жағдайда олардың модельдерін, макеттерін, суреттерін көрсету. Ақын-жазушылардың портреттерін, өмірбаяндық суреттерін, түрлі иллюстрацияларды, диафильмдер, деректі фильмдерді көрсету.

*3. Дыбыстық және бейнелік көрнекіліктер.* Теледидар, радио хабарлары, көркемфильмдер, бейнежазбалар, диафильмдер, күйтабақтар, үнтаспалар.

*4. Символдық және графикалық көрнекіліктер.* Географиялық, тарихи, экономикалық, зоологиялық карталар. Сызбалар, кестелер, плакаттар, диаграммалар, әр түрлі сызықтық бейнелер. Көрнекіліктер әдеби шығармалардың мазмұндық ерекшеліктеріне үңілуге, ондағы оқиғалардың, кейіпкерлердің, құбылыстардың бейнесін елестетуге, образ жасауға көмектеседі.

*Әдебиеттік оқу пәнін оқытуда көрнекілікті қолдану мына міндеттерді шешуге тиіс.*

1/ ақын-жазушылардың өмірі мен шығармашылығы жөнінде нақты, анық мәлімет алу және оның әсерлі болуына мүмкіндік ашу. Шығармалардың мазмұн-мәніне терең үңілу, оларды саналы ұғыну және әдебиет пәні бойынша оқушы білімдерінің тиянақты болуы;

2/ оушылардың сезім мүшелерін эстетикалық талғамын дамыту;

3/ оқушылардың әдеби шығармаларға қызығуын арттыру.

**4. Әдебиеттік оқу пәнін оқыту әдістері.**

Оқыту барысының нәтижелі, жемісті болуы мұғалім әдістемесіне, шеберлігіне де байланысты болады.

Әдіс-тәсілдер деген не? Оқыту процесінде мынадай екі түрлі қызмет жүзеге асады. Бірінші мәселе –*мұғалім оқытуы*, екінші мәселе –*оқушының оқуы*. Мұғалім мен оқушының осы арақатынасы әр түрлі оқу қызметтері, оқыту әдістеріне жатады. *Мысалы,* мұғалімнің әңгімелесуі әңгіме әдісі немесе кітаппен жүргізетін жұмыс түрлері кітаппен жұмыс әдісі, оқушының жауап беруі оқушы білімін тексеру әдісі деп аталады. Сонымен, әдіс-тәсіл оқытушы мен оқушы арасындағы жұмыс түрлеріне байланысты әр түрлі болып келеді. Мектептегі оқыту процесі оқыту әдістері арқылы жүзеге асады. Мысалы, әдеби айтыс тудыратын сұрақтар оқушы белсенділігін танытып, арттыратын тәсілдердің бір түріне жатса, көркем мәтінді талдау оқушының тәжірибелік жұмысын бақылаудың бір тәсілі, жолы болып келеді. Әдебиеттік оқу пәнін оқытуда *сөздік әдіс, көрнекілік әдіс, тәжірибелік әдіс, түсіндірмелі-иллюстративтік әдіс немесе репродуктивті әдіс, эвристикалық (ішінара іздендіруші) әдіс, зерттеу әдісі, өзіндік жұмыс әдісі, проблемалық баяндау әдісі, мәтінді көркемдеу, мәнерлеп оқудың* орны ерекше.

Академик Ю.Н. Бабанский өзінің «Оқу-тәрбие процесін оптималдандыру» деген еңбегінде (1982 ж., «Просвещение», 177-бет) әдістерді мынадай үш топқа жинақтайды.

1. Оқушылардың оқу-таным қызметін ұйымдастыру әдістері.

2. Оқушылардың оқу-таным қызметін көтермелеу әдістері.

3. Оқу-таным қызметінің тиімділігін бақылау әдістері.

Әр топ бірнеше оқыту әдістерінен тұрады. *Мысалы,* 1-топтағы оқыту әдістеріне: сөздік (әңгіме, дәріс, пікірлесу), көрнекілік (иллюстрация, портрет, суреттеу, мүсіндер), практикалық (поэтикалық талдау, көркем мәтінмен жұмыстар) әдістер жатады. Сондай-ақ репродуктивті, эвристикалық әдістерді де осы топқа жатқызуға болады. Жоғарыда атап кеткеніміздей, әр топтағы әдістемелердің өз мүмкіндігі, ерекшелігі болады. Төмендегі кесте арқылы кей әдістерді қай мәнде пайдалану тиімді болады, соған тоқталайық.

Берілетін білім ақпараттық сипаттау болғанда, білімді қалыптастыру, соның ішінде теориялық білім беру, жаңа ұғымдарды оқушыға жеткізуде сөздік әдіс өте тиімді. Сөздік әдіс, әсіресе, әдебиет пәнінің күре тамыры деуге болатындай.Берілетін білім мазмұны көрнекілікті тілеп тұрғанда, уақыт үнемдеуде, әсіресе, оқушы психологиясына әсер ету мақсаттарында өте тиімді болады. Сондай-ақ оқушыны сабаққа қызықтыру, ынталандыру мәселелерінде де маңызы зор.Оқушылардың теориялық білімін практикада пайдалана білу дәрежелерін жетілдіреді.Бұл әдіс кітаппен жұмыс түрлері кезінде жазушы тілі, стилін анықтауда өте тиімді.Берілетін білімнің ғылымилығын арттыру, қосымша материалдармен байыту оқушыларды іздендіру, өз беттерімен проблема шештіру мәселелерінде тиімді. Оқушылардың өздігінен ойлануы мен іскерлігін, өз беттерінше қорытынды шығару дағдыларын жетілдіруде өте пайдалы.

Әдебиеттік оқу сабағында ең басты жұмыстардың біріне оқушылардың *көркем туындыны қабылдауы*, одан әсер алуы, көркем туындыны бүкіл бітім-болмысымен түсіне білулері жатады. Яғни мұғалім осы мақсатпен ізденуі керек, осы мақсатта оны жүзеге асырудың ең тиімді деген әдіс-тәсілдерін сұрыптай отырып, пайдалануы керек. *Көркем оқу әдісі* әдебиеттік оқу пәнін оқытуда үлкен рөл атқарады. Ол оқушының көркем шығарманы қабылдау белсенділігін, әсерлі сезімін дамытуда өте тиімді болып келеді. Әдебиетті өнер деп тануда, көркем туындыны өнер туындысы деп қабылдауда, сөз касиеті мен құдіретіне, оның эстетикалық нәзік нәріне тұшындыруда бұл әдіс алғашқы баспалдақ, яғни көркем шығарманы оқушы жүрегіне бастайтын алғашқы сезім көпірі ретінде ежелден-ақ тиімді әдіс болып, мұғалімдер тәжірибесінен кең орын алуда. Бұл әдістің негізгі тәсілдері мұғалімнің мәнерлеп оқуы, көркем сөз шеберлерінің оқуы, күйтабақты, үнтаспаны тыңдауы т.с.с. болып табылады. Мұғалімнің мәтінді әрі мәнерлеп, әрі түсінік бере оқуы, оқушыларды осы жұмысқа баулуы, мәтінге жуық әңгімелету, жоспар жасату, негізгі оқиғаларға ат қойғызу, жинақтау т.б. шығармашылық жұмыстар да осы әдістің негізгі тәсілдері. Сондай-ақ көркем мәтінді оқу барысында иллюстрация, суреттер пайдалану (қабілетіне қарай өнерін шығару), сценарий жасату, оқыған шығармаларға, көркем суреттер бойынша пікір айтқыза білу (көркем киноны, пьесаларды т.б.) тиімді тәсіл ретінде оқушылардың оқу еңбегін ұйымдастыру түрлеріне де жатады. Мұғалім осы жұмыстың басы-қасында, оны ойластырушы да, орындаушы, орындатушы да болып қызмет атқарады. Ұтқырлық мұратты, мұғалімдерден сабақтың мақсатын жинақты түрде айқындап, белгілеп алғаннан кейін, сол мақсатты жүзеге асырудың әдіс-тәсілдерін де таңдап ала білуді талап етеді. Ол үшін әр мұғалім оқыту әдістемесін жете біліп, әрі оны сабақ мақсатына қарай іріктеп алып, шебер пайдалануы керек. Бұл аса маңызды, мұғалімнен шығармашылық ізденісті, жүйелі, тиянақты жұмысты талап ететін мәселе болып табылады. Мұғалім әр әдіс-тәсілдің өзіндік ерекшелігін, мүмкіндіктерін де жете білуі қажет. Көпшілік жағдайда мұғалімнің өзінің төселген, дағдыланған әдіс-тәсілі болады. Мұндай мұғалімдер қай тақырып болмасын, оны қай сыныпта өткізбесін, сабақтың негізгі мақсатын да еске алмастан, «дағдыға» айналған әдіс-тәсілмен сабақ жүргізе береді. Бұндай сабақтар тиімді өтеді, ол оқушыларға өз дәрежесінде білім бере алады деп айту қиын-ақ. Оқу-тәрбие жұмыстарының барлық саласын бір өзі шешіп тастайтын әдіс-тәсіл жоқ. Сол себептен де мұғалім әдіс-тәсілдерді жете меңгеріп қоймай, оларды қай жағдайда, қалай пайдалануға болады, соны да ерекше ойлану керек. *Мысалы,* тәжірибе көрсетіп жүргендей, бір жағдайда тиімді болған, пайдалы деп танылған әдіс-тәсілдер екінші жағдайда кейде тиімді, пайдалы бола бермейді. Неге олай, себеп не? Оқушылардың таным белсенділігін, ойлау қызметін дамытуда, жетілдіруде, оларға өз бетінше қорытынды, тұжырым жасата білуде *проблемалық оқытудың* маңызы ерекше. Оқытудың бұл түрі арқылы мұғалім оқушы алдында проблемалық жағдаят тудыратын танымдық іздендіруші, шығармашылық сипаттағы зерттеу әдісіне бағытталған тапсырмалар береді және оны орындата алады. Дегенмен де, осы проблемалық оқыту әдіс тәсілдерінің мүмкіншіліктері шексіз емес. Оқу материалының барлығы, барлық тақырыптар проблемалық жағдаятты талап етпейді. Сондай-ақ белсенділігі, білім дәрежесі орташа, не ортадан төмен сынып ұжымына проблемалық оқыту әр уақытта да жемісті болады деуге болмайды. Бұл әдіс тәсілдер оның үстіне уақытты да көп талап етеді. Өтетін тақырып аса күрделі емес, әрі оқушылар дербес, өздері шеше алмайтындай тапсырмаларға төселген жағдайда ғана проблемалық оқытуды басшылыққа алу тиімді болады.

Түсіндірмелі-репродуктивтік әдістің де өзіндік ерекшелігі, мүмкіншілігі бар. Бұл әдіс тәсілдің ең тиімді жағы мұғалім білімді қысқа мерзім ішінде, барлық оқушыларды қамти отырып,береді. Оқу материалын ақпараттық сипатта, әңгімелеу, түсіндіру сипатында жеткізеді. Оқушылар да өз мүмкіндіктерінше ол білімді қабылдап алады. Бірақ репродуктивтік-түсіндірмелі әдісте оқушының дербес ойлауы арқылы жүргізетін өзіндік жұмыс түрлері әлсіз болып келеді.

Сондай-ақ әдебиеттік оқу пәнін оқытуда тиімділігі ерекше, *көрнекілік әдістің* де мүмкіндіктері әр түрлі. Көрнекілік оқушылардың пәнге қызығушылығын, таным белсенділігін арттырады. Дегенмен, оны үнемі пайдалану оқушылардың дербес дерексіз түрде ойлауын тежейді, көркем тілінің дамуына кедергі жасайды.

Міне, сондықтан тиімділік идеялары да сабақта мұғалімнің өзі төселген бір әдіс-тәсілмен жұмыс істеуін немесе өзі білетін барлық әдісті бір сабаққа үйіп-төгуін жоққа шығарады, әрі бір сүрлеу, бір ізбен жұмыс істеудің тиімсіздігін дәлелдейді. Тиімділік идеялары оқыту әдістерін үйлесімді түрде, сол сабақтағы оқу-тәрбие мақсаты, тақырып ерекшелігі, сабақ өткелі отырған сыныптың жеке даралық, жағдайларын ескере отырып, таңдап, сұрыптап ала білуді талап етеді. Белгілі, нақтылы жағдайға байланысты тиімді, пайдалы деп сұрыпталынып алынған әдіс-тәсілдер екінші жағдайда тиімді болуы да мүмкін. Сол себепті әдіс-тәсілдерді үнемі бірлікте, үйлестіре пайдаланған дұрыс болады.

Өзіндік әдісін көрнекілікпен, практикалық жұмыстармен астастырып немесе зерттеу әдісін түсіндірмелі әдіспен үйлестіре пайдаланудың маңызы зор болмақ (әрине, қай әдістерді қалай пайдалану сабақ мақсатына байланысты туындайды). Ал кейде практикалық, танымдық іздендіруші әдістерді көрнекілік әдіспен үйлестіре пайдалануға болады. Әдіс-тәсілдерді үйлестіре қолдану – оқушылар еңбегін ғылыми, тиімді түрде ұйымдастырудың маңызды бір саласы. Бұндай сабақтардан оқушылар жалықпайды, әрі пәнге деген қызығушылығы, белсенділігі артады.

**Сұрақтар мен тапсырмалар:**

1. Әдебиеттік оқудың бастауыш сыныптағы маңызын әңгімелеңіз.

2. Оқу сабақтары қандай мақсаттарды көздейді?

3.Оқу үрдісінде сүйенетін дидактикалық принциптерді атаңыз.

**Тақырып2: Әдебиеттік оқу пәнінің мақсат-міндеттері мен базалық мазмұны**

**Жоспар:**

1. Жаңартылған оқу бағдарламасының мазмұндық ерекшеліктері.

2. Бастауыш сыныптарда әдебиеттік оқу пәнінің мақсат-міндеттері.

3.Оқу үдерісін ұйымдастыруда қолданылатын педагогикалық тәсілдемелер.

4. Сөйлеу әрекеттерін бағалау бойынша ұсыныстар.

5.Әдебиеттік оқу пәнінің базалық мазмұны.

6.Әдебиеттік оқу пәні бойынша оқушылардың білім, білік және дағдыларына қойылатын талаптар.

**Мақсаты:** Бастауыш сыныптың «Әдебиеттік оқу» пәнінің базалық мазмұныментаныстыру, оқу сабақтарының мақсат-міндеттерін талдау, оқушылардың әдебиеттік оқу пәнін оқыту барысында игертілуі тиіс білім, білік, дағдылармен және тілдік дағдылармен таныстыру, оған қойылатын талаптарды ұғындыру.

**1. Жаңартылған оқу бағдарламасының мазмұндық ерекшеліктері.**

Оқу бағдарламалары мен оқу жоспарлары белгілі бір пән және сынып аясында оқушылардың нені оқып, нені үйрену қажет екендігін айқындау үшін қолданылады.

Оқу бағдарламасы – бұл пәннің құрылымдастырылған сипаттамасын, сондай-ақ пәнді оқытуда қолданылатын педагогикалық тәсілдер туралы мәлімет ұсынатын құжат.

Оқу бағдарламасының түсінік хатында оқу пәнін оқытудың мақсаты, бағдарламаның құрылымы, оқу материалының жүйесі, оқытудың әдістері мен ұйымдастыру формаларының ерекшеліктері көрсетіледі, сыныптағы және сыныптан тыс оқыту жұмыстарының басқа пәндермен байланыстылығы анықталады.

**Спиральді оқу бағдарламасы:**

* Тақырыптар әртүрлі деңгейлерде қайталанады, кейде бір тоқсан аясында, кейде әр тоқсанда;
* Тақырыптар әрбір келесі деңгейде алдыңғыға қарағанда анағұрлым күрделі әрі тереңдетіліп оқытылуы тиіс;
* Деңгей жоғарылаған сайын, тақырыптың күрделілігі артып отыруы керек.

Оқу бағдарламасы спиральдік қағидатының негізінде оқушылар сыныптан сыныпқа ауысқан сайын қалай алға ілгерілейтінін көрсетеді.

*Бастауыш білім беру мазмұнын жаңарту шеңберінде қолданылатын құжаттар:*

* Бастауыш білім берудің мемлекеттік жалпыға міндетті стандарты (ҚР Үкіметінің 2015 жылғы 25 сәуірдегі №327 қаулысымен бекітілген).
* Оқу бағдарламасы.
* Оқу жоспары.
* Жалпы білім беретін оқу бағдарламаларын жүзеге асыратын білім беру ұйымдарында білім алушылардың оқу жетістігін критериалды бағалау өткізудің тәртібі (Білім алушылардың білімін бағалау өлшемшарттары).
* Бастауыш/Негізгі орта және жалпы орта білім беретін мектеп мұғалімдеріне арналған критериалды бағалау бойынша нұсқаулық.
* Қалыптастырушы бағалауға арналған тапсырмалар жинағы.
* Жиынтық бағалауға арналған әдістемелік ұсыныстар.

**1/ ҚР МЖМБС** білім алушылардың дайындық деңгейіне, білім беру мазмұнына, білім алушылардың оқу жүктемесінің ең жоғарғы көлеміне және оқу мерзіміне қойылатын жалпы талаптардың жиынтығын анықтайды.

*ҚР МЖМБС:*

*2012 жылы:*

* білімге бағытталған білім беру моделі; − «Нені оқытамыз?» сұрағы аясында өрбуі;− оқу пәндері және ББД белгіленуі.

*2015 жылы:*

−нәтижеге бағытталған білім беру моделі; − құндылықтарға бағдарлануы;− «Не үшін оқимын?» сұрағы аясында өрбуі;− күтілетін нәтиженің кең ауқымды дағдылар болуы.

*ҚР МЖМБС құндылықтар тізімі:*

* Қазақстандық патриотизм және азаматтық жауапкершілік
* Құрмет
* Ынтымақтастық
* Еңбек пен шығармашылық
* Ашықтық
* Өмір бойы білім алу

*Құндылықтар:*

Мектептегі білім берудің құндылықтары оқушылардың қабілеттерінде көрінуі керек:

* жауапкершілік, белсенді азаматтық ұстаным таныту және өз елінің дамуына үлесін қосу;
* мәдениеттер мен пікірлердің сан-алуандығын құрметтеу;
* шығармашылық және сыни тұрғыдан ойлау;
* көпшіл және жылы шырайлы болу;
* әлеуметтік жауапкершілігі және жанашыр болу;
* ақпараттық-коммуникациялық құралдарды қолдана отырып, кез-келген ортада, ұжымдық жұмыста коммуникативті болу;
* өмір бойы білім алуға дайын болу.

**2/ Оқу бағдарламасы**

*Оқу бағдарламасының құрылымы:*

Түсіндірме жазба

1. Пәнді оқыту мақсаты мен міндеттері.

2. Оқу үдерісін ұйымдастырудағы педагогикалық әдіс-тәсілдер.

3. Оқу жетістіктерін бағалау тәсілдері.

4. Пәнінің мазмұнын ұйымдастыру:

* Оқу жүктемесінің бөлінуі.
* Оқу бағдарламасының мазмұны.
* Оқыту мақсаттарының жүйесі.
* Ұзақ мерзімді жоспар.

Оқу бағдарламасы әр пәннің мақсатын, құндылықтарын белгілейді, мұғалімнің ұстанымына сәйкес педагогикалық тәсілдерді қысқаша сипаттайды. Бұл құжат әр пәннің құрылымы мен мазмұны туралы ақпаратты қамтиды. Оқу бағдарламасының мазмұны бөлім, бөлімше, ортақ тақырыптар бойынша берілген.

**Оқу жүктемесінің бөлінуі**

Бағдарлама бойынша әр сыныптағы сағат саны

|  |  |  |
| --- | --- | --- |
| **Сынып** | **Апталық сағат саны** | **Жылдық сағат саны** |
| 2-сынып | 3 сағат | 102 сағат |
| 3-сынып | 3 сағат | 102 сағат |
| 4-сынып | 3 сағат | 102 сағат |

«Әдебиеттік оқу» пәні бойынша нормативтер

|  |  |  |
| --- | --- | --- |
| **Сынып** | **Оқу шапшаңдығының міндетті деңгейі** | |
| **І жартыжылдық соңы** | **ІІ жартыжылдық соңы** |
| 2 | 40-45 сөз | 50-55 сөз |
| 3 | 55-60 сөз | 65-70 сөз |
| 4 | 70-75 сөз | 80-90 сөз |

Оқу бағдарламасын меңгерту оқытудың «Біз осы пән бойынша не білеміз және білімді қалай меңгереміз?» ұстанымы аясында ұйымдастыруды талап етеді. Әдебиеттік оқу пәні бойынша білім мазмұны қатысымдық дағдыларды қалыптастыру мақсатына сәйкес құрылған. Пән бойынша ұсынылатын білім мазмұнының ішкі бөлімдері жинақталған білім, түсінік пен дағдыларды қалыптастыруды көздейтін кіші бөлімшелерге бөлінген. Әрбір бөлімше өзара сабақтаса отырып, оқыту мақсаттарын айқындайды. Бұл мұғалім мен оқушыға алдағы қадамдары жөнінде өзара ой бөлісуге, оларды жоспарлау мен бағалауға мүмкіндік береді.

**Әдебиеттік оқу пәнінің мазмұны**

|  |  |  |
| --- | --- | --- |
| **2-4 сыныптар** | | |
| **№** | **Бөлім (сөйлеу әрекетінің түрлері)** | **Бөлімше (дағды)** |
| 1 | Тыңдалым және айтылым | 1.1 Шығарманың мазмұнын түсіну |
| 1.2 Шығарманы мазмұндау |
| 1.3 Шығармадағы оқиғаны болжау |
| 1.4 Тыңдарманның назарын аударту |
| 1.5 Тыңдалған шығарма бойынша пікір білдіру |
| 2 | Оқылым | 2.1 Оқу түрлерін қолдану |
| 2.2 Шығарма мазмұны бойынша сұрақтар қою және жауап беру |
| 2.3 Шығарманың тақырыбы мен негізгі ойды анықтау |
| 2.4 Әдеби шығарманың жанрын анықтау |
| 2.5 Шығарманың композициясын анықтау |
| 2.6 Кейіпкерлердің іс-әрекетін бағалау |
| 2.7 Әдеби көркемдеуіш құралдардың қолданысын анықтау |
| 2.8 Көркем шығарма элементтерін салыстыру |
| 2.9 Түрлі дереккөздерден ақпарат алу |
| 3 | Жазылым | 3.1 Шығарманың жоспарын құру |
| 3.2 Шығарманың түрлі жанры бойынша шығармашылық жұмыс жазу |
| 3.3 Шығармашылық жұмыстарды түрлі формада ұсыну |
| 3. 4 Қатені табу және түзету |

Мұғалімдер мен оқу-әдістемелік кешенді құрастырушылар ортақ тақырыптардың мазмұны аясында оқу мақсатын жүзеге асыруда оқушылардың жас ерекшелігіне сәйкес өзге де әдебиеттерді қолдана алады.

**Оқу материалдарының сыныптар бойынша топталуы**

Ортақ тақырыптар

|  |  |  |
| --- | --- | --- |
| **2-сынып** | **3-сынып** | **4-сынып** |
| 1. Өзім туралы | 1. Тірі табиғат | 1. Менің Отаным – Қазақстан |
| 2. Менің отбасым және достарым | 2.Жақсыдан үйрен, жаманнан жирен (жарық пен қараңғы) | 2. Адами құндылықтар |
| 3. Менің мектебім | 3. Уақыт | 3. Мәдени мұра |
| 4. Менің туған өлкем | 4. Сәулет | 4. Мамандықтар әлемі |
| 5. Дені саудың – жаны сау | 5. Өнер | 5. Табиғи құбылыстар |
| 6. Салт-дәстүр және ауыз әдебиеті | 6. Атақты тұлғалар | 6. Қоршаған ортаны қорғау |
| 7. Қоршаған орта | 7. Су – тіршілік көзі | 7. Ғарышқа саяхат |
| 8. Саяхат | 8. Демалыс мәдениеті.  Мерекелер | 8. Болашаққа саяхат |

Осылай ортақ тақырыпта әр пәннен қайталап отыру кезінде бір тақырыпты жан-жақты қырынан ашып, терең меңгеруге үйретеді. Балаға тез түсініп ұғып алуға ыңғайлы. Өздеріне таныс тақырып болғандықтан тапсырманы тез түсініп, тез орындайды.

Міне, бұдан біз бастауыш мектептің оқу бағдарламаларындағы жағымды өзгерістер балаларға арналып жасалғанын, оқушылардың қажеттіліктерін қанағаттандыру мақсатында жасалғанын, қызығушылықтарын шығармашылықпен дамытуға арналғанын және коммуникативті оқыту ұстанымына негізделіп жасалғанын көруге болады. Бұл – төрт дағдыны қалай дамытуды ескере отырып айтқан Жүсіпбек Аймауытовтың: «… бала әуелі тәжірибеге талпынып, нәрсемен танысып, сонан кейін сол нәрсе туралы сөйлесін, тыңдасын, жазсын, оқысын, тілге үйренсін»- деген сөзін еріксіз еске түсіреді.

**Оқу бағдарламасы: Ұзақ мерзімді жоспар.**

Ұзақ мерзімді жоспар білім беру деңгейі бойынша барлық сыныптардағы пән тарауларын белгілеп, олардың жалпы ережелерін анықтайды.

Ұзақ мерзімді жоспар оқу бағдарламасының элементі ретінде оқу жылына арналған тақырыптар мен бөлімдерді анықтайды. Ұзақ мерзімді жоспар белгілі бір бөлімнің/бөлімшенің/тақырыптың аясына қажетті оқу мақсатын қамтиды.

Бағдарламаның бұл бөлімінде оқу мақсаттары кодтық белгілермен белгіленді: бірінші белгі – сыныбын, екінші және үшінші белгі – бөлімнің және бөлімшенің реттік санын, төртінші белгі оқу мақсатының реттік номерін көрсетеді. Мысалы, 2.1.2.1. кодында «2» – сыныбы, «1» – «Тыңдалым және айтылым» бөлімі, «2» – бөлімшеcі, «1» – оқу мақсатының реттік саны.

**3/ Бастауыш сыныпта оқу үдерісінде ортақ тақырыптар арқылы пәнаралық байланысты ұйымдастыру**

**Оқу жоспары:**

Оқу жоспарында оқу бағдарламасының мазмұнын сыныптар бойынша оқыту ұсыныстары көрсетілген.

* Тілдік мақсаттар туралы
* Орта мерзімді жоспар
* Қысқа мерзімді жоспар

**Тілдік мақсаттар:**

Білім беру ұйымдары пәндік мазмұн мен тілді меңгеруге әсер ететін білім беру ортасын құруға тырысады. Әр пәннің өз тілдік стилі бар, оны нақты бір пәннің «ғылыми тілі» немесе «академиялық тіл» деп атауға болады. Ғылыми тіл – пәннің мазмұнын оқып үйрену, ойлау қабілетін және пәндік мазмұнның негізгі ұғымдарымен жұмыс істеуді жақсарту үшін қолданылатын негізгі құрал.

Тілдік мақсаттар ғылыми тілді меңгеру үшін маңызды құрал болып табылады. Тілдік мақсаттар нақты болса, оқушылар өздерінен не күтілетінін түсіне алады. Сондай-ақ, тілдік мақсаттар оқытушылар мен оқушыларға оқуға деген ынтаны қалыптастыруға, өлшеуге және қолдауға көмектеседі. Пән мазмұнын меңгеру мен ғылыми тілді дамытуды үнемі қатар назарда ұстайтын пән мұғалімдері оқушыларға үлгі болады және пән мен тілді де оқып үйренуге көмектеседі.

Тілдік пәндерде тілдік мақсаттар қойылмайды.

**Оқу жоспары: Орта мерзімді жоспар.**

Орта мерзімді жоспар ұзақ мерзімді жоспармен анықталған бағдарларды нақтылайды және ең қысқа мерзім аралығында жүзеге асырылады. Орта мерзімді жоспарларда белгіленген кезеңге арналған негізгі міндеттерді тұжырымдайды. Онда әрбір тоқсанға немесе бөлімге арналған оқу тақырыптары көрсетіледі.

**Оқу бағдарламасы және оқу жоспары:**

|  |  |
| --- | --- |
| Білім беру деңгейіндегі пән тұжырымдамасын, сағат санын, бағалау жүйесін, т.б. сипаттайды. | Ұзақ мерзімді жоспар  Орта мерзімді жоспар  Қысқа мерзімді жоспар  Оқу бағдарламасы |
| Білім беру деңгейі бойыншабарлық сыныптардағы пән тарауларын белгілеп,олардың жалпы ережелерін анықтайды. |  |
| Нақты сынып бойынша пән тарауларының мақсаттары мен міндеттерін, мұғалім іс-әрекеттері мен русурстық қолдауды егжей-тегжейлі ұсынады. |  |
| Сабақ жоспарының үлгісі. |  |

**2. Бастауыш сыныптарда әдебиеттік оқу пәнінің мақсат-міндеттері.**

Әдебиеттік оқу пәні бастауыш білім берудің маңызды компоненті ретінде «Тіл мен әдебиет» білім беру саласына енгізілген. Әдебиеттік оқу пәнініңнегізгі нысаны – балалар әдебиетінің көрнекті өкілдерінің шығармалары. Көркемдік циклға жататын бұл пәннің оқушының жеке тұлға ретінде дамуында, саналы оқу мен сауатты жазу дағдыларының қалыптасуында, мәтінмен алғашқы жұмыс жасауда алатын орны ерекше.

Әдебиеттік оқу адамның ішкі рухани жан дүниесі байлығын дамытуға, адамгершілік-имандылыққа тәрбиелеуге, сөз өнерін түсінуге, тілін, қиялын арттыруға мүмкіндік береді. Жоғарғы сыныптардағы «Әдебиетті» оқудың жүйелі курсына дайындайтын әдебиеттік оқу сабақтарында бірінші кезекте көркем мәтіннің негізі сөздің көркем бейне екендігіне назар аударуға, оқушыны сөз өнері әлеміне баулуға көңіл бөлінеді. Әдебиетті сөз өнері ретінде қабылдау – әдебиеттік оқу курсының әдіснамалық негізі.

Әдебиеттік оқу пәні – бастауыш сынып оқушыларының оқырмандық және қатысымдық, яғни тілдік дағдыларын қалыптастыруға, олардың адамгершілік және әдеби-эстетикалық құндылықтар жөнінде түсініктерін кеңейтуге, сөйлеу мәдениетін қалыптастырып, сөз өнерін сезінуге, көркем шығарманы оқуға деген қызығушылығын арттыруға мүмкіндік беретін негізгі пәндердің бірі.Пән арқылы берілетін білім мазмұнының тақырыптары оқушының дүниетанымын артыратын және айнала қоршаған дүние туралы дұрыс көзқарасын қалыптастыратын, оның тұлға ретінде өсіп-дамуын қамтамасыз ететін мәселелерді қозғайды.

Білім мазмұны идеялық-тақырыптық, көркемдік-эстетикалық ұстанымдар негізінде жүзеге асырылады.

Оқырмандық білікті мәтін бойынша жүргізілетін жұмыстар жүйесі (оқу, мәтінді талдау, мәтінге жоспар құру, кейіпкерлерді сипаттау т.б.) құрайды.

Оқырмандық білік негізінде сөйлеу білігі (сөйлеуде жазушы тілін қолдануға әрекеттену, шығармадан алған әсерін ауызша, жазбаша жеткізе алу, мәтіндегі оқиғаға өз көзқарасын білдіру, халық ауыз әдебиеті үлгілерін шығармашылықпен пайдалана отырып, өзіндік әрекеттерін дәлелдей білуге баулу т.б.) қалыптасады.

*Әдебиеттік оқу пәнінің мақсаты:* бастауыш сынып оқушыларының көркем шығарманы сезіммен қабылдауы, түсінуі, санасында қайта жаңғырта алуы және шығармадан қабылдағанын өзінің шығармашылық әрекетінде жүзеге асыруға ұмтылуы арқылы функционалдық сауаттылығын қалыптастыру. Оқушылардың әдеби сауатын ашу негізінде рухани байыту, оқу дағдыларын және оқырмандық біліктілігін қалыптастыру, әдеби-эстетикалық талғамын жетілдіре отырып, ізгілікті-елжанды дара тұлға тәрбиелеу.

*Әдебиеттік оқу пәнінің міндеттері:*

1) әдеби көркем шығармаларды оқыту арқылы қазақтың рухани қазынасын меңгерту;

2) коммуникативтік (айтылым, тыңдалым, оқылым, жазылым) дағдыларын қалыптастыру;

3) ауыз әдебиетінің, отандық және әлемдік балалар әдебиетінің озық үлгілерімен таныстыру арқылы оқушыларға адамдардың өзара түсінісуі, сыйластық, құрмет сезімдері, адамгершілік қасиеттері, өзінің және өзгенің іс-әрекетіне жауапкершілікпен қарай білуі сияқты ізгілікті қасиеттерді қалыптастыру;

4) оқу сапасын (дұрыс, түсініп, шапшаң, мәнерлеп оқу) жетілдіру;

5) оқушылардың оқырмандық мәдениетін қалыптастыра отырып, сөз әдебі нормаларын орынды қолдану дағдыларын меңгерту;

6) сыни ойлауын жетілдіру;

7) көркемдік-танымдық сипаттағы мәтіндерді өз мақсатына сай іріктеп, саралап, талдап, ой қорытындысын жасауға үйрету;

8) алған білімін өмір жағдаяттарына байланысты қолданып, дұрыс шешім жасай білуге үйрету;

9) оқылған шығарма сюжетінің ізімен немесе еркін тақырыпта ауызша, жазбаша шығармашылық жұмыс түрлерін (өлең,әңгіме құрастыру, мәтінді сахналау, мәтін бойынша сурет салу,мақала жазу, шағын үзіндіге киносценарий жазу, өзіндік ой қорытындысын жазу, т.б.)орындауға дағдыландыру.

*Әдебиеттік оқу пәнін меңгеру оқушының:*

1) қазақ балалар әдебиеті мен әлем әдебиеті үлгілерін талдай отырып, ұлттық және жалпыадамзаттық рухани құндылықтарды бойына сіңіруіне;

2) көркем шығармадағы тілдік қолданыс ерекшеліктеріне бақылау және талдау жасай отырып, тілдік құралдарды саналы түрде дұрыс таңдауына және өмірлік тәжірибесінде қолдануына;

3) алған білімі мен дағдыларын өмірлік жағдаяттарда және басқа адамдармен қарым-қатынас барысында пайдалануына көмектеседі.

**3. Оқу үдерісін ұйымдастыруда қолданылатын педагогикалық тәсілдемелер.**

Жалпы білім беру ұйымдары (мектеп, гимназия, лицей, т.б.) оқу үдерісінде «білім алу жолын» білетін, ынталы, қызығушылығы жоғары, өзіне сенімді, жауапкершілігі мол, зияткерлік тұрғыдан дамыған тұлғаны қалыптастыру қағидасын ұстанады.

Оқушылардың бойында бұл қасиеттерді қалыптастыруда мұғалімдер *түрлі педагогикалық тәсілдемелер мен технологиялар* қолдана алады. Атап айтқанда, **олар:**

- оқытудың коммуникативтік (қарым-қатынастық) тәсілдемесі (тыңдалым, айтылым, оқылым, жазылым);

- зерттеушілік тәсілдеме (оқушылар «не білемін, нені білгім келеді, нені үйрендім»тұрғысынан өз әрекетін талдауға үйренеді);

- жүйелі-әрекеттік тәсілдеме;

- дамыта оқыту технологиясы (оқушылар оқу әрекетінің тәсілдерін игеріп, өзінің іс-әрекетін жоспарлау және басқару жолын үйренеді);

- дифференциациялап оқыту технологиясы (оқушыларды қабілеті, мүмкіндігі, ерекшелігіне қарай оқыту).

*Әдебиеттік оқу пәнін оқытуда қолданылатын оқыту стратегиялары мен әдістері:*

- мұғалім мен оқушының «субъект-субъектілік» дидактикалық қатынаста білім іздеу үдерісіне бірдей енуі;

- оқу проблемаларын шешу барысында мұғалім мен оқушының ынтымақтасқан шығармашылық ізденіс әдістерін қолдану; оқу проблемаларын шешудің әдіс-тәсілдерін оқушыларға дамыта оқыту ұстанымына сай жолмен құру және көрсету;

- оқушының жеке пікірін тыңдау, олардың бұрын меңгерген білімдері мен қалыптасқан түсініктерін әрі қарай дамыту;

- ойын әдісі;

- «оқыту үшін бағалау және оқуды бағалау» арқылы қолдау жасау;

- сын тұрғысынан ойлау дағдыларын дамыту;

- ақпараттық-коммуникациялық технологияларды тиімді қолдану арқылы оқушылардың қазақ тіліне деген қызығушылығын арттыру;

- тәжірибелік, шығармашылық оқу әрекеттеріне (түрлі шығармашылық жұмыстар жасау) ынталандыру;

- оқушылардың білімін жүйелі түрде мониторингілеу;

- оқушыларды зерттеушілік әрекетке және зерттеушілікке негізделген белсенді оқуға ынталандыру;

- оқушыларға алдын ала берілетін түрлі стильдегі жазба мәтіндердің үлгісін қолдану (мұғалім алдын ала модельдер мен үлгілер береді);

- оқушылардың оқу әрекетін жеке, жұптық, топтық және ұжымдық формада ұйымдастыру (оқушылар бірін-бірі өзара оқытуға, бірін-бірі бағалауға, пікір алмасуға, т.б. үйренеді);

- оқыту барысында «не білемін? не білгім келеді? нені үйрендім?» түріндегі кері байланысты жүзеге асыру.

Басты назар білім мен сол білімді қолдану үдерісіне аударылады. Оқушылардың білім алу барысындағы табыстылығы мен алдағы қадамдарын анықтау үшін оқытудың нақты мақсаттары мен табыс критерийлерін алдын ала белгілеу керек.

*Әдебиеттік оқу пәнін оқытуда келесі ұстанымдарды басшылыққа алу қажет:*

˗ оқушыны қатесі үшін жазалап оқыту емес, қателерін түзету үшін оқыту;

˗ өз ойларын еркін айтуға, өздігінен шешім қабылдауға мүмкіндік беру;

*Ақпараттық-коммуникациялық технологияларды (әрі қарай – АКТ) қолдану* құзыреттілігі оқушылардың жұмыс барысында, бос уақыттарында және қарым-қатынасында технологияларды орынды және шығармашылықпен қолдана білуін қамтамасыз етеді. Бұл құзыреттілік АКТ-ны қолдану дағдылары арқылы қалыптасады.

Ақпаратты табу, құру және онымен жұмыс істеу, мәліметтермен, ой түйіндерімен алмаса отырып, құрал-жабдықтар мен қосымшалардың кең мүмкіндіктерін пайдалану арқылы өз жұмысын бағалау және жетілдіру арқылы оқушылар АКТ-ны қолдану дағдыларын барлық пәндерге арналған оқу бағдарламаларын меңгеру үрдісінде дамытады.

*Бұл «Әдебиеттік оқу» пәнінің оқу бағдарламасында төмендегідей көрініс табады:*

˗ оқытудың сапасын арттыру үшін сабақта жаңашыл әдістер мен ақпараттық технологияларды пайдалану;

˗ ғаламтор ресурстарымен жұмыс жасайды (мысалы, веб-сайттағы ақпаратты оқу, керекті материалды іріктеу, жеке құжат немесе файл ретінде көшіру және сақтау);

˗ мәтін және слайдтармен жұмыс істеу үшін қарапайым бағдарламадан күрделірек бағдарламаға көшу (Word, Power Point);

˗ ақпаратты өңдеп, электронды түрде жеке құжат ретінде сақтау үшін жабдықтарды(принтер, сканер, сандық фотоаппарат) пайдалану;

˗ электронды оқулықтарды пайдалану;

˗ тақырыпқа байланысты медиақұралдарды қолдану;

˗ ақпаратты саралап, зерттей алу.

**Коммуникативті оқыту ұстанымы:**тілдік дағдыларды дамыту.

*Әдебиеттік оқу пәнінен* ***тыңдалым мен айтылым*** *сөйлеу әрекеттерін дамытуға ықпал ететін тапсырма үлгілері:*

* тыңдауға, мазмұнын түсінуге әр түрлі жанрдағы мәтіндерді ұсыну;
* шығарманы қайталап тыңдау, негізгі ойды анықтау;
* тыңдалған шығарма бойынша сұрақтар қою;
* шығарма бойынша жоспар құру;
* тыңдаған шығарманың белгілі бір бөлігін өз сөзімен айтып беру;
* шығарманың мазмұны бойынша қарама-қарсы пікір айту, дәлелдеу;
* шығарманы өз қиялымен өзгертіп аяқтау;
* мәтіндегі оқиғаларды, іс-әрекеттерді салыстыра талдай алу;
* ұсынылған тақырып бойынша сұхбат алу немесе сұхбат беру және нәтижесі бойынша ауызша есеп беру;
* жоспарланған тақырыптар бойынша пікірталас ұйымдастыру; жұпта ым-ишараны пайдаланып, оқиғаны жазуға дайындалу (мысалы, «Бағытталған оқу» және «Бағытталған жазу»);
* ауызша айтылғанды түсіну және сұрақтарға жауап бере білу;
* берілген тақырып бойынша диалог құрастыру.

*Әдебиеттік оқу пәнінен* ***оқылым*** *дағдысын дамытуға ықпал ететін тапсырма үлгілері:*

* көз жүгірте, шолу жасай отырып оқу;
* шығарманың тақырыбы мен бастапқы бөлігіне сүйене отырып, оқиғаның дамуын болжау;
* шығарманың негізгі ойы мен бөліктерін анықтай отырып оқу;
* ақпаратты табу үшін оқу, қызығып оқу және өз көзқарасын айту үшін оқу, мәтінге ауызша және жазбаша шолу жасау;
* әдебиетпен жұмыс (сұхбатқа сұрақтар мен жауаптар дайындау).
* интернет ресурстарымен жұмыс (тақырып мазмұны бойынша презентациялар, жобалар дайындау).

*Әдебиеттік оқу пәнінен* ***жазылым*** *дағдысын дамытуға ықпал ететін тапсырма үлгілері:*

* тыңдалған және оқылған мәтіннің қысқаша мазмұнын, фильм мен кітаптан алған әсерлерін жазу;
* оқушыларға таныс ертегі, әңгіме, өлеңдердің қысқаша мазмұнын жазу;
* әдеби шығармадан алынған көркем, бейнелі сөздерді жазу;
* әдеби шығармадағы жаңа сөздерден сөздік құрастыру;
* газет-журналдарға шағын хабарлама/мақала жазу;
* белгілі оқиғаны өз ойынша өзгертіп аяқтау;
* әдеби шығарма мәтініндегі оқиғаны өз көзқарасымен өзгертіп аяқтау;
* ақпаратты суреттер мен сызбалар, белгілер, пиктограммалар арқылы беру;
* сұхбатқа сұрақтар дайындау.

**4. Сөйлеу әрекеттерін бағалау бойынша ұсыныстар.**

Оқушыларды еркін қарым-қатынас жасауға, өз көзқарасын білдіруге, ойын жеткізіп айтуға дағдыландыру тіл сабақтарындағы сөйлеу әрекетінің «Айтылым» түрі негізінде қалыптасады. Бастауыш сыныптарда сөйлеудің коммуникативтік қызметіне, яғни қарым-қатынас тілін дамытуға (монолог және диалог) көп көңіл бөлінеді.

Монологтік сөйлеу – сөйлеу әрекетінің кең тараған түрі. Монологте белгілі бір тақырыпты баяндап, сипаттап, әңгімелеп айтып беру мақсаты көзделеді. Монологте сөйлеушінің ойы, пікірі, көңіл күйі, психологиялық ішкі толғанысы көрініс табады.

Диалогтік сөйлеу – екі адамның арасындағы сөйлеу әрекеті. Диалогте сөйлеу мен тыңдау әрекеттері қатар жүреді. Диалогте оқиға мен болмыс нақты тақырыпқа құрылып, әрбір сөйлем мен сөз алғашқы айтылған ойды ұштастырады.

Сөйлеу әрекетінің «Айтылым» түрі бойынша қалыптастырушы және жиынтық бағалау аясында төмендегі критерийлер мен дескрипторларды қолдана отырып, өткізу ұсынылады.

**Бағалау критерийі:** білім алушы

* + - Сөйлеу әрекетінің түрлерін әлеуметтік ортада қолдана алады.
    - Өз ойын жүйелі, еркін жеткізеді.
    - Оқиғаның жүйесін (басы, негізгі бөлім, соңы) сақтап баяндайды.
    - Сөйлеу барысында тілдік нормаларды сақтайды.

|  |  |
| --- | --- |
| **Жұмыс түрлері** | **Дескриптор** |
| Монолог | Оқиғаның жүйесін сақтай отырып, баяндайды. |
| Сөздерді тақырыпқа сәйкес, орынды қолданады. |
| Ойын жүйелі түрде еркін жеткізеді. |
| Сөздерді мағынасына қарай қолданады. |
| Сөйлемдердің құрылымын сақтайды. |
| Сөздегі екпінді, дауыс ырғағын сақтайды. |
| Сөйлеудің белгілі бір формалары мен үлгілеріне сәйкес |
| Өз көзқарасына аргумент келтіріп, дәлелді пікір айтады. |
| Көтерілген мәселе бойынша өз ойын білдіреді. |
| Диалог/сұхбат | Тақырыпқа сәйкес диалог құрастырады. |
| Сұхбаттасының сөзін тыңдайды және жағдаятқа сәйкес пікірлеседі. |
| Сұхбаттасына сұрақ қояды. |
| Сұхбаттасының сұрағына сәйкес жауап береді. |
| |  | | --- | | Сөйлеу барысында тілдің эмоциялық жағын (одағай, еліктеуіш сөздер), дауыс ырғағын, ымдау, қолдау шараларын пайдаланады. | |
| |  | | --- | | Сөйлеу және қарым-қатынас жасау мәдениеті нормаларын сақтайды. | |
| |  | | --- | | Өз көзқарасына аргумент келтіріп, дәлелді пікір айтады. | |
| |  | | --- | | Көтерілген мәселе бойынша өз ойын білдіреді. | |
| Мәтінді мазмұндау | |  | | --- | | Оқиғаның бірізділігін сақтай отырып, мәтіннің мазмұнын жүйелі баяндайды. | |
| Мәтіннің мазмұны бойынша сұрақтарға жауап береді. |
| |  | | --- | | Мәтіннің құрылымдық бөліктерін (басы, негізгі бөлім, соңы) сақтайды. | |
| Сөздерді мағынасына сәйкес қолданады. |
| Тыңдарманды қызықтыру үшін дауыс ырғағын/ вербалды емес тілдік құралдарды қолданады. |
| Сурет бойынша әңгімелеу/ сипаттап айту | Суреттің тақырыбын анықтайды және ат қояды. |
| Бейнеленген оқиғаға сәйкес әңгіме құрастырады. |
| Оқиғаның эпизодтары/үзінділері арасындағы байланысты сақтайды. |
| Сөйлемдердің құрылымын сақтайды. |
| Оқиғаның логикалық жүйесін сақтайды. |
| Оқиғаны өздігінен/ жетелеу сұрақтары арқылы / тірек сөздердің көмегімен/ жоспар бойынша әңгімелейді/сипаттайды. |
| Оқиғаның мазмұнына қатысты көзқарасын білдіреді. |
| Заттардың атын, сынын, қимылын білдіретін сөздерді орынды қолданады |
| Бейнелердің/кейіпкерлердің негізгі белгілерін (түр-түсі, пішіні, көлемі, мөлшері, мінез-құлқы т.б.) сипаттайды. |
| Бейнеленген заттардың ұқсастығы мен айырмашылығын анықтайды. |
| Сөйлеу барысында грамматикалық нормаларды сақтайды. |
| Оқиғаға қатысты қорытынды жасайды. |

**5. Әдебиеттік оқу пәнінің базалық мазмұны.**

Оқу бағдарламасының мазмұны көркем шығармалар арқылы оқушылардың сөздік қорын жаңа сөздермен байытуды, көркем туындылардағы айтылған ойларға пікірін білдіруді және оны дәлелдеуді, белгілі бір тақырыпқа байланысты өз ойын толық, жүйелі, түсінікті етіп ауызша және жазбаша жеткізе білуге дағдыландыруды, шығарма кейіпкерлерінің іс-әрекетіне баға беруді, мәтін бойынша өздігінен сұрақтар құрастырып, мүмкін болатын жауаптарды болжап, өзін-өзі бақылауды, өзін-өзі бағалауды, шығармадағы негізгі ойды өз бетінше тұжырымдауды, мәтін бөлімдері арасында мағыналық байланыс орнатуды, жоспар құруды; сөйлеу мәдениетін қалыптастыруды, көркем шығармаларды басқа өнер түрлерімен салыстыруды, көркем шығармалардың элементтерін ажыратуды қамтиды.

Әдебиеттік оқу пәні материалдарын сұрыптауда *монографиялық ұстаным* басшылыққа алынады. Бұл ұстанымның талабы бойынша Ы.Алтынсариннің, А.Құнанбаевтың, Ш.Құдайбердиевтің, С.Көбеевтің, С.Торайғыровтың, С.Дөнентаевтың, А.Байтұрсыновтың, М.Дулатовтың, М.Жұмабаевтың, Ж.Аймауытовтың, С.Сейфуллиннің, І.Жансүгіровтің, Б.Майлиннің, М.Әуезовтің т.б. классик ақын-жазушылардың балаларға арналған шығармалары әр сыныпта қайталанып отырады. Оқушылар жас ерекшеліктеріне қарай олардың әр түрлі жанрда, әр түрлі тақырыпта жазған шығармаларын оқуға мүмкіндік алады.

Бастауыш білім беру деңгейінде *оқытудың қолжетерлігі ұстанымы, оқушылардың қызығушылығын ескеру ұстанымы, көрнекілік ұстанымы* т.б. дидактиканың жалпы ұстанымдарының талаптары сақталады.

**Оқу үдерісін ұйымдастырудағы педагогикалық әдіс-тәсілдер:**

* Құндылықтарға бағытталған ұстаным
* Тұлғаға бағытталған ұстаным
* Іс-әрекеттік ұстаным
* Саралап оқыту ұстанымы
* Коммуникативтік ұстаным
* Ортақ тақырыптар арқылы оқыту
* Ойын іс-әрекеттері арқылы оқыту
* Жобалық ұстаным
* Ақпараттық-коммуникациялық технологияларды қолдану

**Оқу пәнінің 2-3-4 сыныптағы базалық білім мазмұны:**

*Көркем шығарма бөлімі балалар әдебиетінің екі саласын қамтиды:*

• Ауыз әдебиеті үлгілері.

• Жазба балалар әдебиеті үлгілері.

*Ауыз әдебиеті үлгілерінен:*

1) балаларға арналған тақпақ, санамақ, мадақтау, өтірік өлеңдер, төрт-түлік жырлары: төрт түлік туралы өлеңдер, мал, жан-жануарлар айтысы, Наурыз жыры) ертегілер: хайуанаттар жайындағы ертегілер мен қиял-ғажайып оқиғалы ертегілер;

2) мақал-мәтелдер (әр түрлі тақырыптағы);

3) жұмбақ-жаңылтпаштар (әр түрлі тақырыптағы);

4) батырлар жырынан үзінділер;

5) аңыз әңгімелер мен қиял-ғажайып оқиғалар;

6) шешендік сөздер;

7) мысалдар.

*Жазба балалар әдебиеті үлгілерінен:*

Қазақ ақын-жазушылары: Ы.Алтынсарин, А.Құнанбаев, Ж.Жабаев, А.Байтұрсынов, М. Дулатов, Ж.Аймауытов, М.Жұмабаев, С.Сейфуллин, Б.Майлин, М.Әуезов, С.Бегалин, Б.Соқпақбаев, Ш. Смаханұлы, Қ.Мырза Әли, М.Әлімбай, Ө.Тұрманжанов, Ж.Смақов, Қ.Баянбай, Ә.Дүйсенбиев, Ф.Оңғарсынова, Ә.Табылдиев, А.Асылбеков, Ө.Қанахин, Т.Молдағалиев, Е. Өтетілеуов, Б.Кірісбаев, Е.Елубай, С.Қалиев, С.Сейітов, Б.Ысқақов, Д.Жұмагелдинова, М.Айымбетов, М.Абылқасымова,т.б. өлең-жырлары, ертегі-мысалдары, әңгімелері.

*Ғылыми-танымдық шығармалар:*

Мақала, очерк, естелік, өмірбаян, күнделік (аспан әлемі, су асты тіршілігі, табиғат құбылыстары, жаратылыс құпиялары, адамзат сырлары, халықтық әдет-ғұрып, салт-дәстүр туралы шығармалар).

Әлем халықтары балалар әдебиетінің көрнекті өкілдерінің үлгілі шығармалары: *әңгіме, мысал, ертегілер.*

*2-4-сыныптарда сыныптан тыс оқуға ұсынылатын шығармалардың авторлары:*

*1. Ауыз әдебиеті үлгілері:* аңыздар, әр халықтың ертегілері, шешендік сөздер, эпостық жырлар, айтыс үлгілері, жұмбақ, жаңылтпаш, мақал-мәтелдер, т.б.

*2. Жазба балалар әдебиеті үлгілері:*

Ы.Алтынсарин, А.Құнанбаев, Ш.Құдайбердіұлы, С.Көбеев, С.Торайғыров, А.Байтұрсынұлы, М.Дулатұлы, М.Жұмабайұлы, Ж.Аймауытұлы, С.Сейфуллин, І.Жансүгіров, С.Мұқанов, М.Әуезов, Ж.Жабаев, Ө.Тұрманжанов, А.Тоқмағамбетов, С.Бегалин, Б.Соқпақбаев, Б.Момышұлы, М.Мақатаев, О.Бөкеев, Т.Айбергенов, С.Жүнісов, Ш.Смаханұлы, М.Әлімбаев, Қ.Мырза Әли, Т.Молдағалиев, Ф.Оңғарсынова, М.Шаханов, М.Айымбетов, Н.Айтов, Е.Өтетілеуов т.б.

*3. Әлем әдебиетінен:* Ш.Айтматов, И.А.Крылов, Л.Толстой, А.Чехов, Х.Андерсен, Ж.Родари, т.б.

**6. Оқушылардың білім, білік және дағдыларына қойылатын талаптар.**

**Оқу дағдысы:** 2-сыныпта оқушылардың мәтіндерді дұрыс, түсініп оқуына баса көңіл бөлінеді. Шапшаң, мәнерлеп оқу дағдыларынқалыптастырып, жетілдіру жұмыстары жүргізіледі. Оқу түрі: *дауыстап оқу, іштей оқу.*

**2-сынып оқушысының дайындық деңгейіне қойылатын талаптар. Пәндік нәтиже бойынша 2-сыныпты бітірген оқушы:**

* + Ауыз әдебиеті мен жазба әдебиеті үлгілерін ажырата алуды;
  + мәтінді саналы оқуды;
  + шығармаларды өздігінен дауыстап, іштей оқуды;
  + мәтінді рөлдерге бөліп, мәнерлеп оқуды;
  + мәтіндегі негізгі ойдың басталуын, жалғасуын, аяқталуын табуды;
  + мәтіннің атауын, мәтіннен кейінгі сұрақ-тапсырмаларды таба алуды;
  + көлемі 150-200 сөзден тұратын мәтін мазмұнын қысқаша әңгімелей алуды;
  + мәтіннің мазмұнына қатысты тірек сөздерді табуды;
  + тыңдаған мәтіндері бойынша сұрақтарға жауап беруді;
  + мәтіннің түрлерін (сипаттау, әңгімелеу, пайымдау) ажыратуды;
  + өлеңнің ұйқасқа құрылатынын **біледі.**
  + Мәтіннің негізгі ойын;
  + мәтіндегі оқиға желісін;
  + мәтіндегі ақын-жазушының көңіл-күйін **түсінеді.**
  + Сурет бойынша диалог құруды;
  + тыңдаған ән-күйлерінің мәтінмен байланысын анықтауды;
  + ғылыми-танымдық мәтіндерден өзіне қажетті мәліметті табуды және оны берілген үлгіге (кестеге, сызбаға, т.б.) сай өңдеу мен жүйелеуді;
  + сызба бойынша өлең құрастыруды;
  + мәтін кейіпкерлеріне, туысқандары мен достарына хатпен құттықтау жазуды;
  + халық ауыз әдебиеті үлгілерінен және 2-3 өтірік өлеңді, 10-15 мақал-мәтел мен жұмбақ, жаңылтпашты жатқа айтуды;
  + 2-3 өлеңді жатқа айтуды;
  + мазмұндама мен шығарма жазуды (25-30 сөзден тұратын);
  + оқыған немесе көрген оқиғасы жөнінде ауызша әңгімелей алуды;
  + мәтін бойынша сұрақтарға жауап беруді;
  + 2-сыныптың бірінші жарты жылдығында минутына сөздер мен тыныс белгілерін қоса есептегенде 40-45 сөз оқуды; екінші жарты жылдықта – 50-55 сөз оқуды **меңгереді**.

**3-сыныпты бітірген оқушы:**

* + Ауыз әдебиеті үлгілерінің жанрларын (аңыз, ертегі, мақал-мәтел, жаңылтпаш, айтыс, шешендік сөздер, батырлар жыры, айтыс өлеңдер т.б.) ажырата алуды;
  + шығарма авторларын, олардың көзқарасын;
  + авторы арқылы шығармаларын атауды;
  + көлемі 200-250 сөзден тұратын мәтінді толық және қысқаша әңгімелей алуды;
  + көркем шығарма жанрларын (әңгіме, өлең, қара сөз т.б.) ажырата алуды;
  + өлең жолдары мен шумағын;
  + шығарманың тақырыбы мен басты кейіпкерлерін атауды **біледі**.
  + Мысалдағы аллегорияны;
  + көркем шығарманы өмірмен байланыстыра білуді;
  + мәтінді тапсырмаға сәйкес теріп оқуды;
  + мәтіндегі белгілі мен белгісізді **түсінеді.**
  + Мазмұндама мен шығарма жазуды (30-35 сөзден тұратын);
  + ата-аналарына құттықтау, достарына хат жазуды;
  + жыл аяғына дейін 4-5 тақпақ, 4-5 өлең, 3-4 үзінді, 4-5 жұмбақ, 5-6 мақал-мәтелді жатқа білуді;
  + мәтінге жоспар құруды;
  + мәтін бойынша сұрақтар қоя алуды;
* 3-сыныптың бірінші жарты жылдығында минутына сөздер мен тынысбелгілерін қоса есептегенде 55-60 сөз оқуды; екінші жарты жылдықта – 60-65 сөз оқуды **меңгереді.**

**4-сыныпты бітірген оқушы:**

* + Халық ауыз әдебиеті басты жанрларының (ертегі, аңыз, жұмбақ, жаңылтпаш, мақал-мәтелдер, батырлар жыры, айтыс, шешендік сөздер) негізгі сипаттарын;
  + жанр түрлерін (шағын фольклорлық жанр, әңгіме, мысал, өлең, ғылыми -танымдық шығарма, очерк, мақала, сатира) ажырата алуды;
  + көлемі 300-350 сөзден тұратын мәтін мазмұнын қысқаша, толық және жоспар бойынша таңдап әңгімелей алуды;
  + өлеңдегі ақынның көңіл-күйін тани алуды;
  + мәтіннен теңеу, мінездеу, кейіптеу, әсірелеуді таба алуды;
  + мәтінге жоспар құруды;
  + шығармадағы оқиғаның ел басынан өткен тарихи оқиғамен байланысын табуды **біледі**.
  + Шығарманың тақырыбы мен идеясын, оқиға желісін, басты кейіпкерлерін анықтауды;
  + шығармадағы оқиғаға өз көзқарасын білдіруді;
  + ғылыми-танымдық және публистикалық мәтіндерден өзіне қажетті мәліметті таба алуды және оны берілген үлгіге (кестеге, сызбаға т.б.) сай өңдеп, жүйелеуді;
  + мәтінді талқылау кезінде автор көзқарасын, сөзін дәлел ретінде келтіре алуды **түсінеді**.
  + Портреті арқылы және шығармалардағы іс-әрекетіне сәйкес кейіпкерлерге мінездеме бере алуды;
  + көркем шығармада суреттелген оқиға, кейіпкерлер іс-әрекеті мен қарым-қатынасының нақты өмірмен байланысын көрсете алуды;
  + мәтіннен түсініксіз сөздерді тауып, мағынасын түсіндіруге қатысуды;
  + кітаппен және кітапханалық анықтама, библиографиялық әдебиеттер мен интернеттен өз бетінше деректер, ақпараттар жинай білуді;
  + мазмұндама мен шығарма жазуды (40-45 сөзден тұратын);
  + 4-сыныптың бірінші жарты жылдығында минутына сөздер мен тыныс белгілерін қоса есептегенде 65-70 сөз оқуды, екінші жарты жылдықта – 70-80 сөз оқуды **меңгереді.**

**Оқу жетістіктерін бағалау тәсілдері**

Әдебиеттік оқу пәнін меңгеру нәтижелері критериалды бағалауды қолдану арқылы жүзеге асырылады.

Критериалды бағалау оқыту, оқу және бағалаудың өзара тығыз байланысына негізделген. Критериалды бағалау нәтижелері білім беру үрдісін тиімді жоспарлау және ұйымдастыру мақсатында пайдаланылады.

Критериалды бағалау қалыптастырушы және жиынтық бағалаудан тұрады.

Қалыптастырушы бағалау үздіксіз өткізіледі, оқушы мен оқытушы арасындағы кері байланысты қамтамасыз етеді және оқу процесін дер кезінде түзетуге мүмкіндік береді.

Жиынтық бағалау белгілі оқу мерзімінде оқу блогін оқып бітіргенде өткізіледі, оқушыларға кері байланысты қамтамасыз ету үшін, пән бойынша тоқсандық және жылдық бағаларды қою үшін қолданылады.

**Сұрақтар мен тапсырмалар:**

1. Жаңартылған білім беру бағдарламасы бойынша «Әдебиеттік оқу» пәнінің оқу бағдарламасымен танысыңыз. Бағдарлама бойынша әр сыныпоқушысының дайындық деңгейіне қойылатын талаптар қандай?

2. Жаңартылған білім беру бағдарламасы бойынша «Әдебиеттік оқу» пәнінің базалық мазмұнын талдаңыз.

3. «Біз осы пән бойынша не білеміз және білімді қалай меңгереміз?» ұстанымы туралы әңгімелеңіз.

4.Әдебиеттік оқу пәнінде оқушылардың тілдік әрекеттерін дамытуға ықпал ететін тапсырмалар ретін атаңыз.

# Тақырып 3: Оқудың түрлері және оқу сапалары

**Жоспар:**

1. Оқудың түрлері.

2. Оқу сапалары: дұрыс оқу, түсініп оқу, мәнерлеп оқу, шапшаң оқу.

3. Оқу сабақтарында оқушылардың білік, дағдыларын есепке алу.

**Мақсаты:**Әдебиеттік оқу әдістемесіндегі оқудың түрлері және оқу сапалары туралы түсінік беру. Оқушылардың оқу дағдылары мен оқу сабақтарында жіберетін қателерімен таныстыру, теориялық білімін жетілдіру.

**1. Оқудың түрлері.**

Әдебиеттік оқудың екі түрі бар. Олар: *дауыстап оқу және іштей оқу.* Оқудың бұл екеуі де бастауыш сыныпта қолданылып, дамытылады.

Сауат ашу кезеңінде дауыстап оқу іске асырылады. Ол 1-2-сынып оқушыларына тән. Іштен оқу да қолданылады. Бірақ іштен оқу 1-сынып оқушыларының оқу деңгейін тексеруге, олардың жіберген қателерін түзетуге мүмкіндік бермейді. Ал дауыстап оқыту арқылы олардың оқу сапаларын байқауға болады. Сондықтан сауат ашу кезеңінде дауыстап оқу қолданылады.

Әліппеден кейінгі кезеңде іштен оқуға дағдыландыра бастау қажет. Іштен оқуға үйрету маңызды. Себебі, дауыстап қана оқып үйренген бала орта буынға көшкен кезде қиыншылыққа ұшырайды:

1. Ол оқуы үшін жеке өзі ғана болуды қажет етеді. Дауыстап оқыса, басқаларға кедергі жасайды.Оқу залдарында сабаққа дайындалу қиынға түседі.

2. Оқу шапшаңдығы дамымайды. Себебі оқу жылдамдығы іштен оқу барысында қалыптасады. Мысалы: 2-сыныпта оқу жылдамдығы дауыстап оқуда минутына 35-50 сөз болса, іштен оқығанда 45-60 сөз болады. 3-сыныпта дауыстап оқығанда 60-75 сөз болса, іштен оқығанда 80-100 сөз болады.

2,3,4-сыныптарда оқудың екі түрі де қатар қолданылады. Ал 3,4-сыныптарда көбіне іштен оқуға көңіл бөлінуі қажет. Мұғалім оқудың екі түрін де іске асыру барысында оқу сапаларына да баса назар аударуы қажет.

**2. Оқу сапалары.**

**Дұрыс оқу**

1. Дұрыс оқуға үйрету негізі алғашқы оқу-жазуға үйрету кезден басталады. Дұрыс оқу үшін оқушылар мына талаптарды орындауы қажет:

1. Сөзді оқығанда әріптеп оқымай, буындап, буындарды жалғастырып оқу. Мысалы: *ша-на-лар, то-қу.* Мұнда балалар сөздің сыртқы түрін ғана меңгеріп, мағынасын түсінбей оқитын болса, дер кезінде түсіндіріп, түзетіп, сөзді буынға бөлгенде дұрыс бөліп оқуға жаттықтырып, дағдыландыру қажет.

2. Оқып тұрған сөздің не алдынан, не артынан, не ортасынан артық дыбыс қоспай, не түсірмей оқу, ұқсас дыбыспен ауыстырмай оқу.

3. Бір дыбысты не буынды ұзақ созып, не екі рет айтпау: *аа-на, баа-ла, а-на-на, ба-ба-ла.*

4. Бір сөз орнына екінші бір сөзді айтпау (мағынасына сәйкес келетін), сөйлем соңындағы сөзді, буынды жұтып қоймау.

5. Ұқсас дыбыстарды, тілі келмейтін дыбыстарды ауыстырмау.

Сонымен оқушы дұрыс оқымаса, мұғалім дұрыс оқып беріп, оқушыға қайталаттырады немесе жақсы оқитын оқушыға оқыттырады.

Баланың табиғат сыйға тартқан барлық интеллектуалдық қабілеттері ана тілін меңгерудің, онда да мектепке дейінгі кезде меңгерудің арқасында пайда болады және дамиды. Балаларды ана тіліне оқытуда кәсіби шеберлікті меңгеру үшін болашақ тәрбиешіге әдістеме теориясын, ұғыну және ғылымға белгілі әдістерді меңгеру, яғни осы әдістерді жүзеге асыратын оқытудың аса маңызды тәсілдерін орындауға жаттығу қажет.

Тілді дер кезінде және сапалы меңгеру балада дұрыс психиканың қалыптасуының және оның кейін жақсы дамуының алғашқы аса маңызды шарты болып табылады. Дер кезі дегеніміз – бала дүниеге келген алғашқы күннен бастау, сапалы дегеніміз – тілдік материал көлемінің жеткілікті болуы және баланың әрбір жас кезеңіне қарай тілді меңгеруге деген мүмкіндіктерін толық пайдалану.

**Түсініп оқу**

Түсініп оқу – оқыған сөз немесе сөйлемнің мағынасын, ондағы айтылған ойды дұрыс түсініп, оны екінші бөлімде айтылған оймен байланыстыруы, оқылған мәтін мазмұнын анық, терең ұғынуы.

Түсініп оқу дұрыс оқу сапасы арқылы іске асады. Түсініп оқу барысында оқушыларда елес, ұғым, бейне, жоғары сезімдер пайда болады. Түсініп оқуға дағдыландырудың маңызды бір жолы – кіріспе әңгіме. Сонымен қатар оқудың алдында саяхатқа шығу, тәжірибе, бақылау жасау да түсініп оқуға дағдыландырады. Қорытынды әңгіме де оқушының түсініп оқуына септігін тигізеді.

Жаңа материалды түсініп қабылдау үшін сабақ үстінде жүргізілетін жұмыстар:

1. Кіріспе әдгіме.

2. Мұғалімнің мәтінді тұтас баяндауы не оқып беруі.

3. Сөздік жұмысы.

4. Бөлім-бөлім бойынша оқушыларға дауыстатып оқыту.

5. Сұрақ-жауап арқылы не түсінгендерін, қалай түсінгендерін байқау.

6. Іштен оқу.

7. Қажетті жағдайда оқудың басқа түрлерін іске асыру. Мысалы: рөлге бөліп оқу, теріп оқу, бөлімге бөліп оқу.

8. Түсінгендері бойынша бөлімге ат қою, мазмұндық сурет салу, мазмұнына сәйкес мақал-мәтел айту.

9. Осы әңгімеге ұқсас, идеялық ойын аша түсетін қосымша әңгімеге өлең, т.б. айту.

10. Мәтінді қалай қабылдағанын байқау, алған білімін білікке айналдыруға бағытталған қорытынды әңгімеге өткізу.

**Мәнерлеп оқу**

Мәнерлеп оқу – бастауыш сынып оқушыларын дұрыс оқуға үйрету үшін қойылатын талаптың бірі. Дауыс интонациясын сақтап оқығанда ғана бала дұрыс оқиды әрі оқығанын түсінеді. Оқудың сапалары бірімен-бірі тығыз байланысты, бірін-бірі толықтырып отырады. Түсініп оқу үшін дұрыс оқу керек. Мәнерлеп оқу үшін оқып отырғанын түсіну керек. Мәнерлі оқылмаса, дұрыс оқыды дей алмаймыз. Ендеше бастауыш сыныпта мәнерлеп оқуға үйрету сауат ашу кезеңінен басталады. Сауат ашу кезеңінің дайындық сатысынан бастап сөйлеуге үйретеміз. Ал оның басты үлгісі – мұғалімнің өзінің дауыс интонациясы. Мәнерлеп оқу дегеніміз – дұрыс оқу, сонымен бірге дауыс интонациясы арқылы сөйлем не мәтіндегі негізгі ойды жеткізу, мазмұндық ой екпінін қоя білу, кейіпкер көңіл-күйін сезіне оқу. Екінші сөзбен айтқанда, қарапайым сөйлеу тіліне жақын, еркін оқу, дауысты құбылтып, тындаушысына әсерлі етіп жеткізу.

Баланы мәнерлеп оқуға үйрету үшін мүғалімнің өзі мәнерлеп оқу техникасын жетік біліп, оның оқушыларына меңгерте алатындай дәрежеде болуы керек.

*Мәнерлеп оқуда басты 3 міндет орындалады:*

1. Оқушылар шығарманың мазмұнын түсінеді.

2. Шығармадағы кейіпкерлер қайта жасалады.

3. Шығармадағы көңіл-күй көтеріледі.

Мәнерлі оқуда дауыстың маңызы зор. Дауыс сөйлеу мүшелері мен ауаның бір-біріне соқтығысуымен жасалады. Соның ішінде дауыстың ажыратылуы дауыс шымылдырығына тікелей байланысты. Дауыс шымылдырығында пайда болған үн қуыс мүшелері арқылы өткенде әр түрлі реңге ие болады.

Әр адамның өз дауысы болады, өйткені әр адамның өзінше анатомиялық, физиологиялық ерекшеліктері бар.

Дауыстың өзіндік сапасы болады, олар: дауыс күші, қарқыны, тембр.

Сөйлеу, не оқу кезінде дауыс күші бірде жоғары, бірде төмен болады. Мысалы: *«Құмырсқа мен қара қоңыз бір сыныпта оқып жүр. Кұмырсқа күн сайын бес алып, қоңыздың күнделігі екіге тола берді.»* - деген сөйлемдерде көтеріңкі дауыспен оқылатын сөздер - *бір сыныпта, күн сайын, екіге*, ал жай, төмендеп оқылатын сөздер – *оқып жүрді, алып, тола берді*, артынша бір қалыпта оқылатын сөздер – *құмырсқа мен қара қоңыз, құмырсқа бес, қоңыздың күнделігі.*

Осы сөздерді оқудағы дауыс қарқыны /темпі/ орташа болып келеді. Бұл сөйлемдерді тез оқуға болмайды.

Ал дауыстың тембрі /құбылуы/ тыңдаушыға әсер ететіндей болуы керек. Шығарманың мазмұнын дұрыс түсінгенде ғана құбылта оқу іске асады.

Мәнерлеп оқуда дауыс ырғағы – интонацияның орны бөлек.Интонация дегеніміз – сөйлеу сазы.Ол сөйлеудің ритмі мен үнін,дауыстың бірде жоғарылап, бірде төмендеуін білдіреді.Интонация мына элементтерден тұрады.*Сөз екпіні* және *ой екпіні.* Сөз екпіні – фразалық екпін,ал ой екпіні – логикалық екпін. Сонымен, көркем сөз оқушы адамның шығармадағы кейіпкерлердің көңіл-күйі, ішкі сезімін, жан-дүниесін тыңдаушыға сан алуан дауыс сазы арқылы жеткізуін интонация дейміз. Интонация дұрыс болу үшін оның элементтерін дұрыс, бір-бірімен ұштастыра пайдалануымыз керек.

Олар: дауыс күші, тембрі, екпін, пауза түрлері, сөйлеу /мелодия/ нормативтік дауыс ырғағы.

Интонацияны сақтауда кідірістерді дұрыс пайдаланудың маңызы зор. Кідірістер */пауза/ логикалық, психологиялық, грамматикалық* болып *3-ке* бөлінеді.

**1. Логикалық кідіріс.**

Бұл – табиғи кідіріс. Мұнда шығарманың мән-мағынасына орай, сол шығарманың идеясын ашатын жекелеген создерге салмақ түсіріледі. Бұл кезде тыныс белгілеріне онша назар аударылмайды.

Әрбір сөйлемде айтылатын ойға негіз болатын жеке сөз, не сөз тіркестері болады. Бұл сөздер сөйлемдегі басқа сөздер мен сөз тіркестерінен көтеріңкі оқылып, тыңдаушының назарын өзіне аударады. Мұндай сөйлем ішіндегі мағына жағынан мәні басым сөздерге логикалық екпін түсіріліп, логикалық кідіріс жасалып, мәнерлі оқылуы керек. Мысалы, *Сүлеймен деген патша кірпі мен қарғаға былай деп бұйрық береді:*

*- Сен, қарға, бір күнде жер дүниені аралап, жақсы сайрайтын құс тап.* /Қазақтың халық ертегісінен/.

Бұл сөйлемде логикалық кідіріс *«Сүлеймен деген патша», «сен, қарға», «бір күнде»* деген сөз тіркестерінен соң жасалады. Өйткені, *ой екпіні* осы тіркестерге түсіп тұр.

Логикалық кідіріс жасап, ой екпінін дұрыс білу үшін сөйлем мағынасын, сөйлемдегі сөздердің бір-бірімен грамматикалық байланысын таба білу керек.

Пауза сақталмай оқылса, онда мәтін мазмұны түсініксіз болады. Мысалы, *«ол үй емес»* деген сөйлем паузасыз айтылса, онда айтып тұрғаным *«басқа»* деген ұғымды білдіреді. Яғни *«ол»* сөзі сөйлемде *«үй»* сөзіне анықтауыш ретінде қолданылады. Ал *«ол»* сөзінен кейін пауза жасасақ, онда айтып тұрғаным *«үй емес, қора немесе басқа бірдеме»* дегенді білдіреді. Мұнда *«ол»* бастауыш қызметін атқарып тұр.

**2. Психологиялық кідіріс** мәтіннің мазмұн-мағынасын, ондағы кейіпкердің іс-әрекетіне, оның көңіл-күйінің құбылуына байланысты оқылады. Мәтінді оқығанда психологиялық кідіріс дұрыс жасалса, тыңдаушы әрі қарай не болатынын тағатсыздана күтеді.

Мұнда жеке сөздерге, сөз тіркестері мен тармақтың әсеріне көбірек салмақ түсіріледі. Бұл кідіріс арқылы лирикадағы негізгі ой ашылады. Яғни, қуану, шаттану, толғаныс, өкіну, сағыну, кекету және басқа көңіл-күй беріледі.

- *«Біраз сайрасам қайтеді?..»* – депті бұлбұл жалынып. Жолбарыс:

- *«Мен саған сайрағанды көрсетейін»,* – деп ұмтыла бергенде, бұлбұл пыр етіп ұша жөнеліпті. /«Мақтаншақ жолбарыс»/.

Бұл мысалда психологиялық кідірістер *«сайрасам қайтеді», «жолбарыс», «сайрағанды көрсетейін»* деген тіркестерден кейін қойылады.

*Мәселен,* Абайдың «Жасымда ғылым бар деп ескермедім» (14жол) өлеңін талдап көрейік. Өлең мәтінін толық келтірейік.

*Жасымда ғылым бар деп ескермедім,*

*Пайдасын көре тұра тексермедім.*

*Ержеткен соң түспеді уысыма,*

*Қолымды мезгілінен кеш сермедім.*

Өлең мәнерлеп оқылғаннан кейін, мәні ашылады. Мәнерлеп оқыған кезде тиісті кідірістің түрлерін қолданамыз. Абайдың бұл өлеңі баяу, салмақты үнмен оқылады. Ақынның оқу-білімнен кеш қалып қойғандағы өкініші кезінде психологиялың («жасымда ғылым бар деп ескермедім,ержеткен соң түспеді уысыма, қолымды мезгілінен кеш сермедім, бұл махрұм қылмағыма кім жазалы») кідіріс қажет. Оның құрылымы үш түйінді ойдан тұратындығы айтылады. Олар:

- ақын өкінішінің себебі (алты жол);

- баласын оқуға беру (төрт жол);

- өзі туралы (төрт жол).

Осыдан соң мынадай сұрақтар қойылып, өлең мәнін аша түсуге болады:

1. Ақын неге өкініш етті?

2. Ақын баласын қандай оқуға берді?

3. Ондағы мақсаты не?

4. Сол кездегі оқу туралы шектеулі түсінік қандай еді?

5. Ақынның оқуға насихаттағандағы мақсаты не?

6. Ақынның өзі туралы ойы қандай?

Өлең мәтініндегі «махрұм», «қызмет қылу», «шен алу», «қарасөзге дес бермеу», «басқа шауып төске өрлеу» деген сөздерге түсінік беріледі, мағынасы айқындалады. Жазушы М.Әуезовтің: «Көркемөнер – біздің ішкі дүниемізге, жан жүйемізге әсер етіп, адамдық қалпымызды тәрбиелейді» дегені еске түсіріледі. Әрбір көркем мәтін оқушының танымдық біліктілігін қалыптастырып, эстетикалық деңгейіне қозғау салады. Осы өлең арқылы жастар оқу-білімге деген көзқарасын, ғылымның мәнін, қоғамға, адамзатқа пайдалы болып, игілікті істер атқаратындай, азамат болу керектігін түйсінеді.

Осы ой Абайдың басқа да өлеңдерінде жалғасатындығы айтылады. Қазіргі кездегі «ғылым», «білім» сөздерінің мағынасы ашылып, оқу-білімнің пайдасы ұғындырылады.

Психологиялық кідіріс мәтінде немесе тіркесте бір бөлікті басқаларынан ерекше бөліп көрсетуі үшін әсіресе, эмоцияны білдіретін жерлері эмоцияны білдіретін жерлері баса оқылады.

Мысалы, *2-сыныптағы Ш. Смаханұлының «Тәкәппар»* мысалында:

*«Мөлдір суым, мекенім,*

*Енді қайтсем, жетермін!?*

*Қадіріңді, білмедім,*

*Неге шалқып жүрмедім!?»* деген жолдары өте өкінішті күйде оқылады.

Паузаға үйрету 1-сыныптан бастап жүргізіледі. *Оның 2 жолы бар:*

1. Оқушы мұғалімге еліктеу арқылы үйренеді.

2. Арнаулы жаттығулар арқылы үйретіледі.

*Оқуға үйрену барысында оқушының білігі мен дағдысын былайша бағалауға болады:*

1. Баяу, бірақ дұрыс, түсініп, мәнерсіздеу оқиды;

2. Шапшаң, мәнерсіз, сөзді бұрмалап, түсінбей оқиды;

3. Шапшаң, дұрыс, түсініп, мәнерлеп оқиды.

4. Орташа қарқынмен,дұрыс, түсініп, мәнерлеп оқиды;

5. Өте баяу, бірқалыпты, дұрыс, түсініп, мәнерсіз оқиды.

**3. Грамматикалық кідіріс.**Грамматикалық кідірістің (бұл кейде «өлең аралық» немесе «тасымал кідірісі» деп те аталады) эмоциялылығы жоғары. Бұған әр сөзді бөліп, ашық, түсінікті, тыныс белгілеріне орай кідіріп оқу жатады.

Грамматикалық кідірістер – тыныс белгілеріне байланысты қойылатын кідірістер. Жазуда белгілі бір нормативті басшылыққа ала отырып, сөйлемге тыныс белгілерін қоямыз. Тиісті тыныс белгілерін сөйлемнің мән-мағынасына байланысты қою – сауаттылықтың негізі. Ал осы сөздерді оқуда тыныс белгі қойылған жерге грамматикалық немесе нормативтік кідіріс жасау – мәнерлеп оқудың негізгі шарты. Әрбір тыныс белгіге кідіріс жасаудың өзіндік ерекшелігі бар. Хабарлы сөйлемнің соңында қойылатын нүктеге кілт тоқтамай, сөз соңындағы сөз немесе тіркес бояу созылыңқырай оқылады. Сол сияқты бастауыштан кейін қойылатын сызықшаға арнайы тоқталып, кідіріс жасамаса, бастауыштың синтаксистік қызметі өзгеріп кетуі мүмкін. Мысалы, *Ол – инженер Асыл. Ол инженер – Асыл.*

**Дикция (үн реңі).** Мәнерлеп оқуда дикцияның мәні зор. *Дикция*– сөйлеудің тазалығы мен ашықтығы. Бастауыш сынып мұғалімдерінің дикциясы ашық, таза болып, сөйлеу тілінде мүкіс болмауы керек. Ол үшін мұғалім дыбыстардың жасалуының артикуляциясын жақсы біліп, сөйлеу барысында оны дұрыс қолданып, оқушыларынан да соны талап етіп, түрлі артикуляциялық жаттығулар жасап отырғаны жөн.

Мұғалім өз сөзін анық, айкын айтуға тиіс. Оның сөзі – балаларға үлгі, оқушылар мұғалімге еліктейді, кейде қате айтқан сөзін де ұғып алады. Сондықтан мұғалім өз сөзіне мұқият болып, өте тез асығып сөйлеу сияқты кемшіліктерді жібермей байқап отыруды дағдыға айналдыру керек.

Анық, таза сөйлеу дәрежесіне үнемі артакуляциясын жаттықтыру арқасында жетуге болады, яғни сөйлеу мүшелерінің қажетті дыбыстарды айтуға ыиғайлап, бір қалыпты қозғалуы мен позициясы жағдайында ұстау. Бұл жаттығулар еріннің қимылына, жақтың жылдам ашылуына, тілдің жылжымалығына, кей дыбыстарды (р, ш, с) дұрыс айтуға дағдыландырады; тез сөйлегенде, созып сөйлегенде т.б. кездесетін кемшіліктердің болмауына көмектеседі.

Дыбыстардың сөйлеудегі артикуляциясын қазақ тілі сабағында фонетиканы өткенде жетілдіреді. Фонетиканы жақсы білу дикцияны түзеуге берілген жаттығуға көмегін тигізеді.

Дұрыс дыбыстауға жүргізілетін жаттығулар алғашында мұғалімнің басшылығымен жүргізіледі де, кейін оқушылар өздері әбден дағдыланып, сөйлеуде жіберілетін қатені де тауып түзейтіндей жағдайға жеткенде, өз беттерінше шұғылданады.

Оқу кезіндегі меңгерілген дауыс кідірістері оқушылардың ойын әсерлі жеткізуіне көмегі тиетіндігі сөзсіз. Мәнерлеп оқуды дұрыс жолға қою жұмысы көркем шығарманың эмоциялық жақтарын бере біліп оқумен де тығыз байланысты. Шығарманың мазмұнына қарай мәтіннің бір жері қуанышты, шаттық сезіммен оқылса, екінші бір жері – жарамсақтық мінез-құлықпен, үшінші біреуі ызғарлы, ашулы дауыспен оқылады. Әрине, мұны талап етіп тұрған жазушының немесе ақынның сөз қолданысы кейіпкерлердің бойына құйған қуаныш-қайғысы, толғаныс-тербенісі, қасірет-мұңы болып табылады. Сол үшін көркем сөз мәтінін оқыған уақытта автордың және кейіпкерлердің ой-сезімінің түрлі реңкін сазына келтіріп оқи білуге жаттықтырылады. Шығарманың әуен-сазы, ырғақ-ұйқасы, барлық интонациялық құрылымы дауыстап сөйлегенде ғана көрінеді. Сондықтан ырғаққа аса көңіл бөлген жөн. Өйткені ауызша сөйлеуде де, мәнерлеп оқуда да ырғақтың орны бөлек. Ырғақ дегеніміз – өлең сөз бен қара сөздің сөйлемдерінде дауыс толқынының бірде бәсең, бірде көтеріңкі келіп отыруы.

*Бастауыш мектеп оқушыларында оқу тәртібі мына шамада өтіледі:*

1. Балаларды оқығанда тыңдауға дайындау. Бұған жататындар балаларды алдын-ала психологиялық тұрғыдан дайындау, естігенін ұғатындай жағдай жасау, оларды ұйымдастыру жағы.

2. Балаларға шығарманы оқу. Оқу кезінде көркем туындының образын нақтылай түсуге немесе қорытындылауға иллюстрация, сурет, диапозитив, кесте тағы осындай көрнекті құралдар қолданылады.

3. Оқылған шығарманы мазмұны бойынша пікір алысу, әңгімелесу. Бұған жататындар балалардың өздерінің пікір айтуы, мұғалімге қоятын сұрақтары, оның қайтаратын жауабы, мазмұндап айтып беруі, оқылған мәтін бойынша балалардың шығармашылық жұмыстары (сурет, бейне, жабыстыру, әңгіменің аяғын жалғастыру т.б.).

4. Көркем шығармада суреттелген өмір шындығының елесі жайлы балалардың түсінігін қорытындылау. Қорытындыны оқылған әңгіме, өлең бойынша мұғалімнің қойылған сұрағына балалардың жауап берулері немесе тақырыпты аша түсу үшін мұғалімнің толықтыру әңгімесі арқылы жасауға да болады.

**Шапшаң оқу.** Шапшаң оқуға үйрету сауат ашудың әліппе сатысының соңына таман жүргізіле бастайды. Дұрыс оқуға төселген бала біртіндеп шапшаңдықты қосып отыруы керек.

Шапшаң оқу – оқығанды түсінетіндей қалыптағы шапшаңдықпен оқу. Мәтінді тым баяу оқыған оқушы мәтін мазмұнын түсінбек түгіл, бір сөйлемде не туралы айтылғанын да аңғара алмай қалады. Сондықтан оқушыдан мәтінді белгілі бір түсінетіндей шапшаңдықта оқуды талап ету қажет. Шапшаң оқу – қалай болса, солай тез оқу деген сөз емес. Яғни, шапшаң оқу – түсініп, мәнерлеп оқу. Сондықтан да оқу бағдарламасында оқушылардың оқу шапшаңдығына, икемділігіне қойылатын талаптың бірі – оқушылардың 1 минутта оқу жылдамдығының сөз санымен берілуі. Мысалы: 1-сыныпта – 15-20 сөз, 2-сыныпта – 25-30 сөз, 3-сыныпта – 60-75 сөз, 4-сыныпта – 80-90 сөз.

Шапшаң оқу баланың нерв жүйесінің типологиясына байналысты. Нерв жүйесі күшті типті балалар мейлінше тез оқитындықтан олардың 1 минутга оқыған сөз саны әлсіз типті нерв жүйесі балаға қарағанда әлдеқайда көп болады. Минутына сөзді санына қарай ең көп оқитын холерик темпераментті (күшті тип) оқушы, онан гөрі қайтыстау оқитын сангвиник темпераментті (күшті тип) оқушы, ең баяу оқитын флегматик темпераментті (күшті тип) оқушы, ал ең баяу меланхолик темпераментті (әлсіз тип) оқушылар.

*Бастауыш сынып оқушыларының оқуына жалпы мынадай талаптар қойылады:*

|  |  |  |
| --- | --- | --- |
| **Сынып** | **Оқу техникасы** | **Біліктерге қойылатын талаптар** |
| 1-сынып | Тыныс белгілерін, кідірісті сақтау, дұрыс оқу. | Дұрыс, түсініп, мәнерлеп оқу, минутына 20-40 сөз оқу. Қиын сөздерді буындап оқу. Оқыған мәтін бойынша қойылған сұраққа жауап бере білу; мәтінді бөліктерге бөлу; мұғалімнің көмегімен оқығандарының негізгі ойын анықтау; оқыған әңгімелерінің суретті жоспарын жасау. |
| 2-сынып | Бөлімдердің ара жігін ажыратып, кідіріс жасап, дауыс ырғағын дұрыс қойып оқу. | Дұрыс, түсініп, мәнерлеп оқу, минутына 50-60 сөз. Оқығандарына өз көзқарастарын білдіре оқу. Шагын мэтіндерді оқулықтағы сүрақтар бойынша немссе мүғалімнің берген жоспары арқылы әңгімелеп беру. Оқығандарының жай жоспарын жасай білу. |
| 3-сынып | Дауыс кідірісін ырғағын дұрыс сақтап оқу, эмоциялық бояуларды байқау. | Дұрыс, түсініп, мәнерлеп, шапшаң оқу. Минутына 60-80 сөз. Мәнерлеп оқуға өз беттерімен дайындалу. Мәтіндерді бөлімдерге бөлу, әрбір бөлімдегі негізгі ойды табу, мәтіннің жоспарын жасау. |
| 4-сынып | Мәтіннің мағынасына қарай дауыс ырғағын құбылтып, кідірісті дұрыс сақтап оқыту. | Дұрыс, түсініп, мәнерлеп, шапшаң оқу. Әңгімедегі уақиғаның жүру ретін анықтау, мәтінді мағынасы жағынан аяқталған ойды білдіруіне қарай, бөлімдерге болу; әрбір бөлімдегі және тұтас мәтіндегі негізгі ойды анықтау. Минутына 80-100 сөз оқу. Оқығандарының күрделі жоспарын жасау. |

*Шапшаң, дұрыс, түсініп, мәнерлеп оқу* бір-бірімен тығыз байланысты.

Шапшаң оқуға дағдыландырудың тағы бір түрі — *сыныпта дауыстап оқу.* Мұндай жұмысты орындатқанда мұғалім оқушыларды тақтаға біртіндеп шығарып, әрқайсысына тапсырма береді де, дауыстап оқытады (кейде әрқайсысына әр түрлі мәтін, кейде бір түрлі мәтіннің өзін беруге де болады).

Шапшаң оқу оқушылардың сөйлеу мүшелерінің жетілуіне де байланысты. Мұғалім әр баланың сөйлеу мүшелерінің қалай жетілгенін байқау үшін оқушыларға мәтінді хормен де, жеке-жеке де оқытып көреді. Айтылуы қиын жаңылпаштарды қайта-қайта айтқызып жаттықтыру әрі дұрыс оқуға, әрі шапшаң оқуға септігін тигізеді.

Шапшаң оқуға жаттықтыру жұмысы барлық сабақтарда да жүргізіледі. Оқушыларда шапшаң оқу дағдыларын жетілдіру мақсатында арнайы уақыт та бөліп отыру қажет. Ол:

- көз бен кітап арасындағы қашықтықты дұрыс сақтау;

- мәтінді алдын ала іштен оқып шығу;

- шамамен қандай жылдамдықпен оқылуы керек екендігін мұғалімнің өзінің оқып көрсетуі;

- сынып оқушыларына бір мәтін беріледі, оны белгілі бір мезгілде барлық оқушыға бастатып оқытады, белгілі бір уақытта барлығының бір мезгілде оқуларын тоқтату талап етіледі. Сонда әр оқушы өзінің тоқтаған жерін белгілейді, ал мұғалім әркімнің неше сөз оқығанын есептеп шығады.

**3. Оқу сабақтарында оқушылардың дағдыларын, біліктерін есепке алу.**

«Әдебиеттік оқу» сабақтарында мұғалім балалардың қаншалықты *дұрыс, түсініп (саналы), мәнерлеп, шапшаң* оқуларын бақылай отырып, олардың дағдылары мен біліктерінің деңгейін анықтай алады. Сыныптан тыс оқығандары бойынша сұрау, әңгімелесу және өз беттерімен оқығандарынан түсінгендіктерін айтқызу олардың оқуға қаншылқты ынталы екенін, қаншалықты түсінетіндіктерін байқауға болады. Сонымен оқуы төмен балаға оқу талаптарын (ДТМШ) оқу дағдысын қалыптастыру, жетілдіру үшін оны жүйелі түрде есепке алып отыру керек. Мұндай есеп әсіресе 1,2 және 3-сынып оқушыларына керек.

Мұғалім *дағды мен білікті* есепке алу үшін бөлек дәптер арнайды. Онда әр оқушыға бірнеші жол орын береді де, сыныпта оқыған кезде жіберген кемшіліктерін белгілеп қояды.

***Дағдылары мен біліктері* толық есепке алатын схемажасауға болады:Мысалы: 1-сынып**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Аты-жөні** | **Қате саны** | **Оқу тәсілі** | | | | **1 мин. оқыған сөз саны** | **Оқы-ғанын түсінеді** | **Мәнер**  **лігі** | **Баға** |
| **Әріп-теп** | **Буын-дап** | **Буын-дап, созып** | **Тұтас сөз** |
| Омаров Асан | 3 | - | - | Иә | - | 24 | Иә | Нүктеде кідіріс жоқ | 3 |
| Сариева Айнұр | - | - | Қиын сөздерді | - | Иә | 36 | Иә | Тыныс белгілерін сақтайды | 5 |
| Хасанов Абай | 1 | - | Қиын сөздерді | - | - | 29 | Иә | Нүктеде дауысын бәсеңдетпейді | 3 |

Бастауыш сынып оқушыларының *дағды мен біліктерін* есепке алу үшін бағдарламалық талаптарға сай, аудандық, қалалық әдістемелік бөлімдердің ұсынған формасы пайдаланылады.

2-сыныптан бастап, *іштен оқуға* мұқият көңіл аударылады. Іштен шапшаң оқу сағат арқылы тексеріледі.: оқудың басталу уақыты белгіленеді, балалар оқып болғанда қол көтереді, мұғалім ең асығыс оқушылар мен ең жай оқитындарды белгілейді.

*Оқу жылының басында және әр тоқсан аяғында оқушының дағдылану дәрежесі тексеріледі. ДТМШ оқуы 1 минутта: 1-сыныпта: 30-35 сөз, 2-сыныпта: 45-55 сөз, 3-сыныпта: 65-75 сөз, 4-сыныпта: 85-95 сөз.*

Бұл үшін көлемі қысқа жаңа бір мәтін беріледі.Оны дауыстап оқыту арқылы мұғалім оқудың дұрыстығын, орфоэпиялық норманы сақтау жөнінде кімнің қалай оқығанын белгілеп отырады. Шапшаңдық белгілі бір уақыт мөлшерінде қанша сөз оқығанымен, ал саналылық сұраққа жауап беру сияқты жұмыстармен өлшенеді.

Мәтінді саналы қабылдау арнайы берілетін тапсырмалар арқылы да тексеріледі. Хабарлама сипатындағы мәтін 3 немесе 4 бөлікке бөлінеді де, араластырылады. Оқушы оны оқып, әр бөлікті жүйемен біріктіруі тиіс. Мұны әрі тез, әрі дұрыс орындаған оқушы саналы қабылдауға жақсы дағдыланған болып есептеледі.

Мәнерлеп оқи алмау – саналы оқуға олақтықтан, яғни демді дұрыс ала алмау немесе дикция кемістігі. Ал мәтінді шала ұғынудың өзі түрлі жағдайларға байланысты: ақыл-ой дамуының жеткіліксіздігі, сөздік қордың тапшылығы, оқушының ұқыпсыздығы т.б.

**Сұрақтар мен тапсырмалар:**

1. Оқудың қандай түрлері бар, олар қалай іске асады?

2. Оқуда қандай талаптар орындалады?

3. Дұрыс оқу деген не, қалай іске асырылады?

4. Түсініп оқудың маңызын, іске асыру жолдарын айт.

5. Шапшаң оқу не үшін керек?

6. Оқушылар мәнерлеп оқуға қалай дағдыланады?

**Тақырып4:Бастауыш сыныптарда мәтінмен жұмыс жасаудың әдебилік және психологиялық-педагогикалық негіздері**

**Жоспар:**

1. Мәтін және оның түрлері.

2. Мәтінді қабылдауға байланысты жүргізілетін жұмыстар.

**Мақсаты:** Мәтін, оның түрлері туралы түсінік беру, мәтінмен жұмыс жасаудың әдістемесін меңгерту.

**1. Мәтін және оның түрлері.**

Мәтін – бірнеше сөйлемдерден құрылған белгілі бір ойды, оқиғаны білдіреді. Мәтінде оқиға – хабарланады, баяндалады, әңгімеленеді, ал құбылыс – сипатталады, суреттеледі. Ол – өзара байланысқан сөйлемдерден,абзацтардан тұрады. Оған ат қоюға, жоспар құруға болады. Оның *басталуы, негізі, соңы* болады. Тақырып – мәтінде баяндалатын оқиға мен ойдың түйіні.

Мәтінге *әңгіме, өлең, жыр, ертегі* сияқты жанрлар жатады. Мәтіннің мынадай түрлері бар: *әңгімелесу, пайымдау, сипаттау.*

1. *Әңгімелесу мәтіні* – тек мұғалімнің өзі ғана емес, түгел сынып оқушылары қатысып, топта талқыланады. Қандай да бір оқиғаны баяндап, не істеді? Сұрағына жауап береді.
2. *Сипаттау мәтіні* – бір нәрсенің бейнесін (затты) немесе табиғат көріністерін сипаттау. Қандай? Қалай?сұрақтарына жауап береді. Мысалы: *Күзде жапырақтар сарғайып, айнала сары алтынға малынады.*
3. *Пайымдау мәтіні* – белгілі бір пікірді түсіндіреді, дәлелдейді және Не үшін? сұрағына жауап береді.

Мәтін түрлерін сұрақ қою арқылы ажыратуға болады.

Мәтіннің *біріншісінде,* сөйлеудің ауызша жөне жазбаша екендігі қарастырылады. Ауызша мәтін уақытпен байланысты болса, жазбаша мәтін кеңістікпен байланысты. Ауызша мәтіндер синтаксистік құрылымы жағынан жазбашаға қарағанда, анағұрлым қарапайымдау, эллипсистігі мол, мағыналық құрылымы бір-біріне ұқсастығыэкспрессивтік элементтері мол болып келетін мәтіндер.

*Екіншісінде,* қарым-қатынас жасау формасына сәйкес, мәтіндермонологтік, диалогтік (кей ретте полилогтік те) болып бөлінеді. Бұл жердесөйлеудің түрі мен формалары бірігіп келіп, жазбаша мәтінде де, ауызшамәтінде де монолог пен диалог болатыны анықталады.

Бастауышта мәтінмен жұмыстың маңызы – оқушылардың ойлау қабілетін арттыруға,сөйлеу шеберлігін қалыптастыруға,адами ізгі,эстетикалық тәрбие беруге,әдеби және тарихи деректерді түсіну болып табылады.Бастауыш сыныптарда «Әдебиеттік оқу»оқулығында мәтін *бес түрлі* қызмет атқарады.

1.Мәтін оқушыға білім береді.

2.Мәтін – оқуға үйрету құралы.

3.Мәтін оқушының ойын дамытады.

4.Мәтін тәрбиелік міндеттерді шешеді.

5.Мәтін арқылы оқушылардың тіл байлықтары дамиды.

**2. Мәтінді қабылдауға байланысты жүргізілетін жұмыстар.**

«Әдебиеттік оқу» оқулықтарындағы түрлі оқу материалдарының мазмұнын, яғни мәтіндерді оқушылар дұрыс қабылдап, ондағы негізгі ойды жақсы ұғыну үшін оқу сабақтарында көптеген жұмыстар жүргізіледі. Ол жұмыстар оқылатын материалдың сипатына, оқушының жасына, дайындығына, білімі мен дағдысына байланысты іріктеледі. *Олар:*

1. Кіріспе. Мәтінді қабылдауға оқушыларды психологиялық дайындау.
2. Мәтінге байланысты сөздік жұмысы.
3. Шығарманы оқу.
4. Шығарманың жоспарын жасау.
5. Оқыған шығарманың мазмұнын айту.
6. Мәтіннің мазмұны бойынша жүргізілетін шығармашылық жұмыстар.

**Мәтінмен жұмыста мұғалім ескеретін жайлар:**

* *Сұрақ қоюға ыңғайлы мәтіндерді таңдап алу.*

Жақсы жазылған мәтіндер өте көп, бірақ олардың бәрі бірдей сұрақ қоюға мүмкіндік жасай бермейді. Сондықтан оқушыларды ойландыратын, түсіндіруді мәжбүр ететін мәтіндер алған жақсы. Әсіресе, жақсы ертегілермен жұмыс жасаған ыңғайлы, өйткені онда айтылатын жағдайлар мен кейіпкерлер туралы көптеген ойлар тудыруға болады.

* *Жылдам қорытынды жасауға мәжбүр етпеу.*

Пікірталасты бірден өзіңіз бастамай, оқушылардың белгілі бір көзқарастарының қалыптасуына сенім артып, олардың ойларын, пікірлерін, сіз күтпеген ақылды ойларын таңдаған дұрыс. Олай болуы әбден мүмкін.

* *Өзіңнің жеке ойыңды айтпау.*

Егер біз «дұрыс» немесе «дұрыс емес» сияқты пікірталастарға өз ойымызды қосатын болсақ, онда сұрақтың мәні жоғалады.

* *Талқылауды мәтінге жақын ұстау.*

Егер сұрақ нақты болмаса, мәтінге қатыссыз, байланыссыз болса, онда оқушылар мәтіннің тақырыбынан тез ауытқып кетеді (мәтіннен басқаға көңіл бөлмеу).

1. ***Кіріспе. Мәтінді қабылдауға оқушыларды психологиялық дайындау.***

Көркем шығарма жызушының сөзі арқылы қабылданады. Шығарманы оқыған кезде оқушыда елес туады (адамдардың портреті, табиғат көрінісі, белгілі бір оқиғалар, т.б.). Бұл оқушының сезімін де әсер етеді. *Мысалы:* қояннан қорыққан қасқыр туралы оқығанда күледі. Ал М.Әуезовтың «Жетім», Б. Майлиннің «Күлпаш» әңгімелерін оқығанда, аяныш сезімде болады, кейбірі көздеріне жас алады. Осындай адамның ішкі көрінісі, сезімі айқындала түсуі үшін, оқушы санасында мұндай бейнелер анық жасалуы үшін шығарманы оқымас бұрын алдын ала дайындық жұмысы жүргізіледі. Яғни, мәтінді әр түрлі қабылдайды (күледі, қорқыныш сезімі туады, көзіне жас алады). Дайындық әңгіме оқылатын мәтіннің мазмұнына ұқсас, баланың өз өмірінде болған оқиғаларды еске түсіру сияқты тәсілдермен өткізіледі.

Дайындық әңгіменің ұзақтығы оқылатын материалдың ауыр-жеңілдігіне байланысты. Ұзақтығы 3-5 минут. Кіріспе сөз тақырыпты аша алатындай болуы тиіс.

Мысалы: «Абай жолы» романынан кіші балалардың түсінуіне сай келетіндей етіп, қысқартылып алынған Абайдың балалық шағын көрсететін үзінді оқулықта «Бүлдірген тере барғанда» тақырыбы арқылы беріледі. Осы мәтінді оқуға дайындау барысында мұғалім балаларға бүлдіргеннің қандай түрлерін білетіндерін айтқызып, оның қалай өсетіні, балалардың бүлдірген теріп көрген-көрмегендері жөнінде әңгіме өткізеді Сонда оқушыларда сол мәтін мазмұнымен тезірек танысып, не туралы берілгенін ұғынуға деген ынталары артады. Алдын ала әңгіме барысында қиын сөздермен және сөз тіркестерімен де түсінідіру, яғни сөздік жұмысын жүріп отыруы керек.

*Сонымен шығарманы оқуға дайындау жұмысы мынадай мақсатта жүргізіледі:*

1. Балаларды оқылатын әңгіменің мазмұны мен ондағы кейіпкерлердің ісін саналы түсіне білуге дайындау;

2. Оқылатын әңгіменің мазмұнына қызықтыру;

3. Ондағы түсініксіз сөздер мен ұғымдарды түсіндіру.

Дайындық жұмысында мынадай әдіс-тәсілдер қолдануға болады:

*а) Оқушылардың өздеріне әңгіме айтқызу.* Кейбір шығармаларды оқуға дайындау барысында балаларға өздерінін басынан кешірген немесе естіп, көріп, оқып білген оқиғалары жөнінде әңгіме айтқызылады. Мұндай балалардың ойы мен сезімін қозғауға жәрдем етеді. Мысалы, Ғ.Мұстафиннің «Қырман үстіндегі ту» әңгімесін оқуға дайындалуда егін жинау, астық тасу жұмыстарында балалардың болған-болмағандары анықталып, әңгімеленеді.

С.Мұқановтың «Сең үстінде» әңгімесін оқымас бұрын жазғытұрым өзендерде сең жүру оқиғасы туралы әңгімелеуге болады.

*ә) Мұғалімнің әңгімесі.* Кейбір жағдайдарда, егер оқылатын материалды түсінуге қажетті деректерді балалар білмейтін болса, мұғалімнің өзі кіріспе әңгіме айтып береді. Мысалы, «Сырым батыр», «Тарас Шевченко» мәтіндерін оқымас бұрын бұл мәтіндердегі оқиға қай кезде болғанын Сырым батырдың немесе Тарас Шевченконың кімдер екенін айтып, түсінік беру керек.

*б) Ұжымдасқан түрде әңгіме айту.* Біреу білмегенді біреу біледі. Жеке оқушыдан гөрі сыныптағы барлық оқушының білетіні көп болады. Сондықтан кейбір ұжымдасқан түрде әңгіме айтуды ұйымдастыруға болады. Мұнда балалар өз беттерімен біреулері екіншілерінің айтқанын түзетеді, толықтырады.

*в)Саяхатта байқагандарын пайдалану.* Оқушылардың әңгімесі болсын, мұғалімнің әңгімесі болсын – қай-қайысысын да балалардың саяхатта көргендерімен байланыстыру өте тиімді нәтиже береді. Бұл айтылғаннан бір әңгімені немесе өлеңді оқыр алдында арнайы саяхат үйымдастыру керек деген ой тумасқа тиіс. Бірақ мұғалім жыл бойы өтетін материалдарды қай кездерде өтетінін жоспарлап алғаннан кейін, балаларға табиғат тану материалдарына байланысты шығарма жаздыру үшін материал жинату мақсатында алуан түрлі саяхаттар ұйымдастырады. *Мысалы,* кейбір мұғалімдер балаларды көктемнің бас кезінде өзенге (жақын жерде өзен; көл бар жерлерде) саяхат ұйымдастырып, сеңнің түсуін бақылатады. Осы саяхаттың материалы «Сең үстінде» (С.Мұқанов) әңгімесін оқығанда пайдаланылады. Немесе күзде оқушыларға айналадағы өзгерістерді байқату үшін егістікке, қырманға т.б.с.с. жерлерге саяхат ұйымдастырылады. Мұндай саяхаттың материалдарын оқулықтағы табиғат көріністерін суреттеген шығармаларды оқығанда пайдалануга болады.

*г) Суреттерді қарау.* Шығарманың мазмұнына сай суреттер берілсе, олар оқуға дайындық кезінде пайдаланылады. Мысалы, табиғатты бейнелейтін суреттершығарманы оқымас бұрын қолдануға болады. Мұнда есте болатын нәрсе — оқулықта берілген суреттерді алдын ала көрсетіп, оқылатын материалдардың мазмұнын айтып қоюға болмайды. Өйткені ол суреттер материал оқылып шыққан соң немесе оны оқу барысында материалдың мазмұны жөніндегі түсінікті тереңдете түсу үшін берілді.

*д) Сұрақтар қою.* Оқуға дайындық кезінде сұрақ қою тәсілінің қандай жағдайда тиімді болатыны алдын ала ойластырылады. Егер оқушыларға дауыстап оқылатын шығарманың алдында бірнеше сұрақ берілсе, ал олар осы сұрақтарға материалды бірінші оқығанда жауап дайындауға тиіс болса, мұндай жағдайда балалардың көңілі алаңдайды да, шығарманың ойдағыдай әсері болмайды. Сондықтан дауыстап оқылатын шығарманы оқуға дайындық кезінде аддын ала сұрақ берудің қажеті жоқ.

***2. Мәтінге байланысты ұйымдастырылатын сөздік жұмысы.***

Оқу сабақтарында сөздік жұмысына арнайы кезең бөлінбейді. Сондықтан сөздік жұмысы сабақ барысында жүргізіледі. Мәтінді дұрыс қабылдау үшін сөздік жұмысын жүргізілмесе, мақсатқа жету мүмкін емес. Мысалы, бірқатар оқушылар *вокзал, перрон, метро, экскалатор т.с.с.* сөздерді түсіндірмесе, мәтін мазмұнын толық түсінбейді, оларда елес тумайды.

*Мәтінде кездесетін түсініксіз сөздер мен ұғымдарды түсіндіру үш кезеңде жүргізіледі:*

1) мәтінді оқуға дайындық кезеңінде;

2) шығарманы оқу барысында;

3) оқып болғаннан кейін.

Мәтінді оқуға дайындық кезінде шығарманың мазмұнын ұғынуға қиындық келтіретін сөздер түсіндіріледі. Сөздік жұмысын оқып келе жатқан материалды үзіп тастап жүргізу оқушының зейінін алаңдатып, мәтінге деген ынтасы мен қызығуын тежейді де, балалардың бірқатары онан әрі оқылған материалды тыңдамайды.

Ал өлең оқу барысында қиын сөздер мүлде түсіндірілмейді. Өйткені өлеңнің ырғағы, дауыс мәнері бұзылып, тыңдаушыға әсері азаяды. Оқушылардың ойын, тілін дамытуда синоним сөздерді пайдалануға үйрету керек.

Сөздік жұмысын жүргізгенде *мұғалімнің есінде болатын жағдай* — сөздік жұмысын балалардың өз өмірімен, нақты елестерімей байланыстыру.

Сөздік жұмысын түрлендіріп жүргізуге болады: (INSERT стратегиясы)

«+» — жаңа білдім

«-» — білмедім

«?» — мен үшін жаңалық

«V» — білемін.

***3. Шығарманы оқу.***

Мұнда көпшілік мұғалім шығарманың мазмұны күрделі, көлемі ұзақ болмаса, оны әуелі өзі дауыстап оқып шығады немесе балаларға оқытады. Шығарма бірінші рет оқылғанда оқушылар ондағы кейіпкерлердің істерімен танысуға тиіс. Егер бөлініп оқылса, балаларға оның мазмұнын түсіну оңай болмайды. Сондықтан шығарма алғаш рет тұтас оқылғаны жақсы. Шығарманың мазмұнын оқушылар жақсы түсінуі үшін, оны мәнерлеп, дұрыс оқи алатын балаға оқытады. Бірақ әсіресе ырғағы қиын немесе жолдары ұзақ, бала демі жетіңкіремейтін өлеңдер, көркем фразалар мен сөз өрнектері кездесетін шығармаларды мұғалімнің өзі оқығаны жөн.

Мәтінді оқушыларға бөліп оқытқанда оны кез келген жерден үзбей, әр бөлімді, белгілі бір аяқталған ойды білдіретін бөлімдерін, кезекпен біршене бала оқығаны жөн.

Шығарманы бір рет тұтас оқып шыққанда балаларда жалпы ұғым ғана қалыптасады. Бірақ қайталап оқуға кіріспес бұрын оқушылардың мәтінді алғашқы қабылдау дәрежесін тексеріп алған дұрыс. Мұғалім мәтіндегі негізгі деректі анықтау үшін екі-үш сұрақ қояды. Жауаптарына қарай, әңгіменің қай жері күштірек әсер етті, баланың ой жүрісі қандай бағытта т.с.с. анықтайды.

***4. Шығармаға жоспар жасау.***

Жоспар шығарманың мазмұнын көрсететін оқиғалар жүйесін білдіреді. Жоспар жасау жұмысы екі түрлі жолмен іске асады:

1) әңгімені бөлімдерге бөлу;

2) бөлімдерге ат қою. Оны тәртіппен жазу.

Оқушылар әңгімені бөлімдерге бөлу үшін, ондағы басты ойды және қосымша мәселелерді анықтайды.

Жоспар жасау шығарманың мазмұнын толық та терең түсінуге мүмкіндік жасайды. Бөлімдерге белу процесі шығарманы бір рет тұтас оқып шыққаннан кейін, қайталап оқу кезінде іске асады. Жоспар кейде қкорытынды әңгіме кезінде жасалады, кейде оны жасап келуді үйге де талсыруға болады.

Кез келген шығармаға жоспар жасай берудің кажеті жоқ. Бастауыш сыныпта жоспар жасаудың жай түрі ғана үйретіледі. Мысалы, 2-сыныптағы «Сәулелі жұлдыз іздеген адам» әңгімесіне мынадай жоспар жасауға болады:

*1. Балалар мектепке ағылып келіп жатты.*

*2 Кенет қоңырау соғылды.*

*3. Бөлмеге ақ сары адам кірді.*

*4. Ыбырай атаның әңгімесі.*

3-4 - сынып оқушылары тұтас әңгімені өздері бөлікке беліп, әр бөлікке ат қою жұмысын атқара алады, яғни әрбір әңгімеге өз беттерімен жоспар жасай алады. Мұндай жағдайда мұғалім тек «Бұл бөлімде не жөнінде айтылады?» деген сияқты сұрақтар арқылы балаларға бағыт қана беріп отырады. Мысалы, оқулықта: М.Гумердің «Бақшада» әңгімесі берілген. Әңгіме әрі сюжетті, әрі танымдық мәні жоғары. Оқушылар осы әңгімені оқи отырып, әрі не жайында айтылғанын аңғарады да, соған орай, бөлімдерге бөледі, бөлімге ат қояды: *1*. *Балалардың кездесуі. 2. Олардың бақшаға баруы. 3. Картоп өскен жер. 4. Қоңыр дақ басқан картоп жапырағы. 5. Балалар Кәрім ағамен кездесті. 6. Кәрім ағайдың әңгімесі. 7. Балалардың риза болуы.*

Алайда шығарманы бөлімге бөліп оқыған сайын әр бөлімге ат қоя беруге болмайды. Өйткені шығармаға ат қою – күрделі жұмыс, көп ойлауды қажет етеді. Сондықтан қай материалға жоспар жасау керек, қайсыларын бөлімге бөліп, бірақ ат қойғызбай-ақ оқытуға болады, қайсыларын оқушылар өздері бөлімге бөледі, қайсыларын мұғалімнің көмегімен бөледі – олардың барлығын мұғалім алдын ала ойластырады.

Жоспар немесе бөлімдерге ат қою 3-сыныпта хабарлы сөйлем түрінде, кейін бірте-бірте сұраулы сөйлем түрінде айтылады. Ал 4-сыныптан бастап атаулы сөйлем түрінде жасалады.

***5. Оқыған шығарманың мазмұнын айту.***

Шығарманың жоспарын жасау мазмұнын *айтумен* тығыз байланысты. Оқылғанның мазмұнын жүйелі, байланысты түрде айтып беру сияқты синтетикалық жаттығудың үлкен мәні бар. Оқушының баяндау барысынан шығарманы қаншалықты түсінгендігін байқауға болады.

*Мәтіннің мазмұнын айтқызу 2 түрлі жолмен іске асырылады:*

1. Толық. Көлемі шағын мәтіндерді, әсіресі, жазбаша мазмұндамаға дайындық барысында толық баяндаттыру қажет.
2. Ішінара. Көлемі ұзақ мәтін бойынша және бөлімге бөліп оқу, жоспар жасау барысында, көбіне қорытынды әңгімеде іске асады.

***6. Мәтіннің мазмұны бойынша жүргізілетін шығармашылық жұмыстар.***

**Бұл жұмыстар:**

1. оқылған материалды тереңірек меңгеруге мүмкіндік туғызады;
2. балаларды өз беттерімен ойланып жұмыс істеуге талаптандырады.

*Бастауыш сыныптарда ұйымдастыруға болатын шығармашылық жұмыстардың негізгілері:*

***а) Әңгіменің баяндалу түрін өзгертіп әңгімелеу.***Мысалы: әңгіме I жақпен баяндалса, III жаққа айналдырып әңгімелету. Кейде керісінше де болады.

***ә) Оқылған шығарманың мазмұнын толық өзгертіп әңгімелеу.*** Жұмыстың бұл түрін үйден орындап келуге тапсыруға болады. Мұнда оқушылар әңгімедегі оқиғаға ұқсас өз бастарынан өткен оқиғаны немесе өзі қатынасқан не көрген оқиғалары жөнінде өз жандарынан әңгіме құрастырып айтады. Мысалы, «Ақылды көмекші» әңгімесін оқығаннан кейін, бадалар өздерінін немесе аға, апаларының компьютермен ойнаған ойындарын әқгімелеуіне болады. «Нүркен», «Бауыржан Момышұлы» әңгімелерін оқығанда, әкелері мен аталарының соғыста көрсеткен ерліктері жайлы, ал Ө.Тәжібаевтың «Жерге деген құштарлық» әңгімесін оқыған кезде егістікте немесе жұмыстың басқа салаларында жан аямай еңбек етіп жүрген ата-аналары мен туған-туыстарын мақтанышпен әңгімелеп берулеріне де толық мүмкіндік бар.

Жұмыстың бұл түрі де оқыған шығарманың мазмұнын балалар толық та саналы меңгерген кезде ғана ұйымдастырылады. Мұндай жұмыс балаларды өз беттерімен ойлануға, ізденуге және шығармадағы жүйені пайдалана отырып, өздіктерінен әңгіме құрастыруға, оны құрастыру барысында талай сөздерді еске түсіріп, ішінен қажеттілерін тандап алуға үйретеді.

***б) Оқылған шығарманың мазмұнын аз-кем өзгертіп әңгімелеу.*** Мұнда оқушылар оқылған шығарманың аяғын оз ойынан шығарып, әрі қарай жалғастырады немесе ондағы оқиғаның арасына өз жанынан әңгіме қосып айтады. Бірақ мұнда да шығарманың сипатын ескеру қажет. өйткені кез келген шығарманы жалғастырып әкетуге де, сондай-ақ ойға келген оқиғаны қоса салуға да болмайды. Шығарманың арасына косылған әңгіме оның мазмұнымен қабысып кететіндей болғаны жөн. Сабақ кезінде мұғалім оқушыларды сұрақ-жауап арқылы соған бағыттайды. Мысалы, М.Әуезовтың «Көксерек» әңгімесін оқығанда Көксерекке Құрмаштың қайда, қалай кездескені айтылмаған. Мұны балалардың өздері ойдан шығарып, қосуларына болады.

Олардың біреулері *«Құрмаштың өзі тауып алып, ал енді біреулері атасы тауып алып келді..»* деулері мүмкін. Оның қай-қайсысы да дұрыс. Осы әңгіменің басын оқушы өз қиялынан туған елес бойынша бастайды (мысалы, мына сияқты әңгіме қосуына болады: *«Бір күні Құрмаштың атасы аң аулауға кетті. Ол осы жолдан олжалы қайтты. Қолында қасқырдың жаңа туған бөлтірігі бар...).* Онан әрі кітаптағы мәтін бойынша: *Ол көзін ауылга келгесін екі күннен соң ашты. Жұрт асырауға көнеді десті...*» делініп, оқиғаның жалғасы әңгімеленеді. Бұл сияқты жаңадан қосылған үзінділер әңгіменің мазмұнын толықтырады және айқындай түседі. Осындай жұмыстар жүргізу үшін қандай шығармалар қолайлы болатынын алдын ала ескеріліп, іріктеліп алынады.

Оқушылар шығармаға өз ойларынан әңгіме қосуда жоғарыда мысалға келтірілгендей түрде айта алмай қалулары мүмкін. Ол үшін мұғалімнің көмегі керек.

***в) Оқылған шығарманың мазмұны бойынша сурет салу.*** Жұмыстың мұндай түрі шығармадағы оқиғаны нақтылай түседі. Оқылған мәтіннің мазмұны бойынша сурет салуға да немесс ермексаздан түрлі бейнелер жасауға болады.

Мазмұны бойынша сурет салу үшін де кез келген мәтінді ұсына беруге болмайды. Оның мазмұнының оңай-қиындығы, оның бала өмірімен байланыстылығы және ол айтылған оқиғаны бала көз алдына түгелдей елестете алатын-алмайтындығы ойластырылуы қажет. Ол үшін мәтін алдын-ала іріктеліп алынады.

Көбіне бұл жұмысты сыныпта орындатуға уақыт жетіңкіремей де қалады. Ол үшін сыныпта мазмұны сұрақ-жауап арқылы талданып, оны қалай суреттеуге болатыны жайында ауызша сұралып талқыланады да, оны салып келу үйге беріледі.

***г) Мәтін бойынша қорытынды әңгіме ұйымдастыру.*** Мұндай әңгіме баланың оқу барысында алған әсерлері мен байқағандарын жинақтайды. Бұл жұмыстың ***мақсаты:*** автордың не айтайын деген ойын тереңірек ұғындыру, оқығандарына өз көзқарастарын, пікірлерін білдіруге көмектесу.

*Қорытынды әңгіме оқылған шығарманың сипатына қарай 2 түрлі жолмен ұйымдастырылуы мүмкін:*

1. Балаларға белгілі бір шеңберде білім беретін ғылыми мақалаларды, очерктерді оқығаннан кейін қайталау ретіндегі қорытныд әңгіме. Онда оқушыларға бағыт беріліп, олардың алған білімдерінің дұрыстығы, дәлдәгә байқалады, білімдері бекітіледі.
2. Көркем әдеби шығармаларды оқығаннан кейінгі қорытыныды әңгіме эвристикалық сипатта құрылады, яғни шығарманың мазмұнын айту емес, оны бағалау, өзінің сын-пікірін айту және ондағы басты ойды анықтау.

Сонымен шығарманың мазмұны бойынша жүргізілетін жұмыстардың барлығы да оқушыларды өз беттерімен ізденуге үйретеді, ақыл-ойы мен дүниетанымын кеңейтеді, тілін дамытады.

**Сұрақтар мен тапсырмалар:**

1. Шығарма оқылмас бұрын қандай дайындық жұмыстары жүргізіледі, оның мақсаты не?

2. Шығарманы оқуға дайындық кезінде оның мазмұнын айтуға бола ма?

3. Қорытынды әңгімені ұйымдастырудың жолдарын айтыңдар.

**II тарау. КӨРКЕМ ШЫҒАРМАЛАРДЫҢ КЕЙБІР ТҮРЛЕРІН ОҚЫТУ**

**Тақырып1. Бастауыш сыныптарда көркем шығармалармен жұмыс әдістемесі**

**Жоспар:**

1. Бастауыш сыныптарда көркем шығармалардың ерекшеліктері.

2. Бастауыш сыныптарда әңгімелерді оқыту.

3. Бастауыш сыныптарда өлеңдерді оқыту. Өлеңдердің тәрбиелік мәні.

4. Бастауыш сыныптардаертегілерді оқыту. Ертегі әлемінің түрі мен кейіпкерлеріне мағлұмат беру.

5. Бастауыш сыныптарда мысалдарды оқыту.

6. Батырлар жырын оқыту әдістемесі.

7.Бастауыш сыныптарда шешендік сөздерді оқыту.

8. Бастауыш сыныптарда мақал-мәтелдерді, жаңылтпаштарды, жұмбақтарды оқыту.

**Мақсаты:**Бастауыш сыныптарда оқытылатын көркем шығармалардың ерекшеліктерімен таныстыру, әдеби білім мен әдістемелік дағдыларын дамыту.

**1. Бастауыш сыныптарда көркем шығармалардың ерекшеліктері.**

Жеткіншек ұрпақты оқыту мен тәрбие берудің сапасын түбегейлі жақсартуды іске асыруда мұғалімдерге зор жауапкершілік жүктелген. Мұның өзі оқытудың тиімді әдіс, тәсілдерін талмай іздестіруден, сабақ сапасын жаңа деңгейге көтеруден көрінеді. Жас ұрпақтың рухани дүниесі мен ой-қиялын бірінші болып білім жарығымен нұрландыратын адам – бастауыш сынып мұғалімі. Кішкентай шәкірттер бірінші мұғалімнің көмегімен оқудың, жазудың, ойлаудың дағдыларын игере бастайды. Сөйтіп олардың дамуына кең мүмкіндіктер ашылады.

Мектепте өтілген көптеген пәндердің ішінде оқушыларға терең білім, жан-жақты тәрбие берерде әдебиеттің алар орны өлшеусіз. Әдебиет адамды рухани биіктетеді, жан сұлулығына тәрбиелейді, ізгілікке, адамгершілікке баулиды. Адамды асыл армандарға бастайды. Онда адамзаттың ілгері жарық сәулеге, жақсы өмірге ұмтылған ұшқын қиялы, сол жолдағы күрес-тартысты, ел басынан кешірген қилы-қилы оқиғалар, халқымыздың елдік қасиеті, бүгінгі жазира өмірі бейнеленген көркем әдебиетте адамдар тағдыры бар тіршілік болмысымен көрінеді. Оқырман алдынан талай тағдырлар өтіп жатады. Олардың әрқайсысы өзіндік тіршілігімен, қайталанбас мінезімен, өкініш-опығымен, қуаныш-қызығымен, арпалыс-тартысымен көрінген. Көркем әдебиет ойын сөздің күші арқылы жеткізеді де, оқушыларға өзінше әсер етеді. Балаларды адамгершіліке, еңбексүйгіштікке тәрбиелеуде көркем шығарманың маңызы зор. Балалардың ой-санасын дамытуға, мінез-құлқын қалыптастыруға, дүниетанымын кеңейтуге көркем әдебиет шығармаларындағы кейіпкерлердің өмірі мен іс-әрекеттері үлкен әсер етеді. Әсірссе, бастауыш сыныптың оқушылары өздерінің жас шамасына қарай суретті кітапшаларды, ертегі, аңыз-әңгімелерді, батырлар туралы шығармаларды сүйіп оқиды. Ондағы басты кейіпкерлердің іс-әрекетіне еліктейді, тәтті қиялдарға беріледі, өзінше қорытынды жасауға тырысады.

Бұл сыныптағы оқушылар көбінесе оқу техникасына жаттығады. Әріптен сөз, сөзден сөйлем құрап оқи бастасымен-ақ, оқушыларда өзін қоршаған орта, жаратылыс, табиғаттың сырларын, көпті білуге деген ынта, көркем шығарманы оқу, мұғалім әңгімесін зейін қоя тыңдау, білмегенін сұрап алу белсенділігі басым болады. Мәселен, бастауыш сынып оқушыларында танымдық мақала, іс-қағаздардың жеке түрлері, өлең, әңгіме, ертегі, мысал өлең, мақалдар мен мәтелдер берілген. Осы тұста көркем шығарма, оның түрлері мен жанры туралы мәлімет беруді міндеттеу дұрыс болмас еді.

Олар туралы алғашқы ұғым беруді бастауыш сынып бағдарламасы талап етеді. Бастауыш сыныптан бастап оқушыларға әдебиеттік білім беру, әдебиеттің білімдік, өмір танығыштық қасиетін, оның тарихы мен бүгінгінің байланысын таныту әдебиет сабағының басты нысанына айналды.

Оқушыларға әдебиеттен білім берудің алғашқы сатысында мұғалімді ойландырарлық мәселелер баршылық, мәселен, 11 жасар бала ұғымына көркем шығарманы қай тұрғыда танытқан жөн, әдеби шығарманы оқудан, онымен жалпы таныстықтан талдаудың қандай айырмашылығы бар: көркем шығарманы талдау, әдеби теориялық ұғымды қалыптастыру қажеттілігінің сыры неде, әдеби білім мен шеберлік дағдыларының арасындағы қарым-қатынасты байланысты ұғындырудың тиімді жолы қайсы деген сұрақтар өзінен-өзі туындайды.

Әдебиеттік оқу сабағының негізгі материалы – *көркем шығарма*. Көркем шығарманы талдау принципінде орта буын мен жоғары буында ұқсастық бар. Бірақ әр сынып оқушыларының жас ерекшелігіне және іскерлік, шеберлік дағдыларының сапасына қарай талдаудың әр буында өзіндік салмағы бар.

Енді оқушыларға әдеби білім берудің сол кезеңдерін, онда қалыптастырылатын іскерлік пен шеберлік дағдыларын байқап көрейік.

Сөзбен жұмыс істеу – сөзіндік қорын молайту – тіл көркемдігін, сөз өнерін меңгеру деген сөз. Ал сөз өнері – әдебиет.

Көркем шығарманы оқу, талдау барысында оқушы жазушының әр сөзін таңдап, талғап қолданатындығында көзі жетеді, ана тілінің көп қырлылығын меңгертеді.

Неғұрлым осындай жұмысқа тереңдеп барған сайын оқушылардың көркем әдебиетке деген ынтасы артады.

Бастауыш мектептегі оқу сабағы аса маңызды рөл атқарады. Бастауыш сыныпта ана тілінде қоғам және ондағы адамдар туралы, сүйікті отанымыздың мейлінше бай, көркем де сұлу табиғаты, сондай-ақ жануарлар дүниесі туралы деректерді оқып, үйренеді, өмірге қажетті сан алуан машықтарды меңгереді.

Соның нәтижесінде оқушылардың келешекте жоғары сыныптарда жақсы оқуға, белгілі бір мамандыққа деген құмарлығы артады.

Әдебиеттік оқу сабағы арқылы оқушының рухани дүниесі байиды, жай білім беріп қана қоймайды, ол өмірдің ең қымбаттысы, ең асылы – жақсылық пен ізгіліктің ұрығын себеді. Бұл пәннің әр сабағын – адам бойындағы асқақ арман, берік сенім, әсемдік пен сұлулыққа құштарлық тәрізді ең мөлдір сенімдер мен кісілік қасиеттер туралы сырласу сабағы десе де жарасады.

Қазақтың көрнекті қайраткері, ірі тіл маманы Ахмет Байтұрсынов: «Кішілік болмас үшін әр ұлт баласын әуелі өз тілінде оқытып, өз тілінің жүйесін білдіріп, жолын танытып, балалар әбден дағдыланғаннан кейін өзге тілді оқыта бастайды», - деген еді.

Бастауыш сынып оқушылары көптеген әдебиет жанрларымен көбінесе әдебиеттік оқу сабақтарында таныса алады. Сондықтан заман талабына сай әрбір сабақ беру әдісін жетілдіру арқылы сабақтың сапасы мен тәрбиелік маңызын арттыру бағытында мұғалімге шығармашылық ізденісті қажет етеді.

Жас буынды төл мәдениет мәйегі мен тәрбиелеу барысында бастауыш мектеп мұғалімдерінің мүмкіндігі де, міндеттілігі де жоғары.Ендігі қажеттілік – тынымсыз шығармашылық ізденіс. Шығармашылықпен жұмыс жасауға талаптанған мұғалімге мектеп бағдарламасындағы әдебиет пәнінің әрбір тақырыбын, әрбір көркем мәтінді ұлттық тәрбиемен өзектестіре оқытуға жол ашық. Сол себепті мәтін аясында көркем образдарды талдап тану арқылы оқушының өмірлік көзқарасын қалыптастыруға, дүниетанымын дамытуға ықпал ететін әдебиеттік оқу сабақтарында халықтық мұраларды оқыту барысында білімділік, дамытушылық мақсаттарға қоса, тәрбиелік сипатына баса назар аударылған абзал.

**2. Бастауыш сыныптарда әңгімелерді оқыту.**

Бастауыш мектеп балалары өте қарапайым түрде әңгімелейді және тек жай сөйлемдермен немесе көмекші сұраққа бір сөзбен ғана жауап береді. Сондықтан мұғалімнің бұл мәселеге ерекше көңіл бөлгені жөн. Әңгімелеуге үйретуде мыналарды ескеру қажет:

1. Балалардың қойылған сұраққа дұрыс, толық жауап беруі.

2. Мұғалім қолданған күрделі сөйлемдерді қайталатқызу.

3. Өздеріне сөйлемдер құрату.

4. Сөйлемге қажетті сөздерді ойлап тауып айтуға үйрету.

5. Сөз жасау, сөзге түрлі жалғау-жұрнақтар қосып айтуға үйрету.

6. Суретті көрсете отырып және суретсіз (белгілі оқиға) әңгіме құрату.

Оқылған шығарма мазмұнын бір рет қана әңгімелету жеткіліксіз, оны бір-екі аптадан қайталаған жөн. Алғашқыда шығармаға арналған суреттер бойынша, ал келесі сабақта оны әңгімелету керек.

Әңгімелесу сабақтарында бала әңгімесінің мазмұнын бақылап, оның қандай сөздерді, сөйлемдерді қолданғанын бақылау керек. Оның лексикалық қатесін түзетіп, сөйлеуінің даму ерекшелігіне қарай дұрыс әңгімелеуге бағыт беріп отыру қажет.

Бастауыш мектеп оқушыларының есту қабілеті біркелкі жетілмейді, өсе келе дамиды. Олардың естуін дамытудың, тілін ширатудың бір жолы кітап оқу арқылы болмақ. Мұғалім баланын сөзді ұғу қабілетін де әңгіме кезінде белгілі бір мерзімге дейін сөзге зейін қоюын да ескеруі қажет.

Мұғалім шығарманы өзінін қалай орындауына ғана көңіл бөліп балалардың зейінін назарынан тыс қалдырмауы керек. Егер балалардың көңілі алаңдай бастаса тәсілді дереу өзгертіп сұрақ беріп оқып отырған затты не бейнесін көрсетіп образды нақтылап балалардың көңілін аудару шарасын жасау қажет.

*Мұғалім әңгімені оқығанда балалардың алдында тұруы керек.* Олар оқығанда естумен қатар мұғалімнің бет пішіні мен мимикасын, ым-ишарасын да байқайтын болсын. Әрине мимика мен ым-ишара сөз мәнеріне жатпайды, дегенмен, сөйлеген сөзге қосымша ажар береді, әр түрлі сезім күйін көрсетеді.

Мимика көркем сөз оқушының ой сезімімен байланысты көрінетін бет құбылысы оны сөздің сырттай көрінісінің мәнері ретінде ерекше қолданады.

Сөйтіп ым-ишара қосымша мәнерлеу тәсілі болып саналады, көркем сөз орындаушы бұны сөз сөйлеп тұрған кезде оқиғаның мәнді жерін айқындау үшін пайдаланады. Бірақ ым ишараны орынсыз жерде көп қолданудан аулақ болу керек. Ең кажеттісі көркем сөз орындаушының суреттеліп отырған оқиғаға өз көзқарасын білдіретін көңіл күйін сездіретін психологиялық ишыратты жасау.

Бұл мәтінің қосалқы сырын ашуға себебін тигізеді, оны психологиялық кідірістің орнына да қолдануға болады, оның мақсаты тыңдаушылардың назарын аударып айтылған ойдың мән мағынасын көрсету, иландыру, зердесін жеткізу.

Мимика мен ым-ишара ауызекі сөйлегенде әсерлі шығады. Шығарманы оқып болған соң балалардың алған әсері жөнініде әңгіме жүргізу – сабаққа қойылатын талаптардың негізгі бір бөлігі. өйткені әңгімені ықыласымен тыңдаған балардың алған әсері іштеріне сақталмайды. әдетте олар әңгіме аяқталысымен ойларын бірден айтатыны белгілі. Мұғалім балалардың ойын тыңдап алған соң, өз пікірін қосады, қорытындылайды. Әңгіме не туралы айтылғанын балаларға нақтылап береді.

*Мұғалім әңгімесінің ерекшелігі:*

Бала есейген сайын оның танымы, тәжірибесі молая бастайды, соған орай мұғалімнің әңгімесі мазмұны жағынан күрделеніп көлемі ұлғаяды. Әңгіме айту шығармашылық жұмыс. Мұғалім жақсы әңгімеші болу үшін оны бақылап, көрген-білгенінен түйгені, білімі мол болу керек, сөйлеу мәдениетін игерген болуы тиіс. Әңгімені айтуда тек айналадағы болып жатқан өмір жаңалықтарын хабарлап қоюы жеткіліксіз. Әңгімеші тыңдаушыларына эмоциялық әсер етуі керек. Әңгімедегі іс-әрекетке оқиғаға өз көз қарасын, көңіл-күйіңді білдірумен тынбай тыңдаушыларды да бірге еліктіріп әңгімеге араластырып отыруды көздеу керек. Әңгімеші хабарлап отырған жайтқа өз көзқарасын дәл тауып айтқан сөзімен, сөз саптауымен, интоннациясымен білдіреді. Баланың түсінігіне сай мазмұнды және еліктіретін қызықты әңгіме құрау үшін жалпы мәдениеттілікпен қатар мұғалімнің ой-өрісі кең, еңбекқор, тапқырлығы да болуы шарт.

*Балаларға әңгіме айтып беру.*

Әңгіме айту алдында балалардың зейінін аудару қажет. Оның бірнеше тәсілі бар. Ең алдымен, балалардың өздерінің көргендеріне көңіл аударту (мұғалімнің айтайын деп тұрған әңгімесіне ұқсас оқиғаны естеріне түсіру) жөн. Бұдан соң балалардың біліміне қарай (мұғалімнің әңгімесінде айтылатын оқиғаға байланысты қысқаша әңгіме жүргізу) сурет немесе кітаптың ашық бояулы мұқабасын көрсету, әңгіме тақырыбын хабарлау сияқтыларды жүргізуге болады.

Әңгіме айтып тұрған кезінде мұғалім әлсін-әлсін әр балаға бір көз қиығын тастап отыруы керек. Сонда мұғалімнің олармен тікелей қарым-қатынас жасап отырғаны сезіледі. Алайда балалардың назарын аударып, оны аяғына дейін сақтау үшін, ең әсерлі құрал әңгімешінің шеберлігі болмақ. Оған лайықты тақырып таңдап алу, тартымды образдарды жасау, қызықты сюжет құру, хабарламаны қорытындылау, тілінің жатық бейнелі болып келуі жатады. Қай әңгіме болмасын бір ғана мақсатты көздеуі тиіс. Ол, жеткіншектерге – рухани тәрбие беру, балалардың ой-қиялын ояту, мейірімділік, адамгершілік сезімін, отанды сүюге тәрбиелеу.

*Шығармашылық әңгіменің түрлері.* Мұғалім балаларға әңгіме айтудың бірнеше түрін қолданады. Оларға өмірден көргендерін (есте қалғанын, бақылағанын) айтып беру, көркем шығарманы түсіндіріп әңгімелеу, сурет бойынша әңгіме жүргізу, ұлы адамдардың өмірбаяндарымен таныстыру, көркем шығарма мәтіні бойынша дайындау барысында оны қысқартып әңгімелеу, бөгде біреудің атынан айтып беру, көпшілікке арналған ғылыми мақала негізінде құралған хабарлама әңгімеге сюжет құрып айтып беру сияқтылар жатады. Осылдардың барлығы шығармашылық әңгіме.

*Өмірден көргендерін (есте қалғанын, алған әсерін) әңгімелеу.*Әңгіменің бұл түрі оңайлау, өйткені бұған тікелей сезіну, көру фактілері арқау болады. Мұғалім әңгіменің бұл түрінің ең қызықтысын, балалардың жас ерекшелігіне сай келетінін, тәрбиелік мәні, маңыздысын ғана таңдайды.

Сөйлеуге үйретудің негізгі әдістерінің бірі — *мұғалімнің балаларды жетекші сөздер арқылы әңгіме қатыстыра білуі.*

Оқылған шығарма мазмұнын әңгімелеп беруге үйретуде мұғалім шығарма мазмұнына сай сұрақтар бере білуі керек.

Мұғалім балалардың әңгімелеріндегі кейбір фактілерді толықтырып отыруға тиісті.

**3. Бастауыш сыныптарда өлеңдерді оқыту.Өлеңдердің тәрбиелік мәні.**

*Бастауыш сынып оқулықтарында берілген өлеңдер алуан түрлі:*

- кейбірі белгілі бір оқиға құрылса (Ө.Тұрманжановтың «Қарлығаш»).

- кейбірі табиғат құбылыстары жайында (Күз, Жазғы дала, Жазғытұрым, т.б.)

- кейбірі автордың көңіл-күйін, асқақ ойын білдіреді (М.Мақатевтың «Үш бақытым»).

*Өлеңді оқыту тәртібін шамамен былайша беруге болады:*

1. Өлең оқылмас бұрын оның мазмұнына қарай әңгіме өткізіледі. Онда өлең жолдарында кездесетін оқушы түсінігіне қиын сөздердің мағынасы түсіндіріледі.
2. Егер өлең көлемі өте ұзақ болмаса, онда мұғалім үлгі ретінде мәнерлеп оқып шығады. Осы кезде оқушылар өз кітаптарынан іштей бірге оқып отырады.
3. Оқушылар дауыстап, мәнерлеп, дұрыс оқиды.
4. Өлең мазмұны талданады. Көлемді өлең бөлімдерге бөлініп талданса, ал қысқа өлеңдер тұтас талданады.
5. Өлең мазмұны бойынша сұрақ-жауап әдіс қолданылады.
6. Өлеңді екінші рет, қорытындылау мақсатында оқуға дайындық жұмысы жүргізіледі (оқу техникасы, мәнерлеп оқу, дауыс сазы, хормен оқу, жеке оқушыға оқыту, т.б.).

**Өлеңдердің тәрбиелік мәні.**

*Өлең*– қоғамдық тұрмысты ең шоғырлы түрде бейнелеп беретін, терең идеялық мазмұнға, күшті де нақты сезімге, аса бай бейнелеу қуатына, жанды да бейнелі тілге, белгілі ұйқас пен ырғаққа ие ең ықшам әдеби форма.

*Оның басты ерекшеліктері мыналар:*

- Өлеңде шындық өмір мен адамдардың көңіл-күй сезімі аса шоғырлы түрде жинақталып бейнеленеді.

- Өлең аса күшті сезімге және мол көркемдеу амалына сүйеніп, өмірді жинақы да бейнелі бейнелейді, әсіресе, сезім өлеңнің жаны ретінде есептеледі. Сезімнен айырылған өлең өзінің өміршеңдік қуатынан да айырылады.

- Өлеңдегі бейнелі ой басқа жанрларға қарағанда тіпті де күшті болады.

- Өлеңнің мазмұны шындық өмірдің өскелең дәрежедегі ықшам көрінісі болғандықтан, оның тілі ықшам, дәл, анық, бейнелеу қуаты күшті, өлеңдік бояуы қанық, алуан түрлі болуы талап етіледі.

- Өлеңнің тілі ырғақты, лепті және әуенді болуы талап етіледі. Өлең талабының әуендігі дегенде, *біріншіден,* өлеңдегі ырғақ ескерілсе, *екіншіден,* ондағы ұйқас, буын сияқтылар ескерілуі тиіс.

Демек, қазақ өлеңінің құрылысын құрайтын негізгі фактор мыналар: *шумақ, тармақ, буын, ырғақ, ұйқас.*

Бастауыш мектеп оқулығына кіріктірілген мәтіндердің ішінде өлең едәуір салмақты орын алады. Өлеңдерді оқытуда оқушылардың жас ерекшелігіне және қабылдау заңдылығына сай төменгі сыныптар (1-2 сыныптар) мен жоғарырақ сыныптардың (3-4 сыныптар) өлең оқытуына жеке-жеке тоқталуға тура келеді:

*Төменгі сыныптарда (1-2 сыныптар):*

1) Мәнерлеп оқу.

Төменгі сыныптарға кіргізілген өлеңдердің көбі балаларға арналған өлең болып, бұл өлеңдер қарапайым және түсінікті, есте сақтауға қолайлы, жаттауға оңай болғандықтан, мәнерлеп оқуға өте лайық келеді. Сонымен бірге өлең мазмұны арқылы мүлтіксіз идеялық тәрбие беруге де болады.

2) Жаңа сөздердің мағынасын түсіндіру.

Өлеңде бейнелеу амалдары көп болғандықтан, онда ауыспалы мағыналы және теңеулік көркем сөздер көп болады. Сондықтан оны мұқият түсіндіру, сол арқылы оқушылардың өлең мазмұнын түсінуіне негіз қалау керек.

3) Өлең тармақтарының мағынасын түсіндіру негізінде шумақтардың мағынасын түсіндіру керек. Ең соңында, өлеңнің өзекті идеясын және онда бейнеленген идеялық сезімді оқушыларға қарапайым, түсінікті тілмен жанды түрде жинақтап беру керек. Мысалы, «Аққу, шортан һам шаян» өлеңінде төрт шумақ болып, оның шумағында *аққу, шортан, шаян* – үшеуінің бірлесіп жүк тартпақ болғандығы, бірақ үшеуінің үш жаққа немесе үш бағытқа тартқандығы айтылады, *бұл шумақты* түсіндіргенде, не үшін аққудың аспанға, шаянның жерге, шортанның суға қарай тартқандығын олардың тіршілік ерекшеліктерімен бірлесіп түсіндіру қажет.

*Екінші шумақта* бұл үшеуінің қаншалық қиналса да жүкті орнынан қозғай алмағандығы айтылады. Бұл шумақты түсіндіргенде, оқушыларға «Жүк неліктен орнынан қозғалмады?» деген сұрауды қоя отырып, оны олардың қаншалықты машақат тартқандығы және бар күштерін салып аянбай қимылдағандығын, бірақ сонда да жүктің қозғалмағандығын бейнелейтін, тармақ мазмұндарымен бірлесе отырып, талдап түсіндіру керек.

*Үшінші шумақта* бір бағытта тартпаған соң, жүктің орнынан қозғалмағандығы айтылады. Бұл шумақта жүктің орнынан қозғалмауындағы басты себеп: ауыр болғандығында да, олардың күш шығармағандығында да емес, қайта бір бағытта тартпағандығы баса айтылады. Түсіндіру барысында міне осы түйінді көрнектелендіру керек.

*Төртінші шумақта* өлеңдегі автордың негізгі идеялық сезімі, яғни өзекті идеясы негізге алынады. Оқушыларды бұдан ғибрат алуға, бірлік-ынтымақ барлық істе жеңіске жетудің түп кепілі екендігін білуге шақырады. Соңында оқушыларға қарапайым да мызғымас қағиданы, яғни бірлік, ынтымақ – күш, бірлік, ынтымақ – жеңіс деген өзекті идеяны сіңіру керек. «Ырыс қайда барасың?» дегенде, Төле бидің «Ынтымағы мол жерге барамын» деп жауап қатқандығын келтіре кету де артық болмайды.

4) Оқушылар өлеңнің мазмұны жөнінде бастапқы түсінікке ие болғаннан кейін, олардың түсінігін тереңдету негізінде өлеңді сезіммен оқуға ұйымдастыру керек. Оқушылар өлеңді қанша көп оқыса, өлең мазмұны жөніндегі түсінігі де сонша тереңдейді. Өлеңді сезіммен оқуда жеке және ұжымдық оқу, мазмұны қысқа сұрауларды қойып, жетектей отырып сөйлету, соңында оқытушы қорытындылап беру және қайталап оқыту сияқты әдістерді қолдануға болады. Көп оқу, сезімді оқу, мәнерлеп оқу – өлең оқытудағы оқудың басты түйіні, әрі оқыту нысанасы болып табылады.

*Жоғарырақ сыныптарда (3-4 сыныптар):*

1) Өлеңнің тақырыбы мен жазылу ерекшелігі жөнінде қысқаша ескерту сипатты түсінік беру керек. Өлеңдердің тақырыбы өте ықшам және бейнелі болатындық-тан, оқушыларға алдын-ала қысқаша түсінік берілсе, олар тақырып арқылы өлеңнің негізгі мазмұн беталысын аңғарып алуына болады.

 2) Оқушылардың өлеңді сезіммен дауыстап, ырғағына келтіре оқуына, мәнерлеп оқуына жетекшілік етуі керек. Алдымен оқытушы өзі өлеңді оқу қағидасы бойынша сезіммен оқып, үлгі көрсетіп, онан соң оқушыларды ашық әуенмен сезіммен, мәнерлеп оқуға машықтандыру керек. Егер тамаша жазылған бір өлеңнің оқылуы нашар болса, онда сол өлеңнің әсер күші әлсіреп, тәрбиелік рөлі төмендейді. Өлеңдердің буын саны ұқсас болмағандықтан, әрбір өлеңді өз ырғағы бойынша буын санына лайық әуенмен мәнерлеп оқуға тура келеді. Сол үшін оқытушы әр түрлі өлеңнің оқылу әуені жөнінде оқу қағидасын тұрақтандырып және жаттығып, онан соң өзі үлгі көрсете отырып, сезіммен дауыстап оқуға ұйымдастыру керек.

3) Өлең оқығанда әуенге көңіл бөлу керек. Әуен өлең оқығанда ондағы мазмұнға, бейнеленген идеялық сезімге қарай дауыстың толқындап, кейде күшті, кейде бәсең, кейде жоғары, кейде төмен, кейде тез, кейде баяу оқылуына қаратылады. Өлеңді белгілі бір әуенмен оқығанда тыңдаушыларды әсерлендіріп, оқушылардың өлең оқуға қызығушылығын арттыруға болады. Өлеңді әуенмен оқу үшін тілдің (сөздің) қалай қолданылғандығы, ұйқастарының құрылым тәртібі, ырғағы, буын, бунағы, тыныс белгілерінің қойылуы сияқты шарттарды алдын-ала игеріп алу қажет.

4) Алуан түрлі көрсетпелі үлгі арқылы оқушылардың мәнерлеп оқу өресін жоғарылату керек. Тамаша әуенмен әсерлі оқылған өлеңдерді дыбыс таспасына басып, оқушыларға қайта тыңдату арқылы да өлеңді әуенмен оқуға жаттықтыруға болады.

5) Түрлі сайыстар арқылы өлең оқуға жаттығу қажет. Мысалы, сыныптар немесе мектеп бойынша мәнерлеп оқу жарыстарын жүргізуге болады.

6) Өлеңдегі жаңа сөздерді сол шумақтағы беріп тұрған мағынасына негіздеп түсіндіру керек. Жаңа сөздерді түсіндіру талдаудың алдында жүргізіледі және жаңа сөздердің мағынасын арнаулы дәптерге жаздырып отыру керек.

7) Өлең құрылысы, идеялық мазмұны, бейнелеу әдісі жөнінде талдау жасау керек. Талдау жасауда, *біріншіден,* оқушылардың қабылдау заңдылығы бойынша оңайдан қиынға, қарапайымнан күрделіге өту арқылы, алдымен, тармақтар, онан соң шумақтар бойынша түсінуге жетектеу, кеңес беру, талқылау әдісі арқылы өлеңде қандай суреттеулер мен ауыспалы мағыналы сөздер мен және жаңа сөздер бар екендігін, оның қандай мағыналы сөздер және жаңа сөздер бар екендігін, оның қандай мағынаны бейнелеп тұрғандығын сұрауы керек. Соңында оқытушы дұрыстап, толықтап, тұтас өлеңнің идеялық мазмұнын қорытындылап беруі керек. *Екіншіден,* оқытушы жан-жақты мұқият дайындық жасай отырып, басты сөздер мен тармақтарға талдау жасап, кейбір көлемді өлеңдерді бөліктерге бөліп талдауы керек.

Төменде мысал ретінде Абайдың «Ғылым таппай мақтанба»  деген өлеңіне талдау жасап көрелік:

Бұл өлең лирикалық өлең болып, жастарды оқуға, өнер-білім іздеуге, жастық шақты ойын-күлкімен бекер өткізіп жібермеуге, ғылымды сүюге, жақсыдан үлгі алып, жаман істен аулақ болып, тәрбиелі, парасатты адам болуға шақырады. Өлең біршама көлемді болғандықтан, оны бейнелеген мазмұнына қарай *6 бөлімге* бөліп оқытуға болады.

*1-бөлім* ең басты төрт тармақ болып, ондағы:

*«Ғылым таппай мақтанба,*

*Орын таппай баптанба,*

*Құмарланып шаттанба,*

*Ойнап босқа күлуге.»*

Бұл тармақтар арқылы ойнап-күліп, уақытты босқа өткізу адам мақтан ететін іс емес, ғылым үйреніп, қоғамнан басқалармен бірдей орын алуға ғана мақтанарлық, шаттанарлық, ұлағатты іс екендігі айтылады.

*2-бөлім* «Бес нәрседен қашық бол» деген тармақтан «Бес асыл іс көнсеңіз» деген жерге дейінгі он бір тармақ болып, онда тәрбиелі де, жарамды адам болудың жолыкөрсетіледі. Жастар аулақ болатың өсек, өтірік айту сияқты жаман әдет, мақтаншақтық сынды жаман мінез, еріншектік, еңбек етпей, ішіп-жеп жататын арамтамақтық атап көрсетіліп, бұл жаман әдеттердің жастарды жолдан аздыратын дұшпан екендігі, ал талап, еңбек, терең ой, қанағат, рақым сияқты бес асыл қасиетті қалыптастыру қажеттілігі дәріптеледі.

*3-бөлім* «Жамандық көрсең нәфрәтлі» деген тармақтан басталы, «Айтпа ғылым сүйсеңіз» деген тармаққа дейін болып, онда жамандыққа кектену, жақсылықтан ғибрат алу, балалықты тастап, ғылым сапарына аттану, өзін қор санамай, қайта ғалым болуға бел байлау, ғылымды сүйсең, оған берілсең сен де ғылым шыңына шыға аласың деген идеяны дәріптейді, бұл бөлімдегі:

*«Болмасаң да ұқсап бақ,*

*Бір ғалымды көрсеңіз.*

*Ондай болмақ қайда деп,*

*Айтпа, ғылым сүйсеңіз.* - деген тармақтарға толыққанды тоқталу қажет.

Бұл тармақтар жеке тұрғанда төрт тармақтан құралған бір шумақ болып, кезекті ұйқаспен жазылған.

7-8 буынды,екі бунақты өлең, идеялық мазмұн жағынан автордың лирикалық сезімінің ең жоғары кезеңі есептеледі.

*4-бөлім,«Сізге ғылым кім берер,*

*Жанбай жатып сөнсеңіз.*

*Дүние де өзі, мал да өзі,*

*Ғылымға көңіл бөлсеңіз.*

Бұл шумақта ғылымды үйренуде жалықпай үйрену, азғантай үйренгендерін қанағат көріп, үздіксіз ізденіп үйренбейтін, үйренсе де, шала-шарпы үйреніп, жанбай жатып сөнетін, дәстүрлі мал шаруашылығына ғана сүйенетін, соны ғана байлық санайтын, нағыз байлық көзі өнер-білім екендігін түсінбейтін надандықты астарлай сын тізіне алады. Сөйтіп, ғылым арқылы бақытқа, байлыққа жетуді дәріптейді.

*5-бөлімде* білімді адамдардың сөзіне ғана сенуді, надандардың сөзіне сенбеуді, қандай да істі ақылмен ойлап көруді дәріптейді. Бұл «Білгендердің сөзіне» деген тармақтан «ондай түпсіз сөзге ерме» деген жерге дейін 8 тармақты қамтиды.

*6-бөлімде* соңғы алты тармақ қамтылып онда адам үйренген сайын санасы оянып, көзі ашылады, тез үйреніп, тез жоймай, үйренгенді істету, білімді, ғылымды өз мүлкіне, өз біліміне айналдыру дәріптеледі.

Бұдан сырт мынаны да ескерте кеткен жөн: өлеңдер сезімнің қалай бейнеленгендігін, атап айтқанда,жастарға, ұрпақтарға қарата автордың қандай сезімде болып отырғандығын және бұл сезім өлеңде қалай бейнеленгендігін, сол өлеңнің тармақтарына бірлестіріп түсіндіру қажет.

Оқушылардың өлең жөнінде түсінігін тереңдету үшін шығармашылық жұмыстың мынандай түрлерін орындауға болады:

1. Ұйқас ұсыну арқылы өлең шығару.
2. Белгілі бір тақарыпта байланысты өлең шығару.
3. Берілген мәтіндегі бір бөлікті өзі жазып шығару.
4. Белгілі ақын шығармасына еліктеп өлең жазу.

Бұл оқушылардың сөйлеу тілін, ой-қиялын дамытуға, сөз қадірін білуге, ана тілін ардақтауға тәрбиелейді.

**4. Бастауыш сыныптарда ертегілерді оқыту.**

Қазақ фольклорындағы мазмұны терең, тілі бай, тақырыбы әр алуан, оқиғасы қызғылықты шығармалардың бірі – *ертегілер*. Ол әдеби мұраның ең көне түрі болса да, осы күнге дейін өскелең ұрпақты жан-жақты тәрбиелеуде маңызы жойылмаған жанр. Ертегі – көркем фантастикалық шығарма. Мұнда *ақылдылық пен ақымақтық, арамзалық пен адалдық, жақсылық пен жауыздық* қатар көрсетіледі.

*Ертегілерді оқуда мыналарды есте сақтау қажет:*

1. Ертегіні оқу барысында «Бұл ойдан шығарылған, өмірде кездеспейді» деудің қажеті жоқ. Себебі балықтың, жан-жануардың сөйлемейтінін балалар өздері де біледі. Бірақ ертегідегі оқиғаға сеніп, ондағы кейіпкерлердің іс-әрекетіне бірде күліп, бірде қайғырып, бірде қуанып отырулары, оларды армандауға үйретеді.
2. Оқушыларды кейіпкерлерге қарапайым мінездеме беруге үйрету ертегілердің пайдасы мол.
3. Қара сөзбен берілген ертегі мәтінге жақын үлгімен мазмұндалады. Кейде мұғалім ертегіні оқымай-ақ, мазмұнын қызықты етіп айтып та береді. Ертегі баланы жоспар құруға үйрету үшін де қолайлы.
4. Жануар туралы ертегі оқығанда алдын-ала дайындықтың онша керегі де жоқ.
5. Кейбір ертегіні пьесаға айналдырып, қуыршақ жасатып, сыныптан тыс сабақтарда орындатуға болады.

Қазақ ертегілері мазмұнына, оқиға желісіне, сипатына қарай бірнеше түрге бөлінеді. Солардың ішіндегі ең бастылары:

А). Қиял-ғажайып ертегілері.

Ә). Хайуанаттар жайындағы ертегілер.

Б). Тұрмыс-салт ертегілері.

Бастауыш сыныпта ертегілерді оқытудың маңызы зор. Ертегі – халық шығармасы, халық мұрасы. Онда халықтың ертеңге деген сенімі мен үміт-арманы, əділдік пен шындық, бақыт туралы ойлары тоғысып жатады. Қай халық болсын өзінің даму жолында қилы-қилы тарихи кезеңдерден өтеді. Жақсылық пен жамандықтың бітіспес тайталасын бастан кешіреді. Ертегі қаһармандарының үнемі күрес үстінде көрінетіні жəне осы жолда жеңіске жететіні, əділдіктің əркез үстем болатыны – халықтың осынау көкейтесті ой-арманының көрінісі. Халық ойының аса бай құнарынан жаратылғандықтан да ертегі əрбір оқушы үшін ерекше маңызға ие. Əр алуан ертегілермен танысу оқушыны қиялдай білуге үйретеді. Халықтық тəрбиенің қасиетті бұлағынан сусындауға мүмкіндік жасайды. Ел мен жерге деген сүйіспеншілігін оятады, азаматтық көзқарасының алғашқы негізінің қалыптасуына септігін тигізеді. Жалпы алғанда ертегі бастауыш сынып оқушыларын оқуға ынталандыратын шығармалардың бірі. Қазақ халқы педагогикалық қағидаларды «Ұяда не көрсең, ұшқанда соны ілерсің». «Беске дейін піріңдей күт, он беске дейін құлыңдай күт», «баланы жастан...» т.б. сияқты түсініктермен толықтай дəлелденген, теориялық ұғымдар. Халық балаға жастай тəрбие беруде баланың қалыптасып жетілуіне тікелей ықпал ететін тəрбиелік дүниелерді, ертегілер, батырлар жыры, ұлттық ойындар т.б. пайдаланған. Ертегіден халықтың əр кездегі тұрмыс-тіршілігі, қоғамдық өмірі, ой-арманы, дүниетанымы мен көзқарасы, тағы басқа көрініп отырады. Сондықтан да Белинский мұны «Халық жанының айнасы» деген болатын.

Қазақ халқының ертегілері мейірімділікке, адалдыққа, əділеттікке, еңбексүйгіштікке, тазалыққа, достыққа, ерлікке, əдептілікке үйретеді. Жамандықтан, қулықтан, өтіріктен, зұлымдықтан аулақ болуға тəрбиелейді. Əрдайым татулық, бірлік, ынтымақ жеңетінін көрсетеді.

Сондықтан ертегі – балалардың рухани өмірінің айырылмас досы. Халықтың ауыз əдебиетінің тəрбиелік мəні күшті болуы да сонда. Ол баланы алған ісінің аяғына дейін табыспен аяқтауға, қиял шалқытып, ой-өрісін кеңейтуге себепші болады.

**Ертегі әлемінің түрі мен кейіпкерлеріне мағлұмат беру.**

Халық ауыз әдебиетінің ішіндегі ең жақыны балаларға ол ертегі болмақ. Алғашқы қауымнан бастап, бала тәрбиесіне ерекше әсер ететін ертегілерді ойлап шығарған адамзат тарихында ертегілердің тәрбиелік мәні зор. Қазақ ертегілері сан алуан.

К.Д. Ушинский: «… шығармада келтірілген адамгершілік іс-әрекеті, адамгершілік сезімді, адамгершілік ойды сүюге баланы итермелейтін әдеби шығарма өнегелі шығарма», - деп жазған.

Сонымен адамгершілікке тәрбиелеуде қазақ халық ертегілеріндегі кейіпкерлер бейнесі көбіне қарапайым адамдар болып келеді. Ертегі – ауыз әдебиетінің ықылым заманнан келе жатқан көне де мол мұрасы. Оның ертегі деп аталуының өзінен де, сол сияқты ертегілердің «Бұрынғы өткен заманда», «Баяғы өткен заманда», «Ерте, ерте, ертеде, ешкі құйрығы келтеде» деп басталуынан да оның атам заман туындысы екенін аңғару қиын емес.

Қазақ ертегілерін академик М.Әуезов үш жанрға бөледі; *қиял-ғажайып ертегілері, хайуанаттар жайлы ертегілер, шыншыл ертегілер*.

Солардың ішіндегі ең көнесі, әрі ертегілердің мол саласы – *қиял-ғажайып ертегілері*. Бұл ертегілерде  табиғаттың немен тұңғиық сырларын әлі танымаған адам ойының сәбилік шақтары, соны білсем деген халық арманы, әлемді шарласам, жеті қат жер асты құпиясына үңілсем, тіршілік өмірін жеңілдетсем деп армандаған халық қиялы бейнеленген.

Сол дүниеде жаңалық пен жамандық, әділдік пен жауыздық, адалдық пен қаскөйлік бітіспес арпалыста болады.  Ертегілерде тартыс осы қарама-қарсы күштер арасында әділдік пен жауыздық, арасында өрбиді.

Қиял-ғажайып ертегілеріндегі қаскөйде аса үрейлі, жауыздығында шек жоқ жалмауыз кемпір жойқын күш иесі болып бейнеленеді. «Алтын сақа» ертегісіндегі кейіпкерлер жалмауыз кемпір бойында қандай ерен қуат бар, күнәсіз балаға деген қаскөйлігі қандай.Сақасын іліп ала қашқан балаға жете алмасын білген соң, ол бір тісін жұлып түсіреді тағы бір тісін жұлып лақтырғанда, тайдың тағы бір аяғы жұлынып түседі.

Қиял-ғажайып ертегілердегі мекен жайлар да сиқырлы, жұмбақ әлемі. Адам тек түсінде ғана көрерлік қиял сарайлары. Олар таңғажайып жиһазға толы. Қиял-ғажайып ертегілеріндегі кейіпкерлердің ішіндегі адамға жағымсыз, сұм кейіпкерлер – *мыстан кемпір, жезтырнақ, айдаһар, жалғыз көзді дию* сияқты талай басқа да сиқырлы күштер бар.

Мыстан кемпір. Ол – айлакер әйел, қулықпен күн кешкен. Алдап-арбаудың небір түрлерін, амал-айласын білген. Өзімізге жақсы таныс «Алпамыс батыр» жырында батырдың алдын орап, майда тілмен оны дегеніне көндіріп, шырмауына түсіретіні белгілі.Мыстан бейнесінің жырларда берілуі жөнінде зерттеуші Ш.Ыбыраев мынадай пікір айтады: «Мифтік ұғымдардан қазақтың көне эпостарында көптеген белгілер сақталған. Жалпы, көне эпостарда ерекше жинақталып, тұтас көрінетін жауыздық бейне – мыстан кемпір. Ол бірде айлакер, барлық жағдайды күні бұрын болжап отыратын, сөйтіп, батырдың жолына алдын ала тор құратын жауыз кемпірдің кейпінде суреттелсе, бірде жеті басты жалмауыз, нағыз дүлей күштің иесі ретінде суреттеледі». Яғни, мұндай сырт кейпі ұсқынсыз бейне жыр сюжетін ерекше қызықты, шытырманды ете түседі.

Албасты – мифологиялық көне кейіпкер. Бұл ретте ғалым С.Қасқабасов мынадай ой айтады: «көне мифологиядағы рух-иелер алғашқы қауым мифінде дүниені жаратушы өрі күллі өлемнің иесі болып көрсетіледі. Мұндай кейіпкерлердің қалдығы кейінгі заманда қалыптасқан жанрларда да, мысалы ертегі, эпостарда да көрініс береді».

Пері – көбіне салқын жерде, көбіне су жағасын мекендейді. Ол сұлу қыз түрінде көрінеді. Перінің мұсылман және кәпір перісі болады. Мұсылман перісі көбіне адам үшін зиянсыз болады. Бұл бейне де ертегі-аңыздарда әйел бейнесінде беріледі де – адамға тән. Міне, бұл кейіпкерлер адамның көне ойлаудағы танымынан хабар бере отырып, халықтың байырғы ұғымдардың менін ашады.

Солармен қатар адамдарға дос, қиын-қыстау кезде жол табар, ажал аузынан алып қалар, адамның қаскөй күштерді жеңуіне көмектесер жанды тіршіліктер, жансыз заттар да көп кездеседі.

Көп ертегілерде суреттелген әділдік пен жауыздық арасындағы күрес халықтың әділдікті аңсау арманынан туған. Әділдік пен адалдық жолындағы халық ортасынан шыққан қаһарман жалпы адам бақыты үшін ешбір қауіп қатерден тайынбай, үрейлі алып күштерге қарсы айқасқа түседі. Әділеттіктің жақтаушысы ретінде мерген, батыр, айлалы, ақылды адамдар бейнеленген. Олар – қарапайым адамдар. Бірақ алдына қойған мақсатты биік, сондықтан да ертегілер көбіне жақсылықпен аяқталады, әділдік жақтаушысы адамның мерейі үстем болумен тынады.

Кедей, жесір кемпірдің баласы немесе әке-шешесі жоқ, өмірі кедейліктен көз ашпаған Тазша өзінің ақыл-айласы, тапқырлығымен ханды, оның уәзірлерін жеңіп, ақыр аяғында хандықты не уәзірлікті өз қолына алады. Ертегінің аяғы жақсылықпен аяқталады.

Ертегінің тағы бір саласы – *тұрмыс-салт ертегілері және хайуанаттар туралы ертегілер.* Бұл ертегілерде көбінесе елдің тұрмыс-тіршіліктері суреттеледі. «Түлкі мен ешкі» ертегісінде айлакер түлкі ешкіні құрығына оп-оңай түсіре қояды. Апанға абайсызда түсіп, шыға алмай шарасызданған түлкі су іздеп шөліркеп жүрген ешкіні сол апанға алдап түсіреді. Қу түлкі «ешкі мүйізіне шығып» зытады, аңқау ешкіні алдап ұрады. Осы арқылы халық керемет ойын кемеңгерлік түйін жасаған: «Өтірікке алданба, басың бәлеге душар болар»,- деп аңқау жандарды сақтандырған. Ертегілерде түлкі – қу, айлакер. Оқушылар ертегілердегі әрбір кейіпкерлердің жаман әдетінен аулақ болуға, жақсы кейіпкерлерге қарап қайырымды, мейірімді болуға талпынады.

Сонымен қазақ ертегілерінің ең мол тараған түрі – *шыншыл ертегілер.* Халық өзінің дүниетанудағы, қоғам тіршілігіндегі, үй тұрмысындағы іс-әрекетін, күрес-тартысын, талап-тілегін осы шыншыл ертегіге жиып түйген. Бұл ертегідегі кейіпкерлер күнделікті өмірдегі еңбек адамдары. Шыншыл ертегілерде жауыздық иелері де көбіне нақтылы адамдар: хан, бай, молда. Шыншыл ертегілерде таптық сипат айқын. «Айлалы тазша» әңгімесінде тазша бала айла-амалмен, тапқырлық, ақылдылығымен ханнан да, оның баласынан да кек алады. Тазша жайындағы ертегілерде жауыздық иелері күлкі-ақуа етіледі, олардың зұлымдықтары әшкереленіп отырады. Тапқыр да алғыр, ақылды да айлакер тазша халықтың сүйікті қаһарманы. Халықтың сүйікті қаһарманы арқылы жауыздыққа қарсы тұрады.

Кіші мектеп жасындағы оқушыларды адамгершілікке тәрбиелеуде қазақ халық ертегілеріндегі ұнамды кейіпкерлердің жақсы қасиеттерін балалар бойына сіңіру, ұнамсыз кейіпкерлердің жасаған зұлымдықтарынан аулақ болуға үйретеді.

Кіші мектеп жасындағы оқушыларды ертегілер арқылы тәрбиелеудің маңызы зор. Сынып оқушыларын ертегілерді оқыту арқылы балалар қарапайымдылық, кішіпейілділік, қайырымдылық, адалдық сияқты қасиеттерді қалыптастырады. Оқу пәндерінде ертегілердің тілі түсінікті, қанатты сөздер мен бейнесіне тіркестерге бай болып келеді. Бала санасына жастай тәрбиелік ерекше ықпал етуде ертегілер үлкен орын алады.

Қазақ ертегілерін ең алғаш зерттеп, жинақтаған Шоқан Уәлиханов, Г.Н. Потанин, В.В. Родлов, А.Е. Алекторов, А. Ивановский, Л.Исаков, О.Әлжанов, Р.Дүйсенбаев, М.Көпеевтер болса, кейін Э.Дидаев, Н.Пантусов, А.Мелков, М.Әуезов, С.Сейфуллин, М.Ғабдуллиндер зерттеп жинақтай бастады.

Бұл зерттеушілердің барлығы да ертегілерді адам баласының арман мүддесі, болашақтан күтетін үмітінен, қиялынан туған деп қарастырады. Бірақ, ертегілердің тәрбиелік жақтарын, адамның не бір сапалық жақтарын қалыптастырудағы оның ерекше ықпалы туралы пікір кездесе бермейді.

Ертегілерге үлкен мән беріп зерттеген Максим Горький «Ертегі деген нәрсе маған басқа бір өмірдің сәулесін ашқандай, сондай жақсы өмірді ойлаған, сол үшін қорықпай, еркін күресетін бір күш барлығын көрсеткендей болды»,- дейді. Бірақ, М.Горький әрі қарай бір күштің не екенін түсіндірмейді. Біздің түсінігімізше, бала ертегіні тыңдай отырып, өмірді түрлендіре алатын күш адаммен ғана байланысты, адамның өзінде екенін сезе алады. Адам ғана құдіретті күштің иесі. Сонымен қатар қазақ ертегілерінің адамды тәрбиелеуге қатысты ерекшеліктерін, соның ішінде, өмір мұратын, оған жетудің жолдарын көрсететін жақтарын алып қарастырайық.

Ертегінің құрылымын, негізгі мазмұнының бағытын қарайтын болсақ, оның басты мақсатының өзі өмір мұратына жетудің жолдарын, ол үшін қажет адамдық сапаларды көрсету екені айқын көруге болады. Ең алдымен өмір мұратына жетуге қазақтың даналықта бірінші кезекте келетін, ең басты сапа ақылдылық.

Ақылдылық ертегілерде адамдық қасиетте ең жоғары идеялық дәрежеге дейін көрінеді. «Аяз би» ертегісінде ақылдылық басты көрінісі – *тапқырлық* болып келеді. Ертегідегі Жаман өзінің тапқырлығының арқасында хан қызына үйленеді, хан болады. Ханның қызы Жаманға жеңгесінен гауһар тас, пышақ, тәрелке және қайрақ тас беріп жібереді. Жаман балға мен төсті алған соң, қайрақты төске қойып, балғамен ортасынан бөліп, тәрелкені уатып, пышақты жетесінен сындырып, гауһар тасты қақ жарып қызға беріп жібереді. Мұндағы хан қызының сыры: «Қайрақтай болып үгітілгенше, тәрелкедей болып уатылғанша, пышақтай болып басы кесілгенше сыр айтпайтын кісі мына гауһар тастай қақа жарып мені алады»,- дегені еді, сол сыры «пышақтай болып басым кесілгенше айтпасын!»- деп пышақты сындырып, «қайрақтай үгілгенше»- деп қайрақты уатып, «тәрелкедей уатылғанша»- деп тәрелкені қиратып, сыр шашпаймын, гауһар тастай қақ жарып сені аламын,-деп гауһар тасты қақ бөліп, «уәде беріп едім» деп Жаман жауап береді.

Ертегілер өз кейіпкерлерін өмір мұратына, адам бақытының ең биік шыңына жетумен аяқталады. Ертегі балалардың ой-өрісін дамытып, тіл байлығын арттырады.

Қазақ ертегілеріндегі ақылдылықтың тағы бір көрінісі – *көрегендік алдын ала болжай білу.* Мысалы, «Ер Төстік» ертегісі көп ертегілермен салыстырғанда, мазмұны, сюжеті, сөйлем құрылысы, тілі жағынан ерте заманда шыққан ертегі екендігін аңғартады. Ертегіден қазақ халқының ескі мал шаруашылық өмірін және олардың дүниетану көзқарасын көреміз.

Ертегінің оқиға желісін алсақ, табиғаттың асау күштерімен алысып, малды аман сақтап қалу жолында, елінен, жерінен адасып кеткен ағаларын іздеп тапқан Ер Төстіктің ерлігін суреттесе, екінші жағынан, әр түрлі дию, пірілерімен күресі баян етіледі.

«Ер Төстік» ертегісінде жалпы ертегілердің қаһармандарына тән іс-әрекеттер толық сақталады. Ер Төстіктің өзі – асқан күш иесі емес, жүректі жігіт. Ертегінің алға қойған негізгі мақсаты – табиғаттың сыры мәлімсіз күштерін жеңу. Адамға зиян ойлайтын Бектөре, Темірхан, Шойынқұлақ тәрізді жауыздың иелерінен үстем шығып, оларды қалай да өздеріне бағындыру болғандықтан, Ер Төстікке көмекші әр түрлі жолдастар, серіктер береді. Әр түрлі жауыздықтардың ұясы болған адам баласына қастық қана ойлайтын кейіпкерлер Бектөре, Шойынқұлақ, Темірхан, пері, жын, дию, мыстан кемпірлер қаншама күшті, айлакер болса да, Ер Төстіктен жеңіледі. Халық жақсылықты алдан күтеді, болашаққа сенеді.

«Ер Төстікте» кездесетін ұнамды, ұнамсыз кейіпкерлер басқа ертегілердеде бар. Кейде олардың іс-амалдары, айла-тәсілдері де өзара бір-біріне жақын. Ертегілердің бірыңғай жауыздық өкілі ретінде жиі кездесетін ұнамсыз кейіпкерлер – мыстан кемпір. Ол қай ертегіде болсын қастық істейді және жер жүзі халықтары ертегілеріне тән зұлымдық бейнесі. «Ер Төстік» әңгімесінің оқиғасы да басқа ертегілер тәрізді, тыңдаушыларға ауызша айтып беруге лайықты құрылған. Оқиғаның алғашқы басталуы шындық өмірде бола беретін құбылыстарша басталады. Алдағы қыстың қатаң болатындығын ерте сезген ел жылқысын алыс отарға қыстауға айдатуы, Ерназар балаларының көп жылдар келмеуі, шал-кемпірдің ашығуы – бәрі де шындық оқиғаларға ұқсайды. Бірақ мұның бәрі келешек негізгі оқиғаның кіріспесі – экспозициясы. Сюжет жүйесіндегі алғашқы байланыс — «Шаңырақтың күлдіреуішінде керулі тұрған кер биенің төстігі». Ер боп туған ұлдың есімі, ертегінің аты,әңгімеде кездесетін шындық және ғажайып оқиғалардың бір тамыры сол кер биенің төстігінде жатыр. Ертегі желісіндегі екінші байланыс – Ерназардың Сөрқұдыққа қонуы, жанынан қорқып, жалмауыз кемпірге садағының ұшын шығаратын Ер Төстіктің егеуін қалдырып кетуі. Осыдан әрі қарай оқиға шиеленісе түседі. Егер біз осыған дейінгі оқиғалар Ер Төстіктің ағаларын іздеп жатуы, айдауға жүрмеген көп жылқының күрең биенің ертуі. Ерназардың тоғыз баласына қыз іздеу, үйлендіруі бәрі де халықтың өміріне шындық өміріне жанасса, Ер Төстіктің жер астына түсуінен қиял-ғажайып оқиғалар басталады.

Жылан патшасы бапы Ер Төстікпен достасып, оны жер астының патшасы Темір ханға жұмсайды. Ертегі оқиғасы қиындай, шеленсе түседі. Темір ханға беттеген сапарында: шаужұқпас, Саққұлақ, Таусағар, Көлтауысар, Қиян-қырағы тәрізді. Жақсылық иелері болмаса, Ер Төстіктің не болары белгісіз еді. Қиын жағдайда көмектесу үшін және зұлымдық өкілдерін Ер Төстіктің жеңіп шығуы үшін енгізілген бұл эпизодтық қаһармандар, бір жағынан, ертегіге қиял-ғажайыптың сипат берсе, екінші жағынан, темір хан мен Кенде ханды қалай жеңгеніне дәлелдеме болып отыр.

Ертегідегі оқиғаның шарықтау шегі – Ер Төстіктің жер бетіне шығып, шойынқұлақпен күресуі, ал оны жеңіп, үйіне келуі оқиғаның шешуі болып саналады. Қандай ертегі болса да аяғы жақсылықпен бітеді. «Ер Төстік» ертегісі де осыны дәлелдейді. Ер Төстікке сандаған бөгет, қиындықтар кездеседі. Оның әрқайсысы – жеңуге болмастай қиындықтар. Әйтсе де әр түрлі себептермен бас қаһарман сол бөгеттепрдің бәрін жеңіп шығады да, «барша мұратына жетеді». Бұл барлық ертегілерге тән шешу және халықтың өмірге оптимистік көзқарасын көрсететін тұрақты шешім.

Сонымен қатар, «Тазшаның қырық ауыз өтірігі» ертегісінде ханның: «Қызымды мүдірместен қырық ауыз өтірік айтқан өтірікшіге беремін»,-деген хабарын естіп, талай байдың ханның қызынан дәмелі көптеген мырзалар келеді, бірде-бір қойылған шартты орындай алмайды, мұны тек тазша бала орындайды. Ол өзінің әңгімесін «мен анамның құрсағында жатқанда, тумаған атамның жылқысын бақтым» деп бастайды да, адамға таныс жанды жансыз табиғат дүниесінің барлығын қосады. Барлық әңгімесінде бір ауыз шындық қоспай, бір оқиғадан екіншісін тудыра отырып, барлық өтірік әңгімелерін тапқырлықпен айтып береді. «Бұл әңгімелерде әдейі даярлап келген екен, мен оны мүдіртейін»,- деп оқыс сұрақтар қояды. Ханның бәйтерегі қысқа шығар деген сұрағына «болса болар, түбінен ұшқан күйкентай басына кешке жетіп, қонушы еді»,-дейді, «Құдығың тайыз шығар» дейді, дегенде «болса болар, ертемен тастаған тас түбіне кешке жетуші еді» деп жауап қайырады. Тазшаның «тазша» деген аты болмаса, оның халық арасынан шыққан алғыр, ақылды, тапқыр бала екендігін көруімізге болады. Ол өзінің ақыл-өнері арқасында көптеген қиын жағдайлардан, ауыр халдерден аман есен құтылып, сан алуан сындардан мүдірмей өтеді. Ертегілердегі Ер Төстік, тазша бала, Аяз бидегі жаман арқылы, адамды ақылды жасайтын еңбек екенін көрсетуді мақсат ететіндігін көруімізге болады.

Ертегіде өмір мұратына жету үшін ең керек нәрсе адам үшін ақылдылық екені айтылса да, сол ақылдылыққа жетудің жолы еңбек деген түсінікті аз сөзбен ғана беріп отырады.

Сонда ертегінің жасаушының басты мақсаты — өмір мұратына жеткізетін ақылдылықты толық дәлелді көрсете білу ме, әлде өмірдің мәні сайып келгенде, еңбекпен ғана байланысты екенін ұғындыру ма, деген сұрақ туындайды.

Қазіргі қазақ ертегілерінің ішкі мазмұнына қарай отырып, бұл сұраққа, менің ойымша екі түрлі жауап беруге болады. Біріншіден ертегіні жасаушы – халық даналығы өмір мұратына жетудің басты жолы ақылдылық екенін бірінші кезекте, сол ақылдылықтың өзін еңбекпен байланысты екенін қысқа болса да ертегіде дәлелді міндетті түрде берілуі, ертегінің сол кездегі өмір жағдайын толық көрсете білуі.

Екіншіден, ертегіде өмір мұратына жетудегі еңбектің мәнінің жеткілікті, толық көрінбеуі, керісінше, ақылдылыққа үлкен орын берілуі, ертегі жасаушының өзі, бұл мәселеге толық жауап беруге әзір емес сияқты.

Халықтың аңыздан-аңызға тараған ертегі, аңыз әңгімелерінің барлығында ақылдылық пен ақымақтық, әділеттілік пен әділетсіздік қатар бейнеленеді. Арамдық пен жауыздық апатқа ұшырап, жеңіліп, жақсылықтың үнемі жеңіске жетуі халықтың бақытты бейбіт өмір аңсағанын көрсетеді. Ертегіні оқыту барысында қандай қиыншылық болса да, қарсы тұра білу, еңбек адамының қадірлеу биік адамгершілік қасиеттер дәріптеледі. Әдебиеттік оқу сабағында ертегілерді оқыту барысында «бұл ойдан шығарылған, өмірде кездеспейді» деудің қажеті жоқ, жан-жануарлардың сөйлемейтінін балалардың өздері де біледі, бірақ ертегіде кездесетіндерді қиялдау оларды көңілдендіреді, армандауға үйретеді. Оқушыларға кейіпкерлерге қарапайым мінездеме беруге үйретуде ертегілердің берер пайдасы мол. Ертегі кейіпкерлеріне берілетін мінездеме әдетте айқын белгілерді көрсететін, анық, түсінікті болып келеді. Қара сөзбен жазылған ертегілер мәтінге жақын үлгімен жазылады, мазмұндалады.кейде ертегіні оқымай-ақ, мұғалім оның мазмұнын қызықты етіп айтып береді. Егер әртістердің орындауында фонохрестоматияны пайдаланса тіпті жақсы. Ертегі балаларды жоспар жасауға үйрету үшін өте қолайлы. Оны бөлімдерге бөлу, ат қою, қандай суреттер салуға болатынын анықтау, өз беттерінше бақылау жасатып үйрету керек. Кейбір ертегілерді сахналап, қуыршақ жасатып сыныптан тыс жұмыстарды орындауға болады. Ертегілерді балалар қызыға оқиды, олардың мазмұнын бір оқығанда-ақ игереді. Ертегілердегі көркем бейнелі сөздердің, сондай-ақ оқушыға түсінуге  қажет болатын сөздер мен тіркестердің кездесетіні мұғалім әр кез көңіл аударуы тиіс. Сөз мағыналарын ашып, анықтап түсіндіруде түрлі тәсіл қолдануға болады.

а) сипаттама түрде түсіндіру тәсілі бойынша сөздер семантикалық табиғатына орай қысқаша, кейде толық, жан-жақты түсіндіріледі.

ә) сөз мағыналарын анықтауда қолданылатын екінші бір өнімді жол – синонимдік тәсіл.

б) аралас анықтама – сипаттама түріндегі анықтама мен синонимдік анықтаманың аралас берілуі арқылы көрсетіледі.

**5. Бастауыш сыныптарда мысалдарды оқыту.**

Мысал өлеңдерді ең алғаш орыс әдебиетінен аударған Ы.Алтынсарин. Ағартушы-педагог И.Крыловтың 3-4 мысал өлеңін қазақшаға тәржімалаған. Ыбырай сол кезеңде оқуға керекті материалдарды өзі іздеп табуға немесе өзі жазуға мәжбүр болды. Қажеттілік оны соған сүйреді. Баланың сауатын ашып, хат танытудың бірінші құралы, бірінші басқышы ана тілі мен балалар әдебиеті болғандықтан Ыбырай орыс әдебиетінен ізденді.

Ыбырай Алтынсарин сияқты оның шәкірті Спандияр Көбеев те оқылуға қажетті материалдарды іздестіруде, құрастыруда, өз тұсынан жазуда болсын алғаш рет орыс әдебиеті мен орыс мәдениетін өзіне үлгі етті, содан үйренді. Алдымен орыс әдебиетіндегі бай мұраны зерттеп, соның балаларға қажеттісін аударды. Оны балаларға үлгі етті де оқытты. И.А.Крыловтың мысал өлеңдерінен үйрене, үлгі ала отырып, Спандияр өз тұсынан да оқушы балаларға арнап көптеген мысал өлеңдер, әңгімелер жазды. Спандияр Көбеевтің «Үлгілі бала» деген оқу кітабындағы әңгіме, өлең, мысалдардың көбі өзінің мазмұны, көлемі жағынан мектеп жасына дейінгі балалар мен бастауыш мектеп оқушыларына арналған. XX ғасыр басындағықазақ әдебиетінің тарихында өзіндік орны бар көрнекті қаламгардің бірі – педагог жазушы Спандияр Көбеев шығармалары бүгінгі күні де бастауыш мектеп оқулықтарына енген. Өз кезінде оқу ісінің мұқтаждығына орай С.Көбеев те Ыбырай үлгісімен «Үлгілі бала» оқулық-хрестоматиясын құрастырады. Жазушы педагог шығармалары бастауыш мектеп оқушыларына лайықталып, ықшам түрде жазылған. Сондықтан балалар танымын кеңейтетін мысал өлеңдерді оқыту, оны ғылыми-теориялық тұрғыда шешу, әдістемелік жағын жетілдіру біздің «Бастауыш сыныпта мысал өлеңдерді оқыту жолдары» атты зерттеу тақырыбымызды таңдауымызға себеп болды.

Бастауыш сыныптың 2-сыныбында «Бидай мен Қаңбақ», «Құлақ пен тымақ» (Асқар Тоқмағанбетов), «Тәкаппар», «Көбелек пен ебелек», «Бұлбұл мен тоқылдақ» (Шона Смаханұлы), «Түлкі мен тиін» (Әбдірахман Асылбеков), «Қызғалдақ пен қарасора» (Сансызбай Сарғасқаев), «Даңғой» (Есентай Ерботин.), «Ағаш» (А.Байтұрсынов), «Түлкі мен қырғауыл» (Спандияр Көбеев), «Ақ жаңбыр» (Жәнібек Кәрбозин.); 3-сыныбында «Шегіртке мен құмырсқа», «Түлкі мен Қырғауыл» (Спандияр Көбеев), «Білгір қарға» (Максим Зверев), «Ит пен ат» (Иван Крылов); 4-сыныбында «Аққу шортан һам шаян» (Ахмет Байтұрсынов), «Сапар мен парта» (Адырбек Сопыбеков), «Арыстан мен тышқан» (Сұлтанмахмұт Торайғыров) сияқты бірнеше мысал өлеңдер берілген.

Мысал жанрының ерекшеліктерін бастауыш мектеп оқушыларына терең таныту – шығармаға эстетикалық талдау жасауға байланысты. Мұнсыз бастауыш мектепте әдебиеттік оқу пәнінен оқушыларға терең де сапалы білім беру мүмкін емес. Оқушылардың әдеби білімі көркем шығарманы оқи және оған талдау жасай білуінен айқын байқалады. Көркем шығарманы талдай білген оқушы – әдебиетіміздің болашақ мәдени оқырманы. Ондай іскерліктер мен шеберліктер қалыптасқан оқушы әдеби шығармаларға ой жүгірте алады, өзінің талғамын, түйсік-сезімін еркін білдіреді, шығарманы жан жүрегімен, зердесімен қабылдайды. Міне, сондықтан да шығармаға эстетикалық талдау жасау – басты проблема.

Мысал ­– аллегориялық жанр. Айтылатын ой ашық берілмейді. астармен, меңзеумен беріледі. Көбіне өлең түрінде келетін, сюжетті, шағын көлемді көркем шығарма.Жануарлар әлемі, құс, өсімдік, тағы басқа мысалдар бас кейіпкер ретінде алынады. Өткір сын да, ащы сатира да, байсалды юмор, келемек, мысқыл да осы мысал жанрында.Кейіпкерлерді сөйлестіру – диалог тәсілі жиі қолданылады. Баяндауы ширақ, жинақы, тілі қарапайым келеді. Жанры жағынан ғибратты, уағыздық сарындағы дидактикалық әдебиетке жатады, кейде мысқыл-сықақ үлгісіне ауысады.

Аллегорлау, аллегория (көне грекше: allёgorіa – пернелеп айту), пернелеу – оқырманның не көрерменнің санасына, қиялына ерекше әсер ететіндей, образ жасаудың бейнелеуші құралы, көркемдік тәсіл. Аллегорлау көркемдік тәсілдердің ең көнесі, бастауын мифтен алып, фольклорда ерекше дамыған. Түлкі – қулық, арыстан – зорлық, қасқыр – қастық, қоян – сужүректік, есек – ақымақтық, аққу – адалдық, махаббат т.б. түрінде бейнеленетін персонаждарда адамдарға тән мінез пернелеп айтылса да, бірден санаға, қиялға әсер етіп, көз алдыңа елестейді. Әлемдік сөз өнерінде ғасырлар бойы қалыптасқан типология ортақ бейнелер Аллегорлау арқылы беріледі.

Аллегория қазақ әдебиетінде ескі заманнан келе жатқан поэтик тілдің бір түрі екендігін қазақтың «төрт түлік мал және әр түрлі жануарлар туралы» айтылатын ескі ой-сананың сәбилік дәрежесінде туған әртүрлі ертегі, әңгімелерде айқындайды. «Арыстан, қасқыр және түлкі», «Түлкі мен қасқыр», «Аю мен түлкі», «Түлкі мен бөдене», «Аю мен қойшы», тағы басқа ертегілерді алсақ, тілдері бір өңкей аллегория болып келеді. Аллегория әуелде адамдардың арасындағы қарым-қатынастарды астарлап айтудан туған ғана емес. Айуандардың арасында да, адамдардың арасындағыдай қарым-қатынастар бардеп өздері шын сенген ой- сананың сәбилік кезімен байланысты туған. Бірақ, кейін ол түсінік ескірген кезде астарлы ұғымы бар поэтик тілдің бір түрі болып, әдебиеттен берік орын алғанға ұқсайды.

Ал, аллегорияда олай екі ұшты түсінуге жол жоқ.

*Мысалы:*

«Тұрды патша қайғырып, уайым жеп,

«Ала қойды болады қайткенімен».

Аю, түлкі қасында – уәзірлері,

Кеңеседі оларға «қайтемін деп».

«Қолбаң етіп, қорс етіп сөйледі аю:

Батыр патшам, не керек көп ойлану?

Қойды жан деп, есіркеп кім аяйды.

Ақылы ала қойдың – қырып салу…»

(Абай, II том, 129 бет).

Аңдардың арасындағы бұл тәрізді кеңестің болмайтыны жұрттың бәріне мәлім. Сондықтан, арыстан да, аю да, қасқыр да, түлкілер пернелеуден айтылып отырған адамның қара жүректері мен қулары екенін, ала қой – момындар екенін аңғару қиын емес.

Сонымен, адамдардың арасындағы әртүрлі қарым-қатынастары, айуандардың араларындағы қарым-қатынас етіп, айтайын дегенін астарлап, сол айуандардың іс-әрекеттері етіп айтып беретін поэтик тілдіңбір түрі аллегория – пернелеу деп аталынады. (аллегория – пернелеу, мұнан бұлай бір ұғым деп түсінілуі керек).

Қазақ ауыз әдебиетінде аллегорияның және көп кездесетін түрі – өтірік өлеңдер. Көбіне жастардың өзара ойын-сауықтарында айтылады. Мұны қазақтың ауыз әдебиетіндегі баснянің алғашқы бастамасы деп жорамалдауға болады. Жалпы құрылысы мысалға ұқсайды. Тілі – аллегориямен келеді.

Беріпті бақа қызып көбелекке

Жүріпті қара шыбын жеңгелікке,

Бір туын құмырсқаның ұстап сойып,

Той қылып, ат шаптырған төңірекке...»

(Өтірік өлең).

Кейде айтушының өзі де араласа жүреді.

«Мен өзім бес жасымда ұрып бардым,

Сонда да тең құрбымнан бұрын бардым.

Айғырын кесерткенің ұстап мініп,

Алдынан қайын атамның қырындадым...»

(Өтірік өлең).

Міне, ауыз әдебиетіндегі аллегорияның әуелгі нұсқалары деп айуанаттар туралы ертегілер мен осы өтірік өлеңдерді айтуға болады.

Ал, ХVIII ғасырда басталатын тарихи әдебиетті алып, Абай кезіне дейін шолып өтсек, не мысал, не ертегі, не сатирикалық ертегі, қысқасы аллегориямен жазылатын өлең, әңгімелерді кездестіре алмаймыз.

Мысал, оның негізгі құралы саналатын – аллегория тарихи әдебиетте ХIХ ғасырдың екінші жарымында ғана көріне бастайды. Әдебиет майданына Абайдан 3-4 жыл ғана бұрын шыққан Ы.Алтынсарин орыс ақыны Крыловтың бірнеше мысалдарын аударды. Сонымен байланысты, аллегориялық образдар да бұл кездердегі өлеңдердің тілінен орын алды.

«Көзіме күні бойы көрінбеп ең,

Келесін, сөйле – деді, сен қай жатқан.

Сонда бұл мұрынын көкке көтереді,

Адамсып маңызданып жөтеледі.

Жер жыртып күні бойы шаршап келем,

Мазалап, сұрап саған не керекті».

Алтынсариннің басқа аудармалары да осылар тәрізді.

Алтынсарин Крыловтың үш-төрт қана мысалын аударады. Әйтсе де, осының өзі Абайдың болсын, мысал жазуларына мұрындық болды.

ХIХ ғасырдың екінші жарымында Алтынсаринның қолға алған игілікті ісін дамытып, ілгерлеткенде, Крыловтың мысалдарын шебер түрде қазақтың ұғымына жатық етіп бере білген де – Абай. Абай Крыловтан он төрт мысал аударды. Осы аудармамен байланысты Абай өлеңдерінен аллегория орын алды.

«Ірімшікті құдайым

Кез қылды бір күн қарғаға.

Алып ұшып барды да,

Қызық қылып ашарға.

Үлкен олжа емес пе

Ірімшік деген қарны ашқа;

Тұмсығында ірімшік

Ойлап қарап тұр еді.

Бір қу түлкі сорына

Жақын жерде жүр еді.

Қарағым, неткен сұлу ең»,

Деп таңырқап таңданды.

«Неткен мойын, неткен көз!

Осыдан артық дейсіз бе,

Ертегі қылып айтқан сөз?»

(Абай, II том 131-132 – бет).

Абайдың аудармасы мен оның алдындағы Алтынсариннің аудармасын тіл жағынан салыстырсақ, айырмашылығы жоқ. Олай болмауы мүмкінде емес. Өйткені, аударып отырғандары мысал, мысалдың тілі аллегория болғандықтан, басқа жол жоқ. Дегенмен де Абайдың бұл туралы да орны бөлек тәрізді.

Өйткені, мысалға тән ерекшелік, қып-қысқа өлеңге бірнеше жануарларды қатыстырып, оларды өзара сөйлестіріп, қысқасы сюжетке құру. Бұл жөнінде негізгі орын алатын суреттеу емес, аз сөзге көп мағына сыйғызылып құрылатын қысқа-қысқа диалогтар. Диалогтың мұндай түрі Абайға шейінгі әдебиетте тек Алтынсариннің ғана аудармаларында аз-маз кездеседі. Ал, ауыз әдебиетіндегі өлеңдерде, не тарихи ақындардың шығармаларынан кездестіре алмаймыз. Аз сөзге көп мағына сыйғызып, сол сөздерінде әр жануардың өзіне тән мінездемелер берілетін өте тұжырымды түрде, кейде ирония, кейде сарказммен құрылатын диалогтардың Крылов мысалын аударумен байланысты Алтынсарин бастаушы ақын болса, Абай оны дамытып, ілгерілеткен, мәдениетті елдердің әдебиеттерінде кездесетін, алдыңғы айтылған принципті берік сақтаған, диалогтардың тамаша үлгілерін жасаушы ақын.

Мысал үшін Абайдың «Шегіртке мен құмырсқа» деген аудармасын алалық:

«Селкілдеп келіп жығылды,

Аяғына бас ұра ;

«Қарағым, жылыт, орын бер,

Жаз шыққанша асыра.

«Мұның, жаным, сөз емес,

Жаз өтерін білмеп пе ең,

Жаның үшін ешнәрсе,

Ала жаздай қылмап па ең»

«Мен өзіндей шаруашыл,

Жұмсақ илеу үйлі ме?

Көгалды қуып, ән салып,

Өлеңнен қолым тиді ме?

«Қайтсін, қолы тимепті,

Өлеңші, әнші есіл ер!

Ала жаздай ән салсаң,

Селкілде де билей бер»

(Абай, Iтом, 127-бет).

Міне, осы үзіндінің өзінен-ақ қысқа түрде құрылған диалогтың шегіртке мен құмырсқа образдарын жасауда қандай мәні барлығы анық. Не барлығы 20-30 жолдың ішінде пернелеу түрінде әкәкушіл жалқау мен еңбекшінің образдарын жасап, адам баласын еңбекке үндеуде мағынасы терең пікір айтушылық шебер құрылған диалогпен ғана жасалынып отыр.

Әрине, бұл айтылғандардың негізгі орыс әдебиеті, Крыловта, ескі грек әдебиеті Эзопта жатыр. Олардың классик үлгісі қазақ әдебиетіне шебер енгізіп, бойына сіңіруде Абайдың әдебиетте аққұла орны бар. Оны көрмей кетуге болмайды.

Диалог түрінде болмаса да, аз сөзге көп мағына сыйғызу жүйесіне негізделген, төл сөздерді шебер қолданушылық Абайдың өз өлеңдерінде жиі кездеседі. *Мысалы:*

«Бай алады «Кезінде көп берем», деп,

«Жетпей тұрған жеріңде тек берем», деп,

Би мен болыс алады күшін сатып,

«Мен қазақтан кегіңді әперем» деп,

(Абай, I том, 46-бет).

Ақын төл сөзді шебер қолдануының арқасында көп ұтқан. Артық сурет, артық баяндаулар қысқартылып, ой түйініне төл сөздер арқылы тікелей келген. Абайдың қолданысында әр төл сөз өзі үшін өздері жауап беріп, ақынның айтайын деген пікірін қысқа түрде ұқтыра алады. Сөйтіп, Абай Крыловтан қазақшылаған мысалдары арқылы жалпы аллегорияға ерекше бір жаңалық кіргізе қоймаса да, аз сөзге көп мағына сыйғызған диалог жөнінде қазақ әдебиеті үшін зор еңбек етті.

Әдебиеттік оқу бағдарламасында мысалдар көбінесе оқытудың *бастауыш буынында* беріледі. Ең алдымен, мысал жанры, оның өзіндік ерекшелігі туралы әдеби‑теориялық ұғымнан мағлұмат, түсінік берген жөн. Яғни мысалда ойдың ашық, айқын берілмейтіні, жорамал, меңзеу астарлы түрде берілетіні,, кекесін, мысқыл, әжуа, юмор, ащы сатира оның негізгі көркемдік тәсілі екендігін оқушыларға әңгімелеу, баяндау тәсілімен жеткізгендұрыс. Мысалдарды оқу, талдау барысында бұл түсініктерге қайта оралып, осы ұғымдарды оқушылардың өзіне аңдатып, түйіндетіп отыру керек. Алдымен, әдеби-теориялық ұғым беру, оқушыларды оқығалы отырған көркем шығарма ерекшелігін аңдауларына, ары қарай оны талдау белсенділіктерін арттыруға жетелейді. Оқығалы отырған мысалды алдын ала үйде оқып келу тапсырылса, оның тиімділігі тіпті зор болмақ (мұғалім мысал жанры туралы кіріспе түсінікті сол тапсырманы беру алдында айтуы керек). Мұғалім ол үшін оқушыларға мынадай үлестірме­-көмек нұсқау таратып, өз беттерімен оқу, түсіну, талдау жасауға жетелейді.

Мысалы 4-сыныптағы И.Крыловтың «Есек пен бұлбұл» мысалын алайық (Абай аудармасы).

- Есек пен бұлбұл туралы не білесіңдер? Есек қандай хайуан, бұлбұл қандай құс?(Өздеріңе арнап көгілдір экраннан беріліп жүрген әр түрлі хабарларды, өздерің оқыған ертегілерді еске түсіріңдер).

- Есектің өтініші, яғни бұлбұлға ән салып бер деуіне көңіл қой.

- Бұлбұл әнінің «мың түрлі күйге салған» құдіреті сипатталатын шумақтарды тап. Адам, жан-жануар, табиғаттың сол кездегі қалпын көңіліне тоқы.

- Есектің бұлбұл әніне берген бағасы, сыны айтылатын шумақты тауып, назар аудар.

- «Әтештен үйрену керек» деген ақылға қосыласың ба? Қосылмасаң, себебін дәлелдеуге тырыс.

- Ең соңғы шумақтың мазмұнына ой жүгірт:

А) Қалай ойлайсың, неге ақын «Мұндай сыншыдан құдайым бізді сақтасын» деп, қорытындылайды.

Ә) Өзің осы қорытындыға келісесің бе?

Б) Қорытындыға автордың көңіл күйі туралы не айтар едің?

- Осы мысалда есек, бұлбұл, әтештер арқылы ақын не айтпақшы болған деп ойлайсың? Қандай астарлы ой бар?

- Өзің сабақта осылардың қайсысының сөзін мәнерлеп оқып едің?

*Әдеби шығармалардың басқа түрлерінен мысалдың мынандай өзгешеліктері бар:*

а) аллегориямен айтылатыны.

ә) мысалда белгілі бір үгіт, тәлім-тәрбиелік мән болатыны.

б) оның оқыту ерекшелігі.

Осыдан келіп, мынандай әдістемелік сұрақ туады: мысалдағы аллегорияны ашу керек пе, жоқ па? Мұндай сұраққа жауап беру үшін мысалдың сипатын, мазмұнын, оны балалардың қалай қабылдайтынын байқап қараған дұрыс.

Бастауыш сынып оқушылары мысалды оқытуда суреттелген оқиғаның тартымдылығына қызығады. Сондықтан мысалды оқып шығысымен, автордың ондағы суреттеп отырған жан-жануарлары кімдердің бейнесі, оны кім деп түсінесіңдер? дегендей сұрақ қою қателік болар еді. Өйткені жұмысты мұндай әдіспен жүргізу – оқушылардың мысалды оқығанда алған әсерін жояды. Сондықтан балалардың одан алған әсерлері әлсіремей, қайта күшейе түсетіндей, мысалдағы кейіпкердің іс-әрекетін тереңірек ұғына түсуіне жағдай жасайтын әдіс-тәсілдер қарастырылады. Ол үшін алдымен мысалдағы суреттелген оқиғаны, қатысушы кейіпкерлерді шындық, өмірде болатындай етіп түсіндіру керек. Ал мысалда суреттелгендер балаларға шындық, болмыс жөнінде қате түсінік береді, өйткені «қарға, түлкі сөйлемейді ғой» деген сияқтылардан қауіптенудің қажеті жоқ. Олардың сөйлемейтінін балалардың өздері де жақсы біледі, сонда да оны шындық сияқты қабылдайды. Мысалы, балалар тіпті 4-сыныптың өзінде де қылыштасу, атысу ойындарын шындық сияқты ойнайды. Олар таяқтың қылыш, найза еместігін, әрине, жақсы біледі, бірақ өздерінше шын найза, қылыш деп елестетеді. Немесе қыз балалардың кейбіреулері әлі де қуыршақтармен ойнайды, оның сөйлемейтінін біле тұра, шын кісі деп елестетіп, онымен сөйлесіп отырады. Сол сияқты мысалдағы оқиғаны да бастауыш сынып оқушылары шын көріп қабылдайды.

Бұл айтылғаннан шығатын қорытынды: *мысалдарды оқығанда көңіл қоятын жай – оқыушыларға оның мазмұнын қабылдату және ондағы кейіпкерлердің іс-әрекетін талдау.*

Мысалдағы аллегорияны ашу жұмысын бастауыш сыныпта мынандай тәсілмен іске асыруға болады. Мұнда мысалда суреттелген оқиғаға ұқсас оқиға іздестіріледі. Айталық, И.А. Крыловтың «Қарға мен түлкі» мысалы оқылғаннан кейін, біреудің қолындағы нәрсесін алып алу өмірде кездесе ме деген сұрау қою арқылы, ондағы негізгі ойды түсінуге жеңілдік жасалады. Кейбір жағдайда мысалда суреттелген оқиғаға өмірде болатын ұқсас оқиға табу жұмысы мысал оқымас бұрын, алдын ала дайындық әңгіменің барысында жүргізіледі.

*Мысалдың екінші ерекшелігі* – онда белгілі бір үгіт, тәлім-тәрбиелік мәні бар қортынды пікір болатындығы. Ол қысқа түрде мәтіннің басында немесе аяғында белгіленеді. Мысалы, «Қарға мен түлкі» мысалынан шығатын қорытынды мәтіннің басында берілген:

Жұрт біледі, күледі,

Сұрқия тілдің жаманын.

Қошеметтердің амалын,

Сонда да солар қайда жоқ,

Ептеп айтса, ересің,

Артынан өкінсең де пайда жоқ...

Мысал оқытуда осындай қорытынды пікірді пайдаланып, құрғақ сөзбен «Мұндай жаман мінез-құлықтан, іс-әрекеттен аулақ болу керек» деудің бастауыш сынып оқушыларына әсері шамалы болады. Ондай үгітті тіпті сол оқылып отырған мысалдан үзінді келтіре отырып айтқанда да, кішкене балалардың санасына бірден қона қояды деу қиын. Сондықтан мысал оқытуда онда айтылатын үгітті табуға тырыспай, оның кейіпкерлері мен сол кейіпкерлерлердің іс-әрекеті, өзара қарым-қатынасы, бір-біріне айтқан сөздеріндегі ой анық ашылуға тиіс. Осыған орай, мысалдан шығатын қорытынды пікірді оның мазмұны талданып болғаннан кейін оқуға болады.

*Мысал оқытудың үшінші ерекшелігі* – оны дауыстап оқу тәсілінде. Мысалдағы айтылатын сөз автордың атынан айтылмай, кейіпкердің атынан баяндалатын болса, сол кейіпкердің басындағы ерекшелігіне қарай, дауыс сазы да құбылып отырады. Мысалы, «Шал мен малайды» өткенде, ол екеуінің сөзі немесе «Қарға мен түлкіде» түлкі мен қарғаның сөзі бір ырғақпен оқылмайды. Тіпті бір кейіпкердің сөзін оқу мәнері де оның қылығына қарай түрлене береді. Шалдың «Бауырым, түгеншежан, айыршы!» дегені жалынышты үнмен оқылса, «Әумесер, ақылың жоқ, ит доңыз» - деген сөздерді жекіру, ұрсу мәнерінде, ал малайдың:

Ұрсасың неге, шалым маған, - деді, -

Сөккендей не істедім саған? – деді, -

Жазғаным менің сені аю жаудан

Айырып алғаным ба аман? – деді, -

Сөздері таңырқаған, шарасыздық сезіммен, сұраулық мән беріліп отырады. «Қарға мен түлкі» мысалдарында автор сөзі бір әуенмен оқыла келе, түлкінің сөзі басталған кезде дауыс құбылып отырады. Кейіпкерлердің мінез-құлқы мен автордың сөз қолдауына қарай, дауыс ырғағының құбылуы балалардың ынтасын арттырып, мысалдың кейбір жолдарын бір-екі оқығанда-ақ жаттап алуларына жағдай жасайды.

*Қорыта айтқанда, мысалды төмендегідей жолдармен оқуға болады:*

1. Оқылатын мысал жөнінде мұғалім алдын ала әңгіме өткізеді; онда балаларға түсінігі ауырлық келтіретін сөздердің (сол мысалдың ішінде кездесетін) кейбіреулерін кірістіре отырып, олардың мағаналарын аша кетеді.

2. Мұғалім мысалды әуелі нақышына келтіріп, өзі оқиды, сонан кейін оқушыларға оқытады.

3. Мысалдың мазмұны талданылады.

4. Мысалдың кей жерлерінен үзінді келтіре отырып, ондағы негізгі ойдың не екені қорытындыда әңгімеленеді.

5. Мысалдың мазмұнына ұқсас өмірде кездесетін іс-әрекеттерден мысалдар келтіріледі.

6. Рольге бөліп оқытылады.

Бұл көрсетілгендер өзгеріссіз осы күйінде үнемі сақталып отырылсын деген ой тумасқа тиіс. Өйткені мысалдың мазмұны мен сипатына қарай, бұл айтылғандардың кейде қысқартылуы немесе толықтырылып отырылуы да мүмкін. Дегенмен мысал оқытуда негізінен осы принципті ұстаған жөн.

Жоғарыда айтып өткеніміздей, С.Көбеев мысал жанрын дамытуға зор үлес қосқан педагог. Оның И.Крыловтан аударған мысалдары да өзіндік қолтаңбасымен ерекшеленеді. И.Крыловтың мысал өлеңдері мен мысал үлгісіндегі шағын әңгімелердің көбін Спандияр Л.Толстой («Құмырсқа мен көгершін», «Ат пен есек», «Атасы мен немересі», «Қоян мен көлбақалар», «Екі жолдас», т.б..) мен Ушинский («Екі соқа», «Түлкі мен теке»,«Сауысқан мен қарға»т.б.) кітаптарынан алған. Бұл шығармаларда педагог-жазушы балалар үшін тәрбиелік мәні бар мәселелерді көтереді. «Құмырсқа мен көгершінде» қиын жағдайда екеуінің біріне-бірінің көмектесуін айта отырып, адамды адамға жақсылық жасауға үндесе, «Ат пен есекте» жүгі ауыр есекке көмектеспей, ақырында аттың өзі бейнет көргенін сынайды. «Сауысқан мен қарғада» мыжыңдықты шенесе, «Екі соқада» еңбекқорлықты мадақтайды. Мысалдарды талдаудың ең тиімді әдісі – рөлге бөліп оқу, сахналап көрініс жасау болып табылады. Көрнекіліктің де маңызы зор. Оқушылардағы сурет бойынша немесе басқадай ойластырып, қарапайым ғана қатты қағаздан макеттер жасап (оған бұлбұл, есек, әтеш мүсіні), мысал оқу барысында оқиға көз алдында өтіп жатқандай көрініс берілсе, оқушылардың ынтасы, қызығушылығы артар еді.

Сабақтың кіріспе бөлімінде мұғалім мысал жанры туралы тағы да қайталап, өздері үйден танысып келген «Есек пен бұлбұлды» жазған орыс жазушысы И.Крылов, оны аударған Абай аталары туралы шағын әңгіме, дерек береді. Мысал алдын ала оқуға тапсырылған себепті, мына сұрақтармен оқушыларды пікірлесу, әңгімелесуге шақыруға болады.

- Балалар, «мысал» деген не, кім айтып береді?

- Өздерің оқыған мысалдың мазмұнын, болған оқиғасын қайсың әңгімелер едің?

- Бұл мысалдағы кейіпкерлер кімдер? Олар арқылы ақын нені, кімдерді сөз етпек болған. Мысал жанрына тән «Есек пен бұлбұлда» қандай астарлы ой бар деп ойлайсың?

- Өзің кімді құптайсың, ақын кімді құптайды деп ойлайсың? Ойыңды мысалдан үзінді ала отырып, дәлелдеуге тырыс.

Осы мазмұнда әңгімелесу оқушылардың мысалды қай дәрежеде оқып, меңгергенін білдіреді, әрі өз пікірлерін айта білу, өз беттерімен көркем мәтінді талдау, сөйлей білу, тілін дамытуға игі ықпалын тигізеді. Алдын ала осындай шағын пікірлесу арқылы балалардың қаншалықты өз беттерімен оқып, меңгерегнін білгеннен кейін, мысалды мұғалім мәнерлеп оқып (мұғалім оқып тұрғанда, макетті көркемділіктерден көрініс берілсе), оқушыларды рөлге бөлгізіп оқытып, мәтінмен жұмыс істетуі керек. Түсініксіз сөздерге түсіндірме жасау да аса қажетті мәселелердің бірі. Мәтінмен жұмыстан соң мұғалім өзі сұрақ қоя, әрі жауап бере отырып, әрі оқушылар пікірін толықтыра отырып, мысалға талдау жасайды.

- Балалар, «Есек пен бұлбұл» мысалы арқылы ақын нендей мәселелер көтерген? Мысалдың негізінде қандай астарлы ой айтылған? Ең алдымен кімдерді тыңдағың келеді?

- Неге осы мысалда бас кейіпкерлер етіп есек, бұлбұл, әтеш алынған?

- Олар арқылы қандай адамдар, нелер айтылмақ болған?

- Мысалдағы негізгі ойды бер үшін, ақын қандай әдіс-тәсіл пайдаланған?

- «Есек пен бұлбұлда» мысал жанырына тән әжуә, мысқыл, ащы сын, сатира, келемеж бар ма?

Сабақты қызықты етіп өту үшін, жоғары сыныптың қабілетті оқушыларымен мысалды сахналап, талдау алдында көрініс беріп, әншілердің айтуындағы «Бұлбұл әнін» де пайдаланса, артық емес. Бұндай сабақтарды әдеби-композициялық сабақтар деп те атайды.

а) Жалпы, қай әдеби жанрда жазылған шығармаларды талдамасын, мұғалім сабақ өткелі отырған тақырып ерекшелігі, сынып ерекшелігіне назар аударып, сонаң соң барып, пайдаланылатын көрнекілік, т.б. оқу жабдықтарын, әдіс-тәсілдерді, сабақ түрлерін үйлестіре, тиімді дегендері сұрыптап ала білу керек. «Есек пен бұлбұл» сияқты барлық мысалдар көлемі жағынан тұжырымды, қысқа, айтар ойы жағынан қомақты, салмақты болып келеді, әрі жоғарыда айтқанымыздай, айтылмақ ой жасырын жатады. Оқуға жеңіл, әрі қысқа осындай мысалдар тез оқылады, ал, түп негізіндегі салмақты мәселелерді тез аңғару оңай емес. Мысалдың осы бір ерекшелігін ескере отырып, *практикалық тапсырмалар* да беруге болады. «Есек пен бұлбұлды» мынандай бөлімдерге бөлуге болады:

Ι бөлім. «Жолықты бір бұлбұлға тоғайдағы» (Есектің бұлбұлға кездесуі).

ΙΙ бөлім. «... бір сайрап берсең...» (есектің өтініші).

ΙΙΙ бөлім. «Өнерге салды бұлбұл»... (бұлбұл әні).

lV бөлім. «... сен біраз әтеш әнін үйрен...» (есектің ақылы)

V бөлім. Авторлық қорытынды: «... құдайым бізді сақтасын...».

Осындай жұмыстарды алғашқы сабақтардан оқушылармен бірге орындап, оларға басшылық жасай отырып оқушылардың тек өздігінен,мұғалім көмегінсіз талдауына ұсынуға болады. Көркемдік тәсілін алдауға да мысалдарға ерекше көңіл бөлу керек. Ол үшін ақын тәсіліне назар аударайық.

*Мысалы:*

Ι бөлімде – авторлық баяндау, суреттеу,

ΙΙ бөлімде – диалог, сұрақ;

ΙΙΙ бөлімде– баяндау, суреттеу:

lV бөлімде– диалог, ақыл:

V бөлімде–авторлық қорытынды, шешім, ақыл-нақылдардың орын алатынын ділелдеу дұрыс болып саналады.

Үйге тапсырма балалардың сабақты қалай меңгергеніне байланысты беріледі. Жалпы қабілеттеріне әсер ету, білім дағдыларын жетілдіру мақсатында рөлге бөліп, жатқа мәнерлеп оқу, көрініс көрсету сияқты шығармашылық сипаттағы тапсырмалар беру аса тиімді болып келеді.

ә) Әдебиет сабағы ақыл-өнегеге, ғибратқа, имандылыққа, даналыққа, адамгершілік үлгілерге толы болу керек десек, мысал туындыларынан осының бәрін кездестіруге болады. Сондықтан осы «Есек пен бұлбұл» арқылы әділдікті, өнерді, кішіпейілділікті үлгі ете отырып, әділетсіздік, тұрпайылық, топастықтан жирендіру жұмыстарын жүргізі керек.

Мысал жанрын оқытуда да оқушылардың таным белсенділігін арттыратын, әсіресе, әдеби тартысқа жетелейтін, ізденістіру, зерттеу жұмыстарына баулитын әдіс-тәсілдерді пайдалану тиімді болмақ. 4-сынып бағдарламасы бойынша Асқар Тоқмағамбетовтың «Бидай мен қаңбақ» мысалын оқытуда осы әдіс-тәсілді қалай пайдалануға болады, соған тоқталайық. Екі мысалды салыстыру арқылы пікірлесу, айтыс нышаны бар.

Әңгімелесуге жұмылдыру.

*Сұрақ-тапсырмалар:*

- Балалар, қай мысалда диалог көп пайдаланылған?

- Диалогтың атқарып тұрған маңызы туралы не айтар едің?

- Екі мысалдың соңындағы авторлық қорытындыға назар аударыңдар. Қай мысалда автордың өз пікірі айқын берілген? Қайсысында ол оқырман назарына өзгертілген.

- Осы екі мысалдағы өзіңе ұнағандар кімдер? Ойынды мәтіннен үзінді ала отырып, дәлелде. Олардың жақсы қасиеттерін салыстыр.

- Өзіңе ұнағандар туралы да пікір айт. Ұнамсыз қасиеттерін салыстыр.

Ескерту: Әрине, мұндай жұмыстарда мұғалім балаларды жетелеп, пікірлесуге, әңгімелесуге ынталандырып отыруы қажет. Бағдарламада берілген мысалдарды оқып болған соң, қорытынды сабақ өтудің тиімділігі зор. Қорытынды сабақты композициялық сабақ түрінде де, немесе «Мысал кейіпкерлері бізде қонақта»тақырыбында кездесу сабағы түрінде де өтуге болады. Сабақ-композицияда оқушылар күшімен сахналық көрініс көрсетіп, өздері оқыған мысалдарды көріністер арқылы еске түсіріп, қайталау жұмыстары жүрсе, кездесу сабағында есек, бұлбұл, арыстан, түлкімен, т.б. (кейіпкерлер рөлінде балалар болады, әрине), яғни мысалдардың бас кейіпкерлерімен кездесу өтеді. Оларға оқырмандар (сынып оқушылары) сұрақ қояды, жауапты олар мысалдан алып, жатқа айтулары керек.

*Мысалы,* «Шегірке мен құмырсқа» ертегісі бойынша мынандай сұрақ қоюға болады.

*Шегіртке:*

«Қарағым, жылыт, тамақ бер,

Жаз шыққанша асыра!

-Құмырсқа не деуші еді?

*Құмырсқа:*

Мұның, жаным, сөз емес,

Жаз өтерін білмеп пе ең?...

Осындай сабаққа биология, орыс әдебиеті мұғалімдерін шақыруға болады. Себебі, биология мұғалімі мысалда кездесетін жануарлар, жәндіктер туралы қысқаша хабарлама жасаса, ал орыс әдебиеті мұғалімі қай елдің ертегісінде болмасын «қасқыр», «арыстан»–әділетсіздіктің, «қара күштің»; түлкі – қулық, зұлымдықтың: қоян– қорқақтықтың иесі болып суреттелінетінін әңгімелейді.

**6. Батырлар жырын оқыту әдістемесі.**

Батырлар жыры – ауыз әдебиетінің маңызды да күрделі жанры. Оның оқытуға қиындығы – ұзақтығы, тілінің бүгінгі балалар үшін сонылығы, поэтикалық ерекшелігінде.

Оқушыларға ерлік, патриоттық, отан, туған ел, өскен жер, тұлпар ат жөнінде мақал-мәтелдер жаттату, айтқызу, сөзжұмбақтар, жұмбақтар шешкізу, әртүрлі танымдық ойындар ұйымдастыру, жыраулар сайысын өткізуде т.б. жұмыстар жүргізіледі. Оқушының сөздік қорын байыту мақсатында сөздік жұмысын жүргізу көнерген сөздер, оның мән мағынасын түсіндіру, синоним, омоним, антоним сөздерді тапқызып отыру қажет. Әсіресе, батырлар жырын оқыту 3-4 сыныптар арасында мұғалімге көп еңбек сіңіруді қажет етеді. Батырлар жырын оқытуда мұғалім басты-басты мына мәселелерге көңіл бөлуі керек:

Кіріспе жұмыстар.

- «Батырлар жыры» туралы (эпостық жырлар) алғашқы әдеби-теориялық (оқушылардың жас ерекшелігін ескере отырып) ұғым беру.

- Батырлар жырындағы халық арманы, оның негізінде халық тарихының жататыны туралы түсінік беру.

*Мазмұнын меңгеру бағытындағы жұмыстар:*

1. Жырдың сюжеттік-композициялық жоспарын жасап, оныбалалардың көз алдына іліп қою. *Мысалы,* бастауыш сыныптағы «Қамбар батыр» жырына мынадай жоспар жасауға болады:

* Жыршының баяндауы (Әзімбай туралы).
* Қыз Назымның сұлу сипатын суреттеуі.
* Қыз Назымның күйеу таңдауы,ешкімді ұнатпауы.
* Қамбарға ғашық болуы.
* Қамбардың сипаты.
* Қамбардың халқы үшін аңшылықпен айналысуы.
* Аң аулап жүргенде, жолбарыспен шайқасуы.
* Назым ауылының үстінен өте шығуы.
* Назымның өкпесі, назы.
* Қамбардың жолына тор құруы.
* Қамбар мен Назымның тілдесуі, бір-біріне мұң шағуы.
* Назым ағаларының ашуға булығуы.
* Алшыораздың араша түсуі, ақылы.
* Қалмақ ханының Назымға құда түсуі.
* Алшыоразбен Келмембеттің соғысы.
* Қараман ханның қаһары. Әзімбай ауылына жорығы.
* Әзімбайдың қысылуы, Қамбарға кісі салуы.
* Қамбардың елімен қоштасып, көмекке аттануы.
* Қараманды іздеп баруы, сөзбен айқасуы.
* Қараманның жекпе-жекке шығуы.
* Соғыс сипаты.
* Қараманды, қалмақтардың жеңуі.
* Қамбардың Назымға үйленуі.

2. Ұзақ жырға, әрі оқиғалары да күрделі жырға осындай жоспар құру балалардың жырдағы басты оқиғаларды тез қабылдауы, аңғаруы, әрі сол бойынша мазмұнын жүйелі түрде тұжырымды етіп айтып беруіне көмек-нұсқау рөлін атқарады.

3. Жырды күйтабақтан тыңдатып басқа жырды да оқытуға болады, жырдың мәнерімен таныстыру.

4. Жырды мәнерлеп оқу. Басты-басты эпизодтарға бөліп оқып, ізінше мазмұндатып отыру. Мазмұндауды сұрақ-жауап әдісімен жүргізу, басты оқиғаларын айтқызу. Аннотация жаздыру.

*Мына үлгіде жүргізуге болады:*

|  |  |
| --- | --- |
| **Басты эпизоттар** | **Сұрақтар** |
| I. Назымның күйеу таңдауы.  II. Қамбарға Назымның ғашық болуы.  III. Қалмақ ханының құда түсуі.  IY. Қаһарманның Әзімбай аулына жорығы.  Y. Қамбардың Қараманға баруы. Қараманды жеңуі.  YI. Назымға үйленуі. | 1. Назым кім? Оның сипаты қалай берілген?  2. Қамбар туралы хабарды қайда естиді?  3. Қамбар туралы жырда не айтылған? Оның сипаты жырда қалай берілген?  4. Назымға неге қарамайды? Себебін айт.  5. Құда түсіп келген Келмембет Қараманға не айтады?  6. Қараманның ашуы қалай сипатталады?  7. Жазылған Келмембет Қараманға не айтады?  8. Қараманның ашуы қалай сипатталады?  9. Әзімбай Қамбарға қандай сәлем айтады?  10. Қамбар қандай шешімге келді?  11. Қамбар Қараманға не дейді? Қамбар мен Қараман арасындағы диалог, мазмұнын айт.  12. Қараманды қалай жеңеді?  13. Қараман қалай соғысады?  14. Назым Қамбарды не деп мақтайды? |

4.Жырды оқып біткен соң, мазмұнын толық айтқызу. Ол үшін үйге тапсырма бергенде, жауаптарының тезисін, жоспарын жасатқызу. Мазмұндау жүйелі болуы үшін, соған қарап айтқызу.

5. Оқушылар жауабын бір-біріне толықтыртып отыру.

6. Бір-біріне қоятын сұрақтарын әзірлету.

7. Ұнаған жерлерін жатқа оқытқызу.

8. Жауаптарында да жырдан үзінді келтіре отырып айтқызу (мақалмен айтқызуға болады, бала қабілетіне қарай).

*Жырға әдеби талдау жасау.*

*а) Жырдың идеясын, тақырыбын ашу.* Оның мұғалім әңгімесі, сұрақ-жауап арқылы жүзеге асыру. Мынадай сұрақтар қоюға болады:

1. Қалай ойлайсыңдар, жырда қандай мәселелер сөз болады? Жырдың негізінде жатқан басты ой неде?

2. Жырдың негізгі ойы қай бейне арқылы көбірек көрінеді?

ә) Жыр кейіпкерлері туралы пікір жинақтау;

1. Қамбардың қандай қасиеттерін ерекше бөле-жара айтар едің? Сұрақ, жауап, практикалық жұмыстар арқылы талдау.

2. Қамбар бейнесін жасай отырып, халық не айтпақшы болған? Халық арманы туралы не айтар едіңіз?

3. Назымға қарап бұрынғы қазақ әйелдері қандай болған деп ойлайсың? Оның бейнесінің негізіндегі халық арманы не деп түйіндер едің?

4. Қараман, Келмембеттер бойындағы жек көрінішті қасиеттер қайсы?

5. Назымның ағалары туралы қандай ойдасыңдар?

6. Портреттік суреттеулерді тауып, оның кейіпкерлері іс-әрекетін ашудағы маңызы, орнына тоқтал.

*б) Тіл көркемдігі, өлең құрылысына талдау жасау.*Практикалық жұмыс,сұрақ-жауап:

1. Жырдың асыра, әсірелей суреттелген жерлерін табу, оның мазмұнына тоқталу.

2. Теңеулерді, эпитеттерді табу. Аллитерация, ассонанстарға назар аудару. Оның қолдану маңызына тоқталу.

3. Диалог сөздерді тауып, оның жырдағы орнын, маңызын ашу.

4. Өздеріне ұнаған айшықты сөздер, сөз тіркестерін тапқызу.Ұнау себебін дәлелдету.

5. Сөздік жұмыстарын жүргізу.

Жырды талдау кезінде сурет-мысалдарды пайдалану, қабілетті оқушыларға жыр бойынша өзіне ұнаған эпизодтарға суреттеп салғызудың маңызы зор. Мүмкін болса, жыршы-термешілермен кездесу өткізіп, жырдан үзінді жаттатып, оқушыларды да жырды мақаммен айтқызуға талаптандыру жұмыстары тиімді болмақ.

4-сыныпта батырлар жыры бойынша өтілетін тақырыптардықорытындылауға арналған сабақ барысында оқушылардың білім мен талғам-таным деңгейлерін тексерумен қатар, олардың бойында шығармашылық ойлау және талдай білу дағдыларын жетілдіруге ықпал етуді мақсат тұттық. Көздеген мақсатымызға орай, күй табақтар, буклеттер мен тәрбиелік сөздер жазылған арнайы плакаттарды пайдалана отырып, сұрақ-жауап, пікірлесу, баяндау, өздігінен ізденіс сияқты әдіс-тәсілдерді қолдандық.

**7. Бастауыш сыныптарда шешендік сөздерді оқыту.**

Бастауыш сыныптарда шешендік сөздерді оқытудың *негізгі мақсаты* – бастауыш сынып оқушыларының өз ойы мен пікірін еркін жеткізе алатын, жауаптаса алатын тұлға деңгейіне көтеру, яғни ұлттық шешендік сөйлеудің айла амалдарын, шешендік өнердің қыр-сырын, тапқырлықты, тақырыптық тәсілдерді қолдану бүгінгі ұрпақтың бойына сіңіру. Жас ұрпаққа қазақтың би-шешендерінің өмірінен мәлімет беріп қызықты тұстарынан сөз қозғау өнегелі істерге апарар жол және де билер мен шешендердің көрегендігін, даналық сөздерін оқытып, жатқа айтқызу жас ұрпақты шешендікке, ата-бабада бабадан қалған мол мұраны игертуге баулиды.

*Танымдық бағыт бойынша:*

- қарым-қатынас жасауда сөйлеу әдебін үйрену;

- шешен сөйлеудің талаптары мен шарттарын ұғындыру;

- ауызекі сөйлеуде шешен сөйлеу мәдениетін қалыптастыру;

*Практикалық бағыт бойынша:*

- ауызекі сөйлеу, жазу, тыңдау;

- тіл мәдениетін жетілдіру;

- сөздікпен жұмыс, мәтінді талдау;

- тірек сөздер арқылы мәтін құрастыру;

- сөйлеу талаптарына сай дағдыларды жетілдіру;

Шешендік өнерді меңгертудің басты бір әдісі – оқушылар алдында түрлі проблемалық жағдайлар қойып, соның шешімін тапқызу, тіл арқылы білдіру, онда да тілін әсерлі де дұрыс, дәл, орынды болуын қажет ету. Сондықтан да әдістер жүйесін іріктеуде проблемалық әдістер жүйесін танымдық, ізденімпаздық тұрғыдан қалыптастырып, дамытатын әдістер ретінде қарастырудың маңызы ерекше. Проблемалық жағдайды шешу кезінде оқушылар өзіне сенімді болады, қызығушылығы артады, білімге деген көзқарасы өзгеше сипат алады. Сабақта шешендік сөздердің астарын талдау, дауды шешу, шешендік сөздерді ары қарай жалғастыру, образға ену, мәнерлеп айту, шешендік сөздерді толықтыру, топта талқылау, пікір айту, ой қорыту тағы басқа әдіс-тәсілдерді проблема қоя отырып тиімді қолдану оқушылардың сабаққа деген қызығыушылығын арттырады.

Оқушыларды шешендік өнерге бейімдеуде *монолог әдісі, пайымдау әдісі, эвристикалық әдіс, репродуктивті әдіс, диалог әдістері* кеңінен қолданылады. Осындай әдіс-тәсілдердің арқасында оқушының бойында белсенді оқу әрекеттері қалыптасады, оқушының жеке ізденіс қабілеті дамиды, оқушының өзінің шешендік тәжірибесін жүргізу мүмкіндігі қалыптасады, нәтижесінде сөздік қоры молаяды, яғни дәстүрлі сабақпен салыстырғанда меңгерілетін жаңа сөздер екі есеге артады. Оқушының жеке дара қабілеті дамиды.

**8. Бастауыш сыныптарда мақал-мәтелдерді, жаңылтпаштарды,жұмбақтардыоқыту.**

Оқулықта жұмбақ, мақал-мәтелдердің көпшілігі мәтіндердің аяғында беріледі. Олар бір мезгілде, бір кезеңде ғана оқытылмайды. Оларды мұғалім оқу материалдарын оқыту барысында олардың мазмұнына сай келетінін іріктеп алып оқытады. Кейде үйде оқуға немесе жаттап алуға да тапсырады.

**Мақал** – [нақыл сөз](https://kk.wikipedia.org/w/index.php?title=%D0%9D%D0%B0%D2%9B%D1%8B%D0%BB_%D1%81%D3%A9%D0%B7&action=edit&redlink=1). Ол өмірдегі түрлі құбылысты жинақтап, түйіп, ықшамдап беріп, *бір не екі тармақтан* тұратын, алдыңғы жолдарында *пайымдап*, соңғы жолдарында *қорытылған*[*ой*](https://kk.wikipedia.org/w/index.php?title=%D0%9E%D0%B9&action=edit&redlink=1)*айтатын* халықтық бейнелі[поэтикалық](https://kk.wikipedia.org/wiki/%D0%9F%D0%BE%D1%8D%D1%82%D0%B8%D0%BA%D0%B0)[жанрдың](https://kk.wikipedia.org/wiki/%D0%96%D0%B0%D0%BD%D1%80)бір түрі, ғасырлардан екшеліп жеткен терең мазмұнды, тақырып аясы кең сөз мәйегі.

Мақалдар көбіне әдемі ұйқасты, үйлесімді ырғақты, өлең үлгісінде немесе кейде[қара сөзбен](https://kk.wikipedia.org/wiki/%D2%9A%D0%B0%D1%80%D0%B0_%D1%81%D3%A9%D0%B7)қысқа да нұсқа айтылған нақыл сөз.[Ұйқасқа](https://kk.wikipedia.org/wiki/%D2%B0%D0%B9%D2%9B%D0%B0%D1%81)(«Қайраңы жоқ көлден без, қайырымы жоқ ерден без»),[аллитерацияға](https://kk.wikipedia.org/wiki/%D0%90%D0%BB%D0%BB%D0%B8%D1%82%D0%B5%D1%80%D0%B0%D1%86%D0%B8%D1%8F)(«Етігін шешпей ер шыңаймас»),[ассонансқа](https://kk.wikipedia.org/wiki/%D0%90%D1%81%D1%81%D0%BE%D0%BD%D0%B0%D0%BD%D1%81)(«Қатты жерге қақ тұрар, Қайратты ерге бақ тұрар») құрылады.

Мақалдар тура және ауыспалы мағынада қолданылады.[Ауыспалы мағынадағы](https://kk.wikipedia.org/wiki/%D0%90%D1%83%D1%8B%D1%81%D0%BF%D0%B0%D0%BB%D1%8B_%D0%BC%D0%B0%D2%93%D1%8B%D0%BD%D0%B0)сөздер ішкі астары бар, тұтас бір ойды білдіреді («Бір жеңнен қол шығар, бір жағадан бас шығар»), («Ырысқа қарай ұл өсер, Қонысқа қарай мал өсер»), («Ел – ырыстың орманы, ер – ырыстың қорғаны»), («Ер жігіт үш ақ үй тігеді, үш қара үй тігеді»).

**Мәтел** – мақалға ұқсас, бірақ мақалдай екі-үш тармақты емес, өлең сипатында құрылатын ықшамды, кестелі нақыл сөз.

Мәтел – өзінің негізгі түйіндеуін кесіп айтпайтын, бір-бірімен кереғар шендестіруі жоқ, қорытындысы тұспалды, қысқа да нұсқа нақыл сөз. Мақалға өте жақын. Мәтел сыңар тармақ болып келеді. Сөз үстемелене келіп, мақалға айналады. Мысалы, «Қаңбақтан қашсаң, дөңбекке»– мәтел. «Қаңбақтан қашсаң, дөңбекке жолығасың»– мақал. Мәтел тура, ауыспалы, астарлы мағынада қолданылады. Мәтел адамның айтқан пікіріне ой қосады, сезімін әсерлі де айшықты жеткізеді. Ақын-жазушылардың ұтымды сөздерінің біразы мақал-мәтелге айналған: («Ұлымды іздеп, дүниені көздеп»- Абай), («Жалғанды жалпағынан басып өтіп»- Жамбыл, т.б.).

Мақалдың мен мәтелден айырмашылығы, *мақал* тоқсан ауыз сөздің тобықтай түйінін білдереді, яғни жазылатын ой толық болады мәтелге қарағанда, және бұл кейде өсиет, пікір ретінде жазылады. *Мәтел* ишара түрінде, ой толымсыз түрінде жазылады, мысалы Айласыз батыр алдырар.Ал егер Ауырып ем іздегенше, Ауырмайтын жол ізде дейтін болсақ мағынасын ап анық түсінесің.

**Мақал**– түсінікті тілде жазылған, тікелей айтылған мақалдар. Мысалы, «Күлме досқа, Келер басқа», «Ашу – дұшпан, Ақыл – дос, Ақылыңа ақыл қос», «Адамды досына қарап таны», «Жақсыдан үйрен, Жаманнан жирен».

**Мәтел**– түсінігі қиындау, астарлы тілмен айтылған мәтелдер. Мысалы, «Оң көзіңе Сол көзің қарауыл болсын», «Жыланның уы басында, Бейқамның жауы қасында», «Алажағым кетсе де, Айташағым кетпесін», «Аузы күйген айранды да үрлеп ішер, «Бір кісі мың кісіге олжа салар», «Ер мойынында қыл арқан шірімес», «Екі жарты – бір бүтін».

Бастауыш сыныпта мақал-мәтелдер тақырып сайын және әр бөлім сайын оқытылады. Олар арнайы сағат ретінде де өткізіледі. Мақал-мәтелдердің тәрбиелік мәні күшті, балаларды жақсылыққа баулып, жамандықтан аулақ болуға үгіттейтін өнегелі сөз. Сондықтан әр мақалдың мағынасы талданып, соған қарай белгілі бір қорытынды жасалады.

**Жұмбақ**– халық шығармаларының ең көне түрінің бірі және барлық жұрттың фольклорына ортақ. Ол ерте заманда пайда болса да, әлі күнге дейін өзінің маңызын жойған жоқ.

Жұмбақ негізінен оның шешуін табу бағытында жүргізіледі.

Қай кезді алсақ та, жұмбақ өткір, ұшқыр сөз есебінде халық арасында бағалы болған. жұмбақты халықтың өзге тапқырлық сөздері қатарында саяси құрал есебінде тап жауына қарсы қолданған орындар да аз емес.

Сырт қарағанда, соңғы уақыттарда жазба әдебиет күшеюімен қатар, «Жұмбақ азайған шығар, жаңадан жасалмайтын шығар» деген ойлар болушы еді. Анығында бұл теріс боп шықты. Жұмбақ қазақ халқының арасында да және барлық басқа халықтарының арасында да әлі күнге тыңнан туып, молайып, дамып келеді.

Олай болса, халықтың жұмбақ деген фольклор қорын жинап басып, тексеріп тану – ғылымдық зор міндет болады.

Бұрынғы халық нені жұмбақ еткен, қазірдегі халықтың көзін тартып, көңілін бөлген заттары не? Осы жайларын салыстырып қарағанда, мән-мазмұнын ғылым жолымен түсініп алуға да үлкен мағына бар.

Жалпы, жұмбақты сөз образының кілті есебінде тануға болады. Жұмбақ ақындықтың ұрығы – дәні тәрізді. Бұл жақтарынан тексеріп тану да ғылымдық міндет.

Қазақ жұмбақтарын ертеде П.М. Мелиоранский, А.В. Васильев, А.Лютшь, А.Алекторов, Ә.Диваев сияқты ғалымдар әр кезде жинап, газет-журналдарда жариялаған. Бұл жұмыстарды 1930 жылдардың орта кезінде біздің белгілі филолог ғалымымыз, қазақ мәдениетінің көрнекті кайраткері Сәрсен Аманжолов (1902-1958) ғылыми түрге келтіріп, 1940 жылы жинақ етіп шығарды.

**Жаңылтпашты оқыту**. Жаңылтпаш (аз қолданылатын атаулары – тез айтқыш, таза айтқыш, тіл сындырғыш) – халық фольклорының әзіл жанры, шағын өзіндік өлең. Жаңылтпаштар өлеңдерден сөздердегі ұқсас және айтылуы қиын дыбыстар мен әріптердің тіркесі мен орын алмастыруына негізделетіндігімен ерекшеленеді.

Жаңылтпаштардың авторы – халық. Бұрын жаңылтпаштар балаларды күлдіру және ойнату үшін ойлап табылатын. Заманауи Қазақстанда қазақша жаңылтпаштарды оқытушылар мен логопедтер мектепке дейінгі және мектеп жасындағы балалардың сөйлеу қабілетін жақсарту үшін жиі пайдаланады.

Жаңылтпаштарды жаттап, жаттыға айту арқылы баланың ана тіліне деген құштарлығы артып, ойлау қабілеті шыңдалады. Сондай-ақ баланың аңғарымпаздығы, алғырлығы ұштала түседі. Бұлар, бір жағынан баланың ойлауын жетілдірсе, екінші жағынан сөздік қорын да молайта түседі.

**Сұрақтар мен тапсырмалар:**

1. Көркем шығармаларды оқытуға қандай талаптар қойылады?

2. «Әңгімелерді оқыту арқылы балаларды адамгершілікке тәрбиелеу» тақырыбында реферат жазыңдар.

3. Ертегілерді оқытуға байланысты істелетін жұмыстардың басты ерекшеліктері қандай?

4. Мақал-мәтелдер, жұмбақтарды оқыту туралы айтыңдар.

5. Өлеңді оқытудың қандай ерекшеліктері бар?

6. Ғылыми мақала мен очерктерді оқыту туралы айтыңдар.

7. Өз қалауларың бойынша көркем шығарма түрлерін оқытудың екі-үш қысқа мерзімді жоспарын (ҚМЖ) дайындаңдар. Қалыптастырушы бағалау тапсырмаларын құрастырыңдар, бағалау критерийлері мен дескрипторларын көрсетіңдер.

**Тақырып 2: Сыныптан тыс оқу әдістемесі**

**Жоспар:**

1. Сыныптан тыс оқудың маңызы мен мақсаты.

2. Сыныптан тыс оқуды ұйымдастыру.

3. Сыныптан тыс оқу барысындағы әдістемелік ұсыныстар.

**Мақсаты:** Сыныптан тыс оқудың маңызын және оның мақсатын ұғындыру, оны ұйымдастырудыңәдістемесінмеңгерту.

**1. Сыныптан тыс оқудың маңызы мен мақсаты.**

Мектепте әдебиеттік оқу пәнін оқыту барысында сыныптан тыс жұмыстарға ерекше көңіл бөлінеді. Сыныптан тыс жұмыстар оқушылардың қабілеті, икемі, дарыны, жеке ынтасы негізінде ұйымдастырылады.

Бала тілін дамытудың өзекті бір саласы – сыныптан тыс оқу. Сыныптан тыс оқу арқылы бала өзін қоршаған ортада қандай болып өскендігін, не болуы мүмкін екендігін байқайды, сезінеді. Шығармалардағы кейіпкерлер іс-әрекетіне еліктейді, солардан үлгі-өнеге алады, дүниетанымы кеңейе түседі. Сыныптан тыс оқудың *мақсаты:* балаларды өз бетінше кітап оқуға үйретіп, соған деген құштарлығын арттыру, оқу-жазуға үйретуді жетілдіре түсу. Олай болса сыныптан тыс оқу жұмысын неғұрлым ерте бастаса, соғұрлым тиімді де жемісті болмақ. Басқаша айтқанда бала мектеп табалдырығын аттағаннан бастап сыныптан тыс жұмыстары жүргізілуі тиіс. Себебі, сауат ашудың алғашқы кезеңде балалардың тілін, ақыл-ойын дамыту жұмыстары түрлі-түсті суреттерді, суретті кітаптарды көрсету, мәнерлеп дауыстап оқып беру арқылы жүргізіледі. Сондай-ақ сыныптан тыс оқу шәкірттердің өз беттерінше оқу дағдыларын қалыптастырады және арттырады. «Әліппе» және «Әдебиеттік оқу» оқулықтарында берілген бағдарламалық көркем ерекшіліктерін түсінулеріне аса зор пайдасын тигізеді. Балаларды өздері оқыған шығармаларына, олардағы кеіпкерлер іс-әрекетіне өзінше баға беруге жетіледі.

Міне, сондықтан да кітаптың атқарар қызметі орасан зор. Басқаша сөзбен айтқанда кітап – екінші ұстаз. Кітап оқу арқылы бала бүкіл әлеммен, онда жасаушы адамдармен, мінез-құлқы, жан-сырымен танысады. Солардан тағылым алады. Олай болса, мұғалім барлық мүмкіншіліктерін, айла-тәсілдерін пайдалана отырып баланы кітап оқуға қызықтыруға міндетті.

Бағдарламалық материалға сай белгілі бір жазушының не ақынның шығармасын өткенде сол жазушы немесе ақын туралы балалардың білгілері келетіні даусыз. Сондықтан оқытушы олар туралы (Өмірбаяны, мекен-жайы, қайда еңбек етеді, қандай шығармалары бар, олардың қайсысын оқуға ұсыну керек) өзі алдын-ала дайындалып келуге міндетті. Осымен қатар бастауыш сынып мұғалімдерінің үнемі есте сақтайтын нәрсесі – сыныптан тыс жұмыстың тіл дамыту мен байланысты екендігі. Себебі, оқу барысында балаларға түсініксіз сөздер, сөз тіркестер кездесуі мүмкін. Оларды түсіну үшін бала:

- Ата-анасын не аға-әпкелерінен көмек сұрасын;

- Өзі түсінуге тырыссын. Ол үшін

а) Берілген үзіндіні қайта-қайта оқысын;

б) Мәтінді толық оқып шығып, ой қорытсын.

Сыныптан тыс оқуға берілетін мәтіндегі қиын сөздерді, сөз тіркестерінмұғалім алдын-ала түсіндіріп жіберсін.

Міне сонда ған дүниетанымы кеңейеді, тілі мен ойы, ойлау қабілеті дамиды. Ал бұл балалардың ынтамен жұмыс істеуі дағдысын қалыптастыруда аса зор қызмет етеді.

**2. Сыныптан тыс оқуды ұйымдастыру.**

Сыныптан тыс оқуды ұйымдастырудағы басты да өзекті үрдіс – сыныпта жүргізілетін оқумен тығыз байланысты, яғни соның жалғасы сияқты болуы керек. Бұл байланыстылықты өзара жұмдастыра жүргізу мұғалімнің әдістемелік шеберлігіне, қабілетіне қарай әр түрлі дәрежеде жүргізіледі. Осыдан барып әр мұғалім сыныбы арқылы дәрежелі білім деңгейін меңгеретіндігі шығады. Қашанда ізденгіш, балаларды жанымен жақсы көретін, өзінің ұстаздық парызына адал оқытушылардың шәкірттері ұқыпты да тәртіпті, білімді болады. Дәл осы арада сыныптан тыс жұмысты тек қана былай жүргізу, олай жүргізбе деп айтудың, нұсқау берудің қажеті жоқ. Себебі, жоғарында айтқандай әр мұғалімнің ұяты мен шеберлігі біледі. Дегенмен сыныптан тыс оқылатын кітаптың жоспарлы оқу материалдарына сәйкестенуін, соны кеңейте түсуін ескерген жөн. Мысалы, табиғатқа ондаған жан-жануарларға байланысты сабақ өтілгенде сыныптан тыс оқу үшін А.Сейдімбектегінің «Тауға біткен жалбыз» кітабынан бірнеше үзінділер ұсынуға болады. Атап айтқанда «Айқас» әңгімесіндегі жыландар мен құрбақалардың жан беріп, жан алысқан айқасын оқуға ұсынса бала дүниетанымының кеңі түсінетіні даусыз. Осы арада айта кететін бір нәрсе «ойбай ол ересектерге арналған шығарма ғой, бала түсінігіне ауыр болады» деген жаттанды қағидадан аулақ болу керек. Себебі, психолог-лингвист ғалымдар дәлелдегендей мектеп жасына келген бала тілдің бүкіл фаналогиялық жүйесін түсінеді.

Cыныптан тыс оқуды белсенді ұйымдастырушы және оны басқарушы да мұғалім болуға тиіс. Сондықтан мұғалім өз оқушыларының кітапқа деген ынтасын үнемі арттырумен бірге, олардың қандай кітап оқуға тиіс екендіктеріне де бағыт беріп отырады. Балалар бастауыш сыныпты бітіргенде, ақын-жазушыларының белгілі шығармаларымен таныс болулары қажет екенін де үнемі ескертіп отырады.

Сыныптан тыс оқу жұмысын балалар мектепке келген кезден бастаған жөн. Өйткені сауат ашу кезінде оқушылардың ақыл-ойын, тілін дамыту жұмыстары балаларға түрлі-түсті суретті кітапшаларды көрсету арқылы дауыстап, мәнерлеп оқи отырып жүргізіледі.

2-сыныптан бастап мұғалім балаларға мектеп кітапханасынан алған кітаптарды бере бастайды. Оларға кітапты дұрыс ұстап, күте білудің ережелерін үйретеді: *кітапты тыстап қою, оқыған кезде кітап беттерін бүктемеу, кітап беттерін су немесе кір қолмен ұстап парақтамау, т.б.* Мұғалім бұл ережелерді анық етіп жазып, сыныпқа іліп қояды.

Сыныптан тыс оқу оқушылардың кітапты өздіктерінен оқи алу дағдыларын арттырумен бірге, «Әдебиеттік оқу» оқулықтарындағы шығармалардың мазмұны мен көркемдік ерекшеліктерін түсінуге көмектеседі. Балалар оқыған шығармаларындағы негізгі ойды аңғара білуге, сол оқиғаға өзінің қалай қарайтынын айтып, кейіпкерлердің әрекетіне баға бере білуге талаптануы қажет.

Сыныптағы оқу сабақтарында оқушылар көркем тілмен жазылған шығармалардан басқа тарих, табиғаттану т.б. пәндерінен мағлұмат беретін материалдармен танысады. Осындай, сыныпта алған ұғым сыныптан тыс оқу кезінде нығая, жетіле түседі.

Сыныптан тыс оқу сабақтарында мұғалім балалардың қандай кітаптарды оқығандарын біліп отырумен қатар, алдағы уақытта не туралы оқығылары келетінін де есепке алуы қажет.

Бастауыш мектептердегі сыныптан тыс оқудың мазмұны мен ұйымдастыру жолы жөнінде жаңа бағдарламаның жобасында былай делінген: «Сыныптан тыс оқудың мақсаты: баланың сыныптан тыс оқуы арқылы барлық пәннен алған білімін тереңдете түсу, кітаптан өзіне қажетті материалды, кітапханадан керекті кітапты іздеп тауып алуға көмектесу; өз бетімен жұмыс істеу дағдысын нығайта түсу; оқуға, білуге ынтасын, құштарлығын арттыра түсу; баланың эстетикалық және дүниетану құмарлығын арттыру.Сыныптан тыс жүргізілетін оқуды ұйымдастырудың ең негізгі принципі — *оның сыныпта жүргізілетін оқумен тығыз байланыста болуы.* Оқушының сыныптан тыс оқитын кітаптары сыныпта өтілетін сабақтардың жалғасы түрінде ұсынылады. Оны мұғалім күнделікті оқу, дүниетану, сурет, ән, еңбек т.б. сабақтарында және оқу бойынша жүргізілетін қорытынды сабақтарда сұрап, сыныпта оқығандарына байланыстырып отырады ... ».

Сөйтіп, сыныпта оқу сабағы жақсы ұйымдастырылса, онда көп мәселелер жөнінде әңгімеленсе, балаларды мұғалім осы мәселелер жайында тағы да біле түсуге қызықтыра алса, сыныптан тыс оқу сабағы да нәтижелі өтеді. Оқушыларға қандай кітаптарды оқу керектігі, олардың тізімі беріледі. Мысалы, сыныпта М.Әлімбаевтың «Ұқыпты бала» және «Ұқыпсыз бала» өлеңдері оқылды делік, оның жалғасы ретінде «Ұқыпты оқушы» өлеңін оқытуға болады. Т.Бигелдиновтың «Қаһарлы күндерде» әңгімесін оқығаннан кейін, сөз жоқ, оқушылар Совет Одағының Батыры атағын екі рет алған, ұшқыш Т.Бигелдиновтың балалық шағы жөнінде білгілері келеді. Ол үшін мұғалім С.Бақбергеновтың «Талғат» атты кітабынан үзінді беруіне болады.

Сыныпта оқушылар жазушының бір шығармасынан үзінді оқыса, сол шығарманы толықтыра оқу сыныптан тыс оқуда іске асырылады. Кейде белгілі ақын-жазушылармен балаларды толығырақ таныстыра түсу мақсатында оның сыныпта оқылғаннан басқа шығармаларымен сыныптан тыс таныстыруға болады. Мысалы, Ы.Алтынсаринның «Әдептілік» әңгімесін оқығаннан кейін, оның «Баланың айласы», «Аурудан аяған күштірек», «Өтіріктің залалы» т.б. әңгімелері сыныптан тыс оқуға беріледі. Қейбір жекелеген шығармаларды сыныптан тыс оқу сабағында да талдауға болады. Онда талданатын шығармалардың тәрбиелік жағы күшті болуы қажет.

Оқушылардың кітап оқуға қаншалықты ынталы және бейім екендіктерін білу үшін мұғалім олардың әрқайсысымен оқыған кітаптары жөнінде жеке әңгімелеседі; салған суреттерін, жазып алғандарын қарап, бүкіл деректермен жеке танысады. Кейде кітапханадағы карточкасын қарап көруге де болады. Осындай ыждағатты тексерудің нәтижесінде, балалардың қайсысы қандай тақырыпты жақсы көретіндері байқалады. Кейбір бала ертегілерді, кейбіреулері ерлік жайлы шығармаларды, ал бірсыпырасы қиял-ғажайып ертегілерін т.б. ұнатады. Осыдан кейін мұғалім балаларды бір жақтылықтан сақтандыру мақсатымен, оларды басқа тақырыптарға қызықтыру жолдарын іздестіреді.

Балаларға сыныптан тыс оқуға арналған тартымды кітаптарды іріктеп немесе жаңадан шығып жатқан шығармалардың ішінен іріктеп ұсынады, әдемі суреттермен безендірілген кітап жаймаларын, түрлі әдеби ойындар ұйымдастырады т.б.

Сыныптан тыс оқылуға тиісті кітаптардың тізімі бір тоқсанға арналып әр тоқсан сайын ұсынылып отырады. Балалардың оқуға ынтасын арттыру мақсатымен мұғалім ұсынып отырған кітаптарының ішінен кейбір оқиғаларды бастап айтып, «одан әрі не болатынын осы кітапты оқып білесіңдер» деп аяқтайды. Кейде кітаптың сыртындағы немесе ішіндегі кейбір әдемі суреттердікөрсету арқылы да қызықтыруға болады. Ал енді бір жағдайларда шығарманың, кітаптың атын, авторын ғана айтып, оның осылайша неге аталғанын білуді тапсыруға болады.

Бастауыш сынып оқушыларын оқуға қызықтыру үшін 5-6 сынып оқушыларының да көмегі зор. Өздерінің кішкене бауырларына бұрын оқыған кітаптары, әңгіме, ертегілері жөнінде, өздеріне ұнайтын жазушылар жөнінде әңгімелеп айтып берсе, олар сол кітапты өздері де тауып оқиды.

Оқу жылы аяғында балаларға жазғы демалыс кезінде оқитын кітаптарының тізімі беріледі де, оқу жылының басында сол көрсетілген кітаптардың қайсысын оқыған-оқымағандарын тексереді. Олардың оқыған кітаптары туралы жазғандарын, әсерлерін, пікірлерін, кейбір үзінділерді, кейіпкерлердің аттарын, суреттерін т.б. қарайды, оқытады.

Міне, осындай жұмыстардан кейін қосымша оқуға тиісті қітаптардың тізімі беріледі. Мектептерде әдебиеттік оқу сабақтарының өтілу жайы мен сыныптан тыс оқудың мазмұнына сай, бастауыш сынып оқушыларымен мынадай жұмыстар орындауға болады:

1) Көркем шығармаларды (бір шығарманы немесе тақырыбына қарай топталған бірнеше шығарманы), ертегілерді, мақалаларды талдау.

2) Күнделікті баспасөздегі («Балдырған», «Ақ желкен», «Зерде» журналдары мен «Ұлан» газеті, т.б.) мақалаларды оқу.

3) Кітаппен жұмыс істеу дағдысын қалыптастыру. Көркем шығармаларды талдау үшін сюжетті әңгімелер қолайлы.

Оқушылардың өз беттерімен оқитын шығармаларына сұрау берудің қажеті жоқ, олар өз беттерінше қорытынды шығарғандары жөн, яғни әркімнің өз оқығандары жөнінде өз кезқарастары болғаны дұрыс. Кейде оқығандары жөнінде жолдастарынан сұрау, пікір алысу т.с.с. тыйым салынбайды.

Сыныптан тыс оқу сабақтарында *кернекі құралдар қолданудың* да пайдасы мол. Мұнда да шығармада кездесетін қиын сөздер түсіндіріліп отырғаны жен.

Сыныптан тыс оқуда бір жазушының шығармасын талдауда сол жазушының емірі мен қызметінен толығырақ мағлұмат беруге болады. Мұндай сабақ шамамен былай ұйымдастырылады:

а) мұғалім немесе балалардың бірі жазушы жөнінде қысқаша әңгімелеп береді;

ә) жазушының балаларға таныс кітабы я шығармасынан үзінді оқылады, кейде бір шығармасынан әдеби монтаж, ойын ұйымдастыруға да болады.

Бірінші сабақта сол жазушының өмірбаяны туралы айтылып, оның балалар оқыған шығармасы жайлы қысқаша әңгімеленеді де, басқа бір шығармасы тағы оқуға тапсырылады.

Екінші сабақта оқуға берілген шығарма талқыланады, ал үшінші сабақта қорытындыланады.

Жоғарыда бастауыш сыныптарда балалар ертегі оқуға өте құмар келеді дедік. 2-3 сыныптарда көбіне жануарлар туралы ертегілерді жақсы көреді. Мұндай сабақтарға көрнекі құралдарды балалардың өздеріне жасатуға болады. Бірқатар ертегілер жөнінде шыққан суреттер де бар («Түлкі мен бөдене» т.б.), ал көптеген ертегілер бойынша диафильмдер жасалды.

2-3 сыныптарда оқу үшін ұсынылатын материалдарды мұғалім өзі іріктейді, ал 4-сыныпта балалар өздері іріктеп алады.

Оқушыларды газетпен таныстыру сабағын мына сияқты жүйемен жүргізуге болады:

а) балаларды өздерінің «Ұлан» газетіне қызығатындай етіп, газеттегі басылған мақалалардан үзінді келтіре отырып (балалардың мектептегі, үйдегі іс-әрекеттері мен еңбектері, балалардың өз мектебіне, қаласына, ата-анасына қандай көмек көрсеткендері т.б.), әңгіме ұйымдастыру (балалар газетті оқи ма, ондағы мақалаларды түсіне ме, қандай мақалалар ұнайды т.б.).

ә) газетті кімдер шығаратынын, қай жерде, қай күндері шығатынын, қай кезден бастап шыға бастағанын айту.

б) «Ұлан» атты газетінің кезекті номерінің құрылысымен (макетімен) және мазмұнымен таныстыру. Мұндай сабақтарда қажет жерлері болса, географиялық карта, кітап жаймасы т.б. болғаны жөн.

«Балдырған» журналымен таныстыру сабағында журналдың кітаптан айырмашылығы (ай сайын шығып тұратыны, тақырыптарының алуан түрлілігі) айтылады.

Балаларды ез беттерімен кітап оқуға үйреткен кезде мұғалім оларға кітаптың маңызы, оқу мәдениеті, оқу ережелері т.б. жөнінде үнемі ескертіп отыруы қажет. Сыныптан тыс оқуды есепке алып, тексеріп отыру жөнінде жоғарыда да айтқанбыз. Оған қосымша, оқыған кітаптары жөнінде оқушыларға күнделік жаздырып үйретудің де орасан зор тәрбиелік мәні бар екенін еске сала кетудің артықтығы болмаса керек. Бұл – балаларды ойларын жинақы, өз сөздерімен жаза білуге дағдыландырады, жазу қабілетін жетілдіреді. Күнделікке кітаптың аты, авторы, шыққан жылы, оқығаны қандай мақала екені және ол жөніндегі өзінің пікірі жазылуға тиіс.

2-3 сыныптарда балалар оқыған кітаптарының авторы мен атын, шыққан жылын жазып, өздеріне ұнаған кейбір оқиғаларға сурет салып қояды, ал 4-сыныпта осыларға қосымша, өз пікірін жазып отыруы керек.

**3. Сыныптан тыс оқу барысындағы әдістемелік ұсыныстар.**

Бірінші қыркүйекте алты жасар кішкентай бүлдіршін алғаш рет мектеп табалдырығын аттап, тек жеткіншек уақытында ғана мектеппен қоштасады. Алда ұзақ та қиын оқу жылдарында балаға қуаныш сыйлау өте маңызды. Сол, қуанышты тек кітап қана сыйлай алады деуге болады.

Әр адамның өмірінде, қоғамда кітаптың маңызы өте зор.

Бала кітаппен мектепке келген күннен бастап танысады.

Кітап болашақты өткен өмірмен байланыстырады. Кітап – өмірді ашу кілті, жақсылық пен жамандықты ажырату кілті.

Сыныптан тыс оқу бірінші оқу аптасынан бастап сауат ашу мен әдебиеттік оқу сабағымен қатар жүреді, балаларды үлкен әдебиет өмірімен таныстырады, баланың өз еркімен оқуын қалыптастырады.

1-сыныпта сабақтан тыс оқу мынадай екі кезеңде іске асырылады: бірі алғашқы оқу жылының бірінші жартысында дайындық жүргізіледі. Яғни, бірінші қыркүйектен 10-15 қаңтарға дейінгі кезең. Екіншісі, 10-15 қаңтардан 25 мамырға дейінгі кезең. 1-сынып бағдарламасында бұл кезеңдерде оқушыға білім беру жолдары анық көрсетілген. Сыныптан тыс оқу дайындық кезеңінде 20-25 минутқа созылуы мүмкін.

Сыныптан тыс оқуды мұғалім ұйымдастырады. Соның бірі «Сыныптан тыс оқу» сабағы.

Үй-іші, ата-анасының көмегімен сыныптан тыс оқуға дайындық жасалады. Алғашқы жартыжылдықта балалар өз бетінше оқи алмайды, тек мұғалімнің оқығанын естіп, тыңдайды. Мысалы: ертегі, қызық әңгіме, өлең үзінділері, тақпақ, т. б.

Оқу жылының бірінші жартысында әліппе кезеңінде сыныптан тыс оқуды былайша жоспарлаймыз. Оқу жөнінде қысқаша түсінік беріп, әңгіме өткізіледі. Бір мәтінді алып мұғалім дауыстап оқып береді. Одан кейін қысқаша түсінік беріледі. Бір жұмадан кейін оқушылардың шамасы келетіндей кітаптарды белгілеп, әңгіме өткізіп, тапсырма беріледі.

Кітаптың көлемі 8 беттен 30 бетке дейін болуы мүмкін, міндетті түрде үлкен форматты болуы керек.

Оқу жылының бірінші жартысында оқылған әңгіме, ертегі, өлеңнің аты мен авторы сол шығарманы оқып болғаннан кейін таныстырған жөн. Алдымен оқушыларға мынадай сұрақтар қойылады:

- Балалар, сендердің қызығып тыңдаған әңгімелеріңді кім жазған?

- Ол жазушыны естеріңде сақтадыңдар ма?

Автордың кітаптарын тағы да оқығыларың келсе, жазушының, ақынның аты-жөнін ұмытпай біліп алыңдар деп ескертеміз. Балалар кітапты кім жазғанын айтады.

*Сыныптан тыс оқудың әдіс-тәсілдеріне тоқталайық:*

Оқылатын ертегі, әңгіме, өлеңді алдымен мұғалім оқиды. Әр сөзге дұрыс екпін түсіріп, тыныс белгілеріне тоқтап, дұрыс оқуға бағыт береміз. Мәтін оқылып болған соң, ондағы әр сөздің оқушыға түсінікті, түсініксіздігін тексеріп байқаймыз. Мәтіндегі сөз, сөз тіркестерін дұрыс ұғатын болса, онда оқушы мәтін мазмұнын тұтас түсінеді деуге болады. Егерде мәтін ішіндегі бірнеше сөздің не екенін, мағынасын түсінбейтін болса, күні бұрын дайындалған сабақ көрнекілігін, суреттерді пайдаланып мағынасын ашуға көмек беру ескеріледі. Сондай-ақ, сол сөздерді кіріктіріп сөйлем құрату тиімді.

Балаларға әліппе оқулығында берілген «Бәрінен де жақсы» деген мәтінді оқытып көрейік.

Мысалы:

*«Бір кішкентай қыз топты адамның ортасында шешесінен адасып қалыпты. Ол шешесін іздеп таба алмаған соң бақырып жылапты. Оны көрген адамдар жұбатып: - Сен жылама, біз сені қазір шешеңе апарамыз. Сенің шешең қандай адам еді? - деп сұрапты. Сонда қыз жылап тұрып: - Сіз білмейтін бе едіңіз, менің шешем ең жақсы адам!? Ол бәрінен де жақсы, - деп жауап беріпті».*

Ең әуелі мәнерлеп оқып шығамыз. Сонан кейін 2-3 оқушы оқиды. Оқушылардың қате оқыған сөздеріне түзету жасап, бірнеше рет оқимыз. Мысалы, мәтіндегі *«кішкентай, бақырып, жұбатып»* деген сөздерді дұрыстап айта алмайтындары байқалады.

*Мәтін мазмұнына байланысты сұрақтар мен тапсырмалар беріледі:*

1. Кішкентай қыз кімнен адасып қалды?

2. Қайда адасып қалды?

3. Қыз қандай еді?

4. Қыз не істеді?

5. Қызды кімдер жұбатты?

6. Олар қыздан нені сұрады?

7. Қыз не деп жауап берді?

*Балалардан толық жауап алу ескеріледі.*

1. Кішкентай қыз шешесінен адасып қалды.

2. Қыз көшеде адасып қалды.

3. Қыз кішкентай еді.

4. Қыз бақырып жылады.

5. Қызды көрген адамдар жұбатты.

6. Олар қыздан – анаң қандай адам?- деп сұрады.

7. Қыз менің шешем ең жақсы адам,- деп жауап берді.

Мәтін мазмұнын түсінуде сұрақтарға дұрыс жауап берудің үлкен тиімділігі бар, сондай-ақ сұрақ та дұрыс қойылуы қажет.

Оқу жылының екінші жартысында оқушылардың алдына бірте-бірте күрделі кітаптар қойылады.

10-15 қаңтардан бастап сабақ кестесіне сыныптан тыс оқу сабағы кіргізіледі.

Екінші жартыжылдықта оқылатын кітаптар таңдап алынады. Оқылатын кітаптардың, шығарманың мазмұнын салыстыру немесе жақсы, жаман жақтарын байқатқан да дұрыс.

Оқушының бұл кезеңде де оқу шапшаңдығын жетілдіру және түсініп оқу басты мақсатымыз болады. Мұғалімнің дұрыс, мәнерлеп оқуына бала еліктеп қызығады. Солай оқуға көп жаттықтыру қажет.

Оқушы алғашқы кезде дұрыс оқуға қиналады. Бірақ мұғалімнің шебер оқуына олар зер салып тыңдайды. Баланы қызықтырып, дұрыс оқыту мұғалімге байланысты. Оқу тек мұғалімнің бақылауымен іске асады.

Оқушының өз бетімен үйде оқуын талап етуге болмайды, өз еркімен отырып оқуына қызығушылық тудыру керек. 1-сынып оқушысын еріксіз, жекіріп кітап оқытсақ баланың кітапқа деген көзқарасын өзгертіп алуымыз мүмкін. Өз еркімен кітап оқу – өте күрделі процесс. Бірінші жылы мұндай процесс тек сыныпта, мұғалімнің бақылауымен ғана жетістіктерге жетуі мүмкін.

Оқу жылының екінші жартысында әр сабақта жаңа кітаптармен таныстырылады. Алдымен оқушы кітаптағы өзіне ұнайтын мәтіндерді, тақырыптарды тауып, тыңдап алады. Осы тақырыптағы оқуда кездескен қиыншылықтарды мұғалім байқап, жол көрсетіп отырады. Кейде оқушы қиналып, кітапты оқығысы келмей кітапты тастап кететін жағдайлар да болады. Сондықтан әр оқушының жеке мүмкіншілігі де ескеріледі. Нашар оқитын оқушыларға жеңіл мәтіндер, жақсы оқитындарға қосымша мәтіндер беріледі.

Оқу техникасын жаңа үйреніп жүрген оқушыға кітаптың атын, авторын, ондағы суреттерді қарап мазмұны не туралы екенін айтқызу да пайдалы. Жақсы дайындықтағы оқушыға мәтіннің 1-2 абзацын оқуға, қалған бөлімдерін өте жақсы оқитын оқушыға оқыту да тиімді. Содан кейін мәтін мазмұны сұрақтар қою арқылы меңгертіледі. Сабақта 10-12 минут оқушы өздігінен кітапты оқып, белгілі бір түсінік алуға ынталануы керек.Қорыта келгенде, мұғалім сыныптан тыс оқуды басқарушы ғана емес, балаларды дұрыс оқуға бағыт беріп, қатесін түзетуші де.

**Сұрақтар мен тапсырмалар:**

1. Сыныптан тыс оқудың маңызы мен мақсаты туралы айтыңдар.

2. Сыныптан тыс оқу жұмысы қалай ұйымдастырылады?

3. Сыныптан тыс оқу мен сыныпта оқудың қандай ұқсастығы мен айырмашылығы бар?

**СЕМИНАР-ТӘЖІРИБЕЛІК САБАҚТАР**

**Тәжірибелік сабақ №1:** Әдебиеттік оқу пәнін оқыту әдістемесінің ғылым ретінде қалыптасуы.

**Сұрақтар мен тапсырмалар:**

1. Қазақтың ағартушы-демократтарының халық санасын оятуға қосқан тарихи үлесі. Ш.Уалиханов, А.Құнанбаев, Ш.Құдайбердіұлы, С.Көбеев, Б.Өтетілеуов, С.Торайғыров, А.Байтұрсынұлы, М.Дулатов, Ж.Аймауытов, М.Жұмабаев т.б.

2. Әдебиеттік оқупәнін оқыту әдістемесі қандай дидактикалық принциптерді басшылыққа алады?

3. Қазақ ақыны І.Жансүгіров өлеңдеріндегі эстетикалық тәрбие. І.Жансүгіров өлеңіндегі еңбек мәселесі.

**Тәжірибелік жұмыс:**

**Әке мен баланың әңгімесі**

1. Мәтінді оқып, тиісті қосымшаларды қойып, аяқта.

*-Қонақта қалай, жақсы болды ма, ұл... ? – деп сұрапты әке... баласынан.*

*-Өте жақсы болды, әке. Құрметпен қарсы алды, төрге отырғызды. Тек кетер шақта ғана көңілсіз болды. Тіпті шығарып та салмады.* (42 сөз)

*-Солай, бала..... ,-депті әке....*

*-Киім.... қарап қарсы алып, ақылыңа қарап шығарып салған ғой.*

2.Мәтінді рөлге бөліп оқу.

3. Не себептен кетер шақта көңілсіз болды?

4. Мәтіннен көңіліңе не түйдің? Берілген нақыл сөзді пайдаланып жауап бер.

5. Баланың орнында сен болсаң,қандай ой түйер едің, соны жазып шық.

6. Көп нүктенің орнына қойған қосымшаларды анықта.

**Тәжірибелік сабақ №2:** Бастауыш мектептің қолданыстағы әдебиеттік оқу пәні бойынша оқу бағдарламасымен жұмыс үдерісі.

**Сұрақтар мен тапсырмалар:**

1. Бастауыш сыныпта «Әдебиеттік оқу» пәнін оқыту мазмұны. Оқу үрдісін жоспарлау. Оқыту жылдары бойынша оқу материалдарының орналасу жүйесі. «Әдебиеттік оқу» пәні бағдарламасының құрылымдық принциптері.

2. «Әдебиеттік оқу» пәні бағдарламасының құрылымы (бөлім, бөлімше, оқу мақсаттары, оқушылардың білім, білік, дағдыларына қойылатын талаптар, сөйлеу әрекеттерінің (коммуникативтік дағдылар) түрлері).

3. Бағдарлама бөлімдерін талдау. Бастауыш сыныпта әдебиеттік оқу пәнінің кіріктіріле оқыту мүмкіндігі.

**Тәжірибелік жұмыс:**

**Ауылда**

*Ауылға барғанымда қауын - ........ әбден тойдық. Әжем бізді көргенде қатты қуанды. Қыста сақтаған ..... - қартасын қазанға салды. Шай дайындалып, дастарханға қою ....., тәтті сары ...., майға пісірілген ыстық ........, жесең тіліңді үйіретін ..... әкеліп қойды.*

(35 сөз)

1. Мәтінді түсініп оқып, көп нүктенің орнына керекті сөздерді қойып шық

2. Мәтінді оқығанда не нәрсеге сүйсінуге болады?

3. Осы мәтінге сүйене отырып, өз ауылың жайлы не жазар едің?

4. Осы мәтінге лайық мақалды таңда.

А. Арпа, бидай ас екен, Алтын, күміс тас екен.

Ә. Ел іші – береке, Көп ісі – мереке.+

Б. Туған жердің тасы да таныс

В. Отансыздың оты жанбайды.

**Тәжірибелік сабақ № 3:** Оқу үдерісін ұйымдастыру.

**Сұрақтар мен тапсырмалар:**

1. Ұзақ мерзімді жоспармен жұмыс, оқу мақсаттарының тілдік дағдыларға қарай берілу мазмұнын талдаңдар.

2. Орта мерзімді жоспармен жұмыс, мазмұнымен танысып, талдау жасаңдар.

**Тәжірибелік жұмыс:**

**Ата мен бала**

*Көктемде атаммен бірге бақшаға жеміс ағашының көшеттерін отырғыздық. Жұмысты бітірген кезде, атам маған былай деді:*

*- Ағашты жас шыбық кезінде түзетуге болады және керексіз бұтақтарын кесіп тастауға болады. Ал үлкейген кезде ол ағашты түзете алмайсың, өйткені сынып кетеді.*

*Сол сияқты сен де жас шыбық сияқтысың. Егер қазір өзіңді дұрыс тәрбиелемесең, үлкейген кезде кеш болады*.

*Жыл сайын ағаш еккенде, атамның айтқан ақылын есіме аламын. Атамның сөзінен үлкен ғибрат алдым.* (67 сөз)

1.Мәтіннің мағынасына сәйкес келетін мақал-мәтелді көрсетіңіз.

А) Ағаштан ағаш сәнін алады,

Адамнан адам тәлім алады.+

Ә) Ел мен жер егіз.

Б) Жері байдың елі бай.

В) Көз – қорқақ, қол – батыр

2. «Ағашты жас шыбық кезінде түзетуге болады және керексіз бұтақтарын кесіп тастауға болады» деген жолдардан өз бойыңдағы қандай кемшіліктерді алып тастар едің?

3. Мәтіннен өзіңе қандай үлгі алдың?

**Тәжірибелік сабақ №4:**Оқушылардың коммуникативтік дағдыларын дамыту.

**Сұрақтар мен тапсырмалар:**

1. Əдебиеттік оқу пəнінен тыңдалым мен айтылым сөйлеу əрекеттерін дамытуға ықпал ететін тапсырмалар.

2. Əдебиеттік оқу пəнінен оқылым дағдыларын дамытуға ықпал ететін тапсырмалар.

3. Əдебиеттік оқу пəнінен жазылым дағдыларын дамытуға ықпал ететін тапсырмалар.

4. Оқушылардың оқу жетістігін бағалау.

**Тәжірибелік жұмыс:**

**Жазғы демалыс**

- Сәуле, сен жазғы демалысыңды қайда өткізесің?

- Мен жазғы демалысымды Түркияда өткізгім келеді.

- Қай қаласына барғың келеді ?

- Мен Анталияға барғым келеді.Естуімше, ол жердің табиғаты ерекше екен.

- Иә, биік таулары, жасыл бақтары керемет! Мен Түркияда болғанмын

- Ал сен, Дина, демалысыңда қайда барасың?

- Мен Қытайға барғым келеді.

- Сен Қытайға жолдама алдың ба?

- Иә, туристік фирмадан сатып алдым.

- Қандай фирма?

- «Гульнур – Тур» фирмасы

- Мекен-жайын бересің бе?

- Әрине беремін.

1. Мәтіннің жазылу үлгісін анықта.

А. Диалог+

Ә. Күнделік

Б. Монолог

В. Хат

2. Сөздік жұмыс: Түркия, Қытай, «Гульнур-Тур» фирмасы - осы сөздерге түсініктеме бер.

3. Сен жазғы демалысыңды осы сөздермен байланыстыра аласың ба?

4. «Жазғы демалыс» тақырыбына жұппен диалог құрастыр.

**Тәжірибелік сабақ №5:** Жаңартылған білім беру бағдарламасы негізіндегі қолданыстағы «Әдебиеттік оқу» пәні бойынша оқулықтардың, оқу-әдістемелік құралдарының ерекшеліктері.

**Сұрақтар мен тапсырмалар:**

1. 2-4-сыныптың «Әдебиеттік оқу» пәні бойынша қазіргі оқу-әдістемелік кешеннің жалпы сипаттамасы.

2. «Әдебиеттік оқу» сабағының белгілі бір тақырып бойынша қысқа мерзімді жоспарын құру, көрнекіліктерін дайындау, әдістемелік талдау жасау.

3. Оқулықтан (2-4-сынып) бір тақырыпты алып, сабақта қолданылатын белсенді оқыту әдістерін жоспарлаңдар және қандай шығармашылық жұмыстарды ұйымдастыруға болатынын айтыңдар.

**Тәжірибелік сабақ №6:** Әдебиеттік оқу түрлері және оқу сапалары.

**Сұрақтар мен тапсырмалар:**

1. Бастауыш мектепке арналған әдебиеттік оқу топтамасы.

2. Әдебиеттік оқуға қойылатын талаптар.

3. Оқу дағдысына сипаттама: дұрыс, түсініп, мәнерлеп, шапшаң оқу.

4. Шапшаң оқуда әрбір сыныпқа қойылатын бағдарламалық талаптар.

5. Қосымшада берілген әңгімелерді оқу талабын сақтап оқу.

6. Қосымшада берілген мысалдарды оқу талабын сақтап оқу.

**Тәжірибелік сабақ №7:**Мәтінді қабылдауға байланысты жүргізілетін жұмыстар.

**Сұрақтар мен тапсырмалар:**

1. Шығарманы оқу не үшін керек, оны қалай ұйымдастырады?

2. Қосымшада берілген бір мәтінді алып, оған қандай дайындық жұмысын жүргізуге болатынын анықтаңдар. Әңгімелеу сұрақтарын құрастырып, көрнекі құрал қарастырыңдар.

3. Қорытынды әңгімені ұйымдастырудың жолдарын айтыңдар.

**Тәжірибелік сабақ №8:**Мәтінді қабылдауға байланысты жүргізілетін жұмыстар.

**Сұрақтар мен тапсырмалар:**

1. Көркем шығармаға байланысты ұйымдастырылатын сөздік жұмысының мақсатын түсіндіріңіз.

2. 2-сыныптың оқулығынан кез келген бір бөлім бойынша жаңа сөздерді теріп алып, олардың ішінен бес-алтауына сөздік жұмысын жүргізіңіздер.

3. Ақын А.Тоқмағанбетовтың балаларға арналған өлеңдерінің мазмұны, тәрбиелік мәні.

4. Ы.Алтынсариннің «Таза бұлақ» әңгімесін оқыңдар, әңгіме желісіне байланысты үш жабық сұрақ және үш ашық сұрақ дайындаңдар.

5. Қосымшада берілген өлеңдерді оқу, сөздік жұмысын ұйымдастыру.

**Тәжірибелік сабақ №9:** Көркем шығармаларды оқыту әдістемесі.

**Сұрақтар мен тапсырмалар:**

1. Көркем шығарманы қабылдауға байланысты жүргізілетін жұмыс түрлерін атаңыз.

2. Қазақ әдебиетінің классик ақыны Абай Құнанбаев өлеңдері мен қара сөздерінің тәрбиелік мәні.

3.Абайдың жыл мезгілдеріне арналған өлеңдеріндегі салыстыру, теңеу және бейнелеу.

4. Абайдың «Сегіз аяқ» өлеңін оқу, талдау.

**Тәжірибелік сабақ №10:** Көркем шығармаларды оқыту әдістемесі.

**Сұрақтар мен тапсырмалар:**

1. М.Дулатов шығармаларындағы ананың балаға деген махаббаты, сондай-ақ жас ұрпақты өнер білімге шақыруы.

2. С.Торайғыров шығармаларының тәрбиелік құндылығы және тіл көркемдігі.

3. С.Сейфуллин шығармаларындағы балаларды білім алуға, еңбектенуге, Отанды сүюге шақыруы.

**Тәжірибелік сабақ №11:** Көркем шығармаларды оқыту әдістемесі.

**Сұрақтар мен тапсырмалар:**

1. Бастауыш мектепте көркем шығарманы оқытудың жүйелілік және бірізділік принципін басқа принциптермен салыстырыңыз.

2. Ертегілерді оқыту әдістемесі. Бір ертегіні алып, оның оқыту әдістемесін беріңіз. Ықшам сабақ дайындап, өткізіңіз.

**Тәжірибелік жұмыс:**

**Торғай мен адам**

*Өткен заманда бір саясатшы тор құрып қойса, торына кішкене бір торғай түсіп қалыпты. Торғайды адам қолына ұстап үйіне апара жатса, торғай тілге келіп былай депті:*

*– Мен кішкене торғаймын, союға жарамаймын, қапасқа салсаң құсалықпен өлемін. Мені еркіме қоя бер, кең дүниеге жібер. Ақысына сізге екі ауыз ақыл айтайын, – депті.*

*– Кәне, ақылыңды айт, – депті адам.*

*– Жарайды, бір ауызын қолыңда, бір ауызын жерге түскен соң айтайын. Өйткені қос қолдап қысып тұрғанда, өкпем қысылып ештеңе айта алмаймын, – депті торғай. Аңшы босатыпты. Бірінші – өткен іске өкінбе, екінші – көзбен көрмей сенбе! – депті. Торғай анадай жерге қонып отырып: – сен ештеңені білмедің, менің бөтегемде жұдырықтай гауһар бар еді, – дейді. Адам қонып отырған торғайды ұстауға тұра ұмтылыпты. Торғай әр жерге ұшып қонып ұстатпайды. Адам қуып қоймаған соң, адамға былай дейді: «Менің жаңағы айтқан өсиетіме түсінбепсің, өзің ақылыңа салшы, менің өзім жұдырықтай жоқпын, менің бөтегеме ондай зат қалай сыяды? Бұл бір. Екінші – мен саған ұстатпаймын, қанатым бар. Сондықтан өткен іске өкінбе» – деп ұшып кетті.*

1.Мәтінде қандай нақыл сөз айтылған?

А. Қапасқа салсаң құсалықпен өлемін

Б. Өткен іске өкінбе, көзбен көрмей сенбе!

В. Менің бөтегемде жұдырықтай гауһар бар еді.

Г. Менің жаңағы айтқан өсиетіме түсінбепсің, өзің ақылыңа салшы, менің өзім жұдырықтай жоқпын, менің бөтегеме ондай зат қалай сыяды?

2.Адамның торғай айтқан нақыл сөзді ұқпағанын қайдан білуге болады?

А. Адам торғайды жіберіп қойды

Б. Адам торғайды қуа жөнелді

В. Адам торғайдың сөзіне сеніп қалды

Г. Торғайдың сөзіне алданып қалды

3. Адам қандай? Мінездеме бер? Дәлелде.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

4.Торғай Адамның нақыл сөзді ұққан-ұқпағанын қалай тексеріп көрді? Үзінді келтір.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

5.Торғай адамға неге ұстатпады?

А. Ағашта қонып отырды

Б. Торғай жүгіргіш

В. Торғай босап кетті

Г. Торғайдың қанаттары бар

6. Мәтін арқылы автор қандай идея айтқысы келді. Өз сөзіңмен жаз.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

7.Берілген мәтіннің жанры қандай?

А. Ертегі

Б. Аңыз

В. Мысал

Г. Мақал

8.Мына пікірлердің қайсысы мәтін оқиғасының қорытындысына сәйкес келеді?

А. Торғай өз ақылының арқасында ажалдан құтылды

Б. Адам ақымақ болған соң торғайды қуды

В. Торғай адамды ақылды еткісі келді

Г. Өткен іске өкінбеу керек

**Тәжірибелік сабақ №12:**Сыныптан тыс оқу және сыныптан тыс жұмыстар.

**Сұрақтар мен тапсырмалар:**

1. Сыныптан тыс оқу мен сыныптан тыс жүргізілетін жұмыстардың оқушының білім, білік, дағдысын жетілдірудегі маңызы.

2. Саяхат, мұражайларға бару, кинотеатрларға бару, кітапханамен жұмыс және бұл жұмыстардың әдебиет сабағымен тығыз байланыстылығы.

3. Ұлы Отан соғысы жылдары (Ж.Жабаев, Б.Бұлқышев, Қ.Қайсенов, т.б.) шығармаларындағы патриоттық тәрбие.

**Тәжірибелік сабақ №13:**Əдебиеттік оқу пəнін оқытуда қолданылатын педагогикалық технологиялар мен əдіс-тəсілдер.

**Сұрақтар мен тапсырмалар:**

1. Әдебиеттік оқу сабағында сын тұрғысынан ойлау технологиясын қолдану.

2. Бастауыш сыныпта әдебиеттік оқу сабағында жүргізілетін шығармашылық жұмыстар.

3. 2-4-сыныптың «Әдебиеттік оқу» оқулығынан кез келген бір тақырыпты алып, сабақта қолданылатын белсенді оқу әдістерін, оқушының сын тұрғысынан ойлауын дамытатын және шығармашылық қабілеттеріне негізделген тапсырмаларды жоспарлаңыз, сабақтың толық әдістемесін беріңіз.

**Тәжірибелік сабақ №14:**Бастауыш сынып оқушыларының оқу үрдісінде мәтінмен шығармашылық жұмыс жүргізудің әдіс-тәсілдері.

**Тәжірибелік жұмыс:**Мәтінмен жұмыс жүргізу.

**«Әкенің еркелігі»**

С.Оспанов

*Ертеде бір бала әкесіне: «Сені кейін ер жеткен соң, аяғыңды жерге тигізбей, арқалап жүремін», - дейді екен. Бұл оның әке парызы туралы түсінігі болса керек.*

*Уақыт деген ұшқан құс, құйғытып шапқан тұлпар емес пе? Жыл артынан жыл өтеді. Бала жігіт болады. Әкесі қартаяды да, бір күні қатты науқасқа шалдығады. Ұлы «пәлен жерде ғұлама емші бар» дегенді естиді. Әкесіне: «Баяғыда көп айта беруші едім ғой, сол сөзім – сөз, емшіге арқалап апарамын», - дейді. Әке өз қадірін түсінгенперзентіне тәнті болады. Әуе айналып жерге түскендей шілденің ыстық бір күнінде екеуі жолға шығады. Жігіттің арқасында – әкесі. Бірнеше күн өтеді. Айнала сағым, мұнар. Топырақ та, ауа да от. Аңызақ. Шөл. Жігіт шаршайды.*

*Ұлының арқасында отырған әкесі бір күні көз ұшында қарайған әлденені көреді. Баласынан: - Балам, анау не, көзім жетпей тұр?- дейді.*

*Қанша шаршаса да, жас емес пе, жігіт дереу алға көзін тігеді. Ол қарайған түйе екен.*

*-Түйе ғой, әке, түйе!- дейді ол ашу-ызасыз. Ішінен: «Әкем бала болып кетті ме сонша. Адам өзі діңкелеп келе жатқанда... Мазаны алмай тыныш отырмай ма?»- деп күбірлейді.*

*Бұлар емшінің ауылына қарай жылжи береді. Аздан соң әкесі жаңағы сұрағын қайталайды.*

*- Анау не, балам?*

*- Жанағы түйе ғой, әке. Түйе, түйе!*

*Дауысы шаршау шығады. Бұған не болған дегендей әкесіне алара қарайды. Әуелде қу-сүйек, жеп-жеңіл болып көрінген әкесі, енді зіл қара тас секілді. Жігіттің қол-аяғының буын-буыны кетіп шаршайды. Осылай титықтап келе жатқан кезде артық сөздің өзі – артық қамшы. Арқасы терден удай ашиды. Ашуланып аударып тастай салатын зат емес. Әке. Ал әкесі баласының бұл күйін білмей келе жатқан сияқты. Ат үстінде отырғандай жайбырақат көңілді. Не болса соны әңгіме етіп қояды.*

*Сүт пісірім уақыт өткен соң, жаңағы сұрағын үшінші рет қояды.*

*- Анау не, балам!*

*Жігіт қарайды да:*

*-Түйе ғой, түйе! – деп ақырып жібереді.- Осымен үшінші рет сұрадың. Неге қажет сонша. Мен мынау өлейін деп...*

*- Балам, тоқта, түсейін арқаңнан, болды енді, - дейдіөкпелеп.*

*- Неге? Отыра бер!*

*-Жоқ. Болмайды. Әкеңнің бір еркелігін көтермедің. Баяғыда сен арқамда отырып, аспандағы жалғыз айды: «О не?» - деп жүз сұрасаң, ерінбей-жалықпай жүз рет жауап беруші ем. Жылқының түнгі күзетінен титықтап келгенде де, бетіңе жел боп тимейтінмін. Жасқаншақ болмасыншы дейтінмін. О, дүние-ай! Енді бұл аурудан айығам деген үмітім жоқ, тек сенің көңілің үшін шықтым. Бір еркелігімді көтермедің. Қой, осы жерден елге қайтам! – деді әкесі.*

*Бәрі көңілге байланысты ғой, мүмкін, еркелігін көтерсе, әкесі сырқатынан жазылып та кетер ме еді, кім білсін...*

*Мәтін бойынша логикалық тапсырмалар:*

1. Жігіттің, әкесінің әрекетіне баға беріңдер.

|  |  |  |  |
| --- | --- | --- | --- |
| **Жігіт** | | **Әке** | |
| дұрыс әрекеті | бұрыс әрекеті | дұрыс әрекеті | бұрыс әрекеті |
|  |  |  |  |

2. «Аяғын жерге тигізбеу», «бетіне жел болып тимеу», «титықтап келу», «көзі жетпеу», «көз ұшында қарайған», «көзін тігу» сөздеріне балама жаз.

3. Мәтінге сен қандай ат қояр едің? Неге?

4. Мәтін бойынша «Шынжыр» ойыны: Соңғы әріп тізбегі бойынша мәтіндегі сөздерді теріп жазыңдар.

*Үлгі:* әке, **е**кеуі, **і**шінен, **н**е, **е**лге, ...

5. «3 бітеу ойыны»: Мәтіннен 3 буынды бітеу сөздерді теріп жазыңдар.

*Үлгі:* жасқаншақ, түскендей, ...

6. Мәтіннен құрамындағы қатар тұрған екі әріпін алып, етістік құрау,а болатын сөздерді теріп жаз.

*Үлгі:* көңіл – іл, алға – ал, ...

7. Мәтіндегі сөздерді мүмкіндігінше синонимдермен алмастырып, қайта жазып шық.

8. Мәтіннен барлық сөйлем мүшесі кездесетін сөйлемдерді теріп жаз.

9. Осы мәтінмен орындалған тапсырмалардан пәнаралық байланысты байқауға бола ма? Түсіндір.

**Тәжірибелік сабақ №15:**Бастауыш сынып оқушыларының оқу үрдісінде мәтінмен шығармашылық жұмыс жүргізудің әдіс-тәсілдері.

**Тәжірибелік тапсырма мазмұны:**Мәтінмен жұмыс жүргізу.

**1-нұсқа**

**Көктем**

*Көктем еді. Сабақ аяқталды да, мен далаға жүгіріп шықтым. Аулада мені Әсел мен Алма күтіп отыр. Мен оларды көргеніме қатты қуанып, шаттана күліп жібердім.*

*Біз үшеуіміз қала көшесімен келе жатырмыз. Көктемнің ашық аспаны, жанға жайлы самал желі рахатқа бөлейді. Айнала әсем де көңілді еді. Балалардың сыңғырлаған күлкісін, үлкендердің көңілді дауыстарын есту қандай тамаша!*

*Кешке үйге қайтып келе жатқанда ерекше бір хош иісті сезіндім. Сөйтсем, киоскіде сатылып жатқан гүлдер екен. Мен анама гүл сатып алдым. Анамның қуанышты жүзін елестеткенде, өзімді бақытты санадым. Иә, бақыт деген достарыңды, анаңды қуанышқа бөлеу екен ғой! Мен осыны түсіндім.*

***Сұрақтар мен тапсырмалар:***

1. «Бақыт пен еңбек егіз» деген мақалдың негізгі ойы неде деп ойлайсыз? Өз ойыңызды 3-4 сөйлеммен жазыңыз.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

2. «Бақытқа бөлену» дегенді қалай түсінесіз? Өз ойыңызды 3-4 сөйлеммен жазыңыз.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

3. «Атаның көңілі балада, Баланың көңілі далада». Берілген мақалдың негізгі ойы неде деп ойлайсыз? Өз ойыңызды 3-4 сөйлеммен жазыңыз.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**2-нұсқа**

**Жүгері қайдан келген?**

*Түрік тілінде «кокороз» деген сөз «жүгері сабағы» деген мағынаны білдіреді. Жүгеріні Гаити аралында тұратын үндістер «майс» деп атапты. Америка даласынан теңізшілер Испанияға жүгерінің бірнеше қап дәнін жерге сепкен.*

*Біздің сыныптағы ең күшті бала – Битас. Бойы да ұзын. Дене шынықтыру сабағы болғанда ол сапта ең бірінші болады. Өзі өте мақтаншақ, сондықтан да жақтырмаймын. Әлі жеткеннің бәріне соқтығысады. Осы соңғы аптадан бері тым есіріп алды.*

*Жүгері дәнінен май сығып алады, ешкімге пайдасыз қалдығынан сабын және пластмасса жасайды.*

***Сұрақтар мен тапсырмалар:***

1.Мәтіннің тақырыбына, негізгі ойына сәйкес келмейтін абзацты алып таста.Мәтін не жайында жазылған?

2.Мәтінді тез түсінуге не кедергі жасап тұр?

3. Мәтінде бөтен ой айтылған, мәтін тақырыбына сәйкес келмейтін абзац (бөлік) бар ма?

4. Неліктен бұл абзац артық деп ойлайсың?

5. «Осы соңғы аптадан бері тым есіріп алды» деген ойды ары қарай жалғастырып, Битас туралы мәтін құрастыр.

**3-нұсқа**

1. «Бай баласы мен жарлы баласы» әңгімесін «Оқиға картасы» әдісіне салып, жазыңыз.

2. «Қызыл телпек» ертегісінен қорқынышты және қызықты жерін, сөздерді тауып жазу (немесе айту).

**Оқудың үдемелілігі:**

*Үлгі:* «Қызыл телпек» ертегісін «Оқиға картасына» салып жазу.

**«Оқиға картасы» әдісі**

|  |  |  |
| --- | --- | --- |
| **Атауы**  Қызыл телпек | **Кейіпкер**  Қызыл телпек  Қасқыр  Әжесі  Отыншы | **Ахуал, жағдай**  Орман  Әжесінің үйі |
| **Шешім**  Отыншы Қызыл телпектің артынан келіп, қасқырды өлтірді. | **Проблема**  Қасқыр әжесінің үйіне баса-көктеп кіріп, оны жеп қояды.  Ол Қызыл телпек келгенде оны да жеп қойғысы келеді. | **Оқиға**  Қызыл телпек орманда қасқырды кездестіреді.  Ол оған әжесіне бара жатқанын айтады. |

**4-нұсқа**

**Құмырсқа**

*Бір құмырсқа өз илеуін тастап, өзге жәндіктерден дос іздепті. Ақыры ара және қоңызбен достасыпты. Бір күн ол жол үстінде дән тауып алыпты. Бірақ жалғыз өзі оны қозғалта алмапты. Жаңа достарына барып, көмек сұрайды. Ара: «Уақытым жоқ, бал жинап жүрмін», - дейді.*

*Құмырсқа қоңызға келеді.*

*- Өзің көтере алмайтын дәнді қайтесің, таста да, жүре бер, - дейді қоңыз оған. Осы кезде жолда құмырсқалар кездеседі.*

*- Неге мұңаясың? – дейді олар. Құмырсқа не болғанын айтады.*

*- Жалғыз жүрген жақсы емес. Өз үйіңді енді тастап кетпе, - деп, құмырсқалар үлкен дәнді илеуге жеткізіп берді.*

*Сөйтіп, құмырсқа бұрынғы достарына қайта қосылыпты.*

*«Жаңа достың қадірі ескі достай бола алмас», - деген осы.*

***Сұрақтар мен тапсырмалар:***

1. «Жаңа достың қадірі ескі достай бола алмас» деген мақалдың мағынасын ашып жазыңыз. Ойыңызды 5-6 сөйлеммен түйіндеңіз.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

2. «Алтын берген – дос емес, ақыл берген – дос» деген мақалдың мағынасын таратып жазыңыз. Өз ойыңызды 4-5 сөйлеммен жеткізіңіз. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**СОӨЖ-ның ҮЛГІ ТАҚЫРЫПТАРЫ**

1. Әдебиеттік оқу әдістемесіне байланысты мақалалар топтамасын жинаңыз.

2. Әдебиеттік оқу кезеңінде балалардың жас ерекшеліктеріне қойылатын педагогикалық талаптарды атаңыз.

3. Әдебиет пәні бойынша бастауыш мектепте берілетін білімнің мазмұнын анықтаңыз.

4. Баланың әдеби шығармаларды қабылдау ерекшеліктерін талдаңыз.

5. Көркем шығарманы оқытуда мұғалім тіліне қойылатын талаптарды атаңыз. Негізгі тон мен интонация арасындағы байланысты ашыңыз.

6. Оқу сабақтарындағы сөздік жұмысының негізгі принциптері қандай?

7. Оқудың қандай түрлері бар, олар қалай іске асады?

8. Оқуда қандай талаптар орындалады?

9. Дұрыс оқу деген не, қалай іске асырылады?

10. Түсініп оқудың маңызын, іске асыру жолдарын айт.

11. Оқушылар мәнерлеп оқуға қалай дағдаланады?

12. Оқу сабақтарында қандай көрнекі құралдар пайдаланылады?

13. Оқу кітаптарынан бір мақаланы таңдап алып, оны түсіндіру үшін қандай құралдарды, қалайша пайдалануға болатынын айтыңдар?

14. Көркем шығармаларды оқытуға қойылатын талаптарды атаңыз.

15. Шығарма оқылмас бұрын жүргізілетін дайындық жұмыстары.

16. Шығарманы оқуға дайындық кезінде оның мазмұнын айтуға бола ма?

17. Оқулықтардан бір тақырыпты алып, оған қандай дайындық жұмысын жүргізуге болатынын белгілеңдер. Әңгімелесу сұрақтарын жасаңдар, көрнекі құрал қарастырыңдар.

18.Қазақ халқының төрт түлік мал туралы өлендердің тәрбиелік мәні.

19.Балалардың тілін дамытудағы санамақ, өтірік өлең, жаңылтпаштың орны.

20.Баланы халық даналығына баулудағы мақал-мәтелдердің түрлері және оның тәрбиелік маңызы.

21. Жұмбақтың тәрбиелік мәні, жанрлық ерекшеліктері.

22.Қазақ ертегілерінің танымдық, тәрбиелік мәні.

23.Ертегілердің түрлері және олардың ерекшеліктері.

24.Орыс ертегілерін оқып, әңгімелеп беріңіз.

25. Өз қалауларың бойынша ертегі, әңгіме, мысал өлеңдерді т.с.с. оқытудың әрқайсысына біреуден үш сабаққа конспект жазыңдар.

**СӨЖ-ның ҮЛГІ ТАҚЫРЫПТАРЫ**

1. XIX ғасырдың I-жартысындағы көрнекті ақыны Махамбет Өтемісұлы жырларының халықтық негізі.

2.Қазақ балалар әдебиетінің атасы Ы.Алтынсарин шығармаларының білімдік және тәрбиелік мәні.

3.Ы.Алтынсариннің адамгершілікке, еңбекке бағытталған шығармалары.

4.Абай Құнанбаевтың балаларға арналған шығармаларындағы халықтық педагогиканын орын алуы.

5. А.Байтұрсыновтың «Оқу құралы», «Әдебиет танытқыш»еңбектері.

6.Ақын М.Жұмабаевтың «Мен жастарға сенемін» өлеңіндегі жастарға артар үміті, сенімі.

7.М.Жұмабаев шығармаларындағы табиғат суреттері.

8.Б.Майлин шығармаларының педагогикалық құндылығы.

9. Қазақ жазушысы М.Әуезовтың шығармашылығы.

10.Жазушы С.Мұқанов шығармаларындағы патриоттық тәрбие.

11.Ақын Қ.Аманжоловтың «Елге хат» өлеңдегі елге, туған жерге сүйіспеншілігі.

12.Б.Соқпақбаев «Менің атым – Қожа» шығармасының мазмұны мен кейіпкерлері.

13. Ақын М.Мақатаев шығармасындағы ел тыныштығы, адам бақытын жырлау.

14. Ақын Т.Молдағалиевтың шығармашылық жолы. Ақын шығармаларындағы балалар мен жасөспірімдердің елін, жерін сүюге тәрбиелеу мәселесі.

15. Қазақ балалар ақыны Қ.Мырзалиев баланың танымдық қабілетіне әсерлігі.

16. Ж.Смақов шығармаларының көркемдік ерекшеліктері.

17.Қазақ балалар ақыны, ұстаз Ә.Табылдиев өлеңдерінің тақырып аясының алуандығы, тәрбиелік құндылығы.

18.Абдрахман Асылбеков шығармаларының педагогикалық құндылығы.

19.Балалар жазушысы Қастек Баянбаев өлеңдерінің мәні.

20. Б.Соқпақбаевтың балалар әдебиетіне қосқан үлесін анықтаңыз.

21. Ө.Тұрманжанов шығармаларын тақырыптық және көркемдік жағынан талдаңыз.

22. Ы.Алтынсариннің еңбек мәселесін арқау ететін әңгімелерін талдаңыз.

23. С.Көбеевтің Л.Толстойдан аударған («Құмырсқа мен көгершін», «Ат пен есек», «Атасы мен немересі», «Қоян мен көлбақалар», «Екі жолдас», т.б.) мысал үлгісіндегі шағын әңгімелерінің тәрбиелік мәні.

24. Балалар жазушысы Жарасқан Әбдірашевтың мектеп жасына дейінгі балаларға арналған өлеңдері мен аудармаларының білімділік, тәрбиелік мәні.

25.Бастауыш сыныпта батырлар жырын оқытуға арналған бір сабақ конспектісін жасаңыз.

**ӨЗІН-ӨЗІ ТЕКСЕРУГЕ АРНАЛҒАН ТЕСТ СҰРАҚТАРЫ**

**1. «Әдебиеттік оқу» пәнінің мақсаты:**

1. Оқушылар сөздік қоры мен тілдік сауаттылығын дамытып, қазақ халқы мен мемлекеттік тілге деген құрмет сезімін қалыптастырады.

2. Оқушылардың тілдік дағдыларын дамыту, қазақ тілін қадірлейтін, қоғамдық мәнін түсінетін тұлға қалыптастыру.

3. Шығармадан қабылдағанын өзінің шығармашылық әрекетінде жүзеге асыруға ұмтылуы арқылы функционалдық сауаттылығын қалыптастыру.

4.Тілдік дағдыларын қалыптастыру арқылы функционалды сауаттылығының негізін қалау.

5. Табиғи білімқұмарлықтың дамуына, қоршаған әлемді қорғау және бағалай білу біліктіліктерінің дамуына көмектеседі.

**2. «Әдебиеттік оқу» пәнінен тыңдалым мен айтылым сөйлеу әрекеттерін дамытуға ықпал ететін тапсырма үлгілері:**

1. Оқушылар тобының оқу әрекетін ұйымдастыру үшін арнайы оқыту әдістерін және іс-әрекеттерді саралау тәсілдерін кіріктіреді.

2. Қазақ тілінде меңгерген білім, білік дағдыларына сүйене отырып, өзгелермен еркін қарым-қатынасқа түсуге үйрету.

3. Шығарманың тақырыбы мен бастапқы бөлігіне сүйене отырып, оқиғаның дамуын болжау.

4. Тыңдаған шығарманың белгілі бір бөлігін өз сөзімен айтып беру; шығарманың мазмұны бойынша қарама-қарсы пікір айту, дәлелдеу; шығарманы өз қиялымен өзгертіп аяқтау.

5. Тыңдалған және оқылған мәтіннің қысқаша мазмұнын, фильм мен кітаптан алған әсерлерін жазу.

**3. «Әдебиеттік оқу» пәнінен жазылым дағдысын дамытуға ықпал ететін тапсырма үлгілері:**

1. Оқушылар тобының оқу әрекетін ұйымдастыру үшін арнайы оқыту әдістерін және іс-әрекеттерді саралау тәсілдерін кіріктіреді.

2. Қазақ тілінде меңгерген білім, білік дағдыларына сүйене отырып, өзгелермен еркін қарым-қатынасқа түсуге үйрету.

3. Шығарманың тақырыбы мен бастапқы бөлігіне сүйене отырып, оқиғаның дамуын болжау.

4. Тыңдаған шығарманың белгілі бір бөлігін өз сөзімен айтып беру; шығарманы өз қиялымен өзгертіп аяқтау.

5. Тыңдалған және оқылған мәтіннің қысқаша мазмұнын, фильм мен кітаптан алған әсерлерін жазу.

**4. «Әдебиеттік оқу» пәнінен оқылым дағдысын дамытуға ықпал ететін тапсырма үлгілері:**

1. Оқушылар тобының оқу әрекетін ұйымдастыру үшін арнайы оқыту әдістерін және іс-әрекеттерді саралау тәсілдерін кіріктіреді.

2. Қазақ тілінде меңгерген білім, білік дағдыларына сүйене отырып, өзгелермен еркін қарым-қатынасқа түсуге үйрету.

3. Шығарманың тақырыбы мен бастапқы бөлігіне сүйене отырып, оқиғаның дамуын болжау.

4. Тыңдаған шығарманың белгілі бір бөлігін өз сөзімен айтып беру; шығарманы өз қиялымен өзгертіп аяқтау.

5. Тыңдалған және оқылған мәтіннің қысқаша мазмұнын, фильм мен кітаптан алған әсерлерін жазу.

**5. Орта білім беру мазмұнын жаңарту аясында оқу бағдарламасы бойынша (2016 жыл) оқу жүктемесінің бөлінуі, бағдарлама бойынша 2-сыныптағы сағат саны:**

1. Аптасына 4 сағат, барлығы 102 сағат

2. Аптасына 5 сағат, барлығы 132 сағат

3. Аптасына 3 сағат, барлығы 102 сағат

4. Аптасына 5 сағат, барлығы 164 сағат

5. Аптасына 4 сағат, барлығы 132 сағат

**6. Орта білім беру мазмұнын жаңарту аясында оқу бағдарламасы бойынша (2016 жыл) оқу жүктемесінің бөлінуі, бағдарлама бойынша 3-сыныптағы сағат саны:**

1. Аптасына 4 сағат, барлығы 102 сағат

2. Аптасына 5 сағат, барлығы 132 сағат

3. Аптасына 3 сағат, барлығы 102 сағат

4. Аптасына 5 сағат, барлығы 164 сағат

5. Аптасына 4 сағат, барлығы 132 сағат

**7. Орта білім беру мазмұнын жаңарту аясында оқу бағдарламасы бойынша (2016 жыл) оқу жүктемесінің бөлінуі, бағдарлама бойынша 4-сыныптағы сағат саны:**

1. Аптасына 4 сағат, барлығы 102 сағат

2. Аптасына 5 сағат, барлығы 132 сағат

3. Аптасына 3 сағат, барлығы 102 сағат

4. Аптасына 5 сағат, барлығы 164 сағат

5. Аптасына 4 сағат, барлығы 132 сағат

**8. «Әдебиеттік оқу» пәнінің мазмұны: оқу материалдарының 2-сынып бойынша топталуы:**

1. «Менің отбасым және достарым»

2. «Жақсыдан үйрен, жаманнан жирен (жарық пен қараңғы)»

3. «Адами құндылықтар»

4. «Мамандықтар әлемі»

5. «Су – тіршілік көзі»

**9. «Әдебиеттік оқу» пәнінің мазмұны: оқу материалдарының 2-сынып бойынша топталуы:**

1. «Болашаққа саяхат»

2. «Жақсыдан үйрен, жаманнан жирен (жарық пен қараңғы)»

3. «Дені саудың – жаны сау»

4. «Мамандықтар әлемі»

5. «Сәулет»

**10. «Әдебиеттік оқу» пәнінің мазмұны: оқу материалдарының 3-сынып бойынша топталуы:**

1. «Менің отбасым және достарым»

2. «Жақсыдан үйрен, жаманнан жирен (жарық пен қараңғы)»

3. «Адами құндылықтар»

4. «Мамандықтар әлемі»

5. «Қоршаған орта»

**11. «Әдебиеттік оқу» пәнінің мазмұны: оқу материалдарының 4-сынып бойынша топталуы:**

1. «Менің отбасым және достарым»

2. «Жақсыдан үйрен, жаманнан жирен (жарық пен қараңғы)»

3. «Адами құндылықтар»

4. «Уақыт»

5. «Қоршаған орта»

**12. «Әдебиеттік оқу» пәнінің мазмұны: оқу материалдарының 4-сынып бойынша топталуы:**

1. «Менің отбасым және достарым»

2. «Жақсыдан үйрен, жаманнан жирен (жарық пен қараңғы)»

3. «Дені саудың – жаны сау»

4. «Мамандықтар әлемі»

5. «Қоршаған орта»

**13. «Әдебиеттік оқу» пәнінің мазмұны: оқу материалдарының 4-сынып бойынша топталуы:**

1. «Менің отбасым және достарым»

2. «Жақсыдан үйрен, жаманнан жирен (жарық пен қараңғы)»

3. «Дені саудың – жаны сау»

4. «Атақты тұлғалар»

5. «Қоршаған ортаны қорғау»

**14. Көркем шығарма бөлімі балалар әдебиетінің екі саласын қамтиды:**

1. Ауыз әдебиеті үлгілері және қолданбалы өнер үлгілері.

2. Ауыз әдебиеті үлгілері және жазба балалар әдебиеті үлгілері.

3. Мазмұндама және шығарма жазуға үйрету.

4. Ғылыми және ауыз әдебиеті үлгілері.

5. Әлем халықтары балалар әдебиетінің көрнекті өкілдерінің үлгілі шығармалары.

**15. Ғылыми-танымдық шығармалар:**

1. Мақала, очерк, естелік, өмірбаян, күнделік.

2. Қазақ ақын-жазушыларының өлең-жырлары, ертегі-мысалдары, әңгімелері.

3. Аңыз-әңгімелер: Тазша бала, Алдар көсе, Қожанасыр, Асан қайғы, Қорқыт туралы.

4. Шешендік сөздер: әйгілі шешендер мен билер сөздері.

5. Әлем халықтары балалар әдебиетінің көрнекті өкілдерінің үлгілі шығармалары.

**16. Ауыз әдебиеті үлгілері:**

1. Мақала, очерк, естелік, өмірбаян, күнделік.

2. Қазақ ақын-жазушыларының өлең-жырлары, ертегі-мысалдары, әңгімелері.

3. Балаларға арналған тақпақ, санамақ, мадақтау, өтірік өлеңдер, төрт-түлік жырлары: төрт түлік туралы өлеңдер, мал, жан-жануарлар айтысы, Наурыз жыры, т.б.

4. Ғылыми-танымдық шығармалар.

5. Әлем халықтары балалар әдебиетінің көрнекті өкілдерінің үлгілі шығармалары.

**17. Қазақ ақын-жазушыларының өлең-жырлары, ертегі-мысалдары, әңгімелері балалар әдебиетінің қай саласына жатады:**

1. Ауыз әдебиеті үлгілері.

2. Жазба балалар әдебиеті үлгілері.

3. Ауызша және жазбаша сөйлеу әрекеті.

4. Ғылыми-танымдық шығармалар.

5. Әлем халықтары балалар әдебиетінің көрнекті өкілдерінің үлгілі шығармалары.

**18. Балаларға арналған тақпақ, санамақ, мадақтау, өтірік өлеңдер, төрт-түлік жырлар балалар әдебиетінің қай саласына жатады:**

1. Ауыз әдебиеті үлгілері.

2. Жазба балалар әдебиеті үлгілері.

3. Ауызша және жазбаша сөйлеу әрекеті.

4. Ғылыми-танымдық шығармалар.

5. Әлем халықтары балалар әдебиетінің көрнекті өкілдерінің үлгілі шығармалары.

**19. *Мақала, очерк, естелік, өмірбаян, күнделік* балалар әдебиетінің қай саласына жатады:**

1. Ауыз әдебиеті үлгілері.

2. Жазба балалар әдебиеті үлгілері.

3. Ауызша және жазбаша сөйлеу әрекеті.

4. Ғылыми-танымдық шығармалар.

5. Әлем халықтары балалар әдебиетінің көрнекті өкілдерінің үлгілі шығармалары.

**20. Әлем халықтары балалар әдебиетінің көрнекті өкілдерінің үлгілі шығармалары балалар әдебиетінің қай саласына жатады:**

1. Ауыз әдебиеті үлгілері.

2. Жазба балалар әдебиеті үлгілері.

3. Ауызша және жазбаша сөйлеу әрекеті.

4. Ғылыми-танымдық шығармалар.

5. Шығарма мазмұны бойынша сұрақтар қою және жауап беру.

**21. Шығарманы талдауда қолданылатын әдіс:**

1. Шығармаға жоспар құру.

2. Шығармадағы көтерілген негізгі мәселеге орай шығармашылық жұмыс жаздыру.

3. Шығарманы оқып отырып талдау жасау.

4. Оқушыларды өздігінен іздендіру

5. Мәнерлеп оқу.

**22. Мәнерлеп оқудағы пауза түрлері:**

1. Логикалық, шығармашылық, психологиялық

2. Грамматикалық, логикалық, психологиялық

3. Грамматикалық, логикалық

4. Логикалық, психологиялық, шығармашылық

5. Дұрыс жауабы жоқ

**23. Тыныс белгілерін дұрыс сақтауға байланысты пауза түрі:**

1. Логикалық

2. Грамматикалық

3. Интонация

4. Психологиялық

5. Дұрыс жауабы жоқ

**24. Тіркестің мағынасын тез түсініп оқу үшін жеке сөзді немесе бір топ сөзді бөліп оқу:**

1. Логикалық

2. Грамматикалық

3. Интонация

4. Психологиялық

5. Дұрыс жауабы жоқ

**25. Мәтінде немесе тіркесте бір бөлікті басқаларынан ерекше бөліп көрсету үшін, эмоциямен оқу:**

1. Логикалық

2. Грамматикалық

3. Интонация

4. Психологиялық

5. Дұрыс жауабы жоқ

**26. Ш.Смаханұлының «Тәкаппар» мысалындағы: *«Мөлдір суым, мекенім, Енді қайтсем, жетемін!? Қадіріңді білмедім, Неге шалқып жүрмедім!?»* жолдары қандай паузада оқылады?**

1. Логикалық

2. Грамматикалық

3. Интонация

4. Психологиялық.

5. Дұрыс жауабы жоқ

**27. «Әңгіме» дегеніміз:**

1. Оқушылар өздері естіген әрбір сөздің нақты мағынасын түсінумен қатар, оларды буынға бөліп жазып үйренуі.

2. Оқушылардың өз ойын жүйелі, әдеби тіл қалыбында бере білуге машықтандыратын жазбаша тәжірибелік жұмыстың бірі.

3. Сөйлемдегі сөздердің байланысын сызба арқылы көрсету, керісінше, берілген сызба бойынша сөйлем құрау.

4. Жалқаулықты, дөрекі мінезді жояды.

5. Оқиғаны қара сөзбен баяндайтын шағын көркем шығарма жанры.

**28. Белгілі бір оқиғаны баяндайтын:**

1. Дыбыс

2. Әріп

3. Сөз

4. Сөйлем

5. Мәтін

**29. Көркем шығармадағы табиғатты суреттеу:**

1. Мінездеу

2. Суреттеу

3. Пейзаж

4. Аллегория

5. Эпитет

**30. Мысал өлеңнің идеялық мағынасы:**

1. Өмір туралы

2. Махаббат жайында

3. Жақсылықтан үйрену, жамандықтан жирену

4. Идеялық мағынасы жоқ

5. Осы жауаптардың барлығы дұрыс

**31. Көркем шығарма оқудағы алдын-ала әңгіменің мақсаты:**

1. Оқушылардың оқығанын, мазмұнды қаншалықты түсініп, сезінгенін анықтау

2. Оқушылардың оқыған шығарманы ойында сақтап, одан алған әсерін мәнерлеп оқу арқылы нығайту

3. Оқушыларды көркем шығарманы қабылдауға дайындау

4. Оқушылардың терең ойлап, барлық қорытындыларды түсінуі

5. Оқиғаны шындық түрде, яғни шынымен өмірде болған немесе болатын оқиғаны суреттеу

**32. Көркем мәтінге жоспар жасауға кірісуге болатын кез:**

1. Көркем мәтін мазмұнын жартылай білгеннен соң

2. Мәтіннің мазмұнын меңгергеннен кейін

3. Әдеби мағлұматтан соң

4. Мұғалімнің кіріспе сөзінен кейін

5. Мәтінді меңгермей

**33. Түсініп оқу дегеніміз:**

1. Екпінді дұрыс қойып оқу

2. Интонациямен оқу

3. Сөздерді қатесіз оқу

4. Бір шапшаңдықпен оқу

5. Оқыған мәтіннің мазмұнын анық, терең ұғынуы

**34. Шапшаң оқуға қойылатын талап:**

1. Оқығанды түсінетіндей қалыптағы шапшаңдықпен оқу

2. Мәтіндегі сөздерді дұрыс оқу

3. Мәтінді мәнерлеп оқу

4. Мазмұнын анық, терең ұғынуы

5. Сөздерді сауатты жазу

**35. Сыныптан тыс жүргізілетін оқуды ұйымдастырудың ең негізгі принципі:**

1. Материалды оқушылардың өздері таңдауы

2. Мұғалімнің таңдауы

3. Оның сыныпта жүргізілетін оқумен тығыз байланыста болуы

4. Оқушылардың барлығының бір мәтінді оқуы

5. Дұрыс жауап жоқ

**36. Көркем шығармалардың түрлері:**

1. Ғылыми зерттеулер, очерк

2. Ғылыми мақала, ғылыми зерттеулер

3. Очерк, ғылыми зерттеулер

4. Монография, ғылыми зерттеулер

5. Әңгіме, өлең, ертегі, мысал, аңыз, жырлар

**37. Мәтін туралы ұғым қалыптастыру әдістемесі:**

1. Мәтіннің белгілі бір мазмұндық бірлігі болады

2. Мәтін әдебиеттану ғылымында қарастырылады

3. Мәтіннің грамматикамен байланысы жоқ

4. Мәтіннің тақырыбы мен идеясы болдаы

5. Мәтін философиялық әдебиеттен құралады

**38. Мәтін туралы ұғым қалыптастыру әдістемесі:**

1. Мәтін әдебиеттану ғылымында қарастырылады

2. Мәтіннің грамматикамен байланысы жоқ

3. Мәтінде ой тұжырымдалады

4. Мәтіннің тақырыбы мен идеясы болдаы

5. Мәтін философиялық әдебиеттен құралады

**39. Мәтін туралы ұғым қалыптастыру әдістемесі:**

1. Мәтін әдебиеттану ғылымында қарастырылады

2. Мәтіннің грамматикамен байланысы жоқ

3. Мәтіннің тақырыбы мен идеясы болады

4. Мәтін философиялық әдебиеттен құралады

5. Мәтін туралы ұғым бастауыш сыныптан беріледі

**40. Ертегілер балалар әдебиетінің қай саласына жатады:**

1. Ауыз әдебиеті үлгілері.

2. Жазба балалар әдебиеті үлгілері.

3. Ауызша және жазбаша сөйлеу әрекеті.

4. Ғылыми-танымдық шығармалар.

5. Әлем халықтары балалар әдебиетінің көрнекті өкілдерінің үлгілі шығармалары.

**41. Сыныптан тыс оқудың негізгі міндеті:**

1. Патриоттық сезімді ояту.

2. Тәрбиелік мәні зор.

3. Болашақта өз бетімен оқуға даярлау

4. Сөйлей білуге үйрету.

5. Сөздік қорытын байыту.

**42. Бала тәрбиесі жайында жазылған «Бақша ағаштары» атты әңгімесінің авторы:**

1. Ы. Алтынсарин

2. М. Дулатов

3. А. Байтұрсынов

4. Б. Майлин

5. М. Әуезов

**43. «Бүлдірген тере барғанда» әңгімесінің авторы.**

1. Ы. Алтынсарин

2. М. Дулатов

3. А. Байтұрсынов

4. Б. Майлин

5. М. Әуезов

**44. Мәтінді қайталап оқудың мақсаты:**

1. Оқушылардың оқығанын, мазмұнды қаншалықты түсініп, сезінгенін анықтау

2. Оқушылардың оқыған шығарманы ойында сақтап, одан алған әсерін мәнерлеп оқу арқылы нығайту

3. Оқушыларды көркем шығарманы қабылдауға дайындау

4. Оқушылардың терең ойлап, барлық қорытындыларды түсінуі

5. Оқиғаны шындық түрде, яғни шынымен өмірде болған немесе болатын оқиғаны суреттеу

**45. Сөйлем дегеніміз:**

1. Негізінен тұжырым тұспалы өлеңде сыңар тармақты, қара сөзде нұсқалы сөз ретінде айтылады

2. Айтуда дауысты дыбыстың сусып тұруы

3. Мағыналық және дауыс ырғағы жағынан анықталған ойды білдіретін сөздер мен сөз тіркестерінен грамматикалық түрде байланысып құрылған сөйлеудің ең кішкентай бөлігі

4. Мағынасы терең, ойды қысқаша бейнелейтін, мақал-мәтелге ұқсас, айтуға оңай көркем сөз тіркес

5. Сөздердің орны әбден қалыптасып, құрамындағы сөздерден мүлдем басқа мағына беретін тіркестер

**46. Әңгіме дегеніміз:**

1. Оқушылардың оқығанын, мазмұнды қаншалықты түсініп, сезінгенін анықтау

2. Оқушылардың оқыған шығарманы ойында сақтап, одан алған әсерін мәнерлеп оқу арқылы нығайту

3. Оқушыларды көркем шығарманы қабылдауға дайындау

4. Оқушылардың терең ойлап, барлық қорытындыларды түсінуі

5. Оқиғаны шындық түрде, яғни шынымен өмірде болған немесе болатын оқиғаны суреттеу

**47. Оқушылардың өмірде өз көрген-білгендерін белгілі бір тақырып ауқымына түсіріп, түсінікті түрде, жүйелі әңгімелеп берудегі жұмыс түрі.**

1. Диктант

2. Көшіріп жазу

3. Шығарма жазу

4. Мазмұндама жазу

5. Бәріне де тән

**48. Мәтінді қысқартып мазмұндауға үйрету тәсілі:**

1. Мәтіндегі мағынасы қиын сөзге түсініктеме беру.

2. Сұраулы сөйлем ретімен жасалған жоспар бойынша қысқаша жауап алу.

3. Мәтінді мағынасына қарай бөліктерге бөлу

4. Мәтінді мәнерлеп оқу

5. Тұтастай талдау

**49. «Әдебиеттік оқу» түрлері:**

1. Дауыстап оқу және тізбектей оқу

2. Іштей оқу және шапшаң оқу

3. Дауыстап оқу және шапшаң оқу

4. Түсініп оқу және мәнерлеп оқу

5. Дауыстап оқу және іштей оқу

**50. Оқу сапасы:**

1. Дауыстап, іштей, мәнерлеп, түсініп оқу

2. Дауыстап, дұрыс, мәнерлеп, шапшаң оқу

3. Дұрыс, түсініп, мәнерлеп, шапшаң оқу

4. Іштей, шапшаң, дауыстап, түсініп оқу

5. Буындап, тұтас, шапшаң, дауыстап оқу

**ПАЙДАЛАНЫЛҒАН ӘДЕБИЕТТЕР**

1. Қазақстан Республикасының Президенті Н.Ә. Назарбаев «Жаңа әлемдегі Жаңа Қазақстан» атты Жолдауы, Астана қ., 2007 жылғы 28 ақпан.

2. Қазақстан Республикасының Білім туралы Заңының 4-тарауы, «Білім беру мазмұны», 16-бабы, 1-тармағы, 2007.27.07., №319. (2015.04.12. берілген өзгерістер мен толықтыруларымен).

3. Бастауыш білім берудің мемлекеттік жалпыға міндетті стандарты (ҚР Үкіметінің 2015 жылғы 25 сәуірдегі №327 қаулысымен бекітілген).

4. Бастауыш білім беру деңгейінің 2-4-сыныптар үшін «Әдебиеттік оқу» пәні бойынша үлігілік оқу бағдарламасы (оқыту қазақ тілінде), 2012 жылғы 23 тамыздағы № 1080 қаулысымен бекітілген.

5. «Назарбаев зияткерлік мектептері»дербес білім беру ұйымы. Әдебитеттік оқу, Оқу жоспары, 2017-2018 оқу жылы, 2-сынып.

6. Г.Ж. Тұрдалиева. Бастауыш сыныптарда қазақ тілін оқыту әдістемесі. Оқу-әдістемелік құрал. Астана, 2007.

7. С.Рахметова. Қазақ тілін оқыту әдістемесі. Алматы. «Өлке». 2005.

8. А.Асқарбаева. Сыныптан тыс оқу. А., 2001.

9. Байтанасова Қ., Айтуғанова С. Қазақ әдебиетін оқыту әдістемесі. Оқу құралы. – Астана: Фолиант, 2008. – 160 бет.

10. Тұрдалиева Г.Ж. Бастауыш сыныптарда қазақ тілін оқыту әдістемесі: Оқу-әдістемелік құрал. – Астана: Фолиант, 2007. - 292 бет.

11. Ахметов К.К. Әдебиеттану әліппесі. Алматы, 2000 ж.

12. Шешендік өнерді оқыту әдістемесі. Оқу-әдістемелік құрал/ Д.Х. Кушмурзина, Ж.К. Бисембаева. – Қостанай: ҚМПИ. – 2013.

13. ҚР орта білім мазмұнын жаңарту шеңберінде қазақ тілінде оқытатын мектептердегі бастауыш сынып пәндері бойынша педагогика кадрларының біліктілігін арттыру курсының білім беру бағдарламасы. Мұғалімге арналған үлестірме материал. 2018.

14. Балаларға арналған қызықты әңгімелер. Зейнел-Ғаби Иманбаев/г. Петропавловск, Издательство «Северный Казахстан», 2013 г. - 52 б.

15. engime.org/5-v-050117-aza-tili-men-edebieti.html?page=2

16. edu.semgu.kz/.../fc2cb3f1-8dcb-11e3-8e6b-f6d299da70eeм.

17. Қабатаева Б.Т. Дидактикалық материалдар (ана тілінен). А., 2000

18. С.Кенжеахметұлы. Жеті қазына (жиған-терген). №1 кітап, №2 кітап.Алматы. 2002.

19. С.Желдербаева. Мәнерлеп оқу. Көмекші оқу құралы. Алматы. 1992.

20. Ақанов К.А. Тіл білімдерінің негіздері. А,, 2000,4 бас.

**ҚОСЫМША**

**ӘҢГІМЕЛЕР**

**Бай баласы мен жарлы баласы**

Ыбырай Алтынсарин

Асан деген бай баласы, Үсен жарлы баласы – екеуi құрдас екен. Бiр күнi ел көшкенде қыр астында ойнап жүрiп, ескерiлмей, екеуi жұртта қалыпты. Бiр мезгiлде үйге баралық деп келсе, ауыл жоқ, құр жұрты жатыр. Асан айқай салып, жылай бастады, Үсен ойланып тұрды да айтты:

– Жылағанмен еш нәрсе өнбес. Көшкен ауылды iздеп табалық.

Жұртта бiр көзi сынған ине жатыр екен, оны алды және бiр пышақтың сынығын, бiр-екi уыстай қыл та-уып, оны да алды. Сонан соң ауылдың жұртын айнала жүгiрiп жүрiп, көштiң кеткен сүрлеуiн тауып, сол сүр-леуге түсiп жүре бердi.

Бiраз жер өткен соң сүрлеу екi айрылды. Мұны көрiп Асан жылай бастады:

– Ендi қайсысына түсемiз, – деп, Үсен қарап жүрiп, бiреуiне түстi:

– Мынау сүрлеу, бүгiн жүрген көштiң сүрлеуi екен – малдың жас тезегi бар, – дедi.

Бiраз жер жүрген соң Асан қарным ашты деп жылады. Үсен үндемей келе жатса, екеуiнiң алдынан бiр үйрек ұшып, ұзамай қасына қонды. Асанның онымен iсi болмай жүре бердi. Үсен жүгiрiп барып сипалап жүрiп, үйректiң орнынан алты жұмыртқа тапты. Асан қуанып жұмыртқаны алайын деп едi, Үсен алдырмай:

– Жолдан адасып көп күн жүрсек, бiзге тамақ, керек болар, үйректi де ұстап алайық, – дедi.

Асан айтты:

– Қалай ұстаймыз? Үсен:

– Мен әкемнiң ұстағандарын көрiп едiм, – деп, манағы жұрттан тауып алған қылдан есiп тұзақ iстедi де, оны апарып үйректiң ұясына құрды. Мұнан соң Асанды шақырып алып, екеуi бiр таса жерге, қалың шөптiң арасына барып жатты. Көп ұзамай-ақ үйрек қайта ұшып, жан-жағында адам көрiнбеген соң, ұясына келiп қонды. Бiтегенеден соң Үсен түрегелiп, жүгiрiп ұяға барып едi, үйрек ұша алмай далбырлады да қалды; қараса, үйрек мойнынан тұзаққа iлiнiп қалған екен.

Үйректi Асан:

– Тiрi алып, ойнап баралық, – дедi. Үсен айтты:

– Жоқ, әкем: үйрек, қаз адал құстар, мұқтаждықта құдайтағала бұларды адамға алып, тамақ етуге бұйырады, бiрақ тiрiлей байлап-матап әуре ету обал деп айтушы едi, әуре етпей бауыздап алалық, – деп, манағы жұрттан тауып алған пышақтың сынығымен бауыздап алды.

– Мұнан соң келе-келе жатып, түс ауған уақытта, екеуi бiр өзен-судың бойына жеттi. Су iшiп сусындарын қандырған соң Үсен айтты:

– Ендi бiр тамақ пiсiрiп желiк. Асан:

– От жоқ, неғылып пiсiрiп желiк? – дедi.

Үсен үндемей су жағалап жүгiрiп кетiп, бiр шақпақ тас тауып әкелдi және шапанының бiр кiшкентай жыртылған жерiнен аз ғана мақта суырып алып, оны тастың үстiне қойып, бәрiн бармағына ғана қатты қысып тұрып, манағы пышақтың сыртымен тасқа қатты ұрып едi, от шығып, мақта тұтанды; сонан соң айналасына аз ғана тезек үгiп салып, Үсен өзi отты үрiп тұтандырып жатып, Асанды қу тал жинап алып кел деп жiбердi. Тал келтiрiлген соң от жағып, әуелi жұмыртқаны отқа салып пiсiрдi; онан соң үйректiң жүнiн жұлып, бұтарлап, бiр талдан iстiк iстеп, үйректi отқа қақтады. Пiскен соң екеуi де жесiп, тойып алысты.

Тамағы тойған соң көңiлiнен уайымы шығып, Асан су жағалап жүгiрiп кеттi, бiр мезгiлде дауыстады:

– Үсен, Үсен! Мынау тайыз жерде балықтарды қарашы! – деп.

Үсен оған қарамай баяғы жүрттан тапқан иненi отқа салды. Ине бiраздан соң оттың күшiмен ерiп, қызарды, сол уақытта пышақпен иненi алып, ептеп идi, қармақ iстедi.

Сонан соң Асанды шақырып:

– Сен шегiртке тере бер, – дедi де, өзi манағы қылдан есiп қармаққа бау iстеп байлап, талдан кесiп оған сап iстедi. Сөйтiп, қармағы әбзелiмен даяр болған соң, Үсен суға барып, Асанның жиған шегiрткесiн жемге шаншып, қармағын суға салды. Су әдемi, айнадай таза су екен, iшiндегi ойнаған балықтары көрiнiп жүре-тұғын. Әуелi шабақтар келдi, бiреуi бiр, екеуi екi жемдi иiскеп, тиiп-қашып, жұлқып өтiп жүрдi. Сөйтiп тұрғанда шабақтар дүркiрей келiп қашты. Қараса, бiр шортан келген екен. Ол шортан жемге де қарамай, тәкаппарланып жайымен бұлғаңдап өтiп жүре бердi. Шортан өткен соң манағы бытырап кеткен шабақтар тағы жалма-жан жиылып келiсiп, жемнiң айналасында ойнап, бiрiн-бiрi қуып, жемге де тиiп-қашып, соғып өтiп жүрдi. Сөйтiп тұрғанда, шабақтар және дүркiрей қашып, жоқ боп кеттi. Қараса, бiр бөлек алабұғалар келген екен, жемдi ең бұрын көрген бiреуi тоқталмастан келiп асап келiп қалғанда, Үсен қармақты тартып алып, оны шығарып тастады. Сол қалыпша Үсен бiрталай алабұға алды.

Балықтың алынған қызығына айналып тұрып, балалар күннiң кешке таянып қалғанын аңғармаған да екен. Бiр мезгiлде Үсен күнге қарап:

– Ал, күн кеш боп қалыпты ғой, жарықта өткел тауып алайық, – деп, қармақпен алған балықтарын бiреуiнiң шапанына орап алып, манағы шақпақ тасын және сабы-бауымен қармағын да қалдырмай алып, ендi өткел iздестi. Бұл турада Үсен кiдiрместен, манағы өздерiнiң түсiп келген сүрлеудiң өткен жерiн тауып алып, сол жерден өте шықты.

Бiраз жүрген соң-ақ күн кеш болды және бiраздан соң ымырт жабылып, жол көрiнбедi. Түн болған соң, балалар екеуi де қорқайын дедi. Сөйтсе де Үсен сыр бiлдiрмей ендi жүрсек адасармыз деп тоқтады, тезек терiп от жақты. Бiраз отырған соң Асан күндiз көп жүрiп шаршаған бала, ұйықтап қалды. Үсен ойлады: әкем айтушы едi: «елдi жердiң ұрысы, далалы жердiң бөрiсi болады» деп, ұйықтамай отқа күндiзгi алған балығын пiсiрiп, ермек етiп отыра бердi; есiтуi бар едi: от жағып отырса, қасқыр келмейдi-мiс деп. Қарап отырса, бiр мезгiлде бiр топ киiк келдi. Олар анадайдан одырайып қарап тұрып-тұрып, өз-өзiнен үркiп жөнелдi. Бiраздан соң құлын, тайы бар бiр үйiр құлан келдi; айғыры алдында басын тiкшитiп, құйрығын шаншып, осқырынып, өзгелерi таңданып қарап тұрды-тұрды да, олар да ша-уып жөнелдi. Бiр мезгiлде жақын жерде қасқыр ұлыды; алысырақта өгiз-шағала адамша шыңғырып, бiресе жылаған балаша, бiресе қарқылдап күлген адамша, әр түрлi дауысқа салды. Үсен түйсiнiңкiреп, бойы мұздап, қолына манағы қармақтың таяғын қысыңқырап ұстап және отыра бердi. Сөйтiп, әр жануарларды көрiп және оттың жарығына жиылған құрт-құмырсқа, көбелектердi қарап, бұл көбелек, қоңыздар неге көрiне өлiм iздеп отқа түсе бередi екен деп, әр түрлi ойларға қалып, сүйенiп жатып, таңды атырды. Күншығыста таң әуел алтынмен бояғандай қызарып, жан-жаққа жайыла-жайыла барып, ақыры қызылы тарап ағара бастағанда, Үсен Асанды да оята бастады: «Жүрер уақыт болды», – деп. Асан далада екенiн ұмытып, үйдегi қалыбынша, жуық арада оянбай ыңырсыса да, Үсен қоймай оятып алып, қасына ертiп жолға шығысты.

Күн сәскеге шейiн жүрiп отырып, сәскеде сүрлеу бiр қатаң шоқаттау жерге түсiп көрiнбей кеттi. Балалар ендi қай жаққа жүрерiн бiлмей дағдарып тұрды. Сөйтiп, жан-жағына қарап тұрса, iлгергi алдында бiр биiк қыр үстiнде, үлкен мола көрiндi. Сонда Үсеннiң ойына әкесiнiң сөзi түстi: далада жүрiп адассаң, молалы жерде су болады, сулы жерде ел болады дейдi екен. Сол ақыл бойынша Үсен Асанды ертiп, молаға қарай жүрдi. Молаға жақындап келгенде, қаңқылдаған қаздың даусы шықты. Үсен ендi бiлдi жақын жерде көл бар екенiн, оның үшiн қаз сусыз жердi мекен етпейдi. Келiп екеуi ендi молалы қырға шықты, қараса, қырдың жығылар асты үлкен көл екен, көлдiң айналасы да, iшi де жыңылдаған мал; жағасындағы жiбектей жапырылған көкорай қора-қора қой мен жылқы, жылқының бiр парасы көл iшiне кiрiп, белiнен құраққа кiрiп тұр, ендi бiр жақ жағасындағы сортаңда бiр топ түйе жатыр. Бұларды көрiп, балалар қырдан түсiп, жүгiрiп малға келдi. Келсе өз ауылдарының малы екен. Малшылар Асан, Үсендi көрiп, олар да қуанып, бiреуi әке-шешелерiнен сүйiншi сұраймыз деп шауып кеттi, өзгелерi балаларды атқа мiнгiзiп, ауылға алып жүрдi. Жолда келе жатып малшылар айтты:

– Сендердiң жұртта қалғаныңды бiлiп, кешеден ауылдың жан бiткенi iздеуге кетiп едi, – деп.

Нақ бесiн мезгiлiнде балалар аман-есен үйлерiне келiп, әке-шешелерiне қосылды дейдi.

**Таза бұлақ**

Ыбырай Алтынсарин

Үш жолаушы бір бұлақтың басында бір-біріне кез болыпты. Бұлақ бір тастақ жерден шыққан, айналасы қалың біткен ағаш жапырақтары бұлақтың үстіне төгіліп, суы мұздай, салқын, шыныдай жылтылдап тұрған сонша әдемі, таза бұлақ екен. Су шыққан жеріне бір қазандай тасты біреу ойып қорғаныш қылып, тастың суағар жеріне жазу жазыпты:

- Әй, жолаушы, болсаң осы бұлақтай бол,- деп. Манағы үш жолаушы бұлақтан ішіп қанған соң жазуды оқып, біреуі саудагер екен, ол айтты:

- Бұл жазылған ақыл сөз екен, бұлақ күн-түн тынбай ағып, алыс жерлерге барады, бара-бара кеңейіп, үлкейеді, бұған бөтен бұлақтар құйып, сөйте бара үлкен өзен болып кетеді. Мұнан мұрат сол: сен де, адам, тынбай қызмет қыл, ешуақытта жалқауланып тоқтап қалма, сөйтсең, ақырында, сен де зорайып мұратыңа жетесің дегені ме деп білемін, - деді.

Екінші жолаушы мүсәпір молда екен, басын шайқап:

- Жоқ мен олай ойламаймын, бұл жазудың мағынасы сіздің ойлағаннан гөрі жоғарырақ соқса керек, бұл бұлақ: кім-кімге болса да даяр, ыстықтағанды салқындатып, жанын рақаттандырады, сусағанның сусынын қандырады, оның үшін ешкімнен ақы дәметпейді; бұлай болса адамға да әбірет сол: біреуге жақсылық етсең, ол жақсылығыңды ешкімге міндет етпе дегені болса керек,- деді.

Үшінші жолаушы көркем келген бір әдемі жігіт екен, бұл үндемей тұрды. Жолдастары: «Сен не ойлайсын?» -деп сұрады.

Жігіт айтты:

- Менің ойыма бөтен бір нәрсе келеді: бұл бұлақтың суы бір орында тынып тұрып, шөп-шалам түсіп, лай-қоқым болса, бұған адам мен айуан мұнша ынтық болмас еді; бұлақ күні-түні тынбай ағып тазаланып тұрғаны үшін ынтық болады. Олай болса, жазудың мағнасы: көңіліңді, бойыңды осы бұлақтай таза сақта, нешік бұлаққа қарасақ күн түссе күннің, шөп түссе шөптің сәулесін көреміз, көңілің сол реуішті сыртқа ашық көрініп тұрсын дегені ме деймін,- деді.

**Мейірімді бала**

Ыбырай Алтынсарин

Қытай жұртында ескi заң бар, бiреудi алдағандығы мойнына түскен кiсiнiң қолын кесе-тұғын. Бiр төре осындай iспен күнәлi болып, әлгi айтылған жазаны беруге тұрғанда, күнәлi төренiң жас қыз баласы әкем үшiн жауап беремiн деп, мәлiм болды. Қызды патшаға алып келiстi.

– Тақсыр, патшам, – дедi қыз, – менiң әкем жазаға лайық болғаны рас, соның үшiн қолынан айрылуы керек болды, мiнекей, тақсыр, әкемнiң қолы, – деп өзiнiң қолын көтердi.

– Бұл қол да менiң жазықты болған атамның қолы, бiрақ мұнымен бала-шағаларын асырауға шамасы келмейдi. Бұйырыңыз, тақсыр, осы нашар қолын кесiп, жұмысқа жарап, бала-шағаларын асырайтын қолын атама қалдыруға. Патша баланың мұнша атасына мейiрiмдiлiгiне рақымы келiп, төренiң күнәсiн кештi дейдi.

**Түскі тамақ пен кешкі тамақ**

Спандияр Көбеев

Бала түске дейін үйде бос отырды. Түскі асты ішетін уақытта шешесі ет пен сорпа әкелді, бала сорпаны татып көрді де: «Бүгін сорпа дәмсіз екен», - деді. Шешесі айтты: «Бұл дәмсіз болса, кешке дәмді сорпа пісіріп берермін», - деп. Түскі тамақтан соң әкесі шөп тасыды. Баласы аттың басына мініп, шөптің төбесіне шығып, бек шаршап кешке үйіне келді. Кешкі тамаққа түстен қалған сорпаны, нанды дастарқанның үстіне қойды. Баласы сорпаны татып байқады да, айтты: «Түстегі сорпадан мына сорпа дәмдірек», - деп.

Сонда шешесі айтты: «Бұл түстегі сорпаның қалғаны еді, саған бұл сорпаның дәмді болғаны — сен түстен кейін жұмыс қылып, бек шаршадың. Таңертең ешбір жұмыссыз үйде тек отырған соң, ас саған дәмсіз көрінді», - деп.

**Екі соқа**

Спандияр Көбеев

Бір зауыттан екі соқа қатар жасалып шықты. Біреуі егіншінің қолына түсті. Ол онымен жер жырта бастады. Екінші соқа еш қимылсыз аулада жатты. Арада бірнеше уақыт өткен соң, екі соқа кездесіп қалды. Жұмыс істеген соқа күмістей аппақ болып жарқырап тұр. Ал қимылсыз жатқан соқа тот басып қарайып кеткен.

- Сен неге мұнша жылтырап, кеткенсің? - деп сұрайды екіншісі.

- Мен еңбек еттім. Ал еңбек кімнің де болса шырайын кіргізбей ме? - деп жауап қайырыпты.

**Кәрім - Жалтақбай**

Зейнел-Ғаби Иманбаев

Орыс тілі пәнінен жатқа жазу са- бағы жүріп жатқан. Кәрім соңғы сөзді жазып болып, қайта оқып шықты. «Морковь» деп ішінен әлденеше айтты, дұрыс жа- зылғандығына сене алмай отыр. Көрші баланың дәптеріне қарап еді, «мәрковь» деп жазыпты. Солай бір түзеп қойды да, «Қайкен қалай жазды екен деп?» мойнын созып, алдыңғы баланың дәптеріне үңіл- ді. Ол «мәркөв» деп жазыпты. «Әй, осының жазғаны дұрыс бо- лар» деп ойлаған Кәрім «О» әрпін «Ө» ге түзетіп, мұғалімге дәптерін тапсырды. Келесі күні мұғалім: - Өз күшіне, өз біліміне сенбей, жұртқа жалтақтаған Кәрім бір сөз- ден үш қате жіберіпті, сондықтан екілік алды,- деп, хабарлады бала- ларға. Оқушылар ду күлді. Содан бастап Кәрім де жұрттың дәптеріне қарамайтын болды.

**Аян мен Баян**

Зейнел-Ғаби Иманбаев

Кешкі тамақтан кейін Баян сурет салуға отырды да, Аян кітап оқуға кірісті. Ас үйден шешелері ыдыс жууға шақырды.

- Мен Қиыр шығыс тайгасында саяхатта жүрмін. Дерсу Узалаға еріп, солтүстікке қарай кетіп барам... Ыдыс жууға уақыт жоқ, - деді Аян, кітаптан бас алмай.

Ыдыстарды жуып тастап, кеш бойы сурет салармын, - деп, Баян ас үйге кетті. Ас үйді тәртіпке келтірген соң, бояуларына қайта кірісті. Аян кітапты оқып болып, жанына қойды да, Баянға қарап:

- Міне, мен де саяхаттан оралдым. Енді ыдыс жууға болады, - деді.

- Ыдыстар мана жуылып болған.

- Бетіңдегі не?

- Білмеймін, - деп, Баян бетін сипады.

- Балдың жұғыны екен ғой.

- Алақай, мен де бал жеймін! - деді Аян қуанып.

- Балды мен тауысып қойғам.

- Неге?

- Апам өз тиесіңді де, Аяндікін де жеп ал. Ол Қиыр шығысқа кетсе, жуырда орала қоймас, - деп, бәрін берді.

**ЕРТЕГІЛЕР**

**Қызыл телпек**

Шарль Перро

Eртеде кішкентай бір сүйкімді қыз өмір сүріпті. Анасы оны өте жақсы көреді екен. Әжесінің де ең сүйікті немересі еді. Бірде әжесі немересінің туған күніне қызыл телпек сыйлапты. Қыз әжесінің сыйлығын басынан тастамай киіп жүретін болыпты. Содан бері көршілері кішкентай қызды «Қызыл телпек» деп атап кетіпті. Бір күні анасы бәліш пісіріп, қызына:

– Қызым, мына бәліш пен бір құты майды әжеңе апарып, халжағдайын біліп қайтшы, – дейді.

Қызыл телпек:

– Жарайды, анашым, апарып берейін, – деп бәліш пен май салынған себетті алады. Анасының сөзін екі етпейтін Қызыл телпек әжесіне аттанады. Оған әжесі тұратын ауылға жету үшін орман арқылы өту керек еді. Қызыл телпек орманда жалғыз жүрудің қаншалықты қауіпті екенін білмеді. Сондықтан ол өлең айтып, гүл теріп, асықпай жүрді. Бір кезде орманның ішімен келе жатқан қыздың алдынан бір қасқыр шыға келеді. – Қызыл телпек, сен қайда барасың? – деп сұрайды қызды жегісі келген қасқыр.

– Мен әжемнің үйіне барамын, оған анамның пісірген бәлішін және бір құты май алып бара жатырмын, – дейді қыз.

Қызыл телпек қасқырдың жаман пиғылынан бейха бар еді. – Ал әжең қайда тұрады? – деп сұрайды қасқыр.

– Әжем бе? Ол орманның ар жағындағы ауылда, ауыл шетіндегі диірменнің жанында, диірменнің жанындағы бірінші үйде тұрады, – деп Қызыл телпек қасқырға әжесінің тұратын жерін дәл айтып береді. Бұл кезде жақын маңда отыншылар ағаш кесіп жатқан болатын. Қасқыр сол отыншылардың даусын естіп, қызға тиіспейді. Қызыл телпектің әжесінің тұратын жерін біліп алған ол алдымен әжесін жемек болады.

– Жарайды, мен де сенімен бірге сол ауылға барып, әжеңнің жағдайын сұрап қайтайын. Кел, екеуіміз жарысайық, әжеңе қайсымыз бірінші жетер екенбіз? Сен мына жолмен бар, мен ана жолмен жүрейін, – деп қасқыр өзіне ауылға апарар төте жолды таңдап алады.

Қасқырдың ұсынысына келіскен қыз ұзақ жүретін жолға түседі. Ол жол-жөнекей асықпай гүл теріп келеді. Ал қасқыр алды-артына қарамай, тура ауылға қарай бет алады. Қызыл телпектің әжесінің үйіне осылай ерте жеткен ол есікті қағады. – Тоқ-тоқ-тоқ!

– Бұл кім? – деп сұрайды әжесі.

Қасқыр дауысын жіңішкертіп:

– Әже, бұл мен ғой, немере қызың – Қызыл телпек, мен сізге қонаққа келдім, анамның пісірген бәліші мен бір құты майын ала келдім, – дейді.

Бұл кезде ауырып, төсек тартып жатқан әжей шынымен немересі келген екен деп ойлап: – Айналайын қызым, тұтқаның жанындағы жіпті тартсаң, есік ашылады, – дейді дауыстап. Қасқыр жіпті тартып қалады, сол кезде есік ашылады. Үш күн аш жүрген қасқыр баса көктеп кіріп келеді. Ашқарақтанып бірден әжейді бас салады да бүтіндей жұта салады.

Содан соң есікті жауып, басына әжейдің қалпағын киіп, көзіне көзілдірігін тағып, төсегіне жатады да қыздың келуін күтеді. Сәлден соң есікті Қызыл телпек қағады.

– Тоқ-тоқ-тоқ!

– Бұл кім? – дейді жуан дауыспен, тойып алған қасқыр.

Қыз гүрілдеген дауысты естіп, қорқып кетеді. Артынша «Әжеме суық тиіп, дауысы содан өзгерген болар» деп ойлайды.

– Бұл мен, сіздің немереңіз – Қызыл телпекпін! Мені сізге анам жіберді. Бәліш пен бір құты май алып келдім. Қасқыр дауысын өзгерте қойып, жіңішке дауыспен:

– Тұтқаның жанындағы жіпті тарта ғой, қызым, сонда есік ашылады, – дейді. Қыз жіпті тартады, есік ашылып, үйге кіреді. Көр пемен бүркеніп жатқан қасқыр оған:

– Қызым, себетті үстелдің үстіне қойып, өзің менің қасыма кел, – дейді. Қызыл телпек бәліш пен май құйылған құты салынған себетті үстелдің үстіне қойып, қасқырдың жанына жақындайды.Қасқыр енді:

– Жолдан шаршаған боларсың, қасыма кеп жата ғой, – дейді. Әжем деп ойлаған Қызыл телпек қасқырдың жанына жатады да:

– Әже, әже, сіздің қолыңыз неге үлкен? – деп сұрайды.

– Сені қатты құшағыма басу үшін, қызым.

– Әже, әже, құлағыңыз неге сондай үлкен?

– Сені жақсы есту үшін, қызым.

– Әже, әже, көзіңіз неге үлкен?

– Сені жақсы көру үшін, қызым. – Әже, әже, тісіңіз неге сондай үлкен?

– Сені тезірек жеу үшін, қызым-ау! – деп Қызыл телпекті бас салып, аяғындағы кебісі, қызыл телпегімен бірге жұта салады. Байғұс қыз айғайлапта үлгермейді. Бірақ, бақытына қарай, дәл осы сәтте үйдің қасынан бір отыншы өтіп бара жатқан еді. Отыншы қасқырдың дауысын естіп, үйдің терезесінен қарайды. Үй ішінде, төсекте орнынан қозғала алмай жатқан қасқырды көреді. Оның қампиған қарнына қарап, не болғанын бірден түсіне қояды. Отыншы жыртқышты ұстап алып, қарнын жарып жібереді. Қасқырдың ішінен Қызыл телпек пен әжесі дін аман шыға келеді. Отыншы қасқырдың қарнын қайта тігіп, бос қоя береді.

Қызыл телпек пен әжесі отыншыға алғыстарын білдіреді. Әжесі шай қойып, немересі әкелген бәліштерді себеттен шығарып, дастарқан жаяды. Сөйтіп үшеуі жақсылап тұрып шай ішеді. Әңгіме-дүкен құрады. Қасқырдың сыбағасын қалай бергендерін айтып мәз болады.

**Түлкі мен бөдене**

Бар екен де, жоқ екен, баяғыда бөдене мен түлкі дос болған екен. Бір күні түлкі бөденеге айтады:

– Досым, сен мені бір өлердей, күлдірші,– дейді.

Бөдене: – Жарайды, соңыма ер, — дейді.

Сөйтеді де, бөдене бытбылдық, бытбылдық деп, ұшып кете береді, түлкі оның соңынан еріп отырады. Әлдене уақытта бөдене бір ауылдың сыртына келіп қонып, түлкіге:

– Досым, сен осы жерде қарап отыр, мен сені қазір күлдірем,– дейді.

Осылай деп, бөдене ұшып барып, сиыр сауып отырған бір әйелдің басына қонады. Мұны үйдің жанында ағаш жонып отырған оның күйеуі көріп:

– Қатын, басыңа бөдене қонды, қозғалма, оны мен ұрып алайын, – дейді. Дейді де, қолағашты алып, бөденеге жіберіп қалады. Бөдене ұшып кетеді. Әйел сұлап қалады. Түлкі ішек-сілесі қатып күледі. Түлкі әлдене уақытта күлкісін әрең тыйып:

– Досым, ризамын, өлердей күлдірдің. Енді сен мені өлердей бір қорқытшы, – дейді. Бөдене:

– Жарайды. Мен бытбылдық, бытбылдық деп ұшып отырам, сен көзіңді тарс жұмып, менің соңымнан еріп отыр. Қөзіңді мен аш дегенде ғана аш, – дейді.

Осылай бөдене бытбылдықтап ұшып отырады, түлкі көзін жұмып, оның соңынан жортып отырады. Бір кезде бөдене түлкіге:

– Көзіңді аш, – дейді. Түлкі көзін ашып жіберсе, төңірегі тола ит жүгіртіп, құс салған аңшы екен. Түлкінің жүрегі тас төбесіне шығады.

– Өлді деген осы екен, — деп, ол бар пәрменімен қаша жөнеледі. Ит, құс соңына түсіп қуады. Түлкі бір уақытта қашып құтылып, бір бұтаның түбіне келіп, демалып отырады. Әлдене уақытта бөдене келеді. Оған түлкі ашуланып:

– Қорқыт дегенде осылай қорқыт деп пе ем. Сен мені қорқытпақшы емес, өлтірмекші болған екенсің. Сен маған дос емес, қас екенсің. Мен сені жеймін деп, бөденеге дүрсе ұмтылады. Бөдене пыр етіп, ұшып кетеді. Түлкі оның құйрығын жұлып алып қалады. Бөдененің құйрығы осыдан шолақ болған екен.

**Түлкі, аю және қойшы**

Бір қойшы қой бағып жүрсе, бір түлкіні бір аю қуып келеді екен. Түлкі бір тамға кіреді. Аю да тамға кіремін дегенде тар тесігіне кеудесі сыйып, бөксесі сыймай қалады. Ал, түлкі болса, басқа бір тесігінен жылт етіп шығып, айналып, есікке жақындайды. Есіктен не әрі, не бері шыға алмай ілініп жатқан аюды түлкі әжуалап, күліп кетеді. Оны қойшы көріп тұрады. Аю әрең дегенде қайта шығып, жан-жағына қарайды. Болған жайды бақылап тұрған қойшыны көреді.

Қойшыға жақындап келіп, аю;

- Е, қойшы сен не көрдің? – деп ақырады.

Қойшы қорқып кетіп:

- Ойбай, мен ештеңе көрген жоқпын деп жауап береді.

Аю:

- Жарайды. «Көргеніңді айтсаң өлесің» дейді де кетіп қалады.

Қойшы қойларын айдап ауылына қайтады. Ауылына келген соң кездескен адамдардың бәріне айтады.

Ауылдағы бала-шаға оқиғаны өлең қылып күліп жүреді. Осы өсекті естіген аю, ыза болып қойшыны іздейді. Қой бағып жүрген қойшыны тауып алады.

- Ештеңе көрмедім, ешкімге айтпаймын деген уәдең қайда? Енді сөзіңде тұрмағаның үшін мен сені жеймін, – деп ақырады.

Қойшы жалынып:

- Маған үш күн рұқсат бер, үй-ішіммен, ағайын-туыспен қоштасайын, - деп сұрайды.

Аю:

- Жарайды. Үш күнге рұқсат берейін деп кетіп қалады.

Қойшы қоштаса бастайды. Қойшы екі күн үй-ішімен қоштасып, уәделескен күніне бір күн қалғанда далада істеген ісіне өкініп жылап отырады. Осы кезде қасына түлкі келеді.

Түлкі:

- Е, қойшым неге жылап отырсың?

- Сенің кесіріңнен енді өлетін болдым,- деп жауап береді.

Түлкі:

- Е, үндеме саған көмектесейін. Аюдан құтылудың амалын табайын. Ал, енді маған ақылыма не бересің? – дейді.

Қойшы: Қуанып кетеді де:

- Ойбай, не қаласаң соны берейін, – дейді.

Түлкі:

- Егер мен сені аюдан құтқарсам сен маған өзіңнің бір бүйрегіңді бересің бе? - дейді.

Қойшы қатты сасып, қипақтап, қиналып бірақ басқа амалы болмағандықтан.

- Мейлі берейін, – деп келіседі.

- Сонда түлкі қойшыға:

- Аулыңа барып, демал, ертең уәделескен жерге кел де, аюды күт. Аю келгенде анау жерде шаңды бұрқыратып мен жүрейін. Аю сұрап: Анау неткен шаң? – деп сонда сен: «Ол ханның баласы әйелі аюдың жүрегіне жерік болып, соны іздеп жүр» де аю қорыққанынан қашып кетер – дейді.

Екеуі уәделесіп екі жаққа тарасады. Келесі күні қойшы уәделескен жеріне келеді. Осы кезде басы салбырап қойшы келе жатады. Аюда келеді.

- Екеуі кездесе бергенде, аю алыстан бұрқырап шығып жатқан шаңды көреді.

Аю:

- Қойшым, анау бұрқыраған не шаң? –деп сұрайды.

Қойшы:

- Е, ол ханның баласы ғой. Әйелі аюдың жүрегіне жерік болып, соны шарқ ұрып іздеп жүр дейді.

Аю қорқып кетеді де, қойшыны құшақтай алып:

- Ойбай, қойшым онда мен тезірек қашайын. Тек сен мені көргеніңді айтпа, - деп қаша жөнеледі.

Осы жайды алыстан бақылап тұрған түлкі, аю қаша жөнелісімен қойшының қасына жетіп келеді.

- Түлкі қуланып қойшыға келіп:

- Қойшым, мен саған көмектестім. Енді сен уәдеңде тұр. Маған бір бүйрегіңді бересің.

Қойшы қипақтап, жыламсырап, шапанының белбеуін шеше бастайды. Осы кезде үш күн бойы жөнді тамақ ішпеген, жөнді ұйықтай алмаған қойшының іші шұрылдайды. Бұл шұрылды естіп қалған түлкі құлағын тіге қойып, Түлкі:

- О, не қыңсылаған? – деп сұрайды.

Сол кезде қойшы:

- Түнеу күні бір тазының күшігін жұтқан едім. Сол енді үлкен тазы болып, ішімнен шығайын деп, қыңсылап жатыр, – дейді.

Түлкі шошып кетіп:

Ойбай, қойшым ендеше дос болайық! Тазы шығып кетпесін мен қашайын деп алды-артына қарамай қаша жөнеледі. Түлкіден қулық үйренген қойшы басына түскен ауыртпалықтан осылай құтылады. Қойшы қойларын айдап жайына кетеді.

**Арыстан, қасқыр және түлкі**

Бір күні арыстан, қасқыр және түлкі – үшеуі серік болып, аңға шығыпты. Кешке дейін жортып жүріп, бір қоян, бір қырғауыл және бір елік ұстап алыпты.

Кеш бата үшеуі тамақтануға отырыпты. Арыстан олжаны қалай бөлісіп жеудің амалын таппастан:

- Мына олжаны сен бөлші, – деп, қасқырға бұйырады.

- Жарайды, – депті қасқыр жалақтап. Сонан кейін жемтіктің қасына отыра қалыпты. Сыбанып жіберіп, бөле бастайды. – Мынау қоян жұдырықтай екен. Мұны тұтам ішекті түлкі жесін. Қырғауыл қылшықты екен, мұны қылғынсам да мен жейін. Тақсыр арыстан, бойың да, жасың да үлкен ғой, елікке ешкімнің таласы жоқ, тарт сыбағаңды алдыңа.

Олжаны бұлайша бөлген қасқырдың қылығы арыстанның ашуын қоздырыпты. Бұрқылдап тұрып, қасқырды салып кеп жібереді. Сонда қасқырдың бір көзі ағып түсіпті.

Арыстан енді түлкіге бұрылып:

- Ал, енді сен бөліп көрші олжаны, – деп бұйырыпты.

- Жарайды, тақсыр, – деп, түлкі олжаларын бөлуге кірісіпті, – Қоянға ауыз толмаса да көңілге тоқ қой, тақсыр. Бұл өзіңнің тіс қандырып, тіл басарың болсын. Қырғауыл қылшықты болғанымен, құмар ас қой, бұл түскі асың болсын. Ал жалғыз елік бүкіл елді тойдыра ма, азулы ауыз асауға лайық, кешке қарай жерсің. Ал, біз өзіңнен артылған қалған-құтқанды жеп-ақ жүрек жалғармыз. Түлкінің олжаны бұлай бөлгені арыстанға ерекше ұнап кетеді де:

- Оу, түлкіжан, олжаны бұлай бөлуді сен қайдан үйреніп жүрсің? Өте дұрыс бөліс! – деп сүйсінеді.

Сонда түлкі:

- Тақсыр, бұл әділдікті мен қасқырдың ағып түскен көзінен үйрендім, – депті.

**МЫСАЛ**

**Қарға мен түлкі**

Абай Құнанбаев (И.А. Крыловтан)

|  |  |
| --- | --- |
| Жұрт біледі, күледі,  Сұрқия тілдің жаманын,  Қошеметшілердің амалын.  Сонда да солар қайда жоқ?  Ептеп айтса, ересің,  Артынан өкінсең де пайда жоқ.  Ірімшікті Құдайым  Кез қылды бір күн қарғаға.  Алып ұшып барды да,  Қонды бір биік ағашқа.  Үлкен олжа емес пе  Ірімшік деген қарны ашқа?  Бір жеп алып, шүкірлік  Қылайын деп аллаға,  Тұмсығында ірімшік,  Ойланып қарап тұр еді,  Бір қу түлкі сорына  Жақын жерде жүр еді,  Ішіне сақтап қулығын,  Ептеп барып барлайды,  Бұлғақтатып құйрығын,  Қарғаның көзін алдайды.  Тәтті тілмен, тәтті үнмен | Сөйлесуге айналды:  "Қарағым, не еткен сұлу ең!"-  Деп таңырқап таңданды,-  "Не еткен мойын, не еткен көз,  Осыдан артық дейсің бе  Ертегі қылып айтқан сөз?  Қалайша біткен, япырмай,  Мұрныңыз бен жүніңіз!  Періштенің үніндей  Деп ойлаймын үніңіз.  Осы көрікпен, Бұл жүнмен,  Әншілігің белгілі,  Ұялмай, қалқам, бір сайра,  Біз де алалық үлгіні.  Құс төресі біздерге  Сіз боларсыз бір күні".  Басы айналды қарғаның  Сұмның айтқан сөзіне.  Қуанғаннан бөртініп,  Бір мастық кірді өзіне.  Өзіне біткен өңешін  Аямастан қарқ етті,  Ірімшік жерге салп етті,  Іс бітті, қу кетті |

**Есек пен бұлбұл**

Абай Құнанбаев (И.А. Крыловтан)

Тойған есек шөпті оттап маңайдағы

Сонырқап шатқа кетті қай-қайдағы.

Тентіреп өлкені өрлеп келе жатып,

Жолықты бір бұлбұлға тоғайдағы.

Сенбісің ақын бұлбұл, жаңа көрдім,

Атыңа жұрт мақтаған құмар едім.

Бір сайрап берсең, қалқам, өзім естіп,

Рас па екен жұрттың сөзі, сынар едім.

Өнерге салды бұлбұл сонда аңыратып,

Шыңғыртып, шымырлатып, сорғалатып,

Мың түрлі күйге салып толқынтады,

Маңайда жан біткенді таңырқатып.

Қой жатыр, қойшы тыңдап тұрды елбіреп,

Көзіне қып-қызыл боп жас мөлдіреп.

Жел соқпай, құс шуламай, бәрі жым-жырт,

Әнге көңіл жіберіп тұрды елжіреп.

Бұлбұл болды, тосып тұр есек сөзін,

Есек жерге қаратып екі көзін:

«Іш пыспай-ақ тыңдарлық бар екенсің,

Әттегене-ай, білмепсің әтешті өзің!

Екенсің ән салуға сен-дағы епті,

Сен біраз әтеш әнін үйрен!»— депті.

Бұл сықылды сыншының сөзін естіп,

Көз көрмеске бұлбұл да ұшып кетті.

Демеймін жұрт мақтасын,

Я жақсын, я жақпасын.

Сүйтсе де мұндай сыншыдан

Құдайым бізді сақтасын.

**Шал мен малай**

Ахмет Байтұрсынұлы

Шал қайтты малайымен пішен шауып,

Бәлені сезе ме адам тұрған бағып.

Орманмен кешкітұрым келе жатты,

Баратын елге тура бір жол тауып.

Тап берді қарсы алдынан аю шығып,

Болмады айла етерге о ғып, бұғып.

Үстіне Шалдың аю қонып қалды,

Сорлыны ә дегенше жерге жығып.

Жұмарлап, басып-жаншып аю шалды,

Жемекке енді бастап ыңғайланды.

«Бауырым, Пәленшежан, айыршы-ай», - деп,

Малайға Шал жалынып, қолқа салды.

Малайы темір айыр, балтаны алып,

Аюды жықты, басын, ішін жарып.

Қан-қан боп үсті-басы, өлейін деп,

Қорқырап аю жатты ыңыранып.

Шал тұрып енді орнынан есен-аман,

Жақындап жұмыскерге келді таман:

«Әумесер, ақылың жоқ, ит-доңыз!» - деп,

Байғұсты балағаттап, сөкті жаман.

«Ұрсасың неге, Шалым, маған, - деді, -

Сөккендей не істедім саған? - деді. -

Жазғаным, менің сені аю - жаудан

Айырып алғаным ба аман?!» - деді.

Шал айтты: «Көрмеймісің не еткеніңді,

Желігіп жындануға жеткенінді,

Бардай-ақ әкең құны, сонша шаншып,

Терісін іске алғысыз еткеніңді?!»

\* \* \*

Сөз жаздым үгіт үшін бозбалаға,

Осындай елде уақиға аз ғана ма?

Қайырың наданға еткен - шашқан мүлкің,

Болады рәсуа құр далаға.

Құдайым, жолдас қылма жамандарға,

Көзі тар, көңілі соқыр надандарға!

Жақсылық етсең де бір, етпесең де,

Жақпайсың кей ақымақ адамдарға.

**Бидай мен қаңбақ**

|  |  |
| --- | --- |
| Өзі қаңбақ болсын,  Онда қайдан салмақ болсын,  Тұрақтай алмай тегістікке,  Тірелді бір күн егістікке.  Бидайға қаңбақ тым қатты,  Дауыспен былай тіл қатты:  - Сен осы бидайсың ба?  - Бидаймын.  - Ақыл айтсам тыңдайсың ба?  - Тыңдаймын.  - Ашып айтсақ дұрысын,  Осы қай тұрысың?!  Жүрмейсің, көрмейсің, кезбейсің,  Не бар, не жоқты да сезбейсің.  Көктемде шығып,  Бастарың салбырап,  Күз болса бұғып,  Тұрғандарың маужырап...  Мен болсам міне,  Күні мен түні  Ұшарымды жел біліп,  Қонарымды сай біліп,  Сайран салып жүргенім,  Қызық өмір сүргенім... | - Ей, қаңбақ! — деді бидай,  Қанасына симай:  - Ашып айтсақ дұрысын,  Осы қай жүрісің?  Белгілі тұрағың жоқ,  Бас түгіл құлағың жоқ,  «Уф» десе ұшасың,  «Суф» десе қонасың,  Қаңғырған қаңбақсың,  Кімге тұлға болмақсың?  Біз болсақ міне,  Күні мен түні  Жинағанымыз дән,  Айналамыз толған ән...  Абырой да, бақ та,  Атақ та, даңқ та  Ерлік те, жеңіс те –  Барлығы осы егісте...  Бидайдың сөзі осымен бітті,  Қаңбақ жөніне зытты...  Дұрысын айтқан:  Бидай ма, қаңбақ па, –  Оны өздерің салмақта. |

**Шегіртке мен құмырсқа**

Абай Құнанбаев (И.А. Крыловтан)

|  |  |
| --- | --- |
| Шырылдауық шегіртке  Ыршып жүріп ән салған.  Көгалды қуып гөлайттап,  Қызықпен жүріп жазды алған.  Жаздыгүні жапырақтың  Бірінде – тамақ, бірінде – үй,  Жапырақ кетті, жаз кетті,  Күз болған соң, кетті күй.  Жылы жаз жоқ, тамақ жоқ,  Өкінгеннен не пайда?  Суыққа тоңған, қарны ашқан,  Ойын қайда, ән қайда?  Оныменен тұрмады,  Қар көрінді, қыс болды.  Сауықшыл сорлы бүкшиді,  Тым – ақ қиын іс болды.  Секіру қайда, сүрініп,  Қабағын қайғы жабады.  Сабанда жатып дән жиған  Құмырсқаны іздеп табады | Селкілдеп келіп жығылды,  Аяғына бас ұра:  Қарағым, жылыт, там - ақ бер,  Жаз шыққанша асыра!  Мұның, жаным, сөз емес,  Жаз өтерін білмеп пе ең?  Жаның үшін еш шаруа  Ала жаздай қылмап па ең?  Мен өзіңдей шаруашыл,  Жұмсақ илеу үйлі ме?  Көгалды қуып, ән салып,  Өлеңнен қолым тиді ме?  - Қайтсін қолы тимепті,  Өлеңші, әнші, есіл ер!  Ала жаздай ән салсаң,  Селкілде де билей бер! |

**ӨЛЕҢДЕР**

**Аққу, шортан һәм шаян**

Ахмет Байтұрсынұлы

Көп кіріскен іс оңбас ынтымақсыз,

Көп малдың керегі не болса бақсыз,

Таудайын талаптан да бақыт артық,

Болса да қара жаяу жалғыз атсыз.

Ынтымақ жоқтығынан біздің қазақ,

Кем жұртқа әрбір түрлі болды мазақ

Зияны толып жатқан бастан артық,

Кемітіп ғазиз басын көріп ғазап.

Мысалы, бірліксіздің ғибыраты,

Пайдалы салыстырсаң бар лұғаты.

Кеңесінен аққу, шортан, шаянменен,

Тыңдаңыз тәржіме етіп жазған хатты:

Бір аққу, шортан, шаян бұрынырақ

Кеңесін еттім бәйіт, салсаң құлақ,

Тартуға жүкті арбаны міндеттенген,

Оңаша көл басында тұрған жырақ.

Үшеуі кәдімгідей жегілісіп,

Қайтсе де тартамыз деп ерегесіп,

Тырмысып бейшаралар азаптанды,

Пайдасыз михнаттанып терге түсіп.

Жөнелді шу деп аққу көкке таман,

Сұңқылдап үсті-үстіне достан жаман,

Жайда да кесел шіркін жөнге жүрмес,

Тырмысып кейін қарай жатыр шаян.

Тартады дем алысып кезек-кезек,

Арбаны қозғалта алмай күдер үзіп,

Тыпырлап суға қарай бетіменен

Шамасы келмей жатыр шортан кезіп.

Кіріскен ынтымақсыз ол басында

Ерлердің болмай бірлік жолдасында.

Бетімен әр тарапқа тартқаннан соң,

Қозғалмай арба қалды көл басында.

**Маймыл мен Көзілдірік**

Спандияр Көбеев

Жауыздың сақтаныңыз тіліне ермей,

Ғасырға тек жүрмеңіз ғақыл бермей,

Бір маймыл қартайғанда қор болыпты,

Байғұстың бұрынғыдай көзі көрмей.

Наданға айтқан сөзің текке кетер,

Дос болсаң, ықылассыз қызмет етер.

Бір істі пайдасы үшін паш етсеңіз.

Ықылас көңіліңіз болар бекер.

Көре алмай бұрынғыдай қайғыланған,

Сұрайды: - Ем бар ма? – деп көрген жаннан,

Біреуден ақырында құлақтанды,

Тәуір деп көзілдірік, өзі арзан.

Бес-алты көзілдірік алды сатып,

Жарар деп пайдаланса іске ұқсатып:

Салғаннан төбесіне киіп алды.

Айырып ешбір жөнін көрмей жатып.

Сонан соң тұмсығына түсіреді.

Бір-бірлеп айырмастан алып жатып,

Онымен ешбір пайда болмаған соң,

Апарды құлағына саудыратып.

Құлақтан құйрығына байлап алды,

Көрген жан күліп жатыр, шегі қатып,

Ақырында көзге себеп болмаған соң,

Сындырды ашуланып тасқа атып.

**Ананың сүюі**

Ыбырай Алтынсарин

Кім сендерді, балалар, сүйе - тұғын,

Куанышыңа қуанып, қайғыңа күйе - тұғын?

Түн ұйқысын төрт бөліп, кірпік қақпай,

Шешең байғұс дамылсыз жүре - тұғын.

Кім сендерді, балалар, тербететін,

Еркелетіп, ойнатып, сергітетін?

Жалқау болсаң, балалар, жаман болсаң,

Камқор анаң көз жасын көлдететін.

Кім сендерді сағынар шетке кетсең,

Ғылым іздеп, тез қайтпай, көпке кетсең?

Ұмытпа, ең кемінде жұлдыз сайын,

Хат жазып тұр, төбесі көкке жетсін.

Кім сағынар сендерді келгеніңше,

Кұлындарын көзімен көргенінше?

Сендер қайтып келгенде адам болып,

Еш арманым болмас дер өле - өлгенше.

**Сегіз аяқ**

Абай Құнанбаев

|  |  |
| --- | --- |
| Алыстан сермеп,  Алыстан сермеп,  Жүректен тербеп,  Шымырлап бойға жайылған;  Қиуадан шауып,  Қисынын тауып,  Тағыны жетіп қайырған,  Толғауы тоқсан қызыл тіл,  Сөйлеймін десең, өзің біл.  Өткірдің жүзі,  Кестенің бізі  Өрнегін сендей сала алмас.  Білгенге маржан,  Білмеске арзан,  Надандар бәћра ала алмас.  Қиналма бекер, тіл мен жақ,  Көңілсіз құлақ – ойға олақ. | Басында ми жоқ,  Өзінде ой жоқ  Күлкішіл кердең наданның.  Көп айтса көнді,  Жұрт айтса болды –  Әдеті надан адамның.  Бойда қайрат, ойда көз  Болмаған соң, айтпа сөз.  Атадан алтау,  Анадан төртеу,  Жалғыздық көрер жерім жоқ.  Ағайын бек көп,  Айтамын ептеп,  Сөзімді ұғар елім жоқ.  Моласындай бақсының  Жалғыз қалдым – тап шыным! |

**Ақылбек Шаяхметов**

(өлеңдері)

|  |  |
| --- | --- |
| **Сабын**  Жағасына көйлектің  Қонса тозаң, қонса құм,  Анам талай үйретті,  Кетіреді кірсабын.  Беті-қолын байқамай  Былғап алған болса кім,  Соның бәрін, қалқам-ай,  Кетіреді қолсабын.  Қоя тұрып басқаны,  Басын жумақ болса кім,  Қайызғақты шаштағы  Кетіреді сусабын.  **КЕМЕ**  Шығып қала шетіне,  Суға салсам кемені,  Ағын судың бетінде  Қалт-құлт етіп келеді.  Оның сырын кім білген?  Пәле болды желкені.  Аласұрған жынды жел  Тастады оны төңкеріп.  **ШАҢСОРҒЫШ**  Ешуақыт болдырмай,  Қылған ісі бағалы.  Ешбір қиқым қалдырмай,  Тозаңды да сорады. | **ЖҰМЫРТҚА**  Кімге қайсы тиімді,  Ұзақ қайнар омыртқа.  Жеген кезде жұғымды  Жеңіл тамақ – жұмыртқа.  Қуырсаң да баптап тым,  Пісірсең де ыңғайлы.  Құймақ құйсаң – тәп-тәтті,  Ел біледі бұл жайды.  **ТІЗГІНШІ**  Тізгінші боп ойнадым,  Талай жанды тасыдым.  Болғаннан соң ойдағым,  Сыр қалмады жасырын.  Жолым болды қайда да,  Айтсам сөздің ашығын,  Пайдақор деп ойлама,  Бәрін тегін тасыдым.  **ҮТІК**  Өзіме қадірлі  Жуған соң жейдені,  Қолға алдым кәдімгі  Үтікті үйдегі.  Ерсілі-қарсылы  Жүрумен сабылды,  Жейдем де жаншылды,  Қыртысы жазылды. |
| **ЛИФТ**  Мынау үйдің көкке, тегі,  Тұр төбесі тиіп те.  Лифт дереу көтереді  Елдің бәрін биікке.  Жас болған соң баспалдақпен  Көтерілер шамам бар.  Шықсам биік аспандап мен,  Қандай шебер адамдар?!  Салып алып бар кісіні,  Көтеретін жоғары,  Лифт деген – қарт, кішіні  Шаршатпаудың амалы.  **АКВАПАРК**  Келсең дағы қай күні,  Тәнді шайып сусебер,  Күтеді су айдыны,  Жүзгіш болғың келсе егер.  Талай қызық табылар,  Су кіргізбей ауызға,  Шомылады балалар  Шағын ғана хауызда.  Қарап тұрсаң таңырқап,  Келер сый көп тосыннан.  Атқылайды субұрқақ,  Парашюттей ашылған. | **ЦИРК**  Арена бар циркте  Ханшатырдай дөңгелек.  Акробат биікке  Бара жатыр өрмелеп.  Жонглерлер от ұстап,  Ойнағанда қақпақыл,  Айқайлайды дауыстап,  Тотықұста жоқ па ақыл?!  Дөңгеленсе ұршықтай  Көйлек киген маймылдар,  Болып қапты мысықтай  Жолбарыстар – тарғылдар.  Көз тартады алыстан  Шабандоздар шапқан ат.  Гимнаст қыздар майысқан  Құс секілді, жоқ қанат.  Сайқымазақ күлдірді,  Үлкен-кіші болар мәз.  Сегіз қырлы, бір сырлы  Циркте бар өнерпаз.  **КІМ ОЗАДЫ?**  Егер барып көрсеңіз,  Үй қояны – ең семіз.  Орқоянға алайда  Шыр бітпейді, сенсеңіз.  Жүгірсе олар алысқа,  Көріп тұрса ел мұны,  Кім озады жарыста?  Айтпаса да белгілі. |

**СЕРГIТУ СӘТТЕРI**

Сабақ арасында бастауыш сынып оқушылары тез шаршайтынын білеміз, сондықтан сабақ ортасында оқушыларды бір рет сергітіп алған жөн. Төмендегі өлеңдер сергіту сәтінде қолдануға болады.

|  |  |
| --- | --- |
| 1. Қолдарыңды көтеріңдер – бір дейік.  Көп отырып, қатты шаршап жүрмейік.  Қолды создық, басты бұрдық – екі деп,  Қозғалыспен әрбір адам жетіледі.  Алға, артқа қарадық та – үш дедік.  Тағы жаңа жаттығулар істедік.  Түсірейік қолды төрт пен бесті айтып,  Отырайық көңілді енді марқайтып.  */Б.Бөрiбаев/*  2. Жолдарыңа үңіліп,  Екі бақа жүгіріп,  Секіреді, бақ-бақ,  Ағаштарды аттап.  Олар ерте тұрады,  Беті-қолын жуады.  Оңға-солға шайқалып,  Бақылдайды ән салып.  Судан шіркей табады,  Өсіп үлкен болады.  Бақ-бақ, нақ-нақ,  Біздер айттық тақпақ.  */Б.Бөрiбаев/*  3. Бір, екі – еңкей,  Бүгілмесін тізең.  Үш-төрт шалқай  Иілмесін тізең.  Қолды көтер аспанға  Саусақты сөз, жасқанба.  */Б.Бөрiбаев/* | 4. Біз балдырған баламыз,  Құстай қанат қағамыз.  Дүниені аралап,  Оқып білім аламыз.  Көзді салып қараңыз,  Былай қанат қағамыз.  */Б.Бөрiбаев/*  5. Тез қозғалып осылай  Жаттығулар жасайық.  Жақсылықты үйреніп,  Жамандықтан қашайық.  */Б.Бөрiбаев/*  6. Бала, бала, балақай,  Қол соғайық, алақай!  Бiр,екi,үш деп айтайық,  Саусақтарда тартайық.  Жалқау бала болмайық,  Қолды қысып, ойнайық.  */ Б.Бөрiбаев/*    7. Орнымыздан тұрамыз,  Қос бүйiрдi сығамыз.  Оңға, солға бұрылып,  Бiр айналып шығамыз.  Бiр,екi, үш, төрт, бес  Қолды қолға ұрамыз.  / *Б.Бөрiбаев/* |

|  |  |
| --- | --- |
| 8. Айнадағы бейнедей,  Қимылдарды қайтала.  Бiр сөз айтсаң сен оған  О-дан жауап қайта ма?  */Б.Бөрiбаев/*  9. Оңға бір,  Солға бір,  Бұрылып жолдары,  Жолаушы жүредi.  Соңынан жүгiрiп,  Бұтаға үңiлiп,  Сүрiнiп, тығылып  Күшiгi үредi.  */Б.Бөрiбаев/*  10. Ендi бiз демаламыз,  Айналаны шоламыз.  Қол-аяқты кезекпен,  Оңға-солға созамыз.  Күн шыққанда сүйiнiп,  Бәйшешектей иiлiп,  Бiз тынығып аламыз.  Жиi-жиi жаттығып,  Үлкен кiсi боламыз.  */ Б.Бөрiбаев*  11. Тереңдет ойыңды,  Тiк ұста бойыңды.  Құстарға ұсайық,  Қалықтап ұшайық.  Шық алға оң қанат,  Шық алға сол қанат,  Шаршаған кездерде  Қонайық жорғалап.  */Б.Бөрiбаев/* | 12. Көп отырып, шаршадық,  Қозғалуды аңсадық.  Жүгiргiмiз келедi  Әдемiлеп ән салып,    Топ-топ басайық,  Жаттығулар жасайық.  Қайырымды жан болып,  Жамандықтан қашайық.    Ұшқандай боп кекiлiк,  Биiк-биiк секiрiп,  Ойнап-ойнап, тез өсiп,  Кетемiз бiз жетiлiп.    Тұрып қалмай жантайып,  Бiр еңкейiп, шалқайып,  Жылдам-жылдам қозғалып,  Асқақ әндер айтайық.  */Б.Бөрiбаев/*  13. Бiр, екi, үш, бiр, екi, үш,  Бойға жинап күш.  Жаттығу жасап алайық,  Бiр дем алып қалайық.    14. Бiр, екi, үш  Бойға жинап күш.  Жаттығуды жасаймыз  Шынығуды бастаймыз.    15. Секіреміз топ-топ,  Шапалақтап көп-көп.  Иiлемiз оңға қарай бiр,екi,үш,  Иiлемiз солға қарай бiр,екi,үш. |

|  |  |
| --- | --- |
| 16. Бір үйде біз нешеуміз?  Кел санайық, екеуміз.  Бас бармағым – папам,  Балаң үйрек – апам.  Ортан терек – ағам  Шылдыр шүмек –  мен  Титтей бөбек – сен.  Бір үйде біз нешеуміз?  Бір үйде біз бесеуміз.    17. Айнаға қараймын  Шашымды тараймын.  Бақытты боламын,  Сымбатты боламын.  Әрқаша тазамын,  Бәрiнен озамын.    18. Алға қарай бір адым,  Артқа қарай бір адым  Бiр орнымда қозғалып,  Кезек басып тұрамын.  Жоғары, төмен қарайық.  Орнымызды табайық.  19. Біз бесеуміз, бесеуміз.  Бес тармақты жұлдызбыз.  Біз бесеуміз, бесеуміз  Ақ қалпақты құндызбыз.  Аяғымыз қайда екен,  Тез қозғалсақ пайда екен.  Бiзден биiк секiрер  Мықты жандар бар ма екен? | 20. Оңға түзу тұр,  Солға түзу тұр.  Алға бір адым  Артқа бір адым.  Оңға бұрылып,  Солға үңіліп  Жоғары, төмен қарайық,  Орнымызды табайық.    21. Оңға, солға бұрылдық,  Алға, артқа иілдік.  Тіземізді бүктіріп,  Қолды создық тік тұрып.    22. Ал, балалар, тұрайық.  Алақанды ұрайық  Оңға қарай иiлiп  Солға қарай иiлiп  Бiр отырып, бiр тұрып,  Бойымызды созайық  Белiмiздi жазайық.  Оңға-оңға түзу тұр  Солға-солға түзу тұр  Жоғары-төмен қарайық  Қолымызды созайық  Бойымызға күш жинап  Бiр шынығып алайық.  23. Жаза, жаза, саусағым,  Әлсіредім шаршадым.  Бір, екі, үш,  Қолға жинап күш!  Қане, қалам алайық,  Әдемілеп жазайық. |